
Pentru James Conrad, „principalul“ meu 
pentru totdeauna 


Mi-ar plăcea să am mai multe surori, căci poate astfel 
dispariția uneia n-ar lăsa în urmă atâta tăcere. 


— EMILY DICKINSON 


Prolog 


În Campentia, Instituţia Corecţională pentru Femei din 
centrul Californiei, termostatul păstrează întotdeauna o 
temperatură scăzută, de doar 13 grade. Există un motiv 
pentru asta, care ţine de psihologia aplicată, după cum îmi 
spune unul dintre gardieni. La temperaturi reduse, 
prizonierii sunt mai vioi şi mai productivi, ba Chiar mai 
amabili. 

— Căldura, zice gardianul, ai cărui ochi ca de catifea 
neagră nu se potrivesc deloc cu trupul înalt şi musculos. li 
afectează pe oameni. 

Într-un fel, povestea lui Kelly Lund dovedeşte spusele 
paznicului, căci tocmai pe 28 iunie 1980, în cea mai 
fierbinte noapte a acelui an, Lund, pe atunci în vârstă de 
saptesprezece ani, ameţită din pricina unui amestec de 
marijuana şi cocaină, a intrat în vila din Hollywood Hills a 
regizorului nominalizat la Oscar John McFadden şi, în toiul 
propriei lui petreceri, l-a împuşcat mortal. Să fi fost 
căldura, şi nu drogurile, cea care a îndemnat-o pe această 
fată oarecare să intre într-o locuinţă plină cu elita mediului 
artistic din Los Angeles, cu vedete rock ultra-grozave şi 
manechine incredibil de slabe, cu zeii şi zeițele marilor 
ecrane, ale căror chipuri glorioase onorau paginile 
revistelor de film pe care Kelly cea singuratică se ştie că le 
ținea stivuite sub pat? 

Să fi fost temperatura de 34 de grade (şi poate furia 
orbitoare stârnită de ea) cea care a impins-o pe această 
sărăntoacă de la Hollywood să treacă pe lângă o 
constelație de bogătaşi şi să intre în opulentul living 
decorat cu motive marocane al lui McFadden, unde, 
găsindu-l singur, să-i tragă trei gloanţe în piept şi în cap? 

lau în calcul această posibilitate acum, în timp ce 
gardianul mă conduce în celula lui Lund, acest pătrat 
ordonat şi posomorât care i-a servit drept cămin în ultimii 
şapte ani. lar când intru şi o găsesc stând pe patul ei, 
îmbrăcată în hainele portocalii ale instituţiei, mă hotărăsc 

să aduc, în felul meu, vorba despre asta. 

— Kelly, simţi vreodată lipsa soarelui? 

Ea ridică privirea spre mine, ochii cenușii părând la fel 
de aspri şi de seci ca gratiile închisorii. În şapte ani, Kelly 
Lund n-a îmbătrânit nici măcar o zi. E greu de imaginat că 
va îmbătrâni vreodată. Pielea ei n-are niciun rid, întreaga 
ei fiinţă fiind la fel de insensibilă faţă de trecerea timpului 
ca şi faţă de toate emoțiile care te transformă: ruşine, 
regret, grijă. Vinovăţie. 

— Soarele e tot acolo, îmi spune ea. N-am niciun motiv 
să-i simt lipsa. 

— John McFadden nu mai e. 

— Adevărat. 

— Lui îi simţi lipsa? 

— Nu ştiu. 

— Îţi pare rău că l-ai ucis? 

— Aşa a fost să fie. 

— Moartea lui? 

— Da. 

— De unde ştii? 

— Dacă n-ar fi fost, cineva m-ar fi observat înainte să 
ajung în living. 

Se opreşte pentru o secundă, hotărându-se dacă să mai 
continue sau nu. Cântărindu-şi opțiunile. 

— Mă consider, spune ea în cele din urmă, o unealtă a 
sorții. 

— Nu soarta l-a omorât pe John McFadden, Kelly. Ci tu. 

Privirea lui Lund rătăceşte şi, preț de o clipă, pare 
absorbită de zidul cenuşiu şi anost al celulei, ca şi cum ar 
vedea în el ceva ce există şi în ea. 

— Tu ai convingerile tale, imi spune. Eu le am pe ale 
mele. 


XXX 


Probabil că, pe undeva, totala lipsă de strălucire şi de 
culoare a lui Kelly Lund e un mecanism de apărare. Când 
avea doar cincisprezece ani, sora ei geamănă, Catherine, a 
furat maşina mamei lor, a condus până la Chantry Flats 

(un loc izolat din San Gabriel Valley, cu vedere 
panoramică, preferat de îndrăgostiţi) şi şi-a luat viața 
aruncându-se în canion. Aspirantă la o carieră de actriţă, 
Catherine avea tot ceea ce lui Kelly Lund îi lipsea: 
frumusețe, însufleţire şi o charismă înnăscută, îndeajuns 
de puternică încât să-i câştige accesul în lumea tinerilor 
petrecăreţi de la Hollywood, la frageda vârstă de doar 
paisprezece ani. Dar Catherine mai era şi zbuciumată, 
vulnerabilă, genul de fată care simte totul puţin prea 
profund şi care, în cele din urmă, s-a lăsat, în mod tragic, 
copleşită de acele sentimente. 

Dimpotrivă, s-ar putea ca tocmai caracterul searbăd al 
lui Kelly Lund să fi fost cel care a tinut-o în viaţă şi pe linia 
de plutire, în acelaşi acvariu cu rechini care au devorat-o 
pe sora ei. Un cub de gheaţă în comparaţie cu flacăra vie a 
lui Catherine, Kelly avea puțini prieteni şi, în afara unei 
scurte şi ciudate relaţii cu Vincent, fiul lui McFadden, a 
dus o viaţă lipsită de evenimente, înainte să comită cruda 
faptă ce avea să-i aducă faima din lipsa căreia s-a stins 
încântătoarea ei geamănă. 

— Stii, a fost cât pe ce să nu mă duc la petrecere, îmi 
spune ea acum. Era cald afară şi nu mă simţeam prea 
grozav. Dar pe urmă m-am răzgândit. 

Niciodată n-am mai văzut un Chip atât de placid, doi ochi 
atât de ficşi. Nu pot să nu mă întreb cum trebuie să fi 
arătat ochii ăştia prin obiectivul lui John McFadden, cu o 
săptămână înaintea morţii lui, când, la insistenţele fiului 
său, acesta a filmat-o pe Kelly Lund pentru o probă de 
actorie. 

— L-ai mai fi omorât pe John, o întreb, dacă s-ar fi purtat 
frumos cu tine în timpul probei? 

Lund îmi zâmbeşte. E acelaşi zâmbet pe care l-a arătat 
lumii în fața tribunalului din LA, în ziua pronunțării 
sentinţei. De fapt, nu seamănă deloc cu un zâmbet. E mai 
degrabă o dezvelire a dinţilor. 

— De unde să ştiu? imi spune. 

În cameră se face şi mai frig. 

EXTRAS DIN 

Mona Lisa: Adevărata poveste a lui 
Kelly Lund, ucigaşa de la Hollywood 
de Sebastian Todd, 1989 


Capitolul 1 
11 februarie 1980 


Abia după ce profesorul de ştiinţe, domnul Hansen, i-a 
adresat lui Kelly Lund a treia întrebare consecutivă la care 
ea nu ştia să răspundă (cea despre mitocondrii), Bellamy 
Marshall i-a aruncat fetei un bileţel. Kelly a spus „ăăm” şi 
a înghiţit în sec, ca să-şi pună din nou în mişcare gura 
uscată, moment în care a simţit cum un cocoloş de hârtie i 
se loveşte de picior. Totuşi, la început n-a gândit: bilețel. A 
gândit: cocoloş cu scuipat. 

Kelly era scuipată des. Atât de des, încât odată i-a 
povestit şi mamei sale despre asta. 

— Aruncă în mine cu cocoloaşe pline de scuipat. Râd de 
hainele mele pentru că sunt ieftine. 

— Ieftine? exclamase mama ei. Hainele tale te acoperă 
acolo unde ar trebui să fii acoperită, ceea ce nu pot spune 
despre colegele tale de şcoală. Dacă vrei să discutăm 
despre ce e ieftin, Kelly, pe fetele alea le-aş numi eu 
ieftine. 

Kelly jurase în taină să nu mai discute niciodată cu 
mama ei despre şcoală. Aşa că nu s-a uitat la bileţel atunci 
când acesta a lovit-o în picior. L-a ignorat, la fel cum 
ignora toate cocoloaşele cu scuipat, la fel cum ignora 
atâtea din câte i se întâmplau, la şcoală sau în altă parte. 
Ignoră-le şi o să dispară. Metoda funcţiona pentru 
majoritatea lucrurilor care o făceau să sufere, dacă nu 
chiar pentru toate. 

Domnul Hansen a spus din nou chestia cu mitocondriile, 
iar Kelly a încercat să se agaţe de cuvintele lui, să le 
transforme în ceva cât de cât logic. Dar n-a putut. Simţea 
soarele pătrunzând prin ferestrele clasei, mâncărimile pe 
care i le provocau puloverul cu nasturi şi elasticul fustei de 
ţărăncuţă care-i tăia pielea, toate astea mult mai reale 
decât întrebarea. 

Toţi ochii erau aţintiţi asupra ei. Şi asta simţea. 

— Domnişoară Lund? a spus domnul Hansen. 

Kelly a lăsat privirea în podea. A bătut din pleoape. A 
simţit cum începe să evadeze... 

— Domnişoară Lund. 

Vreme de câteva secunde, sau poate mai mult, Kelly a 
alunecat într-un vis. Un vis adevărat, în care avea şapte ani 
şi era din nou cu sora ei, şezând turceşte pe duşumeaua 
dormitorului lor, cu genunchiul lipit de al lui Catherine, 
uitându-se cât putea de atent în ochii ei verzi ca sticla. 

— Cine mişcă prima moare. 

— Dar... dar... eu nu vreau să mor, Catherine. 

Catherine îşi pune o mână peste a ei. E caldă, şi uscată, 
şi liniştitoare. 

— Nu te speria, Kelly. Mă ştii doar. Eu mă mişc 
întotdeauna prima. 

— Domnişoară Lund! Te ţin trează? 

Kelly a deschis brusc ochii. S-a auzit spunând: 

— Nu. Adorm fără probleme. 

Oh, nu... 

O tăcere stranie s-a aşternut în clasă, atmosfera 
devenind înăbuşitoare. Domnul Hansen a clipit, strângând 
din dinţi. Kelly ştia că ar fi trebuit să zică „îmi pare rău” şi 
a dat s-o spună, dar înainte să apuce să rostească vreo 
vorbă, toţi au început să râdă. Lui Kelly i-au trebuit câteva 
clipe ca să-şi dea seama că puștii râdeau cu ea, nu de ea. 
Asta nu i se mai întâmplase niciodată. Inima a început să-i 
bată mai tare. Chipul i s-a înfierbântat. 

— Asta a fost bună! a zis Pete Nichol din spatele ei. 

Pete, un campion la aruncat cocoloaşe cu scuipat, care 
nu i se adresase niciodată în mod direct. Pete cel înalt, de 
un blond strălucitor, şi bogat pe deasupra. Era fiul 
producătorului unuia dintre serialele preferate ale lui 
Kelly, şi avea părul ca de mătase albă, vizibil afectat de 
expunerea îndelungată la clorul din apa piscinelor. Pete 
Nichol a bătut-o pe spate, dar domnul Hansen a spus: 

— Domnişoară Lund! Eşti reţinută după ore! - iar asta i- 
a făcut pe toţi să râdă şi mai tare. 

Unii chiar au izbucnit în urale. Kelly s-a întors şi s-a 

încumetat să arunce o privire către clasă, moment în care 
a zărit cocoloşul căzut pe podea, lângă piciorul ei (nu era 
un cocoloş cu scuipat), iar când s-a uitat în sus şi spre 
rândul de bănci de lângă ea, Bellamy Marshall gesticula 
înspre bileţel, făcându-şi să zdrăngăne brăţările din argint. 

Citeşte-l, a mimat Bellamy. 

Bellamy era nou-venită, fiica unui faimos actor pe nume 
Sterling Marshall, care fusese mare vedetă prin anii 
'50-60 şi rămăsese încă o personalitate. Începuse să 
frecventeze Hollywood High după vacanţa de Crăciun, 
după ce o şcoală privată cu pretenţii din Santa Monica o 
exmatriculase din motive misterioase. Exista ceva teatral, 
foarte teatral în felul în care Bellamy îşi făcuse apariţia la 
o săptămână după reînceperea şcolii, strecurându-se în 
ultimul rând de bănci din clasa domnului Hansen, în chiar 
ultimul rând, cu toate că profesorul arătase către un loc 
liber din faţă. Kelly se întorsese atunci pentru a se uita la 
această îndrăzneață nou-venită, cu brăţările şi blugii ei de 
firmă, cu luxoasa ei haină de piele. Bellamy Marshall, care 
nu-l lua în seamă pe domnul Hansen şi răsufla printre 
buzele reci, întredeschise, precum o eroină de film pusă pe 
fugă. 

Bellamy îi zâmbise lui Kelly, iar Kelly zâmbise la rândul 
ei, dorindu-şi să-i devină prietenă, dar întristându-se puţin 
deoarece ştia că aşa ceva nu era cu putinţă. Nu cu fata 
asta, bogată şi strălucitoare, îmbrăcată în haină de piele, 
care-i surâdea lui Kelly doar pentru că nu ştia mai multe... 

Trecuse peste o lună de atunci. 

După ce domnul Hansen i-a făcut pe toţi să tacă, după ce 
a chemat-o pe Phoebe Calloway în faţa clasei şi i-a adresat 
aceeaşi întrebare, cea despre mitocondrii, iar Kelly s-a 
simţit din nou mai mult sau mai puţin invizibilă, a împins 
cu piciorul bucata de hârtie mai aproape de banca ei. A 
ridicat-o de pe podea şi a despăturit-o fără zgomot. 


PETRECERE DUPĂ ŞCOALĂ. LA MINE ACASĂ. 


Kelly s-a întors către Bellamy, pentru a se asigura că nu 

era o glumă. În ziua aceea fata purta o altă haină de piele, 
una scurtă, de culoare maro. Probabil că avea un dulap 
plin cu astfel de jachete, toate din piele veritabilă. 

Bellamy a mimat: Deci? Apoi i-a făcut cu ochiul lui Kelly. 
N-avea aerul cuiva care glumeşte. 

Da, a dat din cap Kelly, uimită de momentul acela. 
Uimită de ziua aceea. 


Nu era o petrecere în adevăratul sens al cuvântului. 
Doar Bellamy, Kelly, doi băieţi din echipa de fotbal a şcolii 
şi un tip de douăzeci şi trei de ani, înalt şi slăbănog, pe 
nume Len, care avea o mustaţă-creion şi o pungă de 
sendvişuri plină-ochi cu ceea ce el numea „cea mai bună 
marfă din Humbolt!”. S-au întâlnit cu toţii în parcarea 
şcolii, unde Len a scuturat Punguţa înspre Bellamy şi a 
zâmbit larg. 

Cei doi băieţi s-au îngrămădit în Trans Am-ul lui Len, în 
vreme ce Kelly a mers cu Bellamy în Volkswagenul Rabbit 
al acesteia. Au pornit în direcţia opusă locuinţei lui Kelly, 
au gonit pe Sunset Boulevard şi pe lângă Bodega lui 
Barney, Bellamy făcând slalom printre şoferii lenți, cu 
ochelarii de soare îndreptaţi către şosea, cu brăţările de 
argint alunecându-i în sus şi în jos pe încheieturi în timp ce 
vira. Au mers în sus, tot mai sus, înspre dealuri, fără ca 
vreuna dintre ele să spună ceva, doar ascultând la radio 
melodia Fetele bune nu a formaţiei The Knack's. Un cântec 
care lui Kelly nu-i plăcuse niciodată... până atunci. 

Când se urcase în maşină, Kelly se aşteptase să aibă 
emoţii, dar faptul că Bellamy nu vorbea cu ea o ajuta să nu 
se simtă ca şi cum ar fi fost scoasă la tablă. O liniştea. 

— Îmi dai şi mie ţigările? a spus Bellamy. Sunt în poşetă. 

Kelly i-a ridicat geanta de pe podeaua maşinii. Era Louis 
Vuitton. Multe fete de la şcoală aveau asemenea poşete. Le 
spuneau „Louie Vouies” şi se purtau neglijent cu ele, 
aruncându-le de colo până colo, de parcă ar fi fost o nimica 
toată, însă Kelly ştia adevărul. Mama ei îi arătase cândva 


1 Regiune din statul California cunoscută pentru culturile legale de 

una la I. Magnin, lovind cu unghia în eticheta care indica 
preţul. 

— Tu ai cheltui atâţia bani? o întrebase. 

Mama lui Kelly lucra la I. Magnin ca vânzătoare la 
raionul cu farduri. Dar nici măcar cu reducerile pe care le 
primea ca angajată nu cumpărase vreodată ceva de acolo 
pentru Kelly ori pentru ea însăşi. 

— E o neruşinare, spunea femeia, referindu-se la preţuri, 
la tot magazinul. 

Kelly nu-i răspundea niciodată. Ei i se părea frumos. 

— Într-o bună zi, obişnuia să zică mama, o să ne scot din 
oraşul ăsta. 

Kelly a tras cu grijă fermoarul poşetei. A scos din ea un 
pachet de Marlboro roşu (marca mamei) şi i l-a întins lui 
Bellamy. 

— Poţi să iei şi tu una, i-a spus aceasta. 

— Mersi. 

Bellamy şi-a aprins o ţigară de la bricheta maşinii, apoi i- 
a întins-o lui Kelly fără să se uite la ea. Gestul a făcut-o să 
se simtă ca şi când s-ar fi cunoscut de ani de zile. Apoi 
Bellamy a coborât geamurile, iar Kelly a suflat un nor de 
fum în aerul tot mai cald. A 

— Len te place, i-a spus Bellamy. Imi dau eu seama. 

Kelly a simţit cum i se înroşesc obrajii. 

— Cum l-ai cunoscut? 

Colega ei a ridicat din umeri. 

— Pur şi simplu... de pe aici, a răspuns ea. Uneori se 
poartă ca o secătură, dar are întotdeauna iarbă bună. Şi 
îmi place la nebunie cum miroase în maşina lui. 

— Chiar are douăzeci şi trei de ani? 

— Da. 

— Uau! 

De cealaltă parte a parbrizului, inscripţia Hollywood se 
înălța în faţa lor, ducând-o pe Kelly cu gândul la Catherine. 
Întotdeauna o făcea să-şi amintească de sora ei, de felul în 
care aceasta obişnuia să se laude oricui ar fi stat s-o 
asculte cu priveliştea pe care o aveau către literele uriaşe. 

— Din apartamentul nostru se vede inscripţia, spunea 

ea, accentuând cuvântul inscripție, de parcă s-ar fi referit 
la Empire State Building ori la Turnul Eiffel, când, la drept 
vorbind, pe vremea aia literele care alcătuiau cuvântul 
Hollywood arătau oribil: pline de găuri, gata să se sfărâme 
pe dealuri, primul şi al treilea o lipsind aproape complet. 

— Cine ar vrea s-o vadă? o întreba Kelly. E urâtă. 

— Ba nu e. Trebuie doar reparată. 

Cu doi ani în urmă, o mulţime de vedete de cinema şi de 
politicieni bogaţi deveniseră interesaţi de inscripţia intrată 
în descompunere, aşa că o refăcuseră. Alice Cooper chiar 
îşi donase primul o din nume, ca să-l înlocuiască pe cel mai 
deteriorat dintre cele două, apoi îşi spusese Alice Coper 
pentru tot restul anului, lucru care lui Catherine i s-ar fi 
părut amuzant, dacă ar mai fi fost în viaţă... 

La radio, The Knack se auzeau tot mai încet, făcându-i 
loc lui Tom Petty. Era cântecul care-i plăcea lui Kelly, cel 
despre o fată crescută cu promisiuni. A mai tras o dată din 
ţigară şi a ridicat ochii către inscripţia lui Catherine. 
Scânteia alb în soare, cu literele întregi şi primitoare. 
Unele lucruri chiar ajung să fie reparate. 

— Ai fost mortală azi, a spus Bellamy. 

— Hm? 

— La ora de ştiinţe! Cum de ai avut tupeul să-i spui aşa 
ceva lui Hansen? 

— Ah! a răspuns Kelly, amintindu-şi. Ăăă... pur şi simplu 
mi-a scăpat, cred. 

— „Adorm fără probleme...” a repetat Bellamy. Frate! 
Asta o să mă ţină tot anul. Toată viața! 

Kelly a continuat să tragă din ţigară şi a surâs uşor. 

— Pur şi simplu a trebuit să i-o zic, a spus ea. Era atât 
de enervant! 

Bellamy a izbucnit într-un râs cald şi molipsitor, iar Kelly 
i s-a alăturat. A încercat să-şi aducă aminte când râsese 
ultima oară de ceva care nu era difuzat la televizor. 
Probabil că pe vremea când Catherine era încă în viaţă, 
când încă erau mici. 

— Ce faţă avea Hansen! a spus Bellamy, hohotind. 
Strângea atât de tare din dinţi, încât am crezut c-o să-i 

iasă ochii din cap! 

lar Kelly a continuat să râdă, în vreme ce Tom Petty 
cânta despre Fata Americană, umplând maşina de muzică. 

În cele din urmă şi-au recăpătat suflul. Bellamy a 
încetinit la un semafor, frânând uşor. Era o şoferiţă 
pricepută. Kelly nu ştia să conducă deloc. Se înscrisese la 
şcoala de şoferi, dar lipsise la majoritatea cursurilor. Ce 
rost avea? Mama oricum n-ar fi lăsat-o niciodată să 
folosească maşina. 

— Deci, a spus Bellamy. Bănuiesc că ţi-au dat drumul 
mai devreme pentru că erai la prima abatere. 

— Hm? 

— Ştii tu. Mă aşteptam să te ţină la şcoală până la apus. 

Lui Kelly i s-a uscat gura. Domnișoară Lund! Eşti 
reținută după ore. Erau cuvintele pe care le rostise domnul 
Hansen. Nu mai fusese pedepsită niciodată până atunci, 
copilă anonimă ce era, jumătatea unei perechi nepotrivite, 
geamăna cea tăcută, cea banală. În afara notelor proaste, 
până azi nu mai intrase în niciun fel de bucluc, nu se 
purtase niciodată urât, ba abia dacă vorbise. Şi poftim, 
acum, chiar de prima dată, ea... Mama o să mă omoare. S- 
a întors către Bellamy, cu obrajii arzând. 

— Nu m-am dus în sala de pedeapsă, a spus ea. Nu m- 
am prezentat deloc. 

Bellamy a clipit din ochii daţi cu rimei. 

— Tu vorbeşti serios? 

— Da, a răspuns Kelly. Am uitat. 

Bellamy s-a întors din nou cu faţa către drum, în clipa în 
care culoarea semaforului devenea verde şi pe chip i s-a 
ivit un zâmbet larg. 

— Cred că mă îndrăgostesc de tine, Kelly Lund, a spus 
ea. 

Kelly a zâmbit la rândul ei. Nu se putea abţine. 


Când au ajuns acasă la Bellamy, băieţii le aşteptau deja 
în faţă. 

— Cum te cheamă, scumpo? a întrebat Len. 

Îi tot surâdea, un surâs alunecos. 

— O cheamă Kelly, nu Scumpo, a intervenit Bellamy. 
Încearcă să nu salivezi. 

Unul dintre fotbalişti a spus: 

— Cui îi pasă de nume? Hai să fumăm! 

Kelly îi asculta doar pe jumătate. Se holba întruna la 
casa lui Bellamy. Era uriaşă, un palat din cărămidă, cu 
acoperiş sclipitor din ţiglă roşie şi balcoane de jur 
împrejur. Ca să ajungă aici, trecuseră de o poartă şi 
conduseseră de-a lungul unei alei lungi, mărginite de 
palmieri, ce şerpuia pe coasta piscului Mount Lee. Lui 
Kelly îi pocniseră urechile la fiecare curbă ascendentă. 
Drumul îi făcuse inima să bată cu putere, ca şi cum ar fi 
călătorit într-o altă lume. 

Şi era o altă lume, nu-i aşa? Străzile Păsărilor. Aşa i se 
spunea acestui cartier din Hollywood Hills, căci străzile 
purtau nume de păsări şi erau cocoţate atât de sus, încât 
mersul cu maşina către ele semăna cu un zbor. Bellamy 
locuia pe Blue Jay Way?. (Ca titlul cântecului, remarcase 
Kelly în maşină. Bellamy dăduse din cap în semn de 
încuviinţare. Detest formația Beatles.) 

Uşa din faţă era făcută din lemn sculptat şi lustruit. O 
menajeră îmbrăcată în uniformă albă le-a deschis, apoi s-a 
îndepărtat repede, cu ochii în pământ. 

— Să nu-l laşi pe frate-meu mai mic să vină sus, Flora, a 
zis Bellamy, însă menajera n-a părut s-o audă. 

Kelly a văzut o scară din marmură roz, un candelabru de 
cristal şi ferestre uriaşe, înalte cât cel puţin două etaje, ce 
ofereau o privelişte către canion. Şi-a muşcat buza. Şi-a 
coborât privirea, asemenea menajerei, căci nu putea să se 
uite prea atent la nimic. Voia să lase impresia că nu e 
prima oară când vede un asemenea loc. 

Camera lui Bellamy se găsea la capătul unul hol lung, 
acoperit cu covoare. Când au intrat, cei doi băieţi râzând 
de ceva ce se întâmplase zilele trecute la antrenament, iar 
Bellamy cerându-i lui Len să-i arate încă o dată punga, 
Kelly şi-a folosit toţi muşchii trupului ca să nu caşte gura 
de uimire. 


2 În traducere, Aleea Gaiţei Albastre (N.t.). 

Înăuntru exista o instalaţie stereo cu casetofon, pick-up 
şi boxe care-i ajungeau lui Kelly până la bărbie. Mai erau 
acolo un televizor mare, o măsuţă de toaletă, cu o oglindă 
uriaşă, şi un dulap zidit în perete a cărui uşă stătea 
deschisă, lăsând să se vadă rânduri întregi de haine, 
aşezate pe culori. Bellamy avea şi o colecţie de discuri, ce 
umplea un perete întreg, o canapea din piele roşie şi o 
carpetă cu imprimeu de zebră, care putea foarte bine să fie 
din piele de zebră adevărată. Dar cel mai grozav dintre 
toate era un pat dublu, cu o cuvertură pufoasă din satin 
alb şi zeci de perne decorative. Părea genul de obiect în 
care ar dormi o prinţesă sau o regină. Deasupra lui stătea 
atârnat afişul înrămat al unui film: Febra de sâmbătă 
seara. Kelly a observat ceva scris în grabă cu stiloul peste 
pantalonii lui John Travolta şi s-a apropiat. Era autograful 
actorului... cu un mesaj. Pentru Bellamy, scrisese el. Cele 
mai bune urări. Kelly s-a uitat îndelung la literele buclate 
şi a trebuit să le atingă. A trebuit să-şi lipească degetele de 
geam, doar ca să se asigure că e adevărat. 

— Urăsc genul disco, dar John tot mi se pare sexy, a 
spus Bellamy. Tata îl cunoaşte. 

Kelly şi-a retras iute mâna. A simţit cum se înroşeşte la 
faţă. Bellamy i-a zâmbit. 

— L-am întâlnit odată. 

— L-ai întâlnit? 

— Îmi doream atât de mult să-i ating gropiţa aia din 
bărbie! 

S-a apropiat, coborându-şi glasul până la nivelul unei 
şoapte. 

— Voiam s-o ating cu limba. 

— Fă una dolofană! a zis unul dintre fotbalişti. 

Vorbea cu Len, care stătea pe marginea patului de 
prinţesă al lui Bellamy, rulând cu atenţie o ţigară. 

— Dacă asta ar fi camera mea, a zis Kelly, n-aş mai pleca 
niciodată din ea. 

Len a replicat: 

— După ce tragi de câteva ori din asta, s-ar putea să nu 
mai poţi pleca. 


E DI 


— Vrei să rămâi peste noapte? a întrebat-o Bellamy. 
Părinţii mei sunt în Elveţia, aşa că până vineri sunt doar 
eu, cu servitorii. 

Kelly a înghiţit în sec. Nu dăduse nici măcar un telefon 
acasă şi ştia că mama ei n-ar fi fost de acord. 

— Ţineţi-vă departe de specimenele alea de la 
Hollywood, obişnuia să spună ea, cu toate că îşi trimisese 
fetele la Hollywood High, unde echipa de sport era 
botezată Şeicii, după un personaj interpretat de Rudolph 
Valentino. 

Aproape oricine din liceu era, într-un fel sau altul, un 
specimen de la Hollywood. Ce altceva să fi fost? Mama ar 
fi putut la fel de bine să le zică lui Kelly şi lui Catherine 
„nu vă faceţi niciun prieten”, Kelly respectând regula, iar 
Catherine murind de nerăbdare s-o încalce. 

— Mama... mama... mea... nu cred că ea... 

— Hei, e în regulă! a spus Bellamy. Altă dată, bine? 

— Da, mi-ar plăcea foarte mult. 

— O grăma' de nervuri roşii şi frumoase în chestia asta, 
le zicea Len celor doi băieţi, care exclamau de uimire la 
vederea ierbii. 

Amândoi erau scunzi şi îndesaţi, cu păr pleoştit şi obraji 
rozalii. Kelly nu-i cunoştea pe niciunul dintre ei şi nu 
arătau deloc ca nişte sportivi. Îi aminteau mai degrabă de 
doi căţeluşi născuţi din aceeaşi mamă. 

— Doamnele mai întâi, a spus Len. 

I-a aruncat lui Kelly acel surâs alunecos. Ea a dat din 
cap către Bellamy. 

— Poţi să iei tu prima. 

Bellamy a luat ţigara din mâna lui Len. A dus-o la buze şi 
a tras cu sete din ea. Len a zis: 

— Pun pariu că ţi-ai dori ca ăla să fie mădularul meu. 

Ea şi-a ţuguiat buzele, ca să ţină fumul. 

— Ţigara e mai mare, a răspuns fata în cele din urmă, 
scoțând rotocoale de fum din gură. 

Kelly a început să râdă. Unul dintre fotbalişti a 
exclamat: 

— Ţi-a zis-o! 


zig 


— Puiule, a replicat Len. Ştii că nu-i adevărat. 

Bellamy şi-a dat ochii peste cap, cu toate că obrajii i s-au 
îmbujorat puţin. Kelly s-a uitat ceva mai atent la Len, la 
tricoul negru şi strâmt, la braţele vânoase, la catarama 
groasă în formă de şarpe cu clopoței. Părea atât de bătrân! 
Şi-a închipuit-o pe Bellamy cu el, iar gândul a făcut-o să se 
simtă oarecum ciudat, cuprinsă parcă de panică... 

— Pământul către Kelly! 

Bellamy îi întindea ţigara. 

— Scuze. 

În clipa în care Kelly a dat s-o ia, colega ei a făcut un pas 
înapoi. 

— leşi afară! a spus ea, dar nu către Kelly, ci către 
umărul stâng al acesteia. 

Când s-a întors, Kelly a zărit în uşă un băieţel slab, cu 
aceiaşi ochi negri ca ai lui Bellamy. 

— Bună! a spus ea. 

Băiatul i-a zâmbit. Purta un tricou cu Războiul Stelelor, 
iar picioarele lungi, subţiri şi palide îi ieşeau dintr-o 
pereche de pantaloni scurţi, albi. Nu putea să aibă mai 
mult de zece ani. 

— Nu-l saluta! E odrasla Satanei. 

Băiatul a scos limba. Unul dintre fotbalişti a izbucnit în 
râs, iar Bellamy s-a ridicat valvârtej de pe pat. A trântit uşa 
în nasul copilului şi a încuiat-o. Când s-a întors, faţa îi era 
roşie de furie. 

— Fratele meu, Shane! i-a spus ea lui Kelly, de parcă ar 
fi tras o înjurătură. Jur pe ce am mai sfânt că nu vrea să 
mă lase în pace. 


Kelly mai încercase cândva să fumeze marijuana, 
împreună cu Catherine. Pe atunci aveau treisprezece ani, 
iar Catherine adusese iarba în camera lor, împreună cu 
bricheta roz a mamei. Kelly o întrebase de unde a făcut 
rost de droguri, însă geamăna ei refuzase să-i spună. 

— Doar încearcă, o îndemnase ea. 

— Şi dacă o să-mi pierd capul? 

— Ai muri, Kelly? Ai muri dacă ţi-ai pierde şi tu capul 

măcar o dată în viaţă? 

Kelly trăsese prea tare în piept, tuşise totul şi nu simţise 
nimic. Dar de data asta funcţiona. Cel puţin aşa credea ea. 
Îşi simţea mintea moale şi înceţoşată, ca şi cum cineva i-ar 
fi uns creierul cu loţiune. Bellamy fusese de acord să-i 
ducă acasă pe fotbalişti, de vreme ce amândoi locuiau prin 
apropiere, iar când Kelly îşi luase rămas-bun de la ea, îi 
văzuse chipul în cadre sclipitoare. 

Kelly acceptase să meargă acasă în maşina lui Len, un 
lucru la care nu se gândise prea mult până în clipa aceea, 
dar, în timp ce se strecura pe locul din faţă al Trans Am- 
ului, a simţit că o cuprinde iar panica de mai devreme. S-a 
trezit că se concentrează prea mult asupra fiecărei 
mişcări. Pocnetul încuietorii îi răsuna în urechi, scaunele 
îmbrăcate în piele scârţâiau şi se agăţau de ea. 

Mai simţea şi privirea siropoasă a lui Len, iar când s-a 
răsucit puţin, a dat peste chipul lui. Aproape de al ei. 
Doamne, bătrân mai era! 

— Bună marfa, hm? 

Tânărul avea răsuflarea fierbinte şi lipicioasă. Ochii i se 
vedeau ca prin ceaţă, transformându-se într-unul singur. 

— Foarte bună. 

Mâna lui Len a alunecat pe sub fusta ei de ţărăncuţă și i 
s-a oprit pe coapsă. Kelly şi-a încordat tot piciorul. Maşina 
chiar mirosea bine, s-a gândit ea, a pin şi a piele caldă. 

Len s-a aplecat şi a sărutat-o, iar Kelly i-a simţit gura 
moale, poroasă. Buzele lui erau prea umede şi mustaţa lui 
îi zgâria nasul. El şi-a împins limba în gura fetei, apoi a 
lăsat-o pur şi simplu acolo, peste a ei, cleioasă şi amorţită. 

Primul meu sărut. Nu se aşteptase să fie aşa. Catherine 
îi spusese cândva că primul sărut o să fie magic, iar ea îşi 
dorise să creadă asta. Dar, la urma urmei, de unde să ştie 
Kelly cum e magia? A închis ochii şi a încercat să se 
relaxeze. El a deschis şi mai mult gura, atât de mult încât o 
muşca de obraji. Care parte din treaba asta ar fi trebuit să 
pară plăcută? Nu se putea să nu fie ceva! Kelly a încercat 
să-şi treacă o mână prin părul lui slinos, iar Len a gemut, 
buzele lui umede tremurând. 


PE e a să 


Drogurile îi dădeau o stare de nervozitate. Începea să-i 
fie greu să respire, dar nu voia să se retragă pentru că nu 
voia să fie nevoită să-l privească pe Len. Nu ştia ce să-i 
zică. Mersi? A fost interesant? 

La un moment dat, pe când erau încă în casă, iar băieţii 
râdeau de ceva, Bellamy îi pusese capul pe umărul lui 
Kelly. 

— Stiam eu că o să fim prietene, îi spusese ea. 

Amintirea asta o relaxa. 

Len s-a retras. Kelly încă îi simţea gustul, un gust acru. 

— Ar fi bine să te duc acasă, a spus el. Asta dacă nu vrei 
să ne oprim mai întâi pe undeva. 

Kelly nu voia să se oprească pe undeva cu el. Dar nici 
acasă nu voia să se ducă. S-a auzit zicând: 

— Nu-mi pasă. 

Len a pornit maşina, dar a rămas cu mâna pe coapsa ei. 
Kelly a închis ochii şi s-a lăsat pe spate, având încă în 
minte vocea lui Bellamy din acea după-amiază, ceea ce 
făcea ca atingerea mâinii lui să pară mai uşoară. 

— Tu eşti ca mine. 

Bellamy îi spusese asta la ureche, cu o şoaptă blândă, 
stăruitoare, pe care Kelly mai mult o simţise decât o 
auzise. 

— Ai secrete. 

Kelly ţinea strâns volanul, cu o mână în dreptul orei zece 
şi cealaltă în dreptul orei două. A dat să arunce o privire în 
oglinda retrovizoare. Nu era nimeni în spate ori lângă ea. 
Nu era nimeni pe acea porţiune a autostrăzii 10 ce se 
întindea spre est şi în deşert, însă ea tot a dat semnal 
înainte de a schimba banda şi s-a uitat din nou în oglinzi, 
în ambele, cea retrovizoare şi cea din stânga. Trebuia să 
aibă grijă. Nu-şi permitea să încalce nicio regulă. 

S-a gândit să pornească radioul, dar s-a hotărât să n-o 
facă. Dacă se difuzau ştiri? În schimb, a oprit aerul 
condiţionat, a coborât geamul şi a lăsat aerul cald să 
pătrundă înăuntru,  savurându-i  şuieratul, ascultând 
galopul roţilor pe asfalt. Era atâta pasiune în condusul 
singură, pe timp de noapte! Kelly reuşea întotdeauna să se 
piardă în asta, până şi acum. 

Învăţase să şofeze cu doar cinci ani în urmă, la o lună 
sau două după ce fusese eliberată, aşa că, pentru ea, 
condusul era încă un lucru nou şi incitant. Soţul ei o 
învățase pe parcursul a optzeci de zile, care lui trebuie să i 
se fi părut foarte lungi, stând cu ea după ora închiderii, în 
uriaşa parcare goală a magazinului Costco din La Quinta. 

Fusese foarte răbdător şi nu ridicase niciodată vocea, 
nici măcar atunci când Kelly frânase atât de puternic, încât 
întreaga maşină se zgâlţâise, iar ei se loviseră cu cefele de 
tetiere. 

— OK, categoric ne-am oprit, spusese soţul ei, după ce-şi 
veniseră în fire. Data viitoare incearcă să fii mai puțin 
energică. 

Kelly a aruncat o privire înspre ceasul de pe bord. 2:47 
dimineaţa. Te rog să dormi, i-a spus ea în gând. Te rog să 
nu te trezeşti şi să observi că am plecat. Apoi a închis 
sertarul în care se aflau chipul soţului ei şi numele lui. L-a 
încuiat acolo. 


Mai e o oră. Doar patruzeci şi cinci de minute pe 
autostradă, după care zece sau cincisprezece minute pe 
străzile oraşului şi pe urmă... S-a uitat iar în oglinda 
retrovizoare. A privit cu atenţie şi a căutat să vadă dacă 
existau faruri alături de ea sau în spatele ei, atât cât putea 
zări de departe... 

N-o urmărea nimeni. 

Kelly a închis ochii pentru o clipă, inspirând şi expirând. 
Când i-a deschis din nou, se gândea numai la drum, la 
curentul de aer pe care-l simţea pe piele, la mâinile pe 
care le ţinea pe volan, la şoseaua întinsă şi goală din faţa 
farurilor ei, care o conducea prin întuneric, aducând-o 
acasă. 


Shane Marshall s-a trezit la ora şase, aşa cum făcea 
aproape zilnic în ultima vreme. De cinci ani încoace, în 
fiecare dimineaţă, se deştepta odată cu răsăritul, imediat 
ce somniferele îşi pierdeau efectul, şi îşi privea soţia 
dormind. 

Shane i-a mângâiat obrazul, uşor, ca să n-o trezească. O 
cunoştea de douăzeci şi cinci de ani, era căsătorit cu ea de 
cincisprezece şi locuiau în aceeaşi casă de cinci ani. Tot 
timpul, aceleaşi întrebări. Aceleaşi îndoieli, aceleaşi 
dorinţe de a o cunoaşte şi totuşi de a nu o cunoaşte. 
Aceeaşi durere. 

Kelly s-a mişcat. O şuviţă de păr auriu încărunţit i-a 
alunecat peste ochi. Lui Shane îi plăcea felul în care 
soarele blând al dimineţii făcea să strălucească firele 
argintii. Şi-a dus aparatul de fotografiat la ochi. Nu avea să 
facă poza, ar fi fost prea băgăcios, nu-i aşa? Dar avea s-o 
privească prin obiectiv. Avea să-i admire pielea de 
culoarea smântânii, umerii rotunzi, tăcerea. 

— Te iubesc, i-a şoptit el. 

Ea s-a întins, cu ochii strâns închişi, cu buzele curbate 
într-un surâs, sau poate într-o grimasă. Shane nu ştia 
sigur. Era atât de greu de citit această femeie cu care era 
căsătorit de cincisprezece ani. La ce te gândeşti, Kelly 
Lund? La cine te gândeşti? 


ERE 


I-a făcut totuşi o poză. Kelly şi-a ridicat uşor pleoapele. 

— Bună dimineaţa. 

— Shane? 

— Te aşteptai să fie altcineva? 

— Amuzant, a murmurat ea. Cât e ceasul? Şase? 

— Prind ora de aur. 

I-a făcut încă o poză. Soarele deşertului îi desena umbre 
pe chip. 

— Te prind pe tine. 

— Shane! a spus ea. Te rog să nu mă fotografiezi. 

— Nu mă pot abţine. Eşti frumoasă. 

Kelly a deschis ochii, acei ochi trişti, de un cenuşiu opac. 
Shane încerca întotdeauna să privească înăuntrul lor, 
dincolo de ei, iar acum... urmărindu-i prin obiectivul 
aparatului de fotografiat, a zărit în ei o răceală, ceva ce nu 
înţelegea. Ceva nou. 

— Încetează! a zis femeia şi chipul i s-a schimbat iar, 
ochii îmblânzindu-se, ca şi cum cineva ar fi lăsat să cadă 
un văl peste ei. 

De ce nu reuşea s-o înţeleagă? Shane a lăsat în jos 
aparatul. 

— Am părut aspră? Scuze. Sunt doar... Doamne, sunt 
atât de obosită! 

Shane i-a atins cu blândeţe faţa. 

— E în regulă, a spus el. N-ar fi trebuit să te fotografiez. 

Kelly i-a luat mâna într-ale ei, şi-a lipit buzele de 
încheietura lui, apoi i-a ridicat palma lângă obrazul ei 
neted. Fiecare părticică din ea era atât de catifelată! 
Pielea, buzele, parcă ar fi fost o eşarfă de mătase peste un 
cuţit. 

Shane a cuprins-o în braţe şi a strâns-o, simţindu-i 
răsuflarea dulce la pieptul lui, pipăindu-i țesătura subţire a 
maieului, inspirând mirosul curat al părului ei. Îşi dorea 
mai mult, chiar dacă ştia care e situaţia. A sărutat-o pe gât. 

— Shane, a spus ea. 

— Ştiu. 

— Îmi pare rău. 

— Înţeleg, a zis el, încercând iar. 

Aşa era viaţa lor. Shane încerca, iar Kelly se ferea. Kelly 
îşi cerea scuze. Shane o înţelegea. 

Doamne, cât se săturase s-o înţeleagă! 

Atunci a început să sune telefonul. Shane a dat să se 
îndrepte către el, dar apoi şi-a dat seama că zbârnâitul nu 
venea de la aparatul din dormitor. Ci de la cel din 
bucătărie, numărul lui de serviciu. La ora şase dimineaţa? 
A dat fuga într-acolo şi a ridicat receptorul. 

— Arhiva Foto a Hollywoodului, a spus el. 

— Shane. 

Cât de ciudată poate să fie viaţa! Chiar în dimineaţa 
aceea, când se trezise, pentru prima dată de Dumnezeu 
ştie când, se gândise la sora lui. Poate că tata are dreptate, 
îşi spusese el. Poate că ar trebui să încercăm să ne 
înțelegem. Şi acum iat-o, după cinci ani în care nu-şi 
vorbiseră, trăind aceleaşi sentimente ca Shane, la aceeaşi 
oră a dimineţii? Cum era posibil? 

— Bellamy sunt, a spus ea. Eşti singur? 

— Ştiu cine eşti, i-a răspuns Shane. De ce aş fi singur? 

— Of, Doamne! Nu sunt în stare să fac asta. 

— De ce mă suni? 

A urmat o lungă pauză la celălalt capăt al firului, 
Bellamy inspirând şi expirând îndeajuns de zgomotos, încât 
el să-i audă răsuflarea. Shane şi-a încordat maxilarul. Asta 
era acea Bellamy pe care o cunoştea el, acea Bellamy care 
îşi adora tăcerile încărcate, jocurile minţii, acea Bellamy 
cu care încetase să mai vorbească dintr-un motiv 
întemeiat. Oare era beată? Drogată? Sau îl înregistra 
pentru vreunul dintre proiectele ei? 

— O să închid acum. 

— Nu, stai! a zis ea. Imi cer scuze. 

Shane a înghiţit în sec. Scuze! 

— Ce e? 

— Tata. 

— El te-a pus să mă suni? 

— Ce? Nu! Doamne, Shane! Of, Dumnezeule, nu pot... 

Glasul i s-a frânt. 

— Bellamy? 


SID 


— Nu pot s-o spun. 

Alte răsuflări. O senzaţie îngrozitoare îl ardea pe Shane 
din adâncul stomacului, ridicându-i-se în gât. O spaimă 
crescândă. 

— Ce s-a întâmplat? 

— Nu pot. 

Inima lui Shane bătea cu putere. 

— Bellamy, te rog! 

— Nu pot s-o spun. 

— Ce s-a întâmplat cu tata? 

— Nu tipa la mine! 

Ea a izbucnit în plâns. 

— Spune-mi! 

Shane se lupta să scoată cuvintele, de parcă cineva l-ar 
fi strâns de gât. Iar când a ridicat ochii, a văzut-o pe Kelly, 
stând în colţul îndepărtat al camerei. 

— Ce e? a întrebat ea. 

Shane a scuturat cu putere din cap, ca să-şi adune 
gândurile şi, în acelaşi timp, ca s-o alunge pe Kelly, astfel 
încât să rămână singur cu ele. Avea nevoie să fie singur. 
Pleacă. 

— Ce se petrece? a întrebat femeia. 

— Pleacă! 

Prin receptorul de plastic, se auzea vocea lui Bellamy 
care îşi cerea iar scuze. Bellamy, care nu-şi cerea niciodată 
scuze, Bellamy, care nu plângea niciodată, acum hohotea. 
Shane n-a mai întrebat-o nimic, căci ştia. Tata, îi spusese 
ea, cuvântul făcându-se fărâme. Tata e mort. 

— Îmi pare rău, Shane, of, Shane, îmi pare foarte rău. 


— Să vin cu tine? l-a întrebat Kelly, în acel scurt răgaz 
ivit după ce Shane închisese telefonul, răgaz în care a uitat 
cine era ea, ce făcuse şi n-a mai văzut decât durerea 
soţului ei, pierderea lui. 

— Nu, Kelly. 

— Oh! a exclamat ea, amintindu-şi. OK. 

— Vreau să zic... 

— Pricep. 

Shane şi-a înşfăcat jacheta de doc din dulapul cu haine. 
A deschis uşa de la intrare şi o adiere caldă a năvălit 
înăuntru, ca o răsuflare. El s-a întors şi a rămas pe loc preţ 
de câteva clipe, cu faţa către Kelly şi cu soarele deşertului 
înconjurându-l precum un nimb. 

— O să vii la înmormântare, nu-i aşa? 

— Da. 

— O să mă ţii de mână. 

— Da. 

— Te iubesc, a spus Shane. 

Chipul lui era în umbră, prin urmare Kelly nu-i putea 
zări prea bine ochii. Asta o bucura. 

— Şi eu te iubesc, i-a spus ea. 


După plecarea lui Shane, Kelly a rămas o vreme cu ochii 
pironiţi pe uşa închisă, după care s-a întors în bucătărie. A 
făcut un ibric cu cafea şi a prăjit nişte pâine. N-avea niciun 
rost să pregătească un mic dejun consistent, de vreme ce 
Shane nu urma să fie prin preajmă. În tot timpul ăsta, nu s- 
a gândit la Sterling Marshall. Nu s-a gândit la nimic. A 
ascultat doar cântecul păsărilor. 

Deşertul era foarte tăcut, mai ales în comparaţie cu 
penitenciarul Carpentia, unde era mereu larmă. Ţipetele şi 
zăngăniturile ţineau noaptea întreagă, totul auzindu-se cu 
ecou, şi paşii, şi cântecele, şi zbieretele. Dacă cineva 
plângea, indiferent cât de târziu în noapte ar fi fost sau cât 
de departe s-ar fi aflat persona respectivă de celula lui 
Kelly, sunetul răzbătea până la ea. Îşi croia drum în 
gândurile ei şi o trezea, asta dacă fusese îndeajuns de 
norocoasă, încât să adoarmă. Obişnuia să-şi facă 
ghemotoace din hârtie igienică şi să şi le îndese în urechi, 
dar asta n-ajuta la nimic. Sunetele vibrau. Le simţea. 

Aici însă, în parcul naţional Joshua Tree, trebuia să-ţi 
ciuleşti urechile ca să auzi păsările. Kelly s-a sprijinit de 
fereastra bucătăriei. În timp ce cafeaua clocotea, şi-a lipit 
urechea de geam, căutând să audă uau, uau-ul prepeliţei 
Gambel, ţipătul vulturului auriu, clămpănitul şi horcăitul 
scoase de ciocul cucului alergător. 


E E 


După ce ieşise din Carpentia, iar ea şi Shane se 
mutaseră aici, Kelly îşi cumpărase un ghid şi memorase 
toate speciile deşertului: numele lor, trăsăturile 
caracteristice, sunetele scoase şi obiceiurile de cuibărit. 
Instalase afară câteva hrănitoare, pentru a le atrage pe 
cele mai curajoase, iar acum îşi dorea să audă mai multe, 
să le asculte fâlfâitul aripilor, ciripitul şi foşnetele pe care 
le scoteau atunci când aterizau şi mâncau, dar, mai ales, 
acele sunete delicate care nu răzbăteau până în casă, 
sunetele pe care le făceau când plecau, ştiind că se vor 
întoarce. 


Abia după ce şi-a dus cafeaua şi pâinea prăjită la masa 
de lucru din dormitor, Kelly s-a gândit din nou la socrul ei. 
Şi atunci a făcut-o doar pentru că a văzut ştirea pe pagina 
ei principală de Internet. 

Mintea ei avea un fel de-a face asta. Evitare, o numea 
psihologul de la Carpentia, dar ea o considera mai degrabă 
o formă de organizare a emoţiilor. Era ca şi cum ar fi avut 
în cap un uriaş dulap pentru dosare şi ar fi putut să ia 
sentimente, pe care apoi să le bage în sertare şi să le 
încuie, urmând să se ocupe de ele mai târziu. 

Problema era că, în ultima vreme, sertarele se tot 
deschideau din senin. 

Kelly s-a uitat fix la fotografie: un Sterling Marshall 
tânăr şi chipeş, aşa cum arătase în rolul care-i adusese 
premiul Oscar, cel din filmul de război al anilor '50, Armele 
victoriei. A apăsat pe link şi a citit pe sărite articolul: 


O legendă a cinematografiei, Sterling Marshall a 
decedat la vârsta de 79 de ani în urma a ceea ce 
pare a fi o sinucidere... 

Marshall fusese diagnosticat de curând cu 
cancer... 

„„„deşi sursele spun că e posibil să fi lăsat un bilet, 
conţinutul presupusului mesaj de adio n-a fost 
dezvăluit... 

Sinucidere? Un bilet? 

Telefonul mobil al lui Kelly se afla pe noptiera ei, aşezat 
lângă încărcător, pentru că nu-l băgase în priză cu o seară 
în urmă. Mereu uita să-şi încarce mobilul, ba chiar i se 
întâmpla atât de des, încât mai că părea un gest 
intenţionat, aproape ca şi cum ar fi simţit nevoia să vadă 
telefonul murind. Shane îi spusese asta cândva, după o 
noapte în care nu reuşise să dea de ea. Îşi ceruse imediat 
scuze, atât de evident ruşinat de cuvintele pe care le 
alesese, încât o făcuse şi pe Kelly să roşească. 

— Pur şi simplu nu sunt obişnuită cu tehnologia 
modernă, îi zisese ea. 

Telefonul încă nu-şi dăduse ultima suflare. Kelly l-a 
conectat la încărcător, apoi a format numărul lui Shane. 
Mobilul a sunat de câteva ori, după care s-a deschis căsuţa 
vocală. 

— Ştirile spun că a fost o sinucidere, a zis ea în telefon. 
Spun că tatăl tău suferea de cancer. Tu ştiai, Shane? Ii 
vorbise despre asta? Mi-aş dori să pot ajuta sau... Nu ştiu 
ce mi-aş dori. Îmi pare rău. Urăsc să te văd suferind. 

Propria voce îi părea ciudată. Slabă şi nesinceră. Nu 
conta. Nu vorbea cu nimeni, căci închisese telefonul 
înainte de a rosti ceva din toate astea. Kelly s-a întors la 
calculator. 


Fiica actorului, Bellamy Marshall, în vârstă de 48 
de ani, o artistă multimedia care la jumătatea anilor 
'90 a devenit celebră pentru o controversată serie 
de fotografii pictate, însoțite de interviuri 
înregistrate pe bandă... 


Kelly s-a oprit din citit. Privirea i-a alunecat înapoi 
înspre poză. Părul negru şi ondulat, bărbia despicată, ochii 
negri, aceiaşi ca ai lui Shane şi Bellamy, catifelați şi 
impenetrabili... 

Kelly a închis ochii şi mintea i-a fost inundată de 
amintirea unei vechi după-amieze. O după-amiază însorită, 
din primăvara anului 1980, pe când Sterling Marshall era 

doar tatăl lui Bellamy, casa lui era doar casa lui Bellamy, 
iar Shane era doar frăţiorul enervant al lui Bellamy. 

În acea după-amiază anume, Kelly şi prietena ei stăteau 
ghemuite pe covorul cu imprimeu de zebră, aşa cum 
făceau deseori pe vremea aceea, urmărind videoclipuri 
britanice la uriaşul televizor al lui Bellamy (primul aparat 
video pe care Kelly îl văzuse vreodată), cu o pungă de 
Doritos aşezată între ele. Erau atât de drogate, încât nu 
mai ştiau de ele şi îşi îndesau chipsuri în gură, ronţăind 
necontenit, cu degetele pătate de acel portocaliu sărat. 
Kelly îşi amintea că domnul Marshall deschisese puţin uşa 
şi îşi băgase capul lui frumos în cameră. 

— Vă rog să daţi muzica mai încet, fetelor. 

Fără să-şi dea seama, Kelly îi răspunsese: 

— OK, tată. 

— Tu tocmai i-ai zis „tată“? o întrebase Bellamy. Oh, 
Doamne, e aşa de drăguţ! 

E ciudat cât de apropiat poate să pară trecutul. Atât de 
apropiat, încât poţi să-l înşfaci şi să te laşi dus de el. Dar 
când întinzi mâna... Când întinzi mâna să-l atingi... Il iubise 
cândva. O invidiase pe Bellamy pentru că îl avea pe 
Sterling Marshall în viaţa ei, deoarece, în comparaţie cu 
tatăl lui Kelly, părea atât de puternic. 

— OK, tată, îi spusese. 

Şi poate că o parte din ea rostise acele cuvinte dinadins. 
Un gând plin de dorinţă pe vremea aceea, pe vremea când 
încă se gândea la dorinţele ei... 

Kelly a oftat brusc, alungând amintirea. Vreme de câteva 
secunde, şi-a îngăduit să rememoreze trecutul mai 
apropiat, şi anume noaptea precedentă. Au urmat gânduri 
legate de alte lucruri ce trebuiau alungate, ce trebuiau 
curățate. 


În dulapul lui Kelly, pe podeaua din spatele celor două 
şiruri ordonate de pantofi, stăteau ascunse hainele pe care 
le purtase cu o noapte în urmă: blugii, adidaşii cei noi, 
hanoracul moale, gri-deschis, pe care şi-l cumpărase 
toamna trecută din magazinul Target. S-a gândit să le 

arunce pe toate. Să le ardă în curte, poate să le azvârle în 
portbagajul maşinii şi să conducă până ce va găsi o pubelă 
deschisă într-o benzinărie. 

Dar toate se numărau printre hainele ei preferate, 
demne de luat în seamă mai degrabă prin absenţa lor, în 
special pentru Shane, un fotograf cu spirit de observaţie. 

— Ce s-a întâmplat cu blugii care-mi plac la nebunie cum 
îți vin? ar putea el să zică. 

Sau: 

— Nu ţi-ai cumpărat de curând o pereche de pantofi 
pentru alergat? 

În plus, petele nu erau atât de greu de scos. 

Kelly a strâns lucrurile în braţe, fără să se uite la ele, 
fără să vadă stropii de culoarea ruginii de pe tălpile 
încălţărilor, de pe marginea unui crac de la pantaloni, de 
pe manşeta unei mâneci cenuşii. Le-a dus în bucătărie şi 
le-a pus în maşina de spălat - mai întâi adidaşii, apoi 
hanoracul, tricoul, blugii, şosetele, urmate de o cană cu 
detergent şi două cu clor. Parcă ar fi fost o ceremonie. A 
învârtit butoanele maşinii, alegând programul pentru rufe 
foarte murdare şi o temperatură crescută a apei, 
întorcându-se cu spatele în timp ce făcea toate astea. 
Evitare. 

Maşina ei de spălat era din oțel inoxidabil, veche de doi 
ani, elegantă şi eficientă. Kelly a ascultat-o o vreme, după 
care s-a întors la masa de lucru. Găsea alinare în foşnetul 
apei, în hârâitul motorului, în sunetele pe care îl scotea 
aparatul în timp ce spăla sângele lui Sterling Marshall. 

— S-a terminat, a şoptit Kelly. 

Apoi s-a apucat de lucru. 

XXX 

Slujba îi permitea lui Kelly să-şi pună la contribuţie acea 
parte a minţii pe care o folosea cu cea mai mare plăcere. 
Era partea pe care o utiliza atunci când conducea, partea 
care îi permitea să fugă de propriul trup, de propria viaţă. 

Şi-a deschis laptopul şi a dat clic pe cea mai recentă 
fotografie, proiectul pe care îl avea în desfăşurare: o 
brunetă zdravănă, pe care se hotărâse s-o boteze Danielle 

G. 

— Care-i povestea ta, Danielle G? a şoptit Kelly, aşa cum 
făcea de fiecare dată când îşi deschidea pozele. 

De peste patru ani, Kelly lucra pentru SaraBelle.com, un 
site de socializare „fără obligaţii”, destinat oamenilor 
căsătoriţi (mai ales bărbaţilor) care căutau să-şi înşele 
partenerii. Treaba ei era să scrie ceea ce şefii numeau 
„cârlige”:  ademenitoare portrete feminine, care să 
însoţească fotografiile manechinelor etalate ostentativ pe 
pagina principală a site-ului SaraBelle. Toate „cârligele” 
erau false. Plătind taxa de membru, ţi se permitea să dai 
click pe ele, ceea ce deschidea site-ul propriu-zis, unde 
puteai să cercetezi adevăratele, şi mult mai prozaicele 
portrete şi fotografii. 

Era posibil ca munca lui Kelly să nu fi fost tocmai legală. 
Nu întrebase. Nu iscodise. Nu-i păsa. 

Un client al Arhivelor Foto ale Hollywoodului, care se 
întâmpla să fie şi un partener discret în afacerea 
SaraBelle.com, o recomandase la rugămintea lui Shane. 
După o scurtă discuţie telefonică, administratorul site-ului 
îi oferise lui Kelly ceea ce el numea „un post de creator”. 
lar ea fusese imediat de acord, fără nicio întrebare. Să 
stea acasă, cu chipul ascuns în spatele unui ecran de 
laptop, închipuindu-şi „femei ideale” cât era ziua de 
lungă... Nu exista muncă mai potrivită cu nevoile ori 
abilităţile lui Kelly. Gândul că Shane ştiuse asta despre ea, 
că fusese îndeajuns de sigur de priceperea ei în a inventa 
lucruri, încât o pusese în legătură cu şefii cei mari, o 
deranja din motive care îi erau oarecum neclare. Dar asta 
n-o făcea mai puţin recunoscătoare. 

Kelly hotărâse că Danielle G. ar trebui să aibă treizeci şi 
doi de ani, să fie mama unui băiat de şase ani şi soţia unui 
bancher. Hobby-urile ei: Pilates, gătitul, yoga, sportul. 
(Redundant, da, dar pe site-ul ăsta, cu bărbaţii ăştia pe 
post de clienţi, nu era niciodată prea mult să vorbeşti 
despre propriul corp.) 

A deschis secţiunea intitulată Povestea mea şi a început 
să scrie: Întotdeauna am considerat că Bill îmi e suficient, 

dar după ce fiul nostru, Jack, a intrat la grădiniță, iar eu 
am început să petrec lungi zile singură acasă, mi-am dat 
seama de tot ce lipsea din viaţa mea. Căsătoria îmi semăna 
din ce în ce mai mult cu o proptea, o convenienţă. Există 
atâta dorinţă în mine! El n-o vede, dar ea există. Faptul că 
fac dragoste cu Bill nu mi-o poate împlini. Nici fanteziile, 
nici romanele mele de dragoste, nici măcar vibratorul nu 
mi-o pot împlini. E o dorință copleşitoare. O nesfârşită 
nevoie dureroasă. 

Mâinile lui Kelly au tresărit pe tastatură. Femeia a clipit, 
cu ochii ţintă la ecran. Asta de unde-a mai apărut? O 
replică ce nu-şi avea locul într-un „cârlig”. Prea poetică. 
Prea pretențioasă. Însă familiară. Acea tristă impresie de 
familiaritate, pe care la început n-a reuşit s-o priceapă, dar 
odată ce a înţeles-o, odată ce a aflat... Era... Of, era... 

O nesfârșită nevoie dureroasă. 

Un vers din melodia Trandafirul. Bette Midler. 

Atunci a sunat cineva la uşă. Kelly s-a ridicat în picioare, 
cu inima încă bătându-i puternic, cu melodia încă în minte, 
sertarul deschizându-se din senin... 

A ieşit din dormitor, acoperindu-şi urechile cu mâinile, 
ca şi cum cântecul s-ar fi auzit tare, nu doar în capul ei. 

— Încetează, a  şoptit ea.  Încetează, încetează, 
încetează... 

Melodia s-a potolit abia când s-a apropiat de uşa de la 
intrare. Soneria a zbârnâit iar. Shane. El trebuia să fie. 
Probabil că uitase ceva. Sau poate... Poate că până la urmă 
vrea să merg cu el... 

A pus mâna pe uşă, dar s-a oprit când a zărit silueta ce 
se profila dincolo de geamul mai. Era mai solidă şi mai 
înaltă decât a soţului ei. 

— Domnişoară Lund? 

Glasul de la uşă era gros, grav, deloc familiar. 

— Da? 

Trebuia să răspundă. Bărbatul o vedea prin geamul mat 
cu aceeaşi uşurinţă cu care îl vedea şi ea pe el. 

— Aş putea să intru? 

Vizitatorul şi-a lipit insigna de sticlă, în timp ce maşina 

de spălat intra într-un nou ciclu. 
— Sunt de la poliţia din Los Angeles. Serviciul Omoruri. 

Capitolul 3 


Drumul cu maşina din Joshua Tree până în Hollywood a 
durat mai bine de două ore, însă Shane l-a parcurs ca într- 
un vis, urcând şi coborând de pe rampe, cu mâinile 
amorţite pe volan, cu aerul fierbinte ce-i pătrundea prin 
fereastra Jeepului, apăsându-l ca o răsuflare. 

Sinucidere. Bellamy nu-i spusese asta la telefon. Shane 
aflase vestea de la radio: O legendă a cinematografiei, 
Sterling Marshall, care suferea de cancer pancreatic, a 
murit în urma a ceea ce pare a fi o sinucidere. Detalii după 
pauză. 

Shane n-a mai aşteptat pauza. A oprit radioul, însă 
cuvântul a continuat să i se învârtă prin cap, în timp ce 
intra în sfârşit pe autostrada Hollywood, manevrându-şi 
Jeep-ul prin traficul ce părea plin de stereotipuri: un 
Ferrari roşu sclipitor, condus de un şofer pieptănat fără 
cusur, ce făcea slalom printre benzi; un camion Dunkin 
Donuts, mare şi tălâmb, care i se băga în faţă, claxonând 
agresiv; un Hummer antipatic, care mergea numai pe 
lângă el, cu muzica hip-hop urlând din boxe şi başii 
bubuind atât de tare, încât te apucau nervii la volan. Sau 
îţi venea să baţi pe cineva. Sau amândouă. 

Sinucidere. 

Cine s-ar fi gândit că tata e în stare să se sinucidă? Tata, 
care-şi făcea singur toate cascadoriile, care devenise 
faimos pentru că păşise pe cărbuni încinşi, în pregătirea 
unui rol, sau pentru că se luptase cu un aligator viu, în 
timp ce lucra la alt film. Tata, care fusese torturat ca 
prizonier de război în timpul conflictului din Coreea. (Nu e 
ca-n Eroii lui Hogan’, obişnuia el să le spună lui Shane şi 
Bellamy. Dar nu mai mult. Voi, copii, nu trebuie să mai 
auziti nimic despre asta.) 

Tata, care refuza până şi Novocaina de la dentist. 


3 În original, Hogan's Heroes, serial american, difuzat de postul CBS în 
perioada 1965-1971, a cărui acţiune se desfăşoară într-un lagăr pentru 
prizonieri de război, în timpul celui de-al Doilea Război Mondial (N.t.). 


Neînfricatul Sterling Marshall, care lua în râs durerea, să 
se omoare din cauza cancerului în stadiul al doilea? N-avea 
niciun sens. Asta dacă nu cumva avusese un alt motiv. 

Sau dacă nu cumva fusese totuşi altceva decât o 
sinucidere. 

Lui Shane i-a sunat telefonul. A aruncat o privire către 
ecran. Kelly, scria acolo. A respins apelul. Din reflex, ca şi 
cum ar fi ucis o insectă. 

— O să te sun eu mai târziu, a şoptit el, scuzându-se faţă 
de nimeni anume. 

Scuzându-se pentru gândurile lui. 

Şi-a aţintit privirea spre autostradă şi a ascultat vâjâitul 
potolit al cauciucurilor pe macadam. A încercat să-şi 
limpezească mintea, însă glasul tatei tot s-a strecurat în 
ea, glasul tatei aşa cum îl auzise la telefon cu două 
săptămâni în urmă, jurând că boala nu e gravă, că poate fi 
tratată, că are de gând să lupte cu ea, exact aşa cum 
luptase cu fiecare obstacol din viaţa lui şi ieşise învingător. 

— Stadiul al doilea, spusese el râzând. Practic e un 
prunc. 

Oare jucase un rol? Cu Sterling Marshall, nu puteai să-ţi 
dai seama niciodată. 

— N-o asculta pe maică-ta, Shane. Ştii ce prăpăstioasă e! 

Acelaşi tata dintotdeauna. Aceeaşi bunătate, aceeaşi 
forţă. Indiferent ce s-ar fi întâmplat. Tata îţi dădea 
impresia că totul o să fie bine. 

— Shane, poți să-mi faci totuşi o favoare? 

— Sigur. 

— Poţi, te rog, să-i mai dai o şansă surorii tale? 

— Tată... 

— Știu, ştiu. Dar are intenţii bune. Te iubeşte, fiule, fie 
că e în stare s-o spună, fie că nu. 

Era pentru prima oară, după ani buni, când tata îi 
vorbea lui Shane despre Bellamy. De ce? Nu-i stătea în fire 
să aducă în discuţie subiecte dureroase... Oare o pomenise 
pe Bellamy dintr-o nevoie emoţională? Oare rugându-şi 
copii să se împace, îşi exprima, de fapt, ultima dorinţă? 

— O prezenţă liniştitoare. 


Cineva spusese asta despre tatăl său, cu mulţi ani în 
urmă. Shane nu-şi mai amintea cine. Era un glas grav. Un 
bărbat rostise acele cuvinte. 

— În afară de Henry Fonda, tatăl tău are cea mai firesc 
liniştitoare prezenţă dintre toți actorii pe care îi cunosc. 

Glasul părea blând şi foarte cunoscut. Dacă Shane ar fi 
reuşit să potrivească un nume lângă el, poate că l-ar fi 
convins pe bărbatul respectiv să ia cuvântul la 
înmormântare... 

— Tu nu înţelegi, tată! 

— Vreau doar ca rudele mele să se înţeleagă între ele. E 
singurul lucru care ar putea... 

Sterling Marshall n-a mai sfârşit niciodată acea 
propoziţie. 

Shane a scrâşnit din dinţi. Încetează! Condu! Nu te 
pierde cu firea! Ce altceva îi mai spusese acel prieten al 
tatei? Dacă se concentra cu adevărat, Shane mai că putea 
să-i audă vocea melodioasă, zâmbetul din ea. Zâmbise, nu-i 
aşa? 

— Vrei să afli un secret, puştiule? 

— Sigur! 

Atunci s-a auzit sunetul strident al unui claxon. Era 
Ferrariul! Shane îi intrase în faţă fără să-şi dea seama. A 
accelerat, însă Ferrari-ul a venit lângă el, atât de aproape 
încât mai avea puţin şi-l tampona. 

— Să nu le spui celor de la tabloide! 

Shane a apăsat pedala de acceleraţie, dar Ferrariul se 
ţinea după el, lipit de bara din spate a Jeepului, 
împăunându-se cu viteza lui. 

— Vezi tu, dacă o să afle cineva, o să fie gelos, dar, 
sincer să fiu, tatăl tău e cel mai bun actor cu care am 
lucrat vreodată. Nu glumesc! 

Acum glasul căpăta contur în mintea lui. Trecuseră 
peste treizeci de ani, dar rămăsese inconfundabil. Glasul 
lui John. Al lui John McFadden. 

Ferrariul a făcut semn cu farurile. 

— Jigodie! a ţipat Shane. 

Însă cuvântul i-a ieşit sub forma unui hohot de plâns, 

urmat apoi de altele. Hohote înlăcrimate, furioase, din 
cauza cărora îi venea greu să respire, să conducă, să vadă 
drumul. 


— Cu zahăr, vă rog, a spus detectivul. 

Era cu vreo zece ani mai tânăr decât Kelly. Umeri laţi şi 
păr roşcat, o înfăţişare ce amintea de o îngheţată de 
căpşuni, presărată cu scorţişoară. Arăta prea rozaliu 
pentru gustul lui Kelly, prea moale. Bineînţeles că voia 
cafea cu zahăr. Probabil că îi plăceau şi sortimentele cu 
arome. Probabil că era un mare iubitor al cafelei cu gust 
de alune, vanilie, caramel prăjit, floricele de porumb şi 
cremă de zahăr ars. 

Kelly a umplut o ceaşcă şi a aşezat-o în faţa detectivului. 
A scos cutia cu zahăr din cămară şi a turnat o porţie într- 
un bol. A pus o linguriţă deasupra, apoi a împins vasul în 
celălalt capăt al mesei de bucătărie, zicându-şi: Poftim! 

Nu-şi amintea cum îl chema. Bărbatul se prezentase la 
uşă, dar ei pe o ureche îi intrase şi pe alta îi ieşise tot ce 
spusese el după cuvântul „detectiv” şi înainte de „poliţia 
din Los Angeles, serviciul Omoruri”. Bruce, sau Brian, sau 
Barry... parcă era ceva care începea cu B. Briilee. Primul 
bărbat cu cravată pe care îl vedea de când... Ei bine, 
probabil de la ultima întâlnire cu ofiţerul care se ocupa de 
eliberarea ei condiţionată. Cravata detectivului ăstuia era 
gri, stropită cu picăţele roşii, ce o duceau pe Kelly cu 
gândul la... Shane nu purta niciodată cravată. 

Bărbatul a început să-şi pună zahăr în cafea. Două, trei, 
patru, cinci linguriţe pline, până când lui Kelly i s-a întors 
stomacul pe dos şi a trebuit să-şi întoarcă privirea în altă 
parte. Ca la un semn, maşina de spălat a intrat într-un nou 
ciclu şi a început să bufnească în acelaşi ritm cu inima ei. 

— Vă mulţumesc că m-aţi primit înăuntru, a spus 
detectivul. Ştiu că de obicei sunăm înainte să venim, dar 
eram prin preajmă. 

Bu£ buf... 

— N-am foarte mult timp la dispoziție. 

— N-o să dureze, a răspuns el. Apropo, condoleanţe 

pentru pierderea suferită. 

Şi-a turnat încă o linguriţă plină-ochi cu zahăr în ceaşcă, 
gest care a părut aproape obraznic. (Câte şi-a pus? Nouă? 
Zece?) Dar bărbatul nu era atent la cafea. Linguriţă după 
linguriţă, ochii lui rămâneau aţintiţi pe faţa ei. O tehnică. 
Fiecare avea o tehnică pentru discuţiile cu Kelly - ziariştii, 
psihiatrii, gardienii de la închisoare, poliţiştii. Mai ales 
poliţiştii. Mai ales poliţiştii cu cravate în picăţele, care îşi 
toarnă zahăr cu nemiluita pentru că nu suportă nimic amar 
în viaţa lor, nici măcar cafeaua. 

— Mulţumesc, a răspuns Kelly. 

Oare ăsta e răspunsul potrivit când cineva îşi prezintă 
condoleanţele? Mulţumesc pentru că-ţi pare rău? Maşina 
de spălat bufnea în continuare. Lui Kelly îi venea să arunce 
cu ceva în ea. 

— Vă simţiţi bine? s-a interesat detectivul pe un ton 
iscoditor, făcând-o să pară o întrebare-capcană. 

De-a lungul anilor petrecuţi la Carpentia, Kelly tânjise să 
discute cu cineva care să nu-i vorbească aşa, care să nu 
încerce să-i smulgă ceva din minte prin intermediul 
privirilor sfredelitoare, al gesturilor făcute înadins, al 
întrebărilor plasate cu măiestrie, menite s-o prindă pe 
nepregătite... Detectivul a continuat: 

— Păreţi palidă. Ca şi cum n-aţi fi dormit prea mult. 

Din maşina de spălat s-a auzit o izbitură, aproape ca şi 
cum ar fi avut ceva viu prins în ea, zbătându-se să iasă. 
Adidaşii lui Kelly. Adidaşii ei pătaţi cu sânge. 

— Am dormit bine, a spus ea. Mă simt bine, atât cât e de 
aşteptat. In situaţia dată. 

— Spălaţi nişte rufe? 

Kelly n-a răspuns. 

— Vă deranjează să răspundeţi la câteva întrebări, 
domnişoară Lund? 

— Doamnă Marshall. 

— Hm? Îmi cer scuze, maşina aia a dumneavoastră e 
cam zgomotoasă. 

— Numele meu. Nu e Lund. Nu mai e de cincisprezece 
ani. Îmi puteţi spune doamna Marshall. 

— Corect. 

Detectivul a suflat în cafea, apoi a sorbit şovăitor. 

— Aşadar, doamnă Marshall, a continuat el, există vreun 
motiv pentru care nu vă aflaţi în casa socrilor 
dumneavoastră, împreună cu soţul? 

— Numai rudele apropiate ar trebui să fie acolo. 

— lar dumneavoastră nu sunteţi? 

— Poftim? 

— V-aţi căsătorit acum cincisprezece ani cu fiul lui. S-ar 
crede că până în momentul de faţă ei trebuie să vă fi 
acceptat ca pe un membru al familiei. 

Detectivul a mai luat o înghiţitură de cafea, cu ochii 
ţintă spre chipul ei, în timp ce bufniturile se intensificau, 
întreaga maşină de spălat tresărind din pricina lor, până 
când, din fericire, s-a domolit, intrând într-un ciclu mai 
puţin intens. 

— Sunteţi sigură că vă simţiţi bine? 

— V-am spus. Sunt bine. 

— OK. Când aţi vorbit ultima oară cu Sterling Marshall? 

— Nu ştiu. 

— l-ați trimis vreodată mesaje? E-mailuri? Scrisori prin 
poştă? 

— Nu în ultima vreme. 

Cu ochii minţii, Kelly vedea numele lui Sterling Marshall 
alcătuit din litere aurii, tipărite în relief pe hârtie groasă, 
de cea mai bună calitate. O dată, doar o singură dată, cu 
multă vreme în urmă, el îi trimisese o scrisoare la 
închisoare. Işi amintea caligrafia lui ordonată şi ce îi 
spusese în scrisoare. Un alt sertar s-a deschis ca din 
senin... 

— Vorbeaţi deseori cu domnul Marshall? Dar soţul 
dumneavoastră? 

— Poate. 

— Imi puteţi da un răspuns mai precis decât „poate”? 

— Va trebui să-l întrebaţi pe soţul meu. 

În scrisoare, Sterling Marshall îl numise pe John 
McFadden „un prieten drag şi unul dintre cei mai mari 
regizori ai epocii noastre”. Kelly îşi amintea fraza ca şi 

cum ar fi văzut-o pentru prima dată. Un prieten drag. A 
simţit cum i se strânge stomacul. În epistolă, Sterling 
Marshall vorbise despre Kelly, despre faptul că ea „nu 
fusese în toate minţile” şi o înţelegea pentru asta. Ştia că 
ei îi pare rău. Dar lui Kelly nu-i părea rău. Nu avea să-i 
pară niciodată rău. 

— ...0 dată pe săptămână? De două ori pe lună? Sau mai 
degrabă doar cu ocazia sărbătorilor? 

Doctorul de la Carpentia mi-a comunicat ultimele 
„noutăți“ despre tine. Un alt rând din scrisoare, încă 
întipărit cu fierul roşu în mintea lui Kelly. Ghilimelele care 
încadrau cuvântul noutăți. Vrei să înjoseşti ceva dintr-o 
singură mişcare? Pune-l în ghilimele. 

— Din ce ştiţi despre socrul dumneavoastră, aţi spune că 
avea vreun duşman? 

Sunt sigur că Shane nu ştie încă. Sunt sigur că o să faci 
ceea ce se cuvine. 

Kelly s-a auzit rostind: 

— Sinucidere. 

Detectivul a tresărit. 

— Poftim? 

— La ştiri. Au spus că a fost o sinucidere. 

— N-am făcut niciun comentariu oficial către presă. 

— Ce-a spus? 

— Hm? 

— Sterling Marshall. Ce-a spus în bilet? 

Bărbatul a pufnit. 

— Nu sunt aici ca să discut despre ce aţi citit 
dumneavoastră pe Internet. 

— A existat un bilet? 

— Când aţi vorbit ultima oară cu socrul dumneavoastră? 

— V-am spus. Nu ştiu. 

În scrisoare, Sterling Marshall îi spusese lui Kelly că l-a 
ajutat pe Shane să-şi înceapă afacerea cu arhiva foto. li 
promisese că va continua să-l sprijine, că se va îngriji 
întotdeauna de el, dar numai dacă tu faci ceea ce trebuie 
făcut. Kelly şi-a strâns pumnii pe sub masă. 

— Ştiaţi că domnul Marshall deţine o armă de foc? 

Ea s-a uitat la detectiv. 

— Nu. 

— Când aţi fost acasă la el, aţi văzut vreo armă sau aţi 
auzit despre existenţa uneia? 

Kelly a deschis gura, apoi a închis-o la loc. 

— Poate în timpul unei reuniuni de familie? I-a vorbit 
vreodată soţului dumneavoastră despre asta? 

— Despre ce? 

— Despre faptul că deţine un pistol, a răspuns bărbatul. 

— Nu din câte ştiu eu. 

— Ştiţi, nu-i aşa, că socrul dumneavoastră era un 
militant destul de convins împotriva armelor? Aţi auzit 
despre Fondul John McFadden. 

Maşina de spălat uruia. 

— Am auzit, a răspuns Kelly, despre Fondul John 
McFadden. 

S-a silit dinadins să pronunţe clar numele. Ca şi cum ar 
fi fost în ghilimele. S-a uitat în ochii detectivului şi a zărit 
ceva în ei, o nelinişte. 

Bărbatul şi-a dres vocea. S-a tras în spate pe scaun, ceea 
ce i-a oferit lui Kelly un soi de satisfacţie tristă. Bun. Fii 
neliniștit! 

— Sterling Marshall era foarte apropiat de omul pe care 
l-aţi împuşcat în cap. 

Ea a dat din cap în semn de încuviinţare. 

— Da. 

Nu reuşea s-o tulbure. Dacă maşina de spălat nu putea 
s-o tulbure, dacă amintirea acelei scrisori nu putea s-o 
tulbure, atunci nimic nu avea să reuşească, inclusiv el, cu 
atât mai puţin el, Barry Brălee sau cum l-o fi chemat. El 
era făcut din scorţişoară. Ea, din piatră. 

— Aţi spune că vă  înţelegeaţi bine cu socrul 
dumneavoastră? 

— Sigur. i 

— Serios? Daţi-mi o idee despre cât de apropiaţi eraţi. li 
spuneaţi Sterling? Domnule Marshall? Tată? 

— Aşa o să meargă treaba, nu? 

— Pun nişte întrebări de bază. 

— O să staţi de vorbă cu soţul meu? Măcar lui o să-i 
arătaţi biletul de adio? 

— Bellamy Marshall spune că dumneavoastră şi socrul 
dumneavoastră nu eraţi în cele mai bune relaţii. Minte? 

Kelly s-a uitat la el, la sprâncenele lui cu fire blonde, la 
ochii lui, verzi ca absintul. La mâinile lui rozalii, ce şovăiau 
pe deasupra cănii. Bărbatul a spus: 

— Pot să întreb ceva? 

— Nu. 

— Aţi avut vreodată impresia... 

— Am spus că nu puteţi să mă întrebaţi ceva. 

— Aţi avut vreodată impresia că Sterling Marshall l-a 
ales pe John McFadden în defavoarea dumneavoastră? 

Kelly s-a uitat drept la el. 

— Nu-mi pasă dacă aşa a făcut. 

— Acum două zile, domnul Marshall a dat un interviu. 
Pentru Times. Cu ocazia aniversării a cinci ani de la 
eliberarea dumneavoastră. Sunt sigur că l-aţi citit. A spus 
că încă îi e dor de vechiul lui prieten John. Dar că nu vă 
învinovăţeşte, nu şi acum. La urma urmei, eraţi doar o 
copilă. Crescută de o mamă nepăsătoare, iresponsabilă. Vă 
pierduserăţi în mod tragic sora, cu doar câţiva ani înainte, 
şi, în plus, consumaţi droguri. O adolescentă toxicomană. 
Care nu ştia să deosebească binele de rău. 

Kelly a auzit un zgomot dinspre fereastra bucătăriei. Un 
şuierat neaşteptat. Un vultur-curcan. 

— N-a spus niciodată asta despre mama mea. 

— Unde vă aflaţi azi-dimineaţă, între miezul nopţii şi ora 
trei? 

— Aici. 

— Adică în această casă? 

— Da. 

— E cineva care să confirme prezenţa dumneavoastră? 
Soţul, poate? 

Kelly a închis ochii. În spatele pleoapelor a zărit un 
panou electric, acelaşi pe care şi-l imaginase la vârsta de 
şaptesprezece ani, când stătea în faţa tribunalului, 
înconjurată de străini, văzând cum întreg viitorul i se 

năruie, i se face praf şi pulbere. Bliţurile aparatelor de 
fotografiat sclipeau către ea şi oameni cu voci răutăcioase 
îi strigau numele, însă Kelly nu auzea decât bâzâitul acelui 
panou imaginar. Nu vedea decât două lungi şiruri de 
comutatoare, oprindu-se unul câte unul. 

Şi zâmbea. 

— Doamnă Marshall, a spus detectivul. Aţi fost azi- 
noapte acasă la socrul dumneavoastră? 

— Trebuie să plecaţi, a zis ea. N-aveţi niciun drept să fiţi 
aici. Nu aveţi niciun drept să mă interogaţi la mine acasă, 
fără un avocat prezent. 

Detectivul a sorbit îndelung din cafeaua lui extraordinar 
de dulce, apoi a aşezat ceaşca înapoi în farfurioară. 
Clinchetul a răsunat dureros în urechile lui Kelly. În tot 
timpul ăsta, bărbatul nu şi-a dezlipit ochii de ai ei, în 
verdele lor ascunzându-se licărirea a ceva... cunoaştere 
sau ură. Sau poate amândouă. În asta consta toată tehnica, 
nu? Într-un amestec între cunoaştere şi ură, pus la cale şi 
turnat grămadă peste tine, precum linguriţele cu zahăr. 

— Ţinem legătura, domnişoară Lund, a spus el. 

x x * 

După plecarea lui, Kelly a încuiat uşa. În timp ce îşi 
muta hainele şi pantofii în uscător, s-a gândit iar la 
scrisoarea lui Sterling Marshall, singura pe care i-o 
trimisese el vreodată, în afara felicitărilor de sărbători, 
expediate şi semnate de Mary, soţia lui. O scrisoare trimisă 
la penitenciar cu cincisprezece ani în urmă, pe când Kelly 
avea treizeci şi doi de ani, dar se simţea tot de 
şaptesprezece, pentru că închisoarea te ţine captiv şi în 
alte feluri, nu doar fizic. Şi de aceea, înainte de a începe să 
citească vorbele lui Sterling Marshall, Kelly îşi petrecuse o 
bună bucată de vreme minunându-se de hârtia crem, de 
cerneala lucioasă. Işi trecuse degetele peste numele scris 
în relief şi, pentru un timp, se simţise specială. O scrisoare 
de la acel Sterling Marshall. Scrisă de mâna lui. Pentru ea. 

Işi amintea cât de frumoasă i se păruse semnătura lui 
Sterling Marshall, asta chiar şi după ce citise epistola, o 
epistolă în care i se cerea să se descotorosească de 


propriul prunc şi să nu-i spună soţului ei nimic despre 
sarcină, niciodată. 

Îşi amintea ce scrisese Sterling Marshall, chiar înainte 
de a semna: Familia înseamnă totul pentru mine. 

Nici în ziua de azi nu se îndoia că fusese sincer. 

Capitolul 4 


CĂSĂTORIE CU PISTOLUL LA TÂMPLĂ 
UCIGAŞA „MONA LISA” ÎŞI PUNE PIROSTRIILE 
CU FIUL UNUI STAR DE CINEMA 


vă declar soț... şi criminală? 


În cadrul unei ceremonii ultrasecrete, ce a avut loc în 
spatele portilor cu sârmă ghimpată ale Instituţiei 
corecţionale pentru femei Carpentia, Shane Marshall, 25 
de ani, s-a cununat cu Kelly Michelle Lund, 32 de ani, fosta 
adolescentă toxicomană, cu ochi goi, care în prezent 
ispăşeşte o pedeapsă de 25 de ani, ce poate ajunge până la 
închisoare pe viaţă, pentru asasinarea cu brutalitate a 
regizorului nominalizat la Oscar John McFadden. 

Fiul legendarului Sterling Marshall, tânărul şi chipeşul 
Shane, purta un costum gri-închis şi ochelari fumurii când 
a păşit în penitenciar la data de 15 mai, având-o alături pe 
Mary, mama lui. 

— Shane o vizitează pe Kelly cel puţin o dată pe 
săptămână, de ani buni, a declarat pentru Enquirer o sursă 
din interiorul închisorii. Că formează un cuplu ciudat e 
puțin spus. 

Mama lui Shane a fost singura rudă prezentă la cununia 
care a durat un sfert de oră şi a fost oficiată de către 
capelanul închisorii. 

— Fiul meu e îndrăgostit. Nu pot sta în calea iubirii lui, a 
declarat Mary. 

Dar sora mai mare a lui Shane, Bellamy Marshall, în 
vârstă de 32 de ani, n-a fost la fel de binevoitoare. 

— N-am fost invitată la nuntă, a spus superstarul 
mondial, a cărui tulburătoare operă Mona Lisa a 
imortalizat-o pe  ucigaşa dependentă de cocaină în 
momentul pronunțării sentinţei. Nu sunt de acord şi nici 
nu înțeleg hotărârea fratelui meu. 

Dar, fie că-i place, fie că nu, frumoasa artistă ar putea 

deveni curând mătuşă! Enquirer a aflat că penitenciarul 
Carpentia permite vizitele conjugale. Și, conform sursei 
noastre din închisoare, atrăgătorul Shane n-a întârziat să 


se culce cu criminala lui soţie! 
National Enquirer 


25 mai 1995 

Capitolul 5 
12 februarie 1980 


Fiecare sunet se auzea cu ecou. Zgomotul uşii trântite a 
Trans Am-ului, răsuflarea întretăiată a lui Kelly, paşii ei, 
prea greoi în timp ce urca treptele spre apartamentul său 
de la etajul al treilea, apoi cheia ce aluneca şi se răsucea în 
broască. 

Kelly spera ca mama ei să doarmă, însă era o nădejde 
prostească, mai ales după ce deschisese uşa, zărise 
luminile care ardeau în bucătărie, auzise mergând la 
volum maxim postul de radio ce difuza muzică veche şi 
simţise mirosul chimicalelor cu iz de pin. 

Mama făcea curat. 

— Tu eşti? s-a auzit vocea femeii din spatele mesei înalte 
de la bucătărie, o voce tărăgănată, ca aceea care răsuna 
din micul tranzistor. 

În junglă, în falnica junglă... 

— Bună, mamă. 

Kelly a ocolit masa. Mama ei stătea în patru labe şi freca 
de zor. Se apleca cu toată greutatea corpului, muncind cu 
mai multă forţă decât era nevoie, întregul ei trup 
legănându-se cu fiecare mişcare, la fel ca valurile ce se 
izbesc de mal. 

— Unde ai fost? a întrebat femeia. 

— În oraş? 

— Haide, Kelly, a mormăit mama, spune precis! 

Gâfâia. Ţinea strâns în mână toarta periei, iar Kelly nu 
se putea abţine să se holbeze la încheieturile degetelor ei, 
devenite atât de albe, încât dădeau impresia că oasele se 
împing să iasă prin piele. 

— Cu cine ai fost în oraş? N 

Inima lui Kelly bătea cu putere. Işi pregătise în gând 
răspunsurile, în timp ce Len o aducea cu maşina acasă, dar 
în momentele acelea se simţise mai înaltă decât era acum. 
Totuşi a încercat. 

— Am fost cu o prietenă de la ora de matematică. 
Urmează să dăm lucrare şi am învăţat până târziu. Am 
pierdut noţiunea timpului. 

— Cum o cheamă pe prietena ta? 

Kelly a înghiţit în sec. 

— Susie. 

— Susie şi mai cum? 

— Susie... Mitchell. 

Kelly a aruncat o privire către masă. Mama cumpărase 
un ciorchine de banane proaspete. Stăteau răsfirate într- 
un castron, aproape coapte, dar nu perfect, cu coaja în 
acea frumoasă nuanţă de verde-pal. Aşa îi plăceau cel mai 
mult. Îi plăcea gustul lor uşor acrişor, culoarea albă a 
fructului. A început să-i chiorăie stomacul şi ar fi vrut să ia 
una, dar se temea că mama i-ar face scandal pentru că 
mănâncă atât de târziu sau, şi mai rău, şi-ar da seama că 
fumase marijuana. 

— Ai şoareci în burtă“? obişnuia să spună ea. 

Ştia destule încât să întrebe aşa, să folosească acele 
cuvinte anume. 

Freacă, freacă, freacă... 

— Cu ce se ocupă părinţii lui Susie? 

— Tată ei e doctor şi mama ei... 

Kelly şi-a dres vocea. 

— E asistentă. 

Lângă banane stătea o scrumieră micuță, plină ochi cu 
mucuri de ţigări. Probabil că acolo se găseau resturile de 
la cel puţin un pachet, iar de dimineaţă scrumiera fusese 
goală. Era o dovadă de ipocrizie, viciul mamei etalat pe 
masa din bucătărie precum un buchet de flori, în timp ce 
Kelly îşi aduna toate forţele ca să ascundă o singură seară. 

O seară care-i schimbase viaţa... 

— Deci, dacă aş suna la şcoală şi aş cere cu Susie 
Mitchell, fiica domnului doctor şi a doamnei Mitchell, cei 
de acolo ar şti despre cine vorbesc? 

Kelly a tras aer în piept, tremurând. 


4 Aluzie la foamea incontrolabilă pe care o resimt consumatorii de 
marijuana după ce au fumat (N.t.). 

— N-ar trebui să fumezi atât de mult. 

Freacă, freacă, freacă... 

Kelly a ascultat cântecul. Ș$şt, draga mea. Nu-ţi fie frică, 
draga mea. Antena radioului sclipea către ea. Işi dorea cu 
disperare să meargă la ea în cameră. 

— Nu mi-ai răspuns la întrebare, a spus mama. 

Kelly s-a uitat în jos. Avea fusta pe dos. A răsucit-o 
repede, astfel încât eticheta să ajungă în spate, apoi şi-a 
încrucişat braţele peste talie. 

— Sigur, a încercat ea, deşi acum nu-şi prea mai amintea 
întrebarea. 

De la radio se auzea: a uiim a uup a uiim a uupa. Umerii 
mamei se legănau în ritmul melodiei, iar părul îi flutura. 
Era îmbrăcată cu o pereche de blugi uzaţi şi o cămaşă 
bărbătească prea mare, de un albastru deschis, căpătată 
probabil de la cel mai recent fost iubit, un bancher ce s-a 
dovedit a avea atât o soţie, cât şi copii mici. Kelly a 
observat că pe spate îi cobora o lungă pată de sudoare. 

Mama a continuat: 

— Am primit un telefon de la şcoală. 

— Hm? 

Femeia s-a oprit din frecat. S-a lăsat pe călcâie şi a 
ridicat privirea spre Kelly, moment în care o şuviţă de păr 
lucios i-a alunecat pe frunte. Culoarea ei naturală era 
aceeaşi ca a fiicei sale - „blond cenuşiu” îi spunea ea - dar 
şi-l vopsea într-o nuanţă mai deschisă, ca să arate bine în 
lumina de la I. Magnin. Lui Kelly îi amintea de un peştişor 
auriu. Era aceeaşi culoare pe care o purta Catherine. 

— Telefonul era de la biroul directorului, Kelly. Azi ai 
fost reţinută după ore şi nu te-ai prezentat. 

— Ah... 

Mama s-a uitat drept în ochii ei, cu o privire atât de 
tăioasă, încât Kelly o simţea ca şi cum ar fi încercat să se 
înfigă în creierul ei, să-i citească gândurile... Oare-şi dă 
seama că am fumat? Ştie ce-am făcut cu Len? 

— Asta-i tot ce ai de zis, Kelly? Ah? 

Fata a tras adânc aer în piept, strângându-şi mai tare 
braţele în jurul taliei. Doar vorbeşte normal. 

— A fost din cauza profesorului de ştiinţe. 

Rostea cu mare grijă cuvintele. 

— N-am ştiut răspunsul la o întrebare. S-a enervat pe 
mine. Mi-a spus că sunt reţinută, dar am crezut... am 
crezut că doar zice aşa. E rău. Nu mă place şi... 

— Mi-au spus că te-a notat ca fiind indisciplinată. 

— N-am fost, mamă, a spus Kelly. Jur! El pur şi simplu... 
nu mă place. 

Mama a răsuflat greu, zgomotos. 

— Du-te la culcare, a zis ea încet. E târziu. 

Cuprinsă, inundată de un sentiment de uşurare, Kelly a 
părăsit încăperea. Sunt liberă. Pentru că acum putea, şi-a 
lăsat mintea să-i rătăcească. Şi-a amintit tot ce se 
petrecuse în Trans Am-ul lui Len. Şi-a închipuit că vorbeşte 
la telefon cu Bellamy, ţinând receptorul lipit de ureche, cu 
vocea transformată într-o şoaptă firavă. 

Ghici ce? Mai am un secret. 

Şi-ar fi dorit s-o sune. Dar era ora două dimineaţa, iar a 
doua zi trebuia să meargă la şcoală şi, în plus, telefonul se 
afla în bucătărie. Chiar lângă banane. Frate, ce foame îi 
era! O rodea stomacul. 

Ca să nu mai stea cu gândul la mâncare, s-a silit să-şi 
îndrepte mintea către altceva. S-a gândit iar la Len, la 
scaunele din maşina lui, care se lăsau complet pe spate şi 
la felul în care el îi spusese „scuze” după ce terminase. La 
felul în care îi întinsese un şerveţel, un gest oarecum 
cavaleresc... 

— Kelly! a strigat mama. Nu te mai moşmondi! 

— Nu mă moşmondesc! 

Moşmondi. Ce cuvânt de babă! Mama avea şi un nume 
de babă: Rose Lund. Nu i se potrivea deloc cu înfăţişarea, 
dar corespundea personalităţii ei, mai ales în ultimii doi 
ani. Nu râdea niciodată, abia dacă zâmbea atunci când era 
cu câte un iubit. Ba chiar şi în compania iubiţilor surâsul 
mamei părea fals, ca al cuiva care pozează. Spunea lucruri 
de genul „nu te mai moşmondi” sau „mie să nu-mi vorbeşti 
cu neobrăzare, domnişoară” şi îşi petrecea viaţa muncind, 
făcând curat şi fumând, fără să se bucure de ceva din toate 

astea, şi dându-şi întâlniri cu bărbaţi plicticoşi, cu slujbe 
plicticoase, despre care credea că „o să ne scoată odată 
pentru totdeauna din Hollywood”. 

Mama nu fusese mereu aşa. Kelly avea vagi amintiri de 
pe vremea când tatăl lor încă locuia împreună cu ele. Îşi 
amintea, în special, o zi în care se jucaseră într-o piscină 
de lux, Catherine stând pe umerii mamei, Kelly pe cei ai 
tatei. Pe atunci, fetele aveau probabil vreo şase ani. Mama 
purta un slip roz aprins şi râdea atât de tare, încât îi 
curgeau lacrimile pe obraji. Acum, că se gândea mai bine, 
Kelly îşi dădea seama că era posibil ca mama ei să fi fost 
beată, dar s-o vadă râzând aşa... Avea un râs grozav. În 
ziua aceea se aflau acasă la un producător de filme de 
categoria a doua. Tatăl lui Kelly era cascador, iar mama ei 
lucra la machiaj, aşa că erau invitaţi la numeroase 
petreceri hollywoodiene de mâna a doua, micuța lor 
familie... 

— Kelly Michelle Lund! 

— Mă pregătesc de culcare! 

— Eu aud altceva! 

Kelly şi-a dat ochii peste cap. 

— OK, OK. 

Trecând pe lângă camera mamei, Kelly a observat pe 
noptieră o cutie mare, în formă de inimă. De la cine e aia? 
Stomacul i s-a deschis larg, a început să implore. 

Ciocolată. Doar o bucăţică. 

Kelly a auzit finalul cântecului cu uiim a uup, apoi vocea 
lui Casey Kasem, murmurând ceva despre o melodie 
clasică. Glasul lui Casey îi amintea de glasul tatălui ei, de 
blândeţea lui. Cu excepţia înmormântării lui Catherine, în 
timpul căreia el nu făcuse altceva decât să plângă în 
hohote, Kelly nu-şi mai auzise tatăl de când era mică, însă 
tot îi ţinea minte vocea. Cel puţin aşa credea. 

— Revenim imediat, a spus Casey, apoi s-a auzit o 
reclamă la maşini uzate, cu vreo cincizeci de decibeli mai 
tare decât ar fi trebuit. 

Kelly şi-a scos pantofii, potrivindu-şi paşii pe covorul 
moale, astfel încât să calce în acelaşi timp cu fiecare 

cuvânt urlat. 

Fotografia înrămată a lui Catherine stătea pe noptieră, 
lângă bomboanele de ciocolată. În mod normal nu s-ar fi 
aflat acolo. De obicei stătea în sufragerie, pe televizor, iar 
vederea ei în camera mamei i-a stârnit lui Kelly mai multe 
amintiri decât şi-ar fi dorit. 

S-a uitat în ochii de un verde întunecat ai surorii ei, în 
timp ce dădea la o parte capacul cutiei şi lua o bomboană 
din margine. Una cu nucă de cocos, căreia mama ei nu 
avea să-i simtă lipsa. Ochii ăia. Incă râd de tine. 

Catherine le părăsise în ziua de Sfântul Valentin. Ciudat 
că până acum Kelly nu-şi dăduse seama de asta. Poza de 
lângă pat. Bomboanele de ciocolată. Fusese nevoie de 
toate astea doar ca să-şi amintească. Dar adevărul era că 
nu păruse o dispariţie subită. Cu ani buni înainte să moară, 
Catherine începuse să-şi părăsească mama şi sora, puţin 
câte puţin. 

Despărțirea de mamă începuse mai devreme şi fusese 
mult mai teatrală. Catherine ţipa la ea, o numea ticăloasă. 
Îi trântea uşile în nas, îi lua în râs regulile „fără 
Hollywood” şi făcea un mare spectacol din respingerea ei. 

Dar pe geamăna ei o părăsise într-un fel mai dulce. În 
loc să urle la ea, se retrăsese încet-încet din viaţa ei, în aşa 
fel încât Kelly abia dacă observase ce se petrecea. Întâi, 
încetaseră să mai urmărească împreună în fiecare seară 
serialul Zile fericite, Catherine scuzându-se pentru a vorbi 
la telefon din bucătărie şi, mai târziu, pentru a pleca de 
acasă spre „destinaţii necunoscute”, aşa cum le numea ea. 
În loc s-o târască pe Kelly după sine, precum obişnuia să 
facă pe când erau copile, iar Catherine rămânea peste 
noapte la câte o prietenă sau mergea la petreceri 
aniversare, acum îşi lăsa sora singură, pentru a se întâlni 
cu noul şi misteriosul ei cerc de prieteni. Când se întorcea, 
iar mama era prea departe pentru a le putea auzi, îi dădea 
raportul lui Kelly. 

— Fata asta pe care am cunoscut-o la petrecere? Tatăl ei 
a cântat la tobe pentru Jimi Hendrix! 

— M-am sărutat cu cel mai adorabil tip! A apărut în 

reclame! Ştii reclama aia la Tide, în care nişte copii se 
rostogolesc pe deal în jos şi îşi pătează hainele de iarbă... 

— Kelly, nu-mi vine să cred că nu ştii cine a fost Jimi 
Hendrix... 

— Merg până la capăt. Să nu-i spui mamei! 

— Mi-am pierdut-o, Kelly! Pe bune. Am sângerat şi tot 
tacâmul. 

— Whiskyul e uimitor! Trebuie să mergi acolo cândva. 
Toate fetele luau hapuri în baie. 

— Nu-mi vine să cred că nu ştii ce sunt hapurile... 

— Nu pot să-ţi zic cine e. E... e destul de celebru. Incă n- 
am făcut-o, dar o s-o facem. Simt eu! 

Lui Kelly îi plăceau la nebunie discuţiile astea nocturne, 
le aştepta cu atâta nerăbdare, încât abia dacă observa că 
ele au loc din ce în ce mai rar, că geamăna ei se poartă tot 
mai ciudat şi mai rece, pretinde că e obosită, adoarme, 
zice: „Îţi povestesc eu altădată. Promit!” „Altădată” n-a 
mai venit niciodată. Catherine a renunţat la Kelly tot aşa 
cum renunti la un obicei prost, puţin câte puţin. 

În ultimele luni ale vieţii ei, Catherine devenise o 
străină. Crescuse zveltă, cu picioare lungi şi frumoase, cu 
privirea aspră, în vreme ce sora ei rămăsese o puştoaică 
durdulie. Începuse să se dea cu un ruj care nu se găsea 
decât în Europa. Era ambalat într-un elegant tub argintiu 
şi se numea Rouge de la Boheme. Catherine îl lua peste tot 
şi făcea mare paradă cu folosirea lui. 

Mama lor nu ştia ce să mai creadă. 

— Până la urmă, tu cine eşti? îşi întreba ea tot mai des 
fata. 

Catherine aproape că nu mai vorbea cu Kelly. Se furişa 
târziu în casă, fără s-o trezească, o lăsa baltă la autobuzul 
şcolii, doar cu o fluturare a mâinii în semn de rămas bun. 
Dispărea zile în şir, apoi se întorcea purtând haine noi- 
nouţe sau, o dată, un nou lănţişor sclipitor, cu un medalion 
de aur, în formă de inimă, ce avea două mici diamante în 
partea de jos. 

— De unde il ai? a întrebat-o mama printre dinţi, privind- 
o cu ochii mijiţi, în timp ce Catherine stătea pur şi simplu 

în faţa ei, afişând un surâs încrezut. Răspunde-mi! Cine ţi 
l-a dat? 

— Mie mi se pare drăguţ, a încercat Kelly să intervină, 
însă niciuna dintre cele două nu i-au dat vreo atenţie. 

Kelly se topea de dorul surorii ei. A început s-o spioneze, 
s-o urmărească pe stradă, de la o distanţă sigură, în timp 
ce aceasta se plimba cu prietenii ei frumoşi, legănându-şi 
sclipitorul păr blond-roşcat. Ciulea urechile ca să audă 
discuţiile pe care Catherine le purta la telefon, mirându-se 
de râsul ei sfios şi de iscusinţa, de viclenia cu care mânuia 
vorbele. 

Stătea trează până târziu, căutând să audă cum o 
conduc până în faţa apartamentului cei care o aduceau pe 
Catherine acasă. Uneori era vorba despre un grup de fete, 
ale căror râsete pluteau în aerul nopţii. Alteori, Kelly auzea 
foşnete şi gâfâieli dincolo de uşa de la intrare, iar atunci 
ştia că e vorba despre un băiat. 

Odată, când Kelly rămăsese acasă pentru că era 
bolnavă, iar mama lor plecase la serviciu, fata a auzit 
scârţâit de cauciucuri sub fereastra lor. A tras cu ochiul pe 
după perdele şi atunci şi-a zărit sora îndepărtându-se în 
grabă de cea mai frumoasă maşină pe care o văzuse 
vreodată: un Porsche negru şi strălucitor, cu geamuri 
fumurii şi capace cromate pentru roţi. Kelly era atât de 
fermecată de maşină, încât nici măcar nu s-a mai deranjat 
să se gândească la omul de lângă care Catherine plecase 
ca o furtună. Asta până când el a coborât de la volan şi a 
urmat-o cale de câţiva paşi. Sub ochii lui Kelly, şoferul 
Porsche-ului a înşfăcat-o de braţ pe sora ei, apoi a răsucit- 
o, a împins-o într-unul dintre palmierii de pe marginea 
străzii şi a sărutat-o apăsat. Lui Kelly gestul i s-a părut 
ciudat şi plin de răutate, aşa cum nu-şi închipuise niciodată 
că poate fi un sărut. 

În timp ce omul se înapoia spre automobilul lui, Kelly a 
reuşit să-l privească pe îndelete: ochelari de soare ca ai 
aviatorilor, cu lentile-oglindă, asemănătoare capacelor de 
la roţi, tricou negru, haină sport şi pantaloni lejeri de stofă, 
nu blugi. Păr foarte scurt, început de chelie. Nu era un 

băiat. Era un bărbat în toată firea, mult mai în vârstă decât 
Len. Probabil chiar mai bătrân decât tatăl lor. 

Kelly s-a întors în grabă în dormitorul ei şi s-a băgat în 
pat, unde a închis ochii şi a revăzut totul în spatele 
pleoapelor: maşina cea frumoasă, bărbatul cu ochelari ca 
de aviator. Felul în care el o înşfăcase pe sora ei. 

— Eşti aici, a spus Catherine. Ce cauţi aici? 

— Sunt bolnavă. 

— OK. Aăm... Însănătoşire grabnică! 

Glasul frânt al surorii ei a făcut-o pe Kelly să deschidă 
ochii. S-a uitat la chipul lui Catherine, la dârele de rimel de 
pe obrajii ei. Plângi, ar fi vrut să-i spună. Tu nu plângi 
niciodată! 

— Kelly? 

— Da? 

— O mai ţii minte pe Degeţțica? 

Kelly a dat din cap în semn de încuviinţare, amintindu-şi 
de păpuşa pentru care se rugaseră amândouă pe când 
erau copii. Micuța Degeţica, care putea să se târască, să se 
întoarcă pe o parte, care arăta atât de dulce şi de reală în 
reclamele de la televizor. Luni de zile îşi imploraseră 
părinţii (Doar o singură păpuşă Degețica! Putem s-o 
împărțim!) şi în cele din urmă tatăl lor cedase. Rupseseră 
cutia doar pentru a descoperi înăuntru o chestie din plastic 
ieftin, cu ochi goi, ce se roteau zbârnâind furioşi atunci 
când trăgeai de sfoară, clătinându-se şi căzând pe o parte 
precum o jucărie stricată. Adevărata Degeţica nu semăna 
deloc cu păpuşa din reclame. De fapt, era chiar 
înfricoşătoare şi, în vreme ce Kelly fusese dezamăgită, 
Catherine izbucnise în hohote de plâns. 

A vărsat lacrimi adevărate, exact ca acum. 

— Ne-am dorit atât de mult păpuşa aia, a încercat Kelly. 

Catherine a dat încet din cap, atingându-şi lănţişorul şi 
lovind uşor cu un deget cele două diamante. 

— N-ar fi trebuit să deschidem niciodată cutia. 

De atunci nu se poate să fi trecut mai mult de două luni 
până la ziua de Sfântul Valentin. Catherine a ajuns acasă 
foarte târziu. Era aproape ora trei dimineaţa. Kelly dormea 

adânc, dar s-a trezit când a auzit uşa de la intrare 
trântindu-se şi o maşină demarând în trombă. 

— Unde-ai fost? a strigat mama. 

Iar Catherine i-a răspuns pe un ton teribil de nesuferit şi 
îngâmfat, care a făcut-o pe Kelly să-şi tragă perna peste 
cap. 

— Am fost cu „valentinul” meu. 

— Spune-mi cum îl cheamă. 

— N-ai dreptul să-mi ceri aşa ceva. 

— Catherine... 

— Pleacă de lângă mine! 

Mama a explodat. A făcut-o în toate felurile, care mai de 
care mai îngrozitor. 

Kelly s-a ridicat din pat. A părăsit dormitorul pe care se 
presupunea că încă îl împarte cu sora ei şi a ieşit desculţă 
pe hol, tocmai la timp ca s-o vadă pe mama trăgându-i o 
palmă lui Catherine... 

— Îmi pare rău, a spus femeia printre hohote de plâns, 
imediat după lovitură. Îmi pare rău, puiule. Putem să 
îndreptăm lucrurile. Lasă-mă să te ajut să le îndrepți. 

Catherine a văzut-o pe Kelly în uşă şi a dat fuga la ea. 
Avea obrazul de un roşu aprins. Şi-a azvârlit braţele în 
jurul ei şi, pentru prima dată după foarte multă vreme, a 
strâns-o la piept. 

— E în primul sertar al comodei, i-a şoptit la ureche. Ai 
tu grijă de el pentru mine. 

Înainte ca mama să apuce s-o oprească, fata a înşfăcat 
cheile maşinii din cuierul aflat lângă uşă. A fugit afară, a 
pornit automobilul mamei şi a plecat cu el. Catherine cea 
matură, cu picioare lungi şi frumoase, care cumva învățase 
să conducă. Mama s-a repezit afară din casă, ţipând în 
urma propriei maşini, până când, în cele din urmă, s-a 
prăbuşit pe treapta de la intrare, în vreme ce Kelly se 
holba la ea, neştiind ce să facă. 

— Întoarce-te la tine în cameră, i-a spus femeia. 

lar Kelly aşa a făcut. A căutat în primul sertar al 
comodei şi l-a găsit. Era medalionul lui Catherine. 

Acum, la radioul din bucătărie, prezentatorul intona 
„ceeeeeeele mai mici preţuri pe care le-aţi văzut 
din filme, iar Kelly încerca să facă în aşa fel încât cuvintele 
astea să acopere sunetele ce i se repetau la nesfârşit în 
minte. Scrâşnetul maşinii. Hohotele mamei. 

— Nu mă părăsi! Nu mă părăsi! 

Îi era mai uşor să-şi închipuie că geamăna ei e vie, că se 
află în aceeaşi cameră cu ea, şterpelind bomboane şi 
încercând s-o tragă pe sfoară pe mama, aşa cum obişnuiau 
să facă înainte ca totul să se strice. 

Kelly avea în buzunarul cămăşii numărul de telefon al lui 
Len, scris pe spatele unei cutii de chibrituri de la Denny's. 
— Ca să te gândeşti la mine când aprinzi, îi spusese el. 

— Oare se pune, Catherine? a şoptit Kelly către 
fotografie, în clipa în care radioul se auzea cel mai tare. 
Seara asta cu Len? Pot să spun că e prima dată pentru 
mine? 

Kelly şi-a aruncat în gură bomboana de ciocolată, 
încolăcindu-şi limba în jurul ei, închizând ochii în 
aşteptarea gustului dulce şi bogat. 

S-a înecat. Era groaznică! Veche şi fără gust. A scuipat-o 
în mâini, apoi a luat alta şi a pipăit-o. Parcă ar fi fost de 
plastic, nu avea nici urmă de moliciune. Cât de veche e 
cutia asta cu bomboane? 

— Ce e cu tine, mamă? a întrebat cu glas abia auzit, 
după care, din câţiva paşi lungi, a părăsit încăperea, şi-a 
înşfăcat din mers pantofii şi s-a îndreptat spre propriul 
dormitor, în vreme ce la radio răcnea o reclamă pentru o 
oarecare cremă cosmetică. 

Uşurel, cu mare grijă, Kelly a închis uşa. A luat un 
şerveţel din cutia de pe noptieră şi a înfăşurat bomboana 
în el, simțindu-se invadată de o stranie tristeţe, în vreme 
ce gustul ca de cretă îi stăruia pe limbă. 

Ce e cu tine, mamă? 

S-a îndreptat către baia aflată în celălalt capăt al holului. 
La radio, trilurile melodiei Rockin’ Robin se auzeau 
precum nişte picături de apă rece ca gheaţa. 


— Kelly? 

— Doar mă spăl pe dinţi! 

Kelly şi-a alungat gustul groaznic din gură şi, odată cu 
el, întrebările care i se învârteau prin minte, tristeţea. 
Trecutul. De Sfântul Valentin aveau să se împlinească doi 
ani de la moartea lui Catherine, iar mama ei stătea trează 
toată noaptea ca să frece podeaua bucătăriei, cu o 
străveche cutie de bomboane de ciocolată (Cine i-o fi dat- 
0?) aşteptând pe noptieră. În timp ce-şi peria dinţii, Kelly 
îşi alunga şi asta din minte. La sfârşit a aruncat resturile 
de bomboană la toaletă. 

Odată întoarsă în camera ei, s-a uitat în fundul sertarului 
noptierei, acolo unde păstra acum lănţişorul. S-a schimbat 
în pijama şi s-a băgat în pat. O parte din ameţeala 
provocată de droguri încă persista, iar asta o bucura. 
Închizând ochii, s-a gândit din nou la Len, la cât de strâns 
o ţinuse în braţe. S-a gândit la Bellamy, noua ei prietenă, şi 
la ce avea să zică a doua zi, în timpul orei de ştiinţe. 

Timp de trei zile, Bellamy n-a mai dat pe la şcoală, în 
prima zi, marţi, Kelly abia dacă a reuşit să-şi ţină ochii 
deschişi, din pricina nopţii de nesomn. Mintea i-a fost 
înceţoşată în cea mai mare partea timpului, dar a ajuns 
mai devreme la ora de ştiinţe, apoi a rămas în picioare, 
aşteptând lângă banca fetei celei noi şi strângându-şi în 
mână noul talisman: cutia de chibrituri de la Denny's, pe 
care stătea scris numărul lui Len. A stat acolo, aşteptând şi 
iar aşteptând, până când a intrat domnul Hansen şi a 
început să scrie pe tablă, iar Evan Mueller, care stătea 
alături, a întrebat-o ce naiba face de se holbează visătoare 
la banca lui Bellamy, precum o fană înfocată. 

— Eşti lesbi sau ce? a întrebat el. 

Kelly nu i-a răspuns. 

După şcoală, a rămas în sfârşit să-şi primească 
pedeapsa, lucru care s-a întâmplat în aceeaşi sală de 
studiu în care învăţa de obicei. Mai erau acolo încă trei 
puşti: doi băieţi rockeri, cu înfricoşătoare creste ţepoase, 
zgărzi la gât şi haine din piele cu însemnele anarhiei, şi o 
fată, ce purta blugi şi o bluză fără bretele, şi mesteca 

dintr-o gumă cu aromă de fructe al cărei miros Kelly îl 
simţea cale de trei rânduri de bănci. Niciunul dintre ei n-a 
băgat-o în seamă şi nici domnişoara Rivers, profesoara 
care îi supraveghea, nu i-a dat vreo atenţie. Astfel, cele 
trei ore de pedeapsă s-au scurs repede. Kelly şi-a petrecut 
tot timpul cu caietul de notițe deschis, scriindu-i lungi 
scrisori lui Bellamy şi punându-i întrebări. 

În a doua zi de absenţă lui Bellamy, Kelly s-a furişat în 
pauza de prânz până la secretariat, ţinându-şi cutia de 
chibrituri de la Denny's în buzunarul închis cu nasture al 
jachetei de doc. A întrebat-o pe secretară, doamna 
Yanikian, dacă i-ar putea spune unde se află dulapul lui 
Bellamy. 

— De ce? 

— Suntem colege la ora de ştiinţe. 

— Da. Şi? 

— Şi... avem un proiect. Trebuie să lucrăm la el şi n-o 
găsesc... 

Doamna Yanikian i-a aruncat o privire ursuză peste 
ochelarii cu ramă de alexandrit, pe care-i purta prinşi cu 
un lănţişor auriu în jurul gâtului. Ştrasurile de pe ramă 
sclipeau. 

— Îmi puteţi spune, vă rog, numărul dulapului? 

Secretara s-a apucat să răsfoiască un caiet aflat pe masa 
ei de lucru. Unghiile ei aveau o nuanţă intensă de roşu 
sângeriu, iar părul de culoarea cuprului era perfect 
ondulat. Doamna Yanikian îşi petrecea groaznic de mult 
timp gătindu-se, doar ca să stea toată ziua închisă în biroul 
ăla ca într-o cuşcă. 

— Bellamy Marshall lipseşte azi, a spus ea. Dar dacă 
lucraţi împreună la un proiect, ar trebui să ştii deja unde e 
dulapul ei. 

— Am... uitat. 

Doamna Yanikian i-a zâmbit cu o privire lipsită de orice 
expresie. A 

— Şterge-o, Kelly! a spus ea. În curând o să sune de 
intrare. 


A treia zi, chiar de Sfântul Valentin, Kelly a stat ca pe 
ghimpi la ora de ştiinţe, uitându-se cum locul gol al lui 
Bellamy parcă se holbează şi el la ea, până când, în cele 
din urmă, n-a mai rezistat. A ridicat mâna. 

Domnul Hansen, care tocmai lămurea ceva legat de 
producerea celulelor, a spus: 

— Da, Kelly? 

— Îmi daţi voie să ies pe hol? 

— Caraghiosul de mine. Şi eu care credeam că o să 
contribui la discuţiile din clasă. 

Câţiva puşti au început să râdă pe înfundate. Kelly a tras 
aer în piept. 

— Am nevoie la toaletă. 

Alte râsete înfundate. Domnul Hansen a oftat din greu şi 
i-a dat voie să iasă. Lui Kelly îi venea s-o zbughească afară 
din clasă, dar s-a silit s-o ia încet. S-a străduit să meargă, 
nu să fugă, de-a lungul holului, înspre telefonul cu fise din 
faţa cabinetului medical, căci, dacă ar fi alergat, ar fi fost 
oprită de vreun profesor sau om de serviciu. Ştia asta. Aşa 
e viaţa. Dacă încerci să grăbeşti ceva, eşti întârziată. Dacă 
încalci regulile, ţi se întâmplă lucruri rele. 

Odată ajunsă lângă telefon, inima a început să-i bată cu 
putere. Şi-a spus în gând: O să fie bine. Până să apuce să 
cugete prea mult, a aruncat fisa în fanta aparatului, şi-a 
scos cutia de chibrituri din buzunarul pantalonilor de 
catifea reiată şi a format numărul lui Len. 

Telefonul a sunat, şi a sunat, şi a sunat. 

Nu-i acasă. Era cât pe ce să închidă când, în sfârşit, a 
răspuns o femeie. Kelly a simţit un gol în stomac. 

— Cine e? 

— Tu cine eşti? 

Kelly a închis ochii şi a simţit cum i se înfierbântă 
obrajii. 

— Len e acasă? Îmi pare rău. Eu doar... o caut pe 
prietena mea, Bellamy, şi n-am numărul ei, deci mă 
întrebam dacă poate... 

— Len? 

— E prieten cu prietena mea Bellamy şi... ăăă... 


SGi 


— Len e iubitul tău sau ceva? 

Kelly şi-a dres vocea. 

— L-am cunoscut zilele trecute. El mi-a dat numărul 
ăsta. 

Femeia a început să râdă. 

— El mi l-a dat. Jur! 

— Pari tânără. Câţi ani ai, la urma urmei? Doisprezece? 

Kelly a răsuflat zgomotos. 

— Nu. 

— Scumpo, crede-mă! a spus femeia. Len nu vrea să se 
vadă cu tine. 

— N-aveţi de unde să ştiţi asta. El mi-a dat numărul. EI 
mi-a zis să-l sun. 

Femeia a izbucnit iar în râs. 

— Numărul ăsta, a replicat ea, e al unui telefon public. 

Lui Kelly îi ardeau obrajii. A trântit receptorul în furcă, 
simțind cum gâtul i se înfierbântă şi i se umflă, cum nişte 
furnicături îngrozitoare îi pornesc din stomac şi i se întind 
prin tot trupul... aceleaşi senzaţii pe care le trăise în urmă 
cu doi ani, în ziua în care se întorsese la şcoală, în timp ce 
forma cifrul pentru a-şi descuia dulapul aflat lângă un 
spaţiu gol, care-i aparținuse cândva lui Catherine, ştiind că 
acum nu mai avea pe nimeni. Nicio soră după care să se 
țină. Nicio şansă de a-şi face vreun prieten. 

Len îi dăduse un număr inventat. 

Kelly îi spusese că pentru ea e prima dată. Nu 
intenţionase să-i mărturisească asta, îşi dorise ca el să 
creadă că nu-i mare lucru, că şi ea e ca Bellamy. Dar iarba 
fumată parcă fusese un ser al adevărului şi în vreme ce 
mâinile lui îi umblau pe tot trupul, voise ca Len să ştie. Să 
ştie cât de important era momentul acela şi că, după ce va 
fi trecut, ea nu va mai fi niciodată aceeaşi. Len îi dăduse 
un şerveţel. Îi scrisese numărul pe dosul cutiei de 
chibrituri şi i-o strecurase în mână, ca pe un cadou. 

— Ca să te gândeşti la mine când aprinzi. 

De se obosise să mintă în felul ăsta? De ce se deranjase 
să scrie un număr inventat, când ea nici măcar nu i-l 
ceruse? Oare fusese un soi de glumă? Oare toate (Bellamy, 

şi casa ei, şi iarba, şi toate celelalte) reprezentaseră doar o 
farsă la care luase parte şi Len? 

— Len te place. Îmi dau eu seama. 

Kelly a simţit cum fierbinţeala îi apasă fundul ochilor. 
Ştia că o să izbucnească în plâns. Nu mai putea să rămână 
acolo. Picioarele au început să i se mişte pe sub ea, cao 
maşinărie separată, venindu-i în ajutor, împingând-o de-a 
lungul holurilor şi făcând-o să se împleticească spre un loc 
sigur. 

— Nu se aleargă pe coridor! a strigat unul dintre 
îngrijitori. 

Dar Kelly s-a prefăcut că nu-l aude. Nu-i mai păsa de 
încălcarea regulilor. Până să se gândească prea mult la ce 
făcea, a ieşit pe uşa principală a şcolii şi a coborât în grabă 
treptele, simțind soarele prea puternic, trotuarul prea 
fierbinte sub tălpile striate ale sandalelor ei. 

Era o zi neobişnuit de caldă pentru acea perioadă a 
anului... la fel cum fusese şi cu doi ani în urmă, când aerul 
înăbuşitor de afară năvălise în casă în clipa în care 
Catherine deschisese uşa pentru ultima oară. In toiul 
nopţii, un val de căldură ca din cuptor, întocmai ca în 
sezonul secetos, deşi era doar luna februarie şi aveau să 
mai treacă luni întregi până să se pornească vânturile 
uscate... 

Sau poate că doar Kelly îşi amintea aşa. Poate că nu 
fusese deloc cald afară. 

Acum era pe trotuar. A auzit un claxon şi pe cineva 
făcându-i bezele prin fereastra unei maşini. O fată nu trece 
niciodată neobservată pe un trotuar din Hollywood, 
indiferent cât de neglijată ar fi în oricare alt loc. 

Kelly şi-a continuat drumul cu paşi grăbiţi şi s-a silit să 
privească în jos, până când a zărit stele rozalii sub 
picioarele ei. Bulevardul Hollywood. Greşise drumul la un 
moment dat, dar nu mai conta. Mama ei era liberă în ziua 
aceea şi ultimul lucru pe care şi-l dorea Kelly era să dea 
ochii cu ea, cu întrebările şi dezamăgirea ei, cu privirea ei 
tristă, în care se citea durerea de cap. Aşa că nici acasă nu 
putea să meargă. 

Nu putea să meargă nicăieri. 

— Tu, de colo! a spus un glas răguşit. 

Kelly s-a întors şi a zărit un bărbat gol până la brâu, cu o 
barbă gălbuie şi pătată, stând sprijinit de geamul unei 
magazii murdare, scuturat de spasme. Părea mai mult 
decât zdrobit, ca şi cum un monstru uriaş l-ar fi ros în 
bucățele, l-ar fi înghiţit şi apoi l-ar fi scuipat afară. 

— O să mori curând, a spus el. 

Kelly a simţit un gol în stomac. A zbughit-o de lângă el şi 
a pus piciorul pe trecerea pentru pietoni. A auzit scrâşnet 
de roţi, moment în care a încremenit şi a închis ochii, fără 
să-i pese atât de mult pe cât ar fi trebuit. Fără să-i pese 
deloc. 

Dar n-a urmat nicio izbitură. Nicio durere zdrobitoare. 
Doar numele lui Kelly, strigat de cineva. A deschis ochii şi 
a văzut Volkswagenul Rabbit de culoare roşie şi pe 
Bellamy la volan, cu părul răvăşit în jurul feţei încadrate 
de ramele negre ale ochelarilor de soare Ray-Ban, care îi 
ascundeau privirea. 

— Eşti surdă sau ce ai? a întrebat Bellamy. Ne-am ţinut 
după tine cale de două străzi. Am claxonat. 

Kelly s-a uitat lung la colega ei, apoi la băiatul cu păr 
tepos aflat pe scaunul din dreapta. 

— Ei, nu mai sta acolo, nătăfleaţo! a spus Bellamy. Urcă 
în maşină! 

— Unde-ai fost? Au trecut trei zile. 

Bellamy a oftat. 

— Mergi prea mult la şcoală. 

Băiatul s-a prezentat abia după ce Kelly s-a strecurat pe 
micuța banchetă din spate, iar Bellamy şi-a aprins o ţigară 
şi a reînceput să conducă, pornind o casetă de 
contrabandă din Marea Britanie, pe care era înregistrată o 
trupă numită Joy Division, şi spunându-i lui Kelly: „Trebuie 
să asculţi cântecul ăsta, ni se potriveşte atât de bine!” 

— Eu sunt Vee, a spus el, îndreptându-şi ochii de un 
albastru intens înspre chipul lui Kelly, reflectat în oglinda 
din dreapta. 

— Bună! Eu sunt Kelly. 

Cântecul, a zis Bellamy, se numea Fa a scăpat de sub 
control. Kelly şi Vee l-au ascultat o vreme în tăcere, 
amândoi gândindu-se la felul în care Bellamy se referise la 
noi, amândoi întrebându-se pe care dintre ei intenţionase 


să-l includă. 

— Cuvintele se pot supune voinţei tale într-un fel în care 
arta vizuală n-o poate face, explică Bellamy Marshall, cu 
un zâmbet pe buzele ei de un roşu aprins. Într-un fel, toţi 
memorialiştii sunt scriitori de ficţiune. Dar în arta vizuală, 
în arta mea, tot ce trebuie să faci e să spui adevărul. 

Pentru artistă, care se întâmplă să fie atât fiica 
legendarului actor Sterling Marshall, cât şi fosta colegă de 
şcoală a criminalei condamnate Kelly Lund, adevărul 
despre propria adolescenţă tumultuoasă din anii '80 este şi 
urât, şi frumos. Operele ei de artă cuprind ambele aspecte, 
în mod special Mona Lisa, care prezintă o versiune de 
peste doi metri înălțime a emblematicei fotografii din 
1981, ce o înfăţişează pe Lund în faţa tribunalului din Los 
Angeles. Ea însăşi dătătoare de fiori, imaginea capătă un 
nou înţeles în aceste dimensiuni, împodobită cu globuri 
aurii, praf argintiu şi pene roz. Și însoţită, la fel ca toate 
celelalte creaţii ale lui Marshall, de o impresionantă 
„coloană sonoră”. In cazul acesta este vorba de Lund 
însăşi, înregistrată acum câţiva ani, în timpul unei discuții 
telefonice cu Marshall, şi difuzată neîntrerupt, într-o buclă 
ce devine tot mai înfricoşătoare cu fiecare repetiţie. „Mi-e 
dor de tine”, intonează glasul copilăresc şi inexpresiv al lui 
Lund. „De ce nu vrei să vii în vizită?” 

— Crearea Mona Lisei a fost extrem de chinuitoare, 
spune Marshall despre lucrarea al cărei nume a fost 
inspirat de inspăimântătoarea expresie facială pe care 
Lund o are în fotografie şi pe care celebrul scriitor de 
romane polițiste Sebastian Todd a poreclit-o „Surâsul 
Ucigător al Mona Lisei”. Mă bucură faptul că a stârnit 
reacții atât de puternice. 

Piesă centrală a expoziţiei „Poveşti de pe Tărâmul 
Strălucirii”, semnată de Marshall (deschisă la LACMA între 
10 şi 28 august), Mona Lisa surprinde atât fastul seducător 
al lumii spectacolului, cât şi banalitatea păcatului. Si 
marchează impresionanta transformare a femeii în vârstă 

de 32 de ani, dintr-o răsfăţată mondenă a Hollywoodului, 
într-o artistă în toată regula. 

A fost nevoie de multă strădanie pentru ca Marshall să 
se desprindă de legenda tatălui ei. O vreme s-a gândit 
Chiar să-şi schimbe numele de familie ori să renunţe 
complet la el. Dar, aşa cum spune acum, tocmai legenda 
părintelui a fost cea care a modelat-o. Cu bune şi cu rele. 

— O să-l iubesc mereu pe tata, dar mi-a fost greu să 
cresc în umbra lui, reflectează Marshall, trecându-şi mâna 
prin părul scurt, negru ca tăciunele. Existau foarte mulți 
oameni care ar fi făcut orice ca să se apropie de mine. Dar 
niciodată pentru mine. [Intotdeauna pentru tata, 
întotdeauna pentru Sterling Marshall şi pentru lumea în 
care trăiam datorită lui. 

A fost Kelly Lund unul dintre acei oameni? 

E o întrebare al cărei răspuns pare uşor de găsit. La 
urma urmei, tocmai foarte scurta prietenie dintre Lund şi 
tânăra Bellamy Marshall a fost cea care a permis ca 
drumul ucigaşei să se întretaie cu cel al osânditului regizor 
nominalizat la Oscar, John McFadden. 

Dar în loc să răspundă repede la întrebare, Marshall o 
cântăreşte o vreme în tăcere. Işi potriveşte mai bine 
ochelarii cu ramă de alexandrit şi mai ia o înghiţitură de 
cafea, urmărind cu privirea un punct îndepărtat, de pe 
zidul din cărămidă crăpată al cafenelei. 

— Ea obişnuia să se uite la filmele tatei când era mică, 
spune Marshall cu glas potolit, aproape melancolic. Era 
preferatul mamei ei. 

Shane şi-a găsit drumul spre casă fără să se gândească 
la asta. Ciudat, ţinând cont de faptul că avea un simţ al 
orientării atât de slab, încât îi trebuia un GPS ca să nu se 
rătăcească între locuinţa lui şi a lui Kelly, aflată în 
cartierul Joshua Tree Highlands, şi „centrul” localităţii, 
situat la vreo cinci minute şi două străzi distanţă. 

Dar şi mai ciudat era faptul că încă se gândea la Blue Jay 
Way nr. 2071 ca fiind „acasă”. 

Era o zi caldă, uscată, iar soarele strălucitor se 
revărsase asupra lui din clipa în care începuse să urce pe 
lunga, întortocheata Beachwood Drive şi deschisese 
geamurile. Şi, din multe puncte de vedere, parcă timpul 
nici nu s-ar fi scurs. 

Prin parbriz, Shane a dat cu ochii de inscripţia 
Hollywood. Era pentru prima dată după cinci ani când o 
vedea la lumina zilei şi totuşi părea neschimbată. Totul 
aici, sus, părea neschimbat. 

Flori de bougainvillea? în nuanţe posomorâte de roşu şi 
roz, căţărându-se pe ziduri de stuc, porţi de metal 
garnisite cu camere de supraveghere, ce ocrotesc 
nesfârşite piscine, terenuri de tenis şi grădini ca la 
Versailles, pe care le întrezăreşti preţ de o clipă prin 
minusculele deschizături ale gardurilor. Numai de sus poţi 
privi pe de-a-ntregul terenurile din jurul acestor palate. 
Însă inscripţia, întotdeauna inscripţia, singura privelişte 
care nu e în vreun fel obturată ori păzită, acele litere albe 
înşirate cu neruşinare pe piscul Mount Lee, provocându-te 
să-ţi arunci privirea în oricare altă parte. 

Shane a cotit pe Blue Jay Way şi a văzut imediat dubele 
înşirate de-a lungul străzii. Iniţial nu şi-a dat seama câte 


> Plantă agăţătoare, originară din America, cultivată ca ornamentală 
pentru frunzele mari, roşii-violacee, ce înconjoară florile mici, aurii 
(N.t.). 

erau, dar, pe măsură ce s-a apropiat, a văzut că numărul 
lor se ridica la şase: una de la Action News, una de la TMZ, 
iar celelalte neinscripţionate, probabil paparazzi 
independenţi. Un elicopter îi bâzâia pe deasupra capului, 
rotindu-se alene, analogia cu vulturii fiind mult prea 
evidentă. 

Trebuie să fie o zi cu puţine noutăţi. Tata n-a mai făcut 
un film de ani de zile. 

Sigur, sinuciderile celebrităților ajung întotdeauna pe 
prima pagină, nu-i aşa? Sintagma îi stăruia în minte. 
Sinuciderile celebrităților. işi dorea să nu se fi gândit la ea. 
A simţit un nod în gât în timp ce se apropia de poartă, iar 
gândurile i s-au îndreptat către mama lui. Oare ea fusese 
cea care îl găsise? Oare auzea bâzâitul elicopterului? Oare 
e bine? E în stare să gândească? E în stare să respire? 

Când a ajuns în dreptul porţii ce încă ocrotea vila în care 
crescuse şi a oprit maşina, le-a auzit glasurile prin 
fereastra deschisă. Glasurile celor din dube. Publicul. 

— Dacă ceri un public, primeşti oricând unul, fie că-l 
vrei, fie că nu, obişnuia să spună tatăl lui. Fi sunt 
întotdeauna cu ochii pe noi, fiule. Trebuie să fii mai atent 
la cum arăţi. _ 

Şi acum erau cu ochii pe el. Îl urmăreau şi comentau, de 
parcă ar fi fost o imagine la televizor. 

— Cine-i ăla din Jeep? a întrebat unul dintre ei. 

— Cred că e fiul, a răspuns un altul. 

Shane a auzit numele lui Kelly, apoi numele său şi a 
apăsat repede butonul interfonului, alungându-şi amintirea 
din minte, o amintire în care tată lui apăsa pe acelaşi 
buton, în vreme ce mama stătea pe scaunul din dreapta, 
iar Shane şi Bellamy se aflau pe bancheta din spate, mici, 
şi plăpânzi, şi pentru totdeauna în siguranţă... 

Unul dintre fotografi a strigat: 

— Shane! Aici! 

— Cine-i acolo, vă rog? a spus o voce feminină de la 
celălalt capăt al interfonului. 

O voce pe care Shane n-o mai auzise niciodată. Şi-a dres 
glasul. 


— Shane Marshall. 

— Te-ai aşteptat la asta, Shane? 

— Shane! Shane! Ce scria în biletul de adio? 

Ce era în neregulă cu oamenii ăştia? Ei chiar credeau că 
o să le răspundă? A dat să-şi spună din nou numele către 
cutia interfonului, când vocea străină i-a zis: 

— Intraţi, domnule Marshall! 

Şi poarta s-a deschis. Slavă Domnului! 

— Shane, când ţi-a spus tatăl tău pentru ultima oară că 
te iubeşte? 

A ridicat geamul şi a intrat pe proprietatea familiei sale, 
în vreme ce poarta se închidea împrejurul lui ca într-o 
îmbrăţişare. 

Aleea era lungă şi abruptă, iar în timp ce o străbătea în 
drum spre case, alte amintiri au continuat să se 
îmbulzească în mintea lui, până când a ajuns să-şi simtă 
capul plin: petreceri aniversare, jocuri de-a v-aţi 
ascunselea, vizite din partea tuturor acelor oameni 
strălucitori şi bronzaţi care făceau parte din vieţile 
părinţilor săi. De fapt, din viaţa tatălui său. Actori, 
regizori... Mama pregătită cu tava plină de mini-sendvişuri, 
amestecând cocktailuri lângă piscină, cu ochelarii de soare 
acoperindu-i ochii, astfel încât nu ştiai niciodată ce 
gândeşte. 

Shane a înghiţit în sec. 

Totul arăta la fel: peluza tunsă şi îngrijită, de un verde 
jenant, de parcă apa din orăşelul lor ar fi fost nelimitată, 
strălucitorii trandafiri şi hibiscuşi ai mamei, magnolia în 
care obişnuia să se caţere pentru a-i spiona pe Bellamy şi 
prietenii ei... 

A încercat să se adune, să-şi readucă răsuflarea la un 
ritm normal. Toţi paparazzi ăia! Dumnezeule! Ce gloată! 
De ce nu sunase mama lui la poliţie? De ce nu sunase 
Bellamy? 

Când a ajuns în dreptul casei, a văzut trei maşini de 
poliţie parcate de-a lungul clădirii. £ ceva obișnuit pentru 
o sinucidere? s-a întrebat Shane, iar cuvântul l-a răscolit 
din nou. În faţa uşii stătea o femeie slăbuţă, îmbrăcată 

într-o pereche de blugi negri şi un tricou negru. Lui Shane 
i-au trebuit câteva secunde ca s-o recunoască în ea pe sora 
lui. 

Cât timp trecuse? Şase, şapte ani. Nu atât de mult în 
orânduirea naturii, dar Doamne, ce schimbată era! Mult 
mai slabă, mai palidă, cu buzele subţiri fără acel ruj roşu 
ca otrava, cu părul vopsit strâns într-o coadă unsuroasă, 
negrul lui ca de tăciune părând acum atât de nepotrivit cu 
această firavă umbră de femeie - sora lui, care nu 
îmbătrânise cât se veştejise, transformându-se în ceva 
searbăd, inofensiv. 

Ar fi trebuit să vorbesc cu Bellamy. Ar fi trebuit măcar 
să-i spun tatei că o să vorbesc cu ea şi că o să o iert, poate 
că atunci... 

Poate că nu ne-am fi certat niciodată. Poate că tu ai mai 
fi în viaţă. 

Shane a oprit Jeep-ul şi a coborât din el. S-a îndreptat 
către sora lui şi a strâns-o la piept, Bellamy părând atât de 
slăbuţă şi de fragilă în braţele lui, sprijinindu-se de el ca şi 
cum ea ar fi devenit mezina, iar Shane, ocrotitorul. 
Bellamy, de ce am irosit atâţia ani? El ştia, bineînţeles, 
răspunsul. Dar acesta nu mai părea important cu obrazul 
ei umed lipit de gâtul lui, cu trupul ei osos tremurând 
lângă al lui. Bellamy, singura lui soră. Bellamy, care şi ea 
îşi pierduse tatăl. 

Shane s-a uitat la maşinile de poliţie parcate lângă casa 
lui, lângă căminul lui, şi a izbucnit din nou în plâns. Nu 
doar pentru tata, ci şi pentru sora lui, pentru familia lui, 
pentru tinereţea lui sigură şi fericită. Pentru tot ceea ce 
avusese cândva şi acum pierduse. 

— De ce a făcut-o, Bella? a întrebat el. De ce s-a sinucis 
tata? 

Bellamy s-a retras. Privirea ei aspră l-a luat prin 
surprindere pe Shane, la fel şi felul în care l-a apucat de 
umeri, atât de strâns încât l-a durut. 

— Hai să intrăm! i-a zis ea. 


Shane se simţea captiv într-un delir provocat de febră. 
2&7 = 


Casa în care crescuse, plină de poliţişti, cu bandă galbenă 
izolând bucătăria şi (după cum i-a spus Bellamy în timp ce 
el stătea şi se holba la cordonul forţelor de ordine) 
încolăcindu-se în jurul uşilor glisante de care obişnuia el să 
se agaţe pe când era copil, ba îngrădind chiar şi biroul 
tatălui său, aflat la etaj. 

— Locul crimei, a zis Bellamy. Aşa numesc ei biroul 
tatei, Shane. 

— Tata e încă acolo? 

— Nu, a răspuns ea. Medicul legist l-a... l-a luat. 

— Fac asta şi pentru sinucideri? a întrebat Shane. 

Prostească întrebare. Nici măcar nu ştia de ce o rostise. 
Parcă gura i s-ar fi mişcat de capul ei, în vreme ce 
realitatea îl izbea în valuri. Căminul părinţilor lui. 
Fereastra uriaşă ce dădea spre canion, cea de care 
obişnuia să-şi lipească nasul, făcând-o pe Flora să se 
plângă din pricina urmelor. Şi în ea, în locul ăsta care 
fusese cândva toată lumea lui... O bandă ce îngrădea locul 
crimei. Poliţişti în uniformă trecând ca săgeata pe lângă el, 
staţii de  emisie-recepţie cu paraziți.  Păcăniturile 
aparatelor de fotografiat. Mâini îmbrăcate în mănuşi albe... 
Şi apoi mama lui, îmbrăcată într-un capot din mătase albă, 
stând pe canapeaua roşie de lângă geam, îndoită de la 
mijloc, prăbugşită... 

— Mamă! 

Shane s-a îndreptat către ea, cu Bellamy pe urmele lui. 

— Mamă! 

Femeia şi-a ridicat capul, foarte încet. S-a uitat în sus, 
spre el. Buzele ei deveniseră o linie tremurătoare, ochii 
parcă erau nişte cioburi de sticlă. Preţ de câteva secunde a 
părut că nici nu-l recunoaşte. Apoi i-a şoptit numele. 

Shane a încercat să-şi aducă aminte când o văzuse 
ultima oară pe mama lui. Trebuie să fi fost cu cel puţin un 
an în urmă. Mersese la unul dintre prânzurile ei caritabile, 
iar ea îl întâmpinase cu un surâs larg şi o îmbrăţişare. 
Mama nu se schimbase câtuşi de puţin. Nu până azi. Dar 
acum arăta ca şi cum cineva ar fi stors toată viaţa din ea. 

— Eşti aici, a spus femeia. 


Shane s-a aplecat, a cuprins-o în braţe. Ea l-a îmbrăţişat 
fără vlagă. Părea atât de plăpândă, de parcă, dacă ar fi 
strâns-o prea tare, toate oasele i s-ar fi sfărâmat. 

Mama lui Shane îl întâlnise pe tatăl lui pe vremea când 
era doar o secretară de platou în vârstă de nouăsprezece 
ani. Trei luni mai târziu, se căsătorise cu el. Işi petrecuse 
întreaga viaţă de adult ca doamna Sterling Marshall. 
Sigur, existaseră şi neînţelegeri între ei (cununia dintre 
băiatul lor şi Kelly fiind cea mai importantă dintre ele), dar 
Shane nu văzuse niciodată doi oameni mai devotați unul 
altuia. 

— Am avut doar o singură mare iubire, obişnuia să 
spună mama. Și am ajuns să mă mărit cu el. 

— Îmi pare rău, mamă! 

— Bietul de tine, a şoptit ea. 

Shane s-a retras. Şi abia atunci a observat-o pe Flora, 
menajera. 

— Gata, gata, Mary, a spus aceasta. Gata, gata... 

— Shane, trebuie să vezi ceva, i-a zis Bellamy. 

Lângă ea stătea o femeie - chip sever, costum de 
camuflaj specific muncii la birou: pantaloni gri, cămaşă 
bej, păr cărunt, strâns în agrafe bej. Shane a clipit cu ochii 
spre ea. Asta trebuie să văd? 

— Dumneaei e doamna detectiv Braddock, a zis Bellamy. 

Femeia a corectat-o. 

— Brad-dock, a spus ea, făcând cuvântul să rimeze cu 
padoc. 

— Aăă, bună ziua? 

— Vă rog să veniţi în camera de zi, domnule Marshall. 

Braddock s-a răsucit şi a pornit către camera de zi, fără 
să mai aştepte pentru a vedea dacă el o urmează. Bellamy 
l-a apucat pe Shane cu ambele mâini de îndoitura braţului 
şi l-a condus. 

— Cum rămâne cu mama? 

— O să-i fie bine aici, cu Flora, a spus Bellamy. Nu-i aşa, 
mamă? 

Cele două au făcut un schimb de priviri pe care Shane n- 
a reuşit să-l priceapă, nici măcar pe departe. 


ze 


— Ce se întâmplă? a întrebat el. Ce trebuie să văd? E 
vorba despre biletul de adio? 

Bellamy a oftat din greu. 

— E vorba de biletul tatei? 

— Haide, Shane, a spus ea, făcându-l să se simtă din nou 
de cinci ani, trăgându-l după ea în timp ce el se întorcea, 
pentru a mai arunca o ultimă şi lungă privire spre 
deznădăjduita lui mamă. 


— O să vă arăt ceva, a spus Braddock, după ce Shane şi 
Bellamy s-au aşezat pe canapea. 

Pe măsuţa pentru cafea stătea un laptop deschis. Femeia 
a tastat câteva comenzi, iar pe ecran s-a ivit o imagine: o 
siluetă îmbrăcată într-un hanorac gri, furişându-se afară 
pe o uşă, urcându-se într-o maşină argintie, de clasă 
medie, apoi dispărând în beznă. 

Detectivul a oprit imaginea. Totul trebuie să fi durat cel 
puţin cinci secunde. 

— Ei? a spus Bellamy. 

Femeia i-a făcut semn să tacă. 

— Vreţi să vedeţi din nou? 

— Ce să văd? a întrebat Shane. 

Braddock a apăsat tastele laptopului, iar el a urmărit din 
nou imaginea. Persoana aceea, oarecum înaltă, mişcându- 
se repede, deschizând dintr-o mişcare portiera maşinii, 
strecurându-se înăuntru... 

— Cu ce vă seamănă, domnule Marshall? a întrebat 
Braddock. 

— Aăăm... Cu cineva care conduce? 

Bellamy a răsuflat zgomotos. 

— Doamne! a şoptit ea. 

Shane începea să se îngrijoreze şi să-şi piardă complet 
capul, aşa cum se simţea uneori în vise, când era captiv 
într-o piesă de teatru fără a-şi cunoaşte replicile ori în 
fostul său liceu, dând examen într-o limbă pe care n-o mai 
văzuse niciodată. 

— Eu... eu nu ştiu ce se petrece. 

— Ce fel de maşină conduce soţia dumneavoastră, 


domnule Marshall? 

— Poftim? 

— Conform informaţiilor noastre, deţine o Toyota Camry 
din 2009. E corect? 

— Da. 

— Argintie? 

— Da. Deci... 

— Maşina din imagine. Seamănă câtuşi de puţin cu a ei? 

— Cred... cred că aduce oarecum... Staţi aşa, ce mă 
întrebaţi aici? 

— Soţia dumneavoastră are vreun hanorac, domnule 
Marshall? 

Shane s-a uitat lung la ea. 

— Oricine are hanorace. 

— Îmi cer scuze, ar trebui să fiu mai precisă. Are vreun 
hanorac gri-deschis, asemănător celui purtat de persoana 
din imagine? 

Shane a înghiţit cu greu. 

— Ce e cu imaginile astea? 

Bellamy a dat să răspundă, însă detectivul a ridicat o 
mână. 

— E o înregistrare obţinută cu ajutorul uneia dintre 
camerele de supraveghere din această casă, a spus 
Braddock. A fost făcută azi, la două dimineaţa, ora 
aproximativă a morţii tatălui dumneavoastră. 

— Oh! a exclamat Shane. 

— Toate celelalte dispozitive de supraveghere au fost 
oprite, a continuat Braddock. Paznicul plecase peste 
noapte, aşadar camerele au fost cel mai probabil oprite de 
către tatăl dumneavoastră ori de către acest vizitator. 

— Oh... 

— Aţi dori să mai vedeţi încă o dată înregistrarea? 
Putem să conectăm laptopul la ecranul cel mare. Să 
derulăm filmul acolo. 

Shane s-a întors către ecranul cel mare de pe peretele 
camerei de zi a părinţilor săi. Ultimul răcnet. Bineînţeles. 
În cei optsprezece ani în care locuise aici, familia Marshall 
schimbase probabil douăzeci de televizoare în camera de 

zi, luându-şi de fiecare dată unul şi mai performant, iar 
acesta era demn de o expoziţie comercială. Lat de cel puţin 
doi metri, subţire cât o carte de credit, cu un ecran negru 
şi lucios. Cu siguranţă aparatul ar fi fost minunat pentru 
vechile filme ale tatălui său, dar în mintea lui Shane nu 
încăpea îndoială că, şi urmărită pe acel ecran, 
înregistrarea făcută de camera de supraveghere nu putea 
fi mai mult decât era, adică o porcărie. Până şi în propriile 
vise văzuse imagini mai clare şi mai uşor de recunoscut. 

— Nu ştiu la ce ar folosi. 

Vocea îi tremura puţin. 

— Vreau să zic... Nici măcar nu sunt sigur dacă 
persoana din imagini e un bărbat sau o femeie. 

— Ei, haide! 

Bellamy s-a ridicat în picioare, s-a răsucit şi s-a îndreptat 
către fereastră, iar aerul s-a umplut de mirosul ei: ţigări, 
amestecate cu aroma banal-dulceagă a unui parfum 
scump, genul din care găseşti mostre în magazinele de 
modă. 

— Persoana din înregistrare era ea, Shane! a spus 
Bellamy. Ştii că ea era. 

— Kelly? 

— Nu. Beyonce. Ce-ai pățit? 

— Sunt cinci secunde cu un om îmbrăcat într-un 
hanorac, a replicat Shane. Ai putea la fel de uşor să fii şi 
tu, Bellamy. 

— Tu mă iei dracului peste picior? 

— Ar putea fi oricine! 

Shane s-a uitat cu furie la sora lui, în timp ce amintirile 
trăgeau de el. Pereţii camerei în care se aflau nu se 
schimbaseră din vremea copilăriei lui. Indiferent de câte 
ori fusese îmbunătăţit televizorul, pereţii rămăseseră albi, 
pozele înrămate (zeci de cadre din filmele tatei) atârnau în 
aceleaşi locuri ca întotdeauna... Privirea i s-a oprit în colţul 
cel mai îndepărtat din stânga încăperii, la fotografia din 
filmul care-i venise în minte: Sfidare. lată-l pe tata cu un 
aer neînduplecat, în stilul filmelor western, tot numai 
barbă nerasă şi stropi de sânge, ţintind cu pistolul înspre 

obiectivul camerei de filmat, cu ochii deveniți două faruri 
strălucitoare în mijlocul unui chip murdar, parcă sculptat 
cu dalta. 

Sfidare fusese primul şi singurul western al tatei. Fusese 
filmat la jumătatea anilor '70, la o oră sau două de mers 
faţă de acele locuri, în mijlocul dogoritorului şi prăfosului 
deşert San Bernardino, într-un decor atât de detaliat, încât 
semăna cu o călătorie în timp. 

Pe când era copil, Shane vizitase de multe ori platoul 
filmului Sfidare. li plăcea la nebunie acolo - sclipitoarele 
arme din recuzită, caii, figurantele frumuşele şi pieptoase, 
îmbrăcate în bluze ţărăneşti cu umerii descoperiţi, tata 
purtând haine de şerif adevărat, cu pălărie albă şi insignă, 
hrănindu-şi pe furiş fiul cu gogoşi glazurate de la bufet şi 
făcându-i cu ochiul prin sângele fals. 

Dar într-o zi... Doamne, era uluitor cât de amănunţit 
stăruia încă totul în mintea lui Shane! Strânsoarea 
degetelor reci ale mamei lui, în timp ce îl scotea din rulota 
tatei ţinându-l de mână şi vocea ei... furia din ea. 

— Tu aşteaptă aici, Shane. Mami merge să discute 
câteva minute cu tati. 

li spusese asta pe un ton ce aducea cu o uşă trântită şi, 
cu toate că Shane nu pricepuse de ce nu putea măcar să 
rămână în rulotă, de ce nu putea să se joace cu insigna 
aceea lucioasă, câtă vreme părinţii lui stăteau de vorbă, cu 
toate astea, la patru sau cinci ani, fusese îndeajuns de isteţ 
să nu întrebe. 

Era singura dată când îşi amintea s-o fi văzut pe mama 
lui atât de mânioasă. Şi nici în ziua de azi nu aflase 
motivul. 

— Tu nu ştii totul despre tata, i-a spus el lui Bellamy. 
Niciunul dintre noi nu-l cunoaşte cu adevărat pe celălalt. 

Ea a strâns din buze. I-a întors spatele. 

— Domnule Marshall, a intervenit Braddock. A părăsit 
soţia dumneavoastră domiciliul azi-noapte, pentru o 
perioadă mai lungă de timp? 

Shane a închis ochii. 

— Nu, a răspuns el, imaginându-şi-o, văzând-o pe Kelly 


scăldată în lumina dimineţii, întinzându-şi în pat frumosul 
ei spate arcuit. 

Shane ştia că ochii lui Kelly erau închişi de ore bune. Iat- 
o, alungându-şi somnul din ei, deschizându-i pentru 
obiectul aparatului de fotografiat, acei ochii cenuşii şi 
trişti, acea stranie răceală... 

Nu. În privinţa asta se înşelase. Se comportase ca un 
paranoic, dar din alte motive. Ea dormea. De ore bune. și 
oricum, ce insinuau ele? Că soţia lui s-a furişat afară din 
casă ca să-l vadă pe tatăl lui cum se sinucide? Ele vorbeau 
serios? 

Bellamy a zis: 

— Minti pentru ea. 

— Ba nu, nu mint! 

— Ne spuneţi totul, domnule Marshall? 

Shane şi-a deschis ochii. 

— Kelly s-a trezit la ora şase dimineaţa, a spus el. Eu am 
trezit-o. 

— Domnule Marshall. Dumneavoastră şi soţia dormiţi în 
camere separate? 

O întrebare directă. Nu putea să răspundă cu o 
minciună la o întrebare directă, adresată de un poliţist. 

— Da. 

— De ce? s-a mirat Bellamy. 

El i-a întors spatele. 

— Mai aveţi şi alte întrebări, doamnă detectiv? 

— Doamnă detectiv Braddock, a zis Bellamy, lui Kelly 
Lund îi place la nebunie să facă lungi plimbări cu maşina 
în timpul nopţii. 

— De unde ştiţi asta? 

— Nu ştie, a spus Shane. De când Kelly a ieşit din 
închisoare, n-a mai vorbit cu ea. N-a venit niciodată la noi 
acasă. Habar n-are... 

— Mi-a spus mama. Mi-a povestit că te-ai plâns odată de 
asta. 

Bellamy şi-a îndreptat privirea către detectiv. 

— Obişnuia să plece de acasă noaptea târziu, iar el o 
întreba unde se duce şi ea îi răspundea „cu maşina”. 

Shane nu voia să insiste pentru ca ea să n-aibă impresia că 
e prinsă în capcană. Voia ca soţia lui să se simtă liberă. 
Ştiţi cine e Kelly Lund, nu? A fost condamnată pentru 
crimă. 

Braddock urmărea chipul lui Shane într-un fel care lui 
nu-i plăcea. 

— Nu i-am spus niciodată mamei aşa ceva, a replicat el. 

Era adevărat. Îi povestise tatălui său. Shane nu mai voia 
să vorbească despre Kelly, nu mai voia să se gândească la 
ea. John McFadden fusese regizorul filmului Sfidare. Şi 
chiar pe acel platou, în timp ce mama lui era în rulota 
tatei, revărsându-şi din cine ştie ce motiv mânia, John îl 
luase deoparte pe Shane şi-i spusese că tatăl lui e cel mai 
bun actor cu care a lucrat vreodată. Să nu le spui celor de 
la tabloide... Bellamy fusese şi ea pe platou în acea zi, 
ignorându-l pe Shane ca întotdeauna, umblând cu băiatul 
lui John McFadden, pe care îl numea „fratele ei imaginar”. 
(„Fratele ei mai bun”, aşa obişnuia să-i spună puştiului 
ăluia atunci când ea şi Shane rămâneau singuri, iar adulţii 
nu-i puteau auzi.) 

Shane a strâns din dinţi. Noaptea trecută luase un 
somnifer, aşa cum făcea în mai toate nopţile. Doar că 
pastila nu-şi făcuse efectul imediat. Il frământau multe în 
ultima vreme, gânduri asupra cărora nu voia să stăruie 
prea mult. Gânduri legate de Kelly, de plimbările ei cu 
maşina în toiul nopţii, de secretele ei... 

Aşa că adăugase încă două pastile. Luase cinci 
somnifere şi nu mai ştiuse de el până când îl trezise alarma 
ceasului. Lui Kelly îi plăcea să numească asta „Coma cu 
Ambient a lui Shane Marshall”. Kelly, cea care insistase să 
se culce în camere separate fiindcă numai aşa putea 
dormi. Singură. Kelly, care avea şase hanorace. 

— Mă duc să văd ce face mama. 

— Dacă vrei dreptate pentru tata, a spus Bellamy, o să 
mărturiseşti adevărul. 

Shane s-a oprit. Destul. 

— Tata s-a sinucis, Bellamy. 

S-a uitat cu furie înspre detectiv. 

— Vreau să văd biletul de adio. 

Femeia a clipit către el. 

— Vreau să văd biletul, doamnă detectiv. Vreau să-l 
citesc şi vreau să jelesc în linişte moartea părintelui meu, 
împreună cu familia mea. 

— Îmi pare rău, domnule Marshall. 

El a răsuflat zgomotos. 

— Nu-i nevoie. Înţeleg. A fost un om celebru. Lumea 
vrea răspunsuri şi, credeţi-mă, eu la fel. Vă rog să-mi 
arătaţi biletul. 

Detectivul a clătinat din cap, iar lumina s-a reflectat în 
părul ei într-un fel care l-a făcut pe Shane să se gândească 
din nou la Kelly, aşa cum arătase în dimineaţa aceea, cu 
firele argintii sclipind printre cele aurii, cu chipul blând pe 
pernă, dar cu acea ruptură între ei, acel zid pe care ea îl 
înălţase... Îmi pare rău, Shane. Nu pot. Cât de bine poţi 
cunoaşte o femeie care refuză să facă dragoste cu tine? 
Care nu te-a lăsat să te apropii de ea vreme de aproape 
cincisprezece ani? 

Oare tata a rugat-o pe Kelly să fie martoră la sinuciderea 
lui? Oare a rugat-o să-l ajute? 

— Domnule Marshall, a spus Braddock, cu ochii 
întunecaţi din pricina compasiunii forţate. Am spus că-mi 
pare rău pentru că reporterii au înţeles greşit. 

— Ce? 

— Aici se anchetează o crimă, a continuat ea. N-a existat 
niciun bilet de adio. 

Capitolul 8 


La vreo cinci kilometri în susul muntelui faţă de locuinţa 
lui Kelly şi a lui Shane, într-o casă mobilă, înconjurată de o 
armată de cactuşi limba-soacrei pe care-i plantase chiar el, 
locuia cel mai apropiat vecin al lor, un artist care lucra cu 
drujba şi-şi spunea Rocky Trei. 

— Rocky Trei? exclamase Kelly cu trei ani în urmă, când 
Shane i-l arătase în timpul primului lor drum cu maşina 
către casa pe care el o cumpărase pentru amândoi. 

Kelly tocmai se gândea că-şi începe în forţă noua ei viaţă 
în libertate, că o ia de la capăt, când a dat cu ochii de el 
acolo, printre cactuşii lui, un bărbat chel, musculos, 
dezbrăcat până la brâu, cu aerul unui om trecut prin lupte 
grele, cu tatuaje de un verde închis căţărându-i-se pe 
spatele roşiatic, scoțând cu drujba măruntaiele unui enorm 
trunchi de copac, făcând rumeguşul să zboare peste tot 
împrejurul lui. 

— Da, aşa-l cheamă, i-a răspuns Shane. Scrie chiar şi pe 
cutia lui poştală. 

— Rocky III a fost momentul în care seria de filme Rocky 
a început să se strice, a zis Kelly. 

Şi atunci Rocky Trei s-a întors cu faţa către maşina lor, 
iar ea i-a întâlnit privirea. Fărâme de albastru aprins, pe o 
faţă tristă, tăbăcită, plină de tatuaje, ochii aceia părând 
ceva dintr-o altă perioadă a vieţii, o perioadă mai bună. 
Kelly i-a făcut semn cu mâna lui Rocky Trei, iar el i-a 
răspuns cu acelaşi gest. Înţeleg numele, s-a gândit ea. 1I 
înțeleg pe el. 

— Stai departe de el, i-a spus Shane. E smintit şi 
probabil periculos. 

— Vecinul nostru? Dar dacă am nevoie să împrumut o 
cană cu zahăr? 

Fusese o glumă, dar Shane n-a râs. 

— Nu locuieşte aici de multă vreme. Umblă tot felul de 
zvonuri despre el. Din fericire, e retras. 

O săptămână mai târziu, în vreme ce Shane se întâlnea 

cu un client în locuinţa lor, Kelly s-a scuzat, a străbătut pe 
jos cei cinci kilometri şi a bătut la uşa lui. 

Pe vremea aceea nu învățase încă să conducă. Acum îi 
era mai uşor. 

Kelly a cotit cu maşina pe lângă cactuşi şi pe lângă 
laterala casei mobile, apoi a parcat. Creaţiile lui stăteau 
înşirate de-a lungul părţii din spate a construcţiei: un urs 
furios, un dragon ameninţător, cu colţi ascuţiţi, un înger cu 
uriaşe aripi ademenitoare şi cu un craniu în loc de faţă, 
care era preferatul lui Kelly. Rocky îi dăduse numele ei. 

Toate statuetele făcute cu drujba aveau cel puţin trei 
metri înălţime şi fuseseră sculptate din trei trunchiuri de 
copaci salvate în urma defrişărilor din Nordul Californiei. 
Rocky ceruse să-i fie livrate acasă. Din câte îşi dădea 
seama Kelly, el nu-şi vindea niciodată lucrările. Le cioplea 
pentru a-i ţine tovărăşie. Kelly s-a uitat la chipul de craniu 
al îngerului. Ocroteşte-l. Un gând siropos, dar deloc nou. 

S-a simţit privită şi, când s-a întors, l-a văzut pe Rocky 
stând în uşă. Purta pantaloni albi legaţi cu şiret, iar pielea 
îi semăna cu un pergament ars şi pictat. O privea ca 
întotdeauna, cu căldură, dar şi cu exasperare, ca şi cum 
întâlnirile lor ar fi avut loc conform unui program regulat 
pe care el tot trebuia să i-l amintească. 

Un tatuaj reprezentând un mare ochi verde o privea fix 
din scobitura gâtului lui. Lui Kelly începea să-i bată inima 
mai repede ori de câte ori îl vedea. Avea o teorie legată de 
semnificaţia tatuajului, dar nu i-o spusese niciodată lui 
Rocky, nu voise să aducă vorba despre ea, de teama că el o 
să i-o ia în râs. 

— Ar trebui să-mi pară rău pentru pierderea pe care ai 
suferit-o? a întrebat Rocky. 

Kelly a dat din cap în semn de încuviinţare. 

— Ai văzut ştirile. 

— Da. 

— A venit poliţia la mine acasă, a spus Kelly. Mă rog, un 
detectiv. 

— Te-a speriat? 

— Nu mă sperie pe mine detectivii. 

— Ştiu. A fost un fel de glumă. 

Rocky a condus-o în casă. Era simplă, curată şi mirosea 
a rumeguş. De la un asemenea bărbat te-ai fi aşteptat să 
locuiască într-un loc la fel de aglomerat cum erau curtea şi 
pielea lui. Însă Rocky Trei era opusul unui om care adună 
obsesiv tot felul de lucruri. Pereţii lui erau goi. N-avea nici 
măcar o canapea. Doar scaune tari, un pat nu cu mult mai 
moale, nimic care să poată aduna praf. 

Pe o masă aflată în zona dedicată bucătăriei stătea un 
laptop pe al cărui ecran erau afişate ştirile. Kelly a zărit o 
fotografie a lui Sterling Marshall. 

— Să ştii că o să-mi fie dor de el, a zis ea. 

— Abia dacă l-ai cunoscut. 

— Nu contează. 

Kelly s-a uitat îndelung la el. 

— La urma urmei, abia dacă te cunosc pe tine. 

— Nu-i adevărat. 

Femeia s-a aşezat pe unul dintre scaunele tari, dorindu- 
şi să se prăbuşească. 

— Mulţumesc că m-ai primit înăuntru. 

Rocky a scuturat din cap, dând cu ochii de podelele 
albite de clor. Era atât de curată, casa lui. Atât de goală şi 
perfectă. 

— Soţul tău e cu ai lui? 

— E acasă la părinţi. Nu era cu mine când m-a 
chestionat detectivul. 

— Asta-i bine, cred. 

Rocky a oftat. S-a dus în bucătărie şi a luat un pahar cu 
apă pe care l-a aşezat în mâna lui Kelly. Când a făcut asta, 
mâinile li s-au atins, iar femeia i-a fost recunoscătoare 
pentru asta, pentru bătăturile de pe degetele lui, pentru 
căldura aspră a pielii lui, familiară aşa cum şi-o dorea. 

— A vorbit despre diverse lucruri, detectivul ăla, a spus 
ea încet. Mi-a pus o grămadă de întrebări. 

— Pentru asta e plătit. 

Kelly s-a uitat la Rocky, însă el a refuzat să-i întâlnească 
privirea. 

— Nu ştiu ce să fac, Rocky. 


— Poliţia te bănuieşte că tu l-ai omorât pe Sterling 
Marshall? 

Ea i-a aruncat o privire lipsită de expresie. 

— Tu ce crezi? 

— Eu cred că e posibil să-l fi omorât. 

— Încetează! 

Bărbatul a ridicat din umeri. Gestul a făcut să-i tresară 
tatuajul în formă de ochi verde-închis. 

— Ieri-dimineaţă am văzut un şarpe în drum. M-a făcut 
să mă gândesc la tine. 

Kelly a schiţat un zâmbet. 

— Un şarpe cu clopoței. 

— Nu. Un şarpe-jartieră mic şi dulce. Mergeam pe 
drumul Old Woman Springs, la vremea răsăritului, şi am 
dat peste şerpişorul ăla, târându-se de-a latul şoselei, cum 
nu se poate mai tihnit. 

— Old Woman Springs e un drum aglomerat, a spus 
Kelly. Şarpele o să fie călcat de vreo maşină. 

— Aşa m-am gândit şi eu. „Şarpele e ca şi mort.” Totuşi, 
ceva îl determină să o ia pe acolo, de-a curmezişul unei 
şosele aglomerate, atât de încet şi hotărât... Ştii? E 
constrâns să meargă pe unde n-ar trebui. 

Kelly a luat o gură de apă, simţind-o cum îi alunecă pe 
gât, lină şi rece. 

— Şi asta ţi-a amintit de mine. Şarpele. 

— Mi-a amintit de situaţie. Situaţia noastră. 

— Ah! 

— În toţi anii ăştia, a spus Rocky. În toţi anii ăştia ai 
bătut la uşa mea. 

— Da. 

— Iar eu ţi-am deschis, de fiecare dată când ai bătut. 

— Şi... 

— Şi nu reuşesc să-mi dau seama, Kelly. Care dintre noi 
e camioneta care goneşte cu o sută la oră pe Old Woman 
Springs? Şi care e şarpele ăla nărod şi lent? 

Kelly s-a ridicat în picioare. Ciudat, Rocky era un bărbat 
atât de solid, încât ar fi fost logic să fie şi foarte înalt. 
Totuşi, când Kelly stătea în picioare, cu faţa către el, îl 

privea drept în ochi. Asta o surprindea de fiecare dată: cât 
de bine se potriveau. 

— Dacă aş fi fost în locul tău, eu aş fi mutat şarpele de 
acolo, a spus ea, luându-i mâinile bătătorite în ale ei şi 
conducându-l în dormitor. L-aş fi îndepărtat de pe şosea. 


— Slujba soţiei dumneavoastră o poartă deseori departe 
de casă? a întrebat detectivul Braddock. 

Şedea în camera de zi, faţă în faţă cu Shane, scriind în 
carneţel. Notiţele ajunseseră să nu-l mai deranjeze, aşa 
cum nu-l mai deranja nici prezenţa surorii lui în încăpere, 
cu parfumul şi acuzaţiile ei. Nici măcar camera însăşi nu-l 
mai deranja. Nimic nu-l tulbura, în afară de ceea ce era 
evident. Se simţea ca şi cum cineva i-ar fi tras un şut în 
burtă cu o oră în urmă şi încă nu şi-ar fi revenit. 

Ceea ce voia Shane să ştie, ce avea nevoie să afle, era 
sensul exact pe care-l dădea Braddock cuvintelor „aici se 
anchetează o crimă”. 

Tatăl lui fusese împuşcat în mijlocul frunţii, de la o 
foarte mică distanţă. Cu toate astea, numai Shane 
pomenise de sinucidere. Nu exista niciun bilet de adio. Nu 
ştia ca tatăl lui să fi fost deprimat. Dar ce ştiuse mereu (mă 
rog, cel puţin de la moartea lui John McFadden) era că 
tatăl lui detesta armele. 

Şi mai era ceva, acel amănunt care-i rămăsese fixat în 
minte, acel amănunt pe care nu-l putea rosti de teamă că, 
dacă l-ar spune cu voce tare, ar putea să aibă mai mult 
sens decât şi-ar fi dorit el: dintre cele trei focuri de armă 
pe care soţia lui le trăsese în data de 28 iunie 1980 înspre 
un John McFadden lipsit de apărare, cel care îl ucisese 
fusese cel care îl nimerise în mijlocul frunţii, de la mică 
distanţă. 

— Kelly lucrează de acasă, a spus Shane. 

Işi simţea capul amortit şi înceţoşat, iar canapeaua din 
piele îl înţepa în spate. Voia o aspirină. Un whisky scoţian. 
Un pumn de Ambien... 

— Făcând ce? 

— Poftim? 


— Aţi spus că soţia dumneavoastră lucrează de acasă. 
Cu ce se ocupă? 

— E scriitoare. 

Bellamy a scos un sunet de exasperare pură, pe 
jumătate oftat, pe jumătate țipăt. Pe vremuri, în zilele 
dinaintea orei care tocmai trecuse, Shane i-ar fi spus să 
tacă din gură, să iasă din cameră sau măcar să-şi vadă de 
treaba ei. Dar, din nou, situaţia se schimbase. 

— Scrie portrete pentru un site de întâlniri, a spus el. 

— Mă scuzaţi? 

— Nu pare ceva serios. Dar este. 

Detectivul a dat din cap, continuând să ia notițe. 

— Pleacă des de acasă? Merge în Hollywood pentru 
serviciul ei? 

— Nu ştiu. 

— Nu ştiţi? 

— Nu merge nicăieri pentru serviciul ei. Nu face decât 
să inventeze poveşti pornind de la fotografiile uşor 
pornografice ale unor manechine. 

— Dar nu ştiţi dacă merge în Hollywood cu altă treabă? 

— Mie... mie-mi place să-i acord spaţiu lui Kelly. 

— Deci, când pleacă de acasă, nu aflaţi niciodată unde 
se duce? 

— Dacă merge la magazin, a spus el, atunci se întoarce 
cu cumpărături. Dar n-o întreb dinainte „Te duci la 
magazin?” 

— Dumnezeule! a şoptit Bellamy. Dumnezeule! 

Detectivul a continuat: 

— Daţi-mi voie să vă întreb ceva, domnule Marshall. 

— Da? 

— Aţi vorbit vreodată cu soţia dumneavoastră despre 
crima pe care a comis-o? 

— Hm? 

— John McFadden. Aţi vorbit vreodată... 

— Ce importanţă are? 

— Tu ce importanţă crezi că are? a intervenit Bellamy, 
însă detectivul n-a luat-o în seamă. 

— Mă întrebam doar, a spus poliţista, ce gândeşte acum 

soţia dumneavoastră despre toate cele întâmplate. Dacă o 
frământă câtuşi de puţin ce i-a făcut lui John McFadden. 
Dacă se simte vinovată ori crede că a avut o oarecare 
justificare, iar respectul durabil pe care tatăl 
dumneavoastră i-l purta omului pe care ea l-a ucis... Mă 
rog, sunt sigură că aţi văzut ce a spus tatăl dumneavoastră 
acum doar două zile despre domnul McFadden, în Times. 

— Nu ştiu ce gândeşte Kelly. 

Vorbele lui Shane au rămas atârnate în aer, cele mai 
sincere vorbe pe care le rostise întreaga zi. 

— Aţi auzit vreun zgomot noaptea trecută? a întrebat 
Braddock. Poate pe soţia dumneavoastră plecând într-una 
dintre plimbările ei nocturne cu maşina? 

— Am luat somnifere noaptea trecută. Am fost ca şi mort 
pentru restul lumii. 

Existase o perioadă în viaţa lui Shane când ar fi jurat cu 
mâna pe inimă că o cunoaşte pe Kelly, că o ştie mai bine 
decât oricine. Şi, în mod ciudat, asta se întâmpla pe 
vremea când Kelly era la închisoare, dar înainte ca ei doi 
să se căsătorească, când n-aveau voie să se atingă decât 
prin acel geam de sticlă groasă. 

Pe atunci îşi petrecea ore, zile întregi scriindu-i lui Kelly, 
majoritatea acelor scrisori având zeci de pagini, cele mai 
multe dintre ele răspunzând la sutele de întrebări pe care 
ea i le trimitea cu scrisul ei rotund şi îngrijit, întrebări care 
dezvăluiau mai mult decât ar fi putut s-o facă orice 
declaraţie. Care a fost cea mai fericită zi pe care ai trăit-o 
vreodată? Spune-mi tot ce-ţi aminteşti despre ea, cât poţi 
de amănunţit. Ai vreodată senzaţia că lipseşte ceva din 
viața ta? Şi dacă da, ce? Poţi, te rog, să ieşi din casă şi să- 
mi Spui cum e să simţi soarele pe ceafă, Shane? Imi doresc 
foarte mult să ştiu cum e pentru că azi n-am voie să ies. 

Cum e să ai o soră? 

Shane nu ştia sigur dacă întrebările lui Kelly îl făcuseră 
să se îndrăgostească de ea, ori evidenta ei bucurie la 
primirea răspunsurilor lui. Dar, în orice caz, Kelly îl făcuse 
să simtă că cineva are nevoie de el, ceea ce, pentru un 
mezin, pentru cea mai slabă verigă a uneia dintre cele mai 

strălucitoare familii hollywoodiene, era un sentiment rar 
întâlnit. 

Simt o legătură cu tine, Shane. O simţi şi tu? Uneori, 
când îţi pun întrebări, ştiu deja ce o să zici. Reuşesc să-mi 
imaginez răspunsurile tale (chiar în aceleaşi cuvinte), iar 
apoi, când tu scrii întocmai acele cuvinte, parcă am împărți 
aceeaşi minte. Parcă am fi două jumătăţi din ceva uriaş. 

— Răspunde-i doamnei detectiv, Shane! a spus Bellamy, 
în vreme ce el îşi amintea răspunsul pe care-l dăduse: O 
simt şi eu. Dar dacă lucrul ăsta uriaş pe care il formăm noi 
doi împreună e ceva rău - ca Godzilla? 

Godzilla e bun, Shane. E doar neînțeles din cauza felului 
în care arată. (Şi, apropo, ştiam că o să spui asta!) 

Shane şi-a îndreptat privirea spre Braddock. 

— Îmi pare rău, a spus el. Puteţi repeta întrebarea? 

Femeia a dat din cap în semn de încuviinţare. O buclă de 
păr cenuşiu i-a alunecat peste ochi. Şi-a împins-o după 
ureche cu un gest pe jumătate furios, ca şi cum propriul 
păr ar fi stat în calea investigaţiei pe care o făcea. 

— V-am întrebat, a zis Braddock, dacă există vreo 
persoană căreia soţia dumneavoastră să-i facă mărturisiri. 

— Nu cred. 

— Nu merge la un psiholog? 

— Nu. 

— Prieteni? 

— Singura prietenă care-mi vine în minte... 

N-a reuşit să sfârşească fraza fără să izbucnească în râs, 
aşa că s-a oprit. 

— Mă scuzaţi? 

— Bellamy, a spus Shane. Poţi, te rog, să mergi şi să vezi 
ce face mama? 

— Vreau să-ţi aud răspunsul. _ 

— Mama e dată peste cap. Imi fac griji pentru ea. Nu 
putem pur şi simplu s-o lăsăm acolo cu Flora. 

— O să văd ce face, a zis Bellamy, după ce spui cine e 
prietena lui Kelly. 

— Bine, a oftat Shane. Tu eşti. 

— Ce? 


— Tu eşti, a repetat el. Eşti singura prietenă a lui Kelly 
pe care o cunosc. Ştii, cred că şi după toţi anii ăştia, după 
tot ce i-ai făcut... Cred că o parte din ea încă te priveşte 
astfel. Ca pe prietena ei. 

A fost singura dată în viaţa ei când Bellamy a rămas fără 
cuvinte. lar pentru asta, şi numai pentru asta, Shane s-a 
simţit recunoscător. 

S-a ridicat în picioare, uitându-se în jos la sora lui cu 
senzaţia unei puteri pe care ştia că o are doar trecător. 

— Jalnic, nu-i aşa? a spus el printre dinţi, cu muşchii 
încordaţi. 

A pornit spre uşa încăperii. 

— Mă duc să văd ce face mama, a mai zis el, fără ca 
măcar să se întoarcă. 


Rocky avea aşternuturi aspre şi reci, foarte diferite de 
ale lui Kelly, care erau făcute dintr-o flanelă foarte subţire 
şi moale. Ei nu-i plăcea să se gândească la căminul său 
atunci când stătea întinsă acolo, în patul acela. Şi chiar n- 
avea niciun motiv s-o facă. Problemele dintre ea şi Shane 
(ceea ce psihologul de la Carpentia numise dificultăți în 
intimitate) apăruseră cu mult înainte ca ea să dea cu ochii 
de Rocky Trei. Îşi spunea că amenințările lui Sterling 
Marshall, temerile pe care ele i le inspirau erau cele care o 
împiedicau să aibă o relaţie fizică cu Shane. Dar în rarele 
momente în care era sinceră cu ea însăşi, ştia că ar fi putut 
să-şi pună un dispozitiv contraceptiv intrauterin, că ar fi 
putut să-şi lege trompele, dacă şi-ar fi dorit atât de mult. 
Era vorba despre altceva... 

Îi plăcea să se gândească la Rocky, la asta, ca la un vis 
recurent. Ceva ce există într-un alt plan decât viaţa ei de zi 
cu zi, ceva pentru care nu poate fi învinovăţită. Un sertar 
care rămâne închis. 

Rocky părea să gândească la fel. Momentele petrecute 
împreună, el le numea „întâlniri”. Numea relaţia dintre ei 
„prietenie”, nu aventură. Şi, indiferent cât de tandre ar fi 
fost întâlnirile, niciodată nu se ţineau în braţe după ce 
terminau. Stăteau întinşi pe spate, amândoi, uitându-se la 

tavanul înălbit al dormitorului impecabil al lui Rocky, cu 
mâna lui acoperind-o pe a ei, într-un gest ce părea mai 
degrabă ocrotitor decât afectuos. lar pentru Kelly totul era 
atât de potrivit, atât de familiar în felul acela pe care nu 
îndrăznea să-l rostească. Aşa cum a fost cu ani în urmă. Ca 
o întoarcere în timp. 

— Te-am minţit, Rocky, a spus ea. 

El s-a întors. I-a simţit ochii cristalini aţintiţi asupra ei, 
chipul atât de aproape, căldura răsuflării lui. 

— În legătură cu ce? 

Kelly a rămas cu privirea pironită în tavan. 

— Mai devreme, când am zis că detectivii nu mă sperie. 

— Te sperie? 

— Detectivul ăla, da. N-am arătat-o, dar m-a speriat 
mult. 

— De ce? 

— Pentru ce poate să-mi facă, a răspuns ea. 

— Ce-ar putea... 

— Nu vreau să mă întorc la Carpentia. Vorbesc serios, 
Rocky! Mai bine mor. 

— Kelly. 

— Da? 

— Uită-te la mine! 

Ea s-a întors cu faţa către el, către această fiinţă tatuată. 
Cearşaful îi alunecase de pe piept, iar Kelly l-a mângâiat 
uşor, apoi şi-a trecut degetele peste conturul peştelui cu 
solzi romboidali, care îi înota deasupra inimii. Aruncau 
sclipiri argintii, solzii. Ceva ce nu mai observase până 
atunci. Aşa era Rocky. Aşa era pielea lui. Mereu ceva de 
descoperit la ea. 

— Uită-te la mine! a repetat el. Uită-te în ochii mei! 

Kelly nu voia. Simţea un nod în gât de fiecare dată când 
se uita drept în ochii lui. Ca o întoarcere în timp. Dar i-o 
ceruse el, aşa că s-a supus. Privirea i s-a ridicat de la 
ochiul desenat pe gâtul lui, trecând peste acele tatuaje în 
formă de viţe care se căţărau pentru a i se întretăia pe 
obraji, încolăcindu-se în jurul buzelor lui subţiri, ca de 
sfânt. Rocky îndurase atâta durere, doar ca să arate altfel, 

indiferent cum o fi arătat în trecut. Kelly nu şi-l putea 
închipui fără tatuaje, deşi uneori şi-ar fi dorit să 
reuşească... 

— În ochii mei, Kelly, a spus el tocmai când ea ajunsese 
acolo, la acel albastru strălucitor şi trist. Dacă-ţi pun o 
întrebare, o să-mi spui adevărul? 

— Da, a şoptit ea. 

— Ai fost azi-noapte acasă la Sterling Marshall? 

Kelly a înghiţit în sec. 

— Da. 

— Tu l-ai omorât? 

— Contează? a întrebat ea. Ar conta pentru ei? 

Rocky şi-a ridicat mâna spre obrazul ei şi i-a şters o 
lacrimă pe care ea nici n-o observase. 

— Nu ştiu, a spus el. Probabil că nu. 


ERE e pa 


Capitolul 9 


Pe vremea când Kelly Lund era găsită vinovată de omor, 
detectivul Barry Dupree avea şapte ani. Pe atunci, 
procesele nu erau televizate, dar la ştiri au apărut câteva 
dintre desenele făcute în sala de judecată. Barry îşi 
amintea vag acele schiţe văzute pe ecranul televizorului 
din bucătărie, în timp ce părinţii lui îi arătau vedetele de 
cinema venite să depună mărturie. Işi amintea cât de 
anoste şi posomorâte îi păruseră toate, mult mai puţin 
colorate decât benzile lui desenate sau chiar decât 
realitatea înconjurătoare. 

Dar ce îşi amintea Barry cel mai bine din acel proces (ce 
îşi amintea toată lumea cel mai bine) era fotografia cu 
Kelly Lund stând în faţa tribunalului, imediat după ce îşi 
primise sentinţa. 

Ce mai poză! Dacă închidea ochii, Barry încă o vedea: 
ochii lipsiţi de viaţă, umbrele ce jucau pe acel chip frumos, 
dar inexpresiv şi zâmbetul, acel zâmbet. Felul în care 
sărea la tine. Felul în care muşca. 

Fotografia apăruse pentru prima dată pe coperta 
revistei Los Angeles Times, iar fratele mai mare al lui 
Barry, Chris, o înhăţase de pe masa din bucătărie atunci 
când părinţii lor nu erau prin preajmă. Făcuse poza să 
danseze prin faţa ochilor lui Barry, ţinând-o atât de 
aproape, încât fratele lui să poată simţi mirosul hârtiei, în 
timp ce îngâna cu vocea lui spartă de adolescent: Unu, doi, 
Kelly vine după voi. Trei, patru, încuiaţi uşa cu lacătu.... 

Pe vremea aceea, Barry habar n-avea că versurile erau 
furate din filmul Coşmar pe Elm Street, dar chipul lui Kelly 
Lund îl bântuia într-un fel în care Freddy Krueger” nu avea 
s-o facă niciodată. 

Obişnuia să aibă coşmaruri. Se făcea că adolescenta 
criminală vine după el în toiul nopţii, înarmată cu pistolul 
ei, şi-i face găuri în creier, îi măcelăreşte familia, fără ca 
expresia de pe chipul ei să se schimbe. Surâsul Ucigător al 


7 Principalul personaj negativ al filmului Coşmar pe Elm Street (N.t.). 

Mona Lisei. Frate! 

Pentru Barry (ca şi pentru mulţi dintre cei care fuseseră 
copii în LA în prima parte a anilor '80, era sigur) Kelly 
Lund era un baubau de talia lui Richard „Vânătorul Nopţii” 
Ramirez sau a lui Charlie Manson?. Şi chiar pe măsură ce 
Barry creştea, în timp ce lua lecţii de box şi le ţinea piept 
bătăuşilor din şcoală, care-i ziceau Morcoveaţă şi îl 
trăgeau zilnic de izmene, chiar şi după ce a terminat liceul 
(cu treizeci de kilograme mai greu decât începuse şi ştiind 
foarte bine că are să devină poliţist), chiar şi atunci, ba 
chiar şi acum, bărbat în toată firea, cu insignă de detectiv, 
cu centură neagră la arte marţiale mixte şi un pistol Glock, 
înregistrat pe numele său, în tocul de pe umăr (Ja încercați 
să-mi ziceţi acum Morcoveaţă, tâmpiţilor!) nu reuşea să-şi 
alunge neliniştea pe care o simţea la auzul numelui ei. 

Kelly Lund vine după voi! 

Îl puteţi învinui? Puteţi învinui pe oricine care a crescut 
cu fotografia aceea întipărită în minte? N 

Lund îşi avea susţinătorii ei, fără îndoială. Işi avea 
amatorii de teorii ale conspirației, şi vedetele cu inimă de 
aur, şi scriitoarele de bloguri cu reflexe feministe, care 
scriau comisiei de eliberare condiţionată în numele acelei 
„biete fete”. 

Dar Barry Dupree nu se număra printre ei. lar când, la 
împlinirea a exact cinci ani de la eliberarea lui Kelly Lund, 
el şi partenera lui s-au uitat la înregistrările făcute de o 
cameră de supraveghere, în care apărea o siluetă subţire, 
cu glugă, ce părăsea casa Marshall la puţin timp după 
moartea lui Sterling Marshall şi se urca într-o maşină 
asemănătoare cu a lui Kelly Lund, Barry a fost nevoit să-şi 
folosească şi ultimul strop de stăpânire de sine ca să nu 
strige: Ţi-am zis eu! 


8 Ricardo Leyva Munoz Ramirez, criminal în serie, violator şi tâlhar 
american, care a terorizat oraşul Los Angeles în perioada iunie 1984- 
august 1985 (N.t.). 

” Charles Milles Manson, liderul unui grup cunoscut drept „familia 
Manson”, devenit celebru pentru uciderea a nouă oameni, printre care 
şi actriţa Sharon Tate, în vara anului 1969 (N.t.). 

Nu cumva soţia lui Marshall, Mary, luptase pentru 
eliberarea lui Kelly Lund? Nu cumva şi ea fusese una 
dintre acele neinspirate autoare de scrisori? O întrebase 
asta pe partenera lui, Louise Braddock, în timp ce se aflau 
în sediul poliţiei, la ora cinci dimineaţa, imediat după ce 
primiseră cazul şi lucrau la birourile lor, citind în viteză 
vechi articole de ziar, îndopându-se cu cafea, pregătindu- 
se. 

— Dacă n-ar fi fost scrisorile lui Mary Marshall, îi 
spusese Barry, agitat din pricina cofeinei, Kelly Lund poate 
că n-ar fi ieşit niciodată pe cauţiune şi astfel nu l-ar fi 
omorât niciodată pe Sterling Marshall. Am dreptate? 

Dar Louise reacţionase ca mai mereu, adică îşi dăduse 
ochii peste cap şi-i spusese să se potolească naibii. 

— Nevinovată până la proba contrarie, Barry, îi zisese 
ea. 

Sigur, reuşeşti să ajungi la Tâlhării şi Omoruri, dar te 
alegi cu mama ta pe post de parteneră. 

Partea cea mai rea era că Barry se simţea întrucâtva 
dator faţă de Louise. Ea se afla deja de peste zece ani în 
prestigiosul serviciu când el sosise, cu şase luni în urmă, 
din Monrovia, în siajul unui important jaf bancar pe care-l 
prinsese doar pentru că-şi uitase cheile de la maşină în 
sediul poliţiei şi se întorsese după ele chiar în clipa în care 
fusese anunțat cazul. Fusese o treabă făcută de 
profesionişti, mult prea mare pentru secţia lor cu puţin 
personal şi totuşi, lucrând alături de el, locotenentul de la 
Tâlhării şi Omoruri fusese îndeajuns de impresionat de 
meticulozitatea şi dedicarea lui Barry, încât îi făcuse 
propunerea la care visase întotdeauna. Marea lui şansă... 
mă rog, avea să fie marea lui şansă, dacă reuşeau să-i 
găsească un partener. 

Din nefericire, partenerul lui Louise Braddock tocmai 
ieşise la pensie şi, având de ales între Barry şi o scârbă pe 
nume Cameron Keogh, care duhnea de parcă ar fi stat la 
marinat în spray Axe câte şase ore pe noapte, ea optase 
pentru tipul cel nou. 

— Ține minte, Cameron Keogh îmi dă dureri de cap, îi 

spusese atunci Louise lui Barry şi continua să i-o spună cu 
fiecare ocazie. Tu ai fost salvat de miros. 

N-avea importanţă. Lui Barry nu-i păsa ce credea 
Louise. Părerile lui Louise îl interesau la fel de puţin pe cât 
îl interesau părerile propriei lui mame, iar mama lui 
spusese limpede, cu multă vreme în urmă, că Barry ar 
trebui să-şi aibă propriile păreri. 

În dimineaţa aceea fuseseră desemnate două echipe de 
la 'Tâlhării şi Omoruri pentru a se ocupa de uciderea lui 
Sterling Marshall: una care să facă cercetări în cartier, iar 
cealaltă, adică el şi Louise, care să stea de vorbă cu 
membrii supraviețuitori ai familiei. Când, în timpul 
discuţiei cu Bellamy, Louise îl luase pe Barry deoparte şi-i 
spusese că se descurcă singură cu interogarea rudelor, el 
nu se împotrivise. 

— Bine, replicase el. Eu o să-i fac o vizită lui Kelly Lund. 
Louise îl avertizase să nu se „ambaleze” prea tare. Barry 
se străduise din răsputeri să nu-i zică să plimbe ursul. 

La fel ca John McFadden, Sterling Marshall fusese 
împuşcat în cap. Chiar cu arma lui. Da, pistolul de 5,6 
milimetri fusese înregistrat pe numele lui Sterling 
Marshall, susţinător declarat al dezarmării. Conform 
spuselor soţiei lui, Mary, bărbatul îşi ţinea arma într-un 
sertar încuiat al biroului. Nu se atingea niciodată de ea. 
Sterling s-ar fi descotorosit de pistol, explicase doamna 
Marshall, dacă acesta n-ar fi fost un cadou de la un vechi şi 
drag prieten: John McFadden. 

Impuşcat în cap cu arma lui John McFadden, la doar 
câteva zile după ce le vorbise celor de la Los Angeles 
Times despre uciderea lui John McFadden. La doar câteva 
zile după aniversarea condamnării pentru crimă. Oare 
Kelly Michelle Lund trebuia să le deseneze o hartă? 

Prin urmare, Barry a mers cu maşina tocmai până în 
Joshua Tree. Şi-a condus automobilul Chevy Cavalier prin 
acel ţinut străin, în care primăvara deşertică tocmai 
începea, iar flori ciudate se iveau pe ramurile cactuşilor, 
colorate în nuanţe ce aminteau de cele ale cărnii, sângelui 
şi venelor. A trecut în goană printr-un peisaj luat direct din 


filmele western pe care le văzuse în copilărie: stânci 
roşiatice şi ascuţite, nori de nisip dezgustători, buruieni 
care chiar se ţineau scai de tine, plante furioase, cu ghimpi 
ascuţiţi, care îţi provocau dureri numai când te uitai la ele. 
Un peisaj ce te făcea să auzi Împuşcături. 

Barry a străbătut o serie de străzi prăfoase, ale căror 
nume conţineau cuvântul „izvor” (dacă era o reclamă, era 
cum nu se poate mai falsă), în vreme ce soarele i se topea 
prin parbriz la ora şapte dimineaţa, făcându-l să-şi simtă 
gura uscată, cu sau fără aer condiţionat. Până când, în cele 
din urmă, a ajuns pe aleea din faţa casei unei cunoscute 
ucigaşe, baubaul coşmarurilor lui de copil. (O femeie 
baubau? Oare de ce nu există feminin la „baubau”?) A 
trecut pragul casei curate, construite în stil clasic 
american, în care locuia ea acum. (Cine s-ar fi aşteptat la 
mozaic în bucătărie? Cine ar fi crezut că o să existe un 
frigider din oţel inoxidabil sau un şir de borcane uriaşe, 
pline cu paste făinoase colorate?) 

Şi a stat de vorbă cu ea. El şi Kelly Michelle Lund au 
şezut de-o parte şi de alta a unei mese scumpe cu aspect 
uzat, iar Barry a chestionat-o, faţă în faţă. Asta înseamnă 
să „priveşti diavolul în ochi”. 

Când eşti detectiv, înveţi să interpretezi gesturi, 
expresii. Barry era deosebit de priceput la asta. De fapt, 
era atât de priceput, încât le preda scenariştilor de la 
USC” un curs avansat despre tehnicile de interogare. 

În acel moment al carierei lui, Barry ştia cum să rămână 
cu un pas înaintea oricărui suspect obişnuit, cum să 
descifreze fiecare clipire, fiecare tresărire ori acces de 
tuse. Ştia care sunt semnele obişnuite ce indică o posibilă 
minciună din partea unui suspect (uitatul în sus şi spre 
stânga era un exemplu bun) şi cum să-l îndemne şi să-l 
convingă să facă o mărturisire, folosind metode atât de 


10 University of Southern California, instituţie privată de învăţământ 
superior din Los Angeles, California. Una dintre cele mai mari şi mai 
bine finanţate unităţi de cercetare din Statele Unite, este cunoscută 
mai ales pentru programele de studii în domenii cum ar fi 
cinematografia, muzica, dreptul sau administraţia publică (N.t.). 

subtile, încât nici nu şi-ar fi dat seama ce se întâmplă 
înainte să fie prea târziu. 

Dar uite care-i problema: pentru ca un interogatoriu să 
meargă aşa cum îţi doreşti, trebuie să rămâi calm pe toată 
durata lui. Iar asta e uşor de zis, dar greu de făcut, atunci 
când suspecta se întâmplă să fie chiar vedeta fobiilor tale 
din copilărie, iar ea stă în picioare lângă tine, cu pumnii 
încleştaţi, întrebându-te cum bei cafeaua. 

Barry considera că s-a descurcat destul de bine în 
condiţiile date. Lund a pornit ţanţoşă, dar el a ajuns s-o 
enerveze atât de mult, încât femeia a început să 
trăncănească despre avocaţi. 

lar când a întrebat-o dacă a fost acasă cu o noapte 
înainte, ea s-a uitat în sus şi spre stânga... 

Oare Kelly Lund o fi ştiut ce simţea şi ce gândea Barry în 
vreme ce stătea în bucătăria ei, respirând acelaşi aer cu 
ea? Dacă ar fi ştiut cum se simţise el când, la un moment 
dat, surprinsese o umbră a lui... a acelui surâs... Poate că 
ştia. 

Poate că ştia totul. 

Frate, trebuia să depăşească faza asta! Trebuia să se 
maturizeze odată pentru totdeauna şi să lase în urmă 
asemenea temeri iraționale. Kelly Lund nu era prima 
criminală cu care împărţise acelaşi spaţiu. Pentru 
Dumnezeu, purta uniforma de zece ani, iar detectiv era de 
peste cinci ani! 

Dincolo de asta, însă, Barry trebuia să ia în calcul 
originea temerilor sale: fratele lui, Chris. Un dentist 
amator de marijuana, aflat, deocamdată, la a treia nevastă, 
care locuia la trei străzi distanţă de părinţii lor şi totuşi, în 
absolut fiecare an, ajungea ultimul la petrecerea de Ziua 
Recunoştinţei. Nu Kelly Lund fusese cea care îl chinuise pe 
Barry pe vremea când el avea şapte ani, nu ea îl 
blestemase cu coşmaruri, nu ea îi dăduse fiori pe şira 
spinării la auzul numelui ei. Chris era de vină, cu cântecul 
lui prostesc inspirat de Freddy Krueger. Avea Barry să-i 
permită ticălosului de frate-său (ba încă lui frate-său pe 
când avea doisprezece ani) să stea în calea celei mai 

importante anchete din cariera lui? 

— Să fiu al naibii dacă o să las să se întâmple aşa ceva. 

Barry a rostit vorbele cu voce tare, ceea ce era puţin 
deranjant, având în vedere că tocmai se spăla pe mâini în 
toaleta bărbaţilor şi mai erau şi alţi tipi acolo. 

— Ai zis ceva? a întrebat cineva dintr-o cabină. 

Barry a încercat să pară vesel. 

— Nu. Doar îmi dregeam vocea. 

— S-a auzit ca şi cum ai fi vorbit. 

Barry a oftat. Trecuseră şase ore după discuţia cu Kelly 
Lund (şase ore!) iar mintea lui încă era în starea aceea. E 
vina lui Chris. 

— Nu. 

A plecat iute. Tipul din cabina de toaletă era Hank 
Grayson, un detectiv cu experienţă pe care Barry îl admira 
foarte mult şi care îi aruncase toată ziua priviri ciudate, 
priviri iscoditoare, ca şi cum Barry ar fi fost un impostor. 
Hank, care lucrase la cazul lui OJ", care lucrase la cazul 
lui Phil Spector!?, care era detectiv la Omoruri încă de pe 
vremea când Barry avea coşmaruri cu Kelly Lund şi îşi uda 
patul. 

Barry s-a îndreptat către biroul lui, aflat chiar lângă al 
lui Louise, care plecase acasă înainte ca el să meargă la 
toaletă. Cele două mese de lucru erau interşanjabile, 
lipsite de nuanţe personale, curate şi lucioase de parcă ar 
fi aşteptat o inspecţie. Cu două luni în urmă, serviciul 
tâlhării şi omoruri se mutase într-o nouă clădire. Era un 
turn înalt, din sticlă, construit pentru a înlocui şubrezitul 
Parker Center din josul străzii, care fusese pregătit pentru 
demolare cu doi ani în urmă, după cel mai recent 
cutremur. Însă, oricât de mult ar fi apreciat elegantul 
sediu nou, Barry nu reuşea să prindă rădăcini acolo. 


11 Orenthal James Simpson, fost jucător de fotbal american, judecat 
pentru uciderea soţiei sale şi a prietenului acesteia, în cadrul unuia 
dintre cele mai mediatizate procese din istoria Statelor Unite (N.t.). 

12 Harvey Phillip Spector, producător american, judecat şi condamnat 
la 19 ani de închisoare pentru uciderea în 2003 a actriţei Lana 
Clarkson (N.t.). 

Uneori îl cuprindea o senzaţie ciudată în clădirea aceea, o 
senzaţie de rătăcire. Îi lipsea dărăpănatul Parker Center, 
unde uneori îţi alergau gândacii peste pantofi, unde 
încercai să nu te gândeşti la structura avariată şi la 
problemele legate de azbest, unde detectivii stăteau cu 
toţii faţă în faţă, cu birourile aşezate în cerc, ca nişte 
căruţe cu coviltir. O adevărată echipă. Uneori se întreba 
dacă şi Louise se simţea la fel, dacă ăsta era motivul 
pentru care nu-şi scosese niciodată pozele înrămate cu 
pisica ei şi cu cei doi nepoți gemeni, dacă de aceea şedea 
pe scaun în felul acela ciudat, şovăitor. Dar nu se gândea 
îndeajuns de mult încât s-o şi întrebe. Louise nu era 
niciodată prin preajmă atunci când Barry avea asemenea 
gânduri, ceea ce probabil că era un lucru bun. 

S-a frecat la ochi. Frate, obosit mai era! A început să-şi 
ia la revedere de la cei câţiva detectivi rămaşi, când a 
simţit o uşoară bătaie pe umăr şi a auzit pe cineva 
spunând: 

— Hei! 

Barry s-a făcut mic. 

— Hei, Hank! 

S-a pregătit sufleteşte pentru privirea îngrijorată, pentru 
bătaia pe umăr, pentru replica „eşti sigur că poţi să faci 
faţă cazului ăstuia?”. ă 

Dar n-a urmat nimic din toate astea. In schimb, Hank 
Grayson i-a spus: 

— Vrei să bem o bere? 

— Păi, eu tocmai mă pregăteam să plec spre casă... a 
început Barry să spună. 

Dar, cumva, ceva din privirea lui Hank l-a oprit. 

— Am nişte informaţii care s-ar putea să te intereseze. 

— Informaţii? 

Hank făcuse parte din armată şi păstra acea ţinută 
perfect dreaptă, chiar şi la vârsta lui înaintată. Un bărbat 
de înălţimea lui, care stă atât de băţos, e intimidat, fără 
discuţie. Dar felul în care s-a uitat la Barry, felul în care s-a 
aplecat spre el după ce a aruncat o privire împrejur, l-au 
făcut pe acesta să se simtă privilegiat, ca şi cum Hank l-ar 

fi ales primul pentru echipa lui. 
— Informaţii, a repetat bărbatul, dar mai încet, printre 
dinţi. E vorba despre familia lui Sterling Marshall. 


Îmi iubesc soțul, dar mă simt nesatisfută, a tastat Kelly. 
Era ultima propoziţie din „Gina B”, cel de-al douăzeci şi 
cincilea „cârlig” pe care îl scrisese de când se întorsese 
acasă. Era un randament mare, chiar şi pentru Kelly, care 
se număra printre „cei mai buni producători” ai site-ului 
SaraBelle.com, conform spuselor lui „Joel”, managerul 
care-i trimitea pe e-mail fotografiile manechinelor, uneori 
câte două duzini pe zi, şi care îi depunea direct în cont 
plăţile bisăptămânale din partea „Creative Choices SRL”. 

Kelly era pe cale să închidă documentul şi să-l trimită, 
când şi-a observat greşeala de scriere: nesatisfută, în loc 
de nesatisfăcută, ceea ce... ei bine, chiar merge, nu-i aşa? 
A zâmbit, pentru prima dată de când se întorsese cu 
maşina de la locuinţa lui Rocky, deschisese uşa casei sale 
goale şi îşi verificase toate mesajele, fără a găsi nimic nou. 

Nesatisfută. De ce nu? Nevoile Ginei B sunt simple şi de 
ordin fizic. (O glumă imatură, desigur, dar la ce poţi să te 
aştepţi din partea cuiva care şi-a petrecut nouăzeci la sută 
din viaţa adultă ascultând sofisticatele vorbe de duh ale 
gardienilor din Carpentia?) 

Kelly a aşezat „cârligul” laolaltă cu celelalte şi i-a trimis 
dosarul lui Joel, cu tot cu greşeala de scriere. 

— Gata! a spus ea. 

Şi atunci, abia atunci, şi-a îngăduit să simtă golul din 
casa ei, tăcerea zdrobitoare. 

Sperase că Shane o să sune, dar, ştiind unde era el şi cu 
cine era, nu îndrăznise să se aştepte la asta. În schimb, 
când se întorsese acasă, încuiase uşa de la intrare în urma 
ei, apoi îşi închisese sertarele minţii, unul câte unul: 
Sterling Marshall, Shane, Bellamy, Rocky... toţi anii 
petrecuţi în Carpentia şi cei dinaintea lor. Mama. Tata. 
Catherine. Tot ce a dus la ziua de azi şi ziua de azi în sine, 
totul... Noaptea trecută... Şi se aruncase în muncă. 

In ciuda faptului că se vorbea despre Sterling Marshall 

în toate buletinele de ştiri, „Joel” nu-i trimisese niciun fel 
de condoleanţe în e-mailul său zilnic, ceea ce, într-un fel, 
era liniştitor. Nici măcar n-o lăsase mai moale cu 
„cârligele”, trimiţându-i un număr record de douăzeci şi 
cinci de fotografii, însoţite de un singur rând: Termină-le 
azi, te rog. 

Le terminase. Ore în şir, Kelly rămăsese concentrată, 
fără să-şi ia ochii de la ecranul computerului, arareori 
ridicând mâinile de pe tastatură, până când scosese 
portretele a douăzeci şi cinci de femei imaginare: nume, 
regimuri de antrenament, fantezii deocheate, preferinţe 
secrete, soţi care n-au habar... douăzeci şi cinci de dorinţe 
ascunse, puternice, construite cu grijă, ce puteau fi 
satisfăcute doar de către soţul potrivit. 

Nesatisfută. E oare doar un fel mai neconvingător de a 
spune „neimplinită “? 

Kelly a apăsat pe pictograma pentru acces la Internet. 
Nu-şi mai  verificase e-mailul de când descărcase 
fotografiile pentru „cârlige” şi tocmai îşi dăduse seama că 
era posibil ca Shane să fi preferat să-i scrie în loc s-o sune. 
Soţul ei nu se dăduse niciodată în vânt după e-mail, dar 
azi, în vechea lui locuinţă şi ştiind că rudele lui trag cu 
urechea... 

Kelly l-a văzut pe Shane cu ochii minţii, Shane 
deschizând cu un scârţâit uşa dormitorului ei dimineaţa, 
lăsându-şi greutatea pe pat, privind-o atent din spatele 
aparatului de fotografiat, cu ochii lui negri şi blânzi. 

Shane, mereu atent, fotografiind-o pe Kelly, fotografiind 
răsăritul, fotografiind fiecare lucru numai ca să se poată 
agăța de el, să-l poată păstra. 

El îi spusese cândva, după ce făcuse o poză cu ei doi: 

— Dacă aş putea să păstrez momentul ăsta... 

Însă clipa tot trecuse. Shane continua să piardă clipe, să 
piardă oameni... atât el, cât şi Kelly, pierdeau totul, pe 
toată lumea, pierdeau părţi din ei înşişi cu mult mai repede 
decât restul lumii, dar se străduiau cu atât mai tare să se 
agate de ceea ce aveau. 

La drept vorbind, dacă stătea să se gândească mai bine, 

asta era principala trăsătură pe care o aveau în comun, iar 
Kelly îşi dorea să se poată agăța mai strâns de Shane. 
Poate că avea să reuşească, acum, când Sterling Marshall 
nu mai era. Poate că în sfârşit avea să-i spună da soţului ei, 
fără acel sentiment îngrozitor, fără acel zid care se înălța, 
făcând ca părţi din ea să se închidă, să se retragă... 

Kelly era mai în vârstă, da, dar încă putea să rămână 
însărcinată. lar acum putea să păstreze copilul. Shane ar 
putea să păstreze copilul. Femeia a închis ochii preţ de 
câteva secunde, încercând să-şi imagineze cum ar fi... 
Copilul nostru! 

Pe pagina de start a lui Kelly, un nou titlu referitor la 
Sterling Marshall. S-a îndepărtat iute de el şi a verificat e- 
mailul, sperând cu pumnii strânşi şi degetele încrucişate 
să fi primit o veste de la Shane. Te rog, scrie-mi şi putem s- 
o luăm de la capăt... Dar nu era nimic. S-a întors la pagina 
de start şi a citit titlul, iar gura i s-a uscat şi inima a 
început să-i bată tot mai tare pe măsură ce pătrundea 
înţelesul cuvintelor. 

POLIŢIA DIN LA: STERLING MARSHALL A FOST UCIS 

A deschis articolul. Numeroase surse din poliție 
dezvăluie faptul că, în mod contrar primelor informații, 
legendarul star de cinema Sterling Marshall nu a lăsat un 
bilet de adio înaintea morţii sale prin impuşcare noaptea 
trecută... 

Kelly s-a tot holbat la propoziţie până când cuvintele au 
început să-i plutească prin faţa ochilor... nu a lăsat un bilet 
de adio. 

S-a uitat din nou la articol. „Tratăm moartea domnului 
Marshall ca pe o crimă în curs de investigare”, a spus 
reprezentantul poliţiei din Los Angeles. 

Dacă bănuielile se vor adeveri, n-ar fi prima dată când 
actorul câştigător al Premiului Oscar se întâlneşte cu o 
crimă violentă. Fiul lui Marshall, Shane, e căsătorit cu... 

Niciun bilet de adio. N-a fost o sinucidere. Crimă în curs 
de investigare. 

Kelly s-a ridicat de la masă, masa din bucătărie, unde îşi 
dusese laptopul, astfel încât să-l poată întâmpina pe Shane 

de îndată ce va veni acasă. Shane, care n-o sunase, care 
nu-i scrisese niciun e-mail. Era întuneric afară, iar singura 
lumină din încăpere provenea de la ecranul aprins al 
laptopului. Kelly s-a îndreptat către peretele opus al 
camerei şi a apăsat întrerupătorul. Odată bucătăria 
luminată, parcă îl şi vedea aşezat la masă pe polițistul 
acela mare şi palid. Turnându-şi linguriţe pline cu zahăr în 
cafea, în timp ce maşina de spălat continua să 
troncănească. 

— Unde vă aflaţi azi-dimineaţă, între miezul nopții şi ora 
trei? 

Kelly s-a sprijinit de masa de lucru. Nu se poate să fi 
ştiut. Miza doar pe o bănuială. Dacă ar fi fost ceva mai 
mult, m-ar fi reținut. 

Cu toate astea, nu reuşea să-şi oprească mâinile din 
tremurat, nu putea sili sertarul acela să rămână închis, cel 
în care se găsea noaptea trecută - sângele adunându-se pe 
podeaua camerei lui de lucru, stropind fotografia lui Mary 
de pe birou, mirosul ca de cupru care plutea în aer. Chipul 
lui, chipul tatălui lui Shane, ce mai rămăsese din el... 

Iar eu am îngenuncheat alături. L-am atins. 

A sunat telefonul. Nu cel din bucătărie, care 
corespundea numărului de serviciu pentru arhiva foto a lui 
Shane, nici mobilul lui Kelly, ci telefonul din dormitor, 
telefonul fix. Cel pe care suna mereu Shane, deoarece ştia 
că n-are rost să-şi mai bată capul cu mobilul. 

Shane. 

Kelly a alergat pe hol până în dormitorul ei şi a ridicat 
receptorul. 

— Oh, Doamne, cât mă bucur că tu eşti! 

I-a răspuns o voce de femeie, puţin stâlcită, ceea ce i-a 
amintit lui Kelly că nu verificase identitatea apelantului. 

— Sunt ofiţer Sullivan, de la poliţia din Los Angeles, a zis 
ea. 

Nu, te rog! Nu încă! 

— Ascultă, deja am discutat azi dimineaţă cu unul dintre 
detectivii voştri. 

— Mă scuzaţi, a zis ofiţerul. Vorbesc cu doamna Shane 

Marshall? 

Kelly a oftat. N-ar fi vrut să răspundă. 

— Da. 

Sullivan avea un uşor accent sudic. În mod evident era 
tânără şi avea un glas foarte dulce pentru un ofiţer de 
poliţie. Nici urmă de sarcasm în el. 

— Vă sun în legătură cu soţul dumneavoastră, a 
continuat ea. A fost arestat. 

Capitolul 10 


Barry s-a strecurat pe scaunul din faţa lui Hank 
Grayson. 

— N-am mai fost pe aici de ceva vreme, a zis el, vorbind 
despre fleacuri, luând-o cu binişorul. 

— Dintr-un motiv întemeiat, a răspuns Hank. 

Se aflau într-un restaurant din centru numit Grady's, un 
fost preferat al poliţiştilor, care, în ultimii câţiva ani, 
alunecase periculos spre teritoriul hipsterilor şi aterizase 
acolo cu un pleoscăit. Cu câţiva ani în urmă, Grady's 
apăruse într-un film - Aronofsky, poate... Wachowski, 
Polanski, Buttinsky!5... Barry nu se pricepea la regizori, 
dar, oricum l-o fi chemat, un „oh ce grozav!” cineast din 
Hollywood alesese să filmeze la Grady's câteva scene 
dintr-un film poliţist de mâna a doua şi aşa intrase în 
declin acel loc cândva plăcut, care servea mâncare şi 
alcool douăzeci şi patru de ore din douăzeci şi patru. 

În ziua de azi nu mai puteai să intri la Grady's fără să 
dai peste o turmă de tăntălăi bărboşi, veniţi cu prietenele 
lor anorectice şi tatuate, care clefăiau gumă cu nicotină în 
timp ce trăncăneau despre Jack Kerouac!’ şi cafeaua la 
alambic. 

Poliţiştii, adevărații poliţişti, mai mergeau la Grady's 
doar dacă erau disperaţi, aparent acesta fiind şi cazul lui 
Hank Grayson. El cu siguranţă ajunsese acolo destul de 
repede. 

De fapt, când şi-a făcut şi Barry apariţia, Hank era deja 
la jumătatea unei beri - o marcă belgiană, lucru care l-a 
mirat puţin pe Barry. Hank îi păruse mai degrabă genul 
amator de ceva ieftin, american, la cutie de tablă. 


13 Aronofsky este forma corectă a numelui unui regizor american de 
film, Wachowski, Polanski sunt alţi doi regizori celebri, iar buttinsky 
este o denumire populară pentru băgătorul de seamă care le ştie pe 
toate (N. red.). 
14 Jean-Louis Lebris de Kerouac (1922-1969), romancier şi poet 
american (N.t.). 

Asta l-a făcut să se simtă mai bine comandând un 
cappuccino, problemă care îl frământase pe drumul până 
la local. Ştia că nu putea să bea o bere cu colegul său. Nu 
fără a risca să se facă de ruşine în mod serios. Urâtul 
adevăr era că Barry nu ţinea la băutură. Nu ţinuse 
niciodată. Cu toţi muşchii anume antrenați şi cu toată 
pregătirea în domeniul artelor marţiale, când venea vorba 
despre alcool, rămăsese acelaşi molâu de cincizeci de 
kilograme care era în clasa a noua. 

— Vreţi şi nucşoară? l-a întrebat chelneriţa, care purta o 
uniformă retro lipită de corp şi semăna foarte mult cu Albă 
ca Zăpada, dar cu inele în urechi, ţinte în ambii obraji şi un 
cercel în limbă, ce pocnea atunci când spunea „nucşoară”. 

— Aveţi sirop de ciocolată? a întrebat el. Asta aş vrea, 
dacă aveţi. 

— S-a făcut, campionule! 

Până să se lămurească Barry dacă fusese sau nu insultat 
(fusese), chelneriţa plecase de mult, iar Hank ajunsese la 
fundul halbei cu bere belgiană şi se uita cu tristeţe la doi 
idioţi cu ţăcălie, aşezaţi la masa melaminată de alături, 
care îşi suflecaseră mânecile cămăşilor de pădurari, ca să- 
şi compare tatuajele. 

— Nimic nu e mai trist, a zis el, decât un loc care a fost, 
cândva, bun. 

— Mie-mi spui! a replicat Barry. 

Chelneriţa s-a întors cu ceaşca de cappuccino mocha a 
lui Barry şi cu o sticlă plină de sirop de ciocolată Hershey. 

— Fă-ţi de cap, campionule! 

Hank a urmărit-o în timp ce se îndepărta. 

— Drăguţă, a zis el. Dacă-ţi plac astea perforate. 

Barry şi-a turnat sirop în cappuccino, apoi a luat o 
înghiţitură. S-a simţit măsurat cu privirea de Hank şi a 
spus: 

— O bere m-ar culca numaidecât. Sunt treaz de azi- 
dimineaţă cu cazul Marshall. 

— Ce ai până acum? Vreau să spun, în afară de raportul 
medicului legist şi de testele balistice. 

— Camerele de supraveghere. 

— Care arată... 

— Pe Kelly Lund. 

— Eşti sigur? 

— Păi... 

Nevinovată până la proba contrarie, Barry. 

— Nu în totalitate. 

— Ai vorbit cu familia? 

Barry şi-a ridicat privirea din ceaşcă şi a întâlnit doi ochi 
atât de tăioşi, încât l-au făcut să tresară. 

— Te referi la ăăă... familia extinsă? Pentru că eu am 
vizitat-o personal pe Kelly Lund şi... 

Hank a ridicat o mână ce arăta exact ca a tatălui lui 
Barry: puternică şi mare, cu o verighetă ce părea sudată 
pe deget. 

— Barry, a spus el. De cât timp eşti tu poliţist? 

Barry a clipit de câteva ori. 

— De vreo cincisprezece ani. 

— E ciudat, nu-i aşa? Se ne facem meseria în 
Hollywood? 

— Presupun. 

— Vreau să zic, în orice oraş ai lucra, există oameni 
puternici, cei care pot să scape nepedepsiţi. Dar aici, acei 
oameni sunt vedete de cinema. 

— Să scape nepedepsiţi? 

— Probabil că nu le e uşor în ziua de azi, cu site-uri pline 
de bârfe ca TMZ şi mai ştiu eu ce. 

Hank i-a zâmbit, dar surâsul nu i s-a oglindit şi în 
privire. 

— Prostiile alea de site-uri cu bârfe îi sperie mai tare 
decât am reuşit noi vreodată. 

— Îmi pare rău, Hank. Am impresia că nu te înţeleg. 

Chelneriţa a revenit. 

— Să-ţi mai aduc o bere, scumpule? 

Hank a dat din cap în semn de încuviinţare. După 
plecarea femeii, s-a aplecat spre Barry. 

— Pe vremea când lucram în uniformă, cred că m-am 
dus de patru sau cinci ori la aceeaşi adresă, în urma unor 
reclamaţii de violenţă domestică, a spus el. Ajungeam 

acolo, tipul îmi spunea că nu s-a întâmplat nimic, că a fost 
doar o mică ceartă. Soţia era de faţă, dându-i dreptate, 
legănându-şi capul în sus şi în jos, dar eu o vedeam plină 
de sânge, de vânătăi. Odată chiar i-a scos cinci dinţi. Şi 
uite care-i treaba. Tipul era un om pe care îl idolatrizasem 
în copilărie. Mi se întorcea stomacul pe dos, dar el era cel 
puternic, nu-i aşa? Nu l-am arestat niciodată, am ţinut 
totul departe de ziare... la naiba, nici acum nu sunt în stare 
măcar să-i spun numele cu voce tare şi trebuie să fi trecut 
vreo patruzeci, patruzeci şi cinci de ani. 

— Cine era? 

— Nu contează. Îţi spun povestea asta ca să demonstrez 
ceva. Pe vremuri, vedeam tot felul de comportamente 
urâte din partea celebrităților: violenţă domestică, droguri 
de mare risc despre care nici n-ai auzit măcar, chestii 
sexuale dezgustătoare... genul de lucruri care ţi-ar reteza 
cheful de filme pentru toată viaţa... Şi în şapte, opt, nouă 
cazuri din zece, noi închideam ochii. Pentru că ei aveau 
puterea. 

Barry a sorbit încă o dată din mochacciono, spuma 
gâdilându-i buza de sus. Chelneriţa s-a întors cu o altă 
sticlă de bere. Hank şi-a turnat în halbă şi a început să 
înghită cu lăcomie din ea, continuând pentru mult mai 
multă vreme decât ar fi fost nevoie. Barry se simţea ca şi 
cum ar fi citit dintr-un scenariu, cu Hank privindu-l 
răbdător peste marginea halbei, aşteptându-l să-şi spună 
replica. 

— Hank? 

— Da? 

— Îmi zici toate astea din cauza lui Sterling Marshall, 
nu? 

— Eşti un tip isteţ, Barry. 

— El a fost, ăăă... implicat în vreunul dintre incidentele 
la care ai închis ochii? 

— Nu, a răspuns încet polițistul. Nu Marshall însuşi. 

— Cineva din familia lui. 

Hank a mai luat o înghiţitură de bere. Şi, pentru prima 
dată de când îl cunoştea, Barry l-a văzut încovoindu-şi 

puţin umerii. _ 

— Dă-mi voie să te întreb ceva, Barry. Inregistrarea 
făcută cu camerele de supraveghere. Ai văzut-o deja? 

— Nu încă, a răspuns el. Louise e cea care s-a dus acasă 
la familie, pentru că eu o chestionam pe Kelly Lund. 

— Ea ce-a zis despre înregistrare? 

— Hm? 

— Ce-a spus Louise despre film? 

— E... mă rog, e scurt, bănuiesc. O femeie înaltă, 
îmbrăcată într-un hanorac, părăseşte casa Marshall. 

— A spus ea că sigur e o femeie? 

Barry s-a gândit preţ de câteva clipe. 

— Cred... cred că da. Şi, oricum, Bellamy Marshall aşa 
ne-a spus. 

— Sora cea iubitoare. 

— Poftim? 

— Cât de lungă e înregistrarea? 

— Cam cinci secunde. 

— Cinci secunde. Cum îţi dai seama din cinci secunde de 
imagini surprinse cu camerele de supraveghere dacă 
cineva în hanorac e femeie, bărbat sau un afurisit de 
schnauzer? 

Hank s-a lăsat foarte aproape de el, fixându-l cu ochii lui 
ca două burghie. Barry s-a încruntat. 

— Gândeşte-te, Barry! Silueta din înregistrare. Cea care 
se urca în maşina argintie. N-ar fi putut să fie a unui 
bărbat mai firav? 

Serios? 

— Hank. 

— Da? 

— Ce-a făcut Shane Marshall pe vremuri, astfel încât să-l 
consideri un suspect mai credibil pentru crimă decât Kelly 
Michelle Lund? 

Telefonul lui Barry a început să vibreze. L-a smuls din 
buzunar şi s-a uitat la ecran. Louise. 

— Salut, ascultă, pot să te sun eu mai târziu? 

— Nu-i nevoie, amice, a răspuns ea. (Barry detesta 
momentele în care ea îi spunea „amice”.) Tu doar uită-te la 

articolul de pe prima pagină a TMZ. 


Kelly a închis telefonul. Capul îi pulsa de durere, iar prin 
el zumzăiau tot felul de întrebări fără răspuns. Ofiţerul 
Sullivan îi spusese că Shane fusese arestat pentru 
vătămare corporală şi tulburarea liniştii publice sub 
influenta băuturilor alcoolice. 

— Beat? întrebase Kelly. 

— Sub influenţa. 

A ce? Kelly nu mai întrebase. 

Pe tot parcursul discuţiei cu Sullivan, mintea şi gura lui 
Kelly funcţionaseră desincronizat, gândurile tuşind şi 
blocându-se înainte să apuce să le rostească. Vătămare 
corporală. Din câte ştia ea, Shane nu fusese niciodată 
implicat într-o luptă fizică. Şi, în afara comelor lui nocturne 
provocate de Ambien, Kelly nu ştia ca el să fi fost vreodată 
sub influenţa a ceva... 

A înşfăcat cheile maşinii din cuiul aflat lângă uşa de la 
bucătărie şi tocmai întindea mâna către clanţă, când a 
observat lumina strălucitoare a computerului. Inima îi 
bătea cu putere, trupul îi lucra de capul lui, aşezând-o la 
loc pe scaunul din bucătărie. A deschis site-ul TMZ. S-ar 
putea să nu fi publicat încă povestea, dar să vedem... 
Trebuie mai întâi să aflu. Să ştiu cu ce am de-a face. 

Dumnezeule! 

— Ăştia nu ratează nicio ocazie, nu-i aşa? a şoptit ea. 

Shane era pe prima pagină. Fotografia lui făcută de 
poliţie umplea jumătate de ecran, însă imaginea nu-i 
semăna deloc lui Shane. Nu semăna cu niciun cunoscut al 
lui Kelly, de fapt, nu aducea atât cu o fiinţă umană, cât cu 
un personaj fictiv, ceva ce TMZ cârpise la repezeală în 
Photoshop pentru a ilustra titlul... 

FIUL LUI STERLING MARSHALL A LUAT-O RAZNA! 

Ce mai titlu! Ce mai fel de a-l descrie pe Shane, care 
tocmai îşi pierduse tatăl! De a-l lovi din nou cu acele 
cuvinte dure, cu acel font burlesc. Cu acea fotografie. Kelly 
s-a uitat îndelung la umflătura vânătă de sub ochiul stâng, 
la tăieturile de pe chipul brăzdat de lacrimi, unele dintre 


— 110 — 


ele încă sângerând... O făcea să se strângă de durere ideea 
că atâţia străini se zgâiau la lacrimile lui Shane, la sângele 
lui. Oare exista ceva mai invaziv decât asta? Ceva mai 
înspăimântător? 

Sânge, adunându-se pe podeaua camerei lui de lucru, 
acea îngrozitoare senzaţie alunecoasă pe care ţi-o lăsa, 
sângele lui Sterling Marshall... 

Kelly a închis ochii. Pleacă! 

I-a deschis iar şi a citit pe sărite articolul, îndeajuns 
încât să afle că Shane fusese implicat într-o „încăierare” cu 
un alt client al clubul de striptease de pe strada Pico şi că 
păruse „ameţit” şi „dus cu capul”. 

N-avea nevoie să ştie mai mult. 

A fugit spre uşă, cu geanta aruncată pe umăr, strângând 
în mână ca pe un talisman norocos foaia de hârtie pe care 
mâzgălise adresa secţiei de poliţie. Odată ajunsă în 
maşină, cu adresa introdusă în aparatul GPS, cu piciorul 
pe acceleraţie şi cu motorul trimiţându-şi vibraţiile prin 
volan, până la mâinile ei, Kelly a încercat din răsputeri să 
nu se mai gândească la nimic altceva în afara condusului şi 
a senzaţiei pe care i-o dădea. 

Pentru o vreme, a reuşit. 


Tot drumul până la biroul şerifului din West Hollywood, 
Barry Dupree a avut un singur gând în minte: Ce fel de tip 
s-ar însura cu Kelly Lund? Obţinuse un răspuns destul de 
bun din partea lui Hank Grayson, care, în timp ce îşi bea 
cea de-a doua bere belgiană, îl informase că, prin 1987, 
Shane Marshall, pe atunci în vârstă de şaisprezece ani, 
consumase o jumătate de sticlă din cel mai bun whisky 
scoţian al tatălui său, laolaltă cu câteva „liniuţe” de 
metamfetamină cristalizată, şi ca urmare i se pusese pata 
pe bucătarul aflat de mult timp în slujba familiei, 
doborându-l la pământ, în timp ce-l cresta binişor cu o 
foarfecă de cusut. 

Dar asta se întâmplase cu mult timp în urmă. Umplându- 
i de bani atât pe bucătar, cât şi pe menajera care raportase 
incidentul, dar şi arătându-se cordial cu ofiţerii veniţi la 

faţa locului (inclusiv cu Grayson), internându-şi fiul în 
centrul de dezintoxicare Betty Ford şi, mai ales, purtându- 
se ca un desăvârşit şi integru erou hollywoodian ce era, 
Sterling Marshall reuşise să facă povestea să dispară. 
Shane crescuse, intrase la USC, îşi pornise afacerea cu 
arhiva foto, în mare parte fără niciun incident, asta până 
când spusese „da” femeii care-l ucisese pe cel mai apropiat 
prieten al tatălui său. 

Ce naiba fusese asta? 

Barry nu era prea experimentat în relaţia cu femeile. 
Avusese poate trei iubite în toată viaţa lui. Cu una dintre 
ele se căsătorise, iar acum îl storcea de bani cu pensiile 
alimentare. Oricum, în ziua de azi prefera compania 
filmelor Penthouse. Dar ştia destule. Ştia că nebunia poate 
fi excitantă, mai ales pentru un răsfăţat care se vrea băiat 
rău şi care tânjeşte să-şi scoată din sărite legendarul tată. 
Dar să te căsătoreşti cu nebunia, să rămâi însurat cu ea 
vreme de cincisprezece ani... Pentru asta, după părerea lui 
Barry, era nevoie de ceva ţăcăneală serioasă. 

— Cum arată cazierul lui? l-a întrebat Barry pe unul 
dintre ofiţerii care îl arestaseră pe Shane Marshall, un tip 
voinic, pe nume Greg Herne, care avea obrajii neobişnuit 
de îmbujoraţi şi pielea permanent lucioasă din pricina 
transpiraţiei, de parcă temperatura i-ar fi fost prea mult 
ridicată. 

— Destul de curat pentru genul hollywoodian, a spus 
Greg. Doar vreo două amenzi pentru depăşirea vitezei. 

Stăteau în faţa unei celule din arest, Barry, Greg şi 
Louise Braddock, cu care Barry îşi dăduse întâlnire la 
secţie. În interiorul celulei, Shane Marshall zăcea căzut în 
nesimţire, sforăind uşor. Era pe jumătate aşezat pe bancă, 
cu corpul proptit de zid într-un unghi ciudat, care cu 
siguranţă urma să-i producă nişte crampe musculare 
dureroase, odată ce avea să-şi recapete cunoştinţa. Louise 
şi Barry speraseră să-l poată interoga şi, pentru că era 
oarecum amic cu Barry, împreună cu care mergea la sală, 
Greg spusese: „Nicio problemă”. Dar era limpede că acum 
Shane Marshall nu putea fi de folos nimănui. 

— Nicio arestare pentru droguri? a întrebat Louise. 
Conducere sub influenţa băuturilor alcoolice? 

— Păi, a absolvit Betty Ford, a spus Barry. 

Louise s-a încruntat. 

— Şi tu de unde ştii asta? 

— Hank Grayson mi-a zis. 

— "Ţi-a zis? 

Barry a surâs în sinea lui. Așa e. Hank Grayson şi cu 
mine suntem amici acum. leşim la bere impreună. la mai 
rumegă asta puţin!) Dar a păstrat o expresie neutră. S-a 
uitat cum pieptul lui Shane Marshall se ridică şi coboară, 
în ritmul sforăielilor care-i părăseau trupul şuierând. Părea 
un tip inofensiv, zău aşa. Micuţ, firav... Nu genul de om 
care te-ai aştepta să bată măr pe cineva într-un club de 
striptease. Hank Grayson era convins că Shane Marshall 
avea o latură întunecată, un „domn Hyde” ce ţâşnea la 
suprafaţă şi muşca ori de câte ori Shane scăpa hăţurile din 
mână. Dar Barry nu era atât de sigur. Aici trebuia privită 
imaginea de ansamblu. Tatăl tipului tocmai fusese 
împuşcat mortal. Durerea îi afectează în moduri ciudate pe 
oameni. 

Louise a spus: 

— Ce-a luat în seara asta? TMZ zice că părea ametit. 

— Ambien. 

Greg a arătat către Marshall, ridicându-şi mâna asudat 
prin faţa ochilor lui Barry. 

— Am vorbit cu mama lui. Cred că mai devreme, când a 
fost la ea acasă, a furat o mână de pastile din flaconul ei. 

Tonul lui Louise a crescut cu o octavă. 

— Serios? 

Barry s-a întors şi s-a uitat la ea. 

— Pastilele de Ambien nu adorm pe toată lumea, a spus 
el. Unii oameni fac urât din cauza lor. Unii pot să-şi piardă 
cunoştinţa şi să facă lucruri de care nu-şi amintesc: să 
mănânce, să facă sex, chiar să conducă... 

— Ştiu asta, Barry. 

— Atunci de ce eşti şocată? 

— Pentru că azi am vorbit cu un prieten de la poliţia din 

Joshua Tree. Acum puţin peste o săptămână, Shane 
Marshall a fost reţinut pentru că încălcase proprietatea 
cuiva. Rătăcea prin curtea unui tip la ora trei dimineaţa, 
încercând să se uite pe ferestrele lui. 

Barry s-a întors către Greg. 

— Asta de ce nu apare în dosarul tău? i 

— Tipul n-a vrut să depună reclamaţie, a spus Louise. În 
principal pentru că Marshall chiar nu avea habar ce face. 
Se purta ca şi cum ar fi fost hipnotizat. Posedat, chiar. Aşa 
mi-a spus prietenul meu. 

Louise s-a întors spre Greg, apoi spre Barry. A continuat 
să-l privească în ochi pe acesta din urmă. 

— S-a dovedit că avea o reacţie adversă la Ambien. 

Barry s-a uitat la ea. 

— Deci... 

— S-a dezmeticit la secţia de poliţie, două ore mai târziu. 
Nu-şi amintea absolut nimic. Uitase totul, inclusiv drumul 
până la locuinţa vecinului. 

Louise a început să-şi răsfoiască agenda. 

— Doamne! a exclamat Greg. 

— Azi-dimineaţă, când am vorbit cu Shane Marshall, el 
mi-a spus că noaptea trecută a luat somnifere, a continuat 
femeia, citindu-şi însemnările. 

Barry a aruncat o privire peste umărul ei. Nu mai 
cunoscuse pe nimeni cu un asemenea scris desăvârşit. 

— A zis că n-ar fi putut s-o audă pe soţia lui venind sau 
plecând, căci, şi citez, „Am fost ca şi mort pentru restul 
lumii”. 

Barry a scuturat din cap. 

— Tu crezi sincer că ar fi putut să ia Ambien noaptea 
trecută şi să uite nu doar un drum de două ore cu maşina, 
până acasă la părinţii lui, dar şi faptul că a scos arma lui 
taică-său dintr-un sertar încuiat, că l-a omorât cu ea... 

Louise l-a privit lung. 

— Cred că ar putea pretinde că asta s-a întâmplat. 

— Mă iei peste picior, a spus Barry. Nu-i aşa? 

— Arăt eu ca şi cum aş glumi? 

Femeia a clipit şi şi-a ţuguiat buzele, făcându-le să pară 


— 114 — 


şi mai subţiri decât erau. 

— Louise, a zis Barry. Tu nu arăţi niciodată ca şi cum ai 
glumi. Faţa ta nu funcţionează în felul ăsta. 

— Acum o săptămână, are un gol de memorie din cauza 
pastilelor de Ambien, se învârte pe proprietatea unui vecin 
oarecare, îndeajuns de mult încât tipul să observe şi să 
cheme poliţia... 

— Stai aşa! Tu crezi că pregătea terenul? Ca şi cum totul 
ar fi făcut parte dintr-un plan mai amplu? _ 

— Nu cred şi nu ştiu nimic. E o posibilitate, a spus ea. In 
momentul ăsta, orice e o posibilitate. 

În interiorul celulei, Shane Marshall a început să se 
agite în somn. 

— Nu! a zis el. Nu, nu! Lasă-mă în pace! 

Greg şi-a şters fruntea asudată cu dosul mâinii. 

— Voi mă băgaţi în sperieţi. 

Barry s-a uitat la Louise. 

— Soţiei lui i s-a spus despre acea, ăăă, altercaţie din 
Joshua Tree? 

Femeia a clătinat din cap. 

— Shane era mort de ruşine. I-a implorat pe poliţişti să 
nu spună. 

— Şi l-au ascultat? 

— E cunoscut acolo. Toată lumea îl ştie. Prietenul meu 
zice că e un tip de treabă şi oarecum o celebritate locală 
datorită tatălui său. Aşa că i-au făcut pe plac. N-au sunat-o 
pe soţia lui. 

Barry a dat din cap în semn de încuviinţare. 

— Cine era vecinul? a întrebat. Tot un prieten al lui 
Marshall? 

— Lasă-mă în pace! 

Louise a scuturat din cap. 

— Un ciudat de prin partea locului, a răspuns ea. Un 
sculptor care lucrează cu drujba. Îşi zice Rocky Trei. 


Kelly a oprit cu scrâşnet de roţi lângă bordura de pe 
strada Seward, chiar după colţ faţă de secţia de poliţie din 
Hollywood. Trecuseră deja mai bine de două ore de când 

TMZ dăduse vestea, iar asta se vedea după numărul de 
dube din faţa secţiei şi după mulţimea de paparazzi 
îngrămădiţi de-o parte şi de alta a uşii de la intrare, de 
parcă arestarea lui Shane ar fi fost un soi de eveniment cu 
covor roşu. 

Kelly a coborât din maşină, a trântit portiera şi a inspirat 
adânc de câteva ori. 

— Adună-te! a şoptit. 

Erau aceleaşi cuvinte pe care i le spusese psihologul de 
la Carpentia în singura şedinţă de terapie în care plânsese. 
Vorbea despre tatăl ei. Bietul ei tată, care nu făcuse 
niciodată rău nimănui în afară de sine însuşi şi care, dacă 
stătea bine să se gândească, nu se deosebea de Shane... 

— Adună-te, te rog, Kelly, îi spusese psihologul. 

De parcă fărâme din ea ar fi căzut şi ar fi riscat să fie 
luate de vânt, dacă nu le strângea repede. 

Oare Shane ştia despre noaptea trecută? Oare asta îl 
împinsese peste limită? Voia să-i spună ce se întâmplase, 
dar cum ar fi putut? Incercase să exerseze în gând, în timp 
ce urca pe strada Wilcox şi aştepta să treacă de semafor. 
Testase mai multe variante de a spune povestea, însă nicio 
versiune nu fusese izbutită. 

N-ar fi fost în stare să-i spună lui Shane cum de reuşise 
să doarmă noaptea trecută, căci adevărul era ăsta: somnul 
venise uşor. Trezirea fusese partea cea mai grea. 

Acum Kelly se apropia de secţia de poliţie. Câţiva dintre 
paparazzi au zărit-o. l-a observat întorcându-se către ea şi 
a plecat capul. În timp ce se apropia de faţada clădirii, l-a 
auzit pe unul întrebând: 

— Ea e cineva? 

Au urmat nişte cuvinte rostite nedesluşit. Kelly n-a reuşit 
să priceapă răspunsul, dar a bănuit că fusese unul negativ. 
Pentru o ucigaşă adolescentă, înaintarea în vârstă era 
deghizarea supremă, iar Kelly Michelle Lund avea acum 
patruzeci şi şapte de ani, nu şaptesprezece. S-a simţit 
recunoscătoare pentru asta în timp ce trecea pe lângă 
grupul de fotografi ce bombăneau, strigau şi se împingeau 
unul de altul, rostind numele lui Shane, pe al lui Sterling... 

devenind din ce în ce mai agitaţi şi mai brutali, ca o haită 
ce erau. 

— Staţi, staţi, staţi! a exclamat cineva dintre ei, o 
femeie. Cred că s-ar putea să fie soţia. 

Kelly a iuţit pasul, prefăcându-se că nu aude. Doar mergi 
spre uşă. Deschide-o. Întreabă de ofițerul Sullivan. Nu te 
întoarce. Ține capul în jos. 

— Vrei să spui, criminala? a întrebat altcineva, de data 
asta un bărbat. 

Aproape ai ajuns. Kelly pusese piciorul pe prima treaptă 
de la intrare, când a auzit: 

— Kelly! Cum îţi merge? 

A încremenit. Recunoscuse vocea: aspră, gravă şi, din 
păcate, unică, rostind fiecare cuvânt cu fălcile încleştate în 
stilul acela „britanic via Massachusetts”. O voce 
intimidantă pentru Kelly pe vremea când era doar o copilă, 
dar teribil de ridicolă acum, când părea atât de răsunător, 
de jalnic falsă. A ridicat brusc capul la auzul ei. 

Şi iată-l. Sebastian Todd. 

(— Spune-mi ST, Kelly. Toţi prietenii mei îmi spun aşa.) 

De când nu-l mai văzuse, Todd îşi înlocuise ramele de 
sârmă ale ochelarilor lui de bunicuţă cu unele pătrate, de 
bagă. Părul lui răvăşit, alb ca zăpada, fusese ras complet, 
aşa că în lumină părea un praf sclipitor, presărat pe cap. 
Dar încă era sută la sută ST, încă purta unul dintre 
obişnuitele lui costume crem, cu țesătura scumpă întinsă 
peste umerii încovoiaţi, postura amintindu-i lui Kelly (la fel 
cum se întâmplase şi prima dată când îl întâlnise) de un 
vultur din desenele animate, ce rânjeşte de pe o ramură de 
copac. 

Todd stătuse de vorbă cu o femeie căruntă şi cu un alt 
bărbat, în persoana căruia, după câteva secunde, Kelly l-a 
recunoscut pe detectivul din dimineaţa aceea. Amatorul de 
zahăr. Bineînţeles că-şi petrec timpul împreună. De ce n-ar 
face-o? 

Kelly a răspuns: 

— Îmi merge de minune, ST. 

Şi apoi i-a aruncat surâsul. Surâsul Ucigător al Mona 

Lisei, aşa cum chiar el îl botezase. Ochi inexpresivi, buze 
întinse. Pe vremea când el îl numise aşa, Kelly nu-şi 
dăduse seama că-l foloseşte. Pe atunci era doar o copilă 
înnebunită de frică, ce-şi imagina un panou electric, care 
evada... Dar după ce citise primul lui eseu despre ea, 
publicat în Los Angeles Times, după ce văzuse sintagma 
tipărită pe pagină, Surâsul Ucigător al Mona Lisei... Ei 
bine, îi cam plăcuse. În primele zile de detenţie, îşi 
petrecuse ore în şir exersându-l în faţa oglinzii, înclinându- 
şi bărbia, mijind ochii exact cât trebuie... Răsplata venise 
prima dată când încercase zâmbetul pe Javerbaum, cea 
mai mare, cea mai rea dintre gardienii de la Carpentia. 

— Răspunde-mi când vorbesc cu tine! îi spusese ofiţerul 
Javerbaum. 

lar Kelly azvârlise ticăloasei surâsul acela şi o văzuse 
cum se schimbă la faţă, cum se sfărâmă... Detectivul o 
privea acum în acelaşi fel ca şi Javerbaum, ceea ce a făcut- 
o să zâmbească sincer. 

Todd a clătinat cu tristeţe din cap. Kelly parcă-l şi auzea 
plescăind din limbă. 

Singura rămasă nepăsătoare a fost femeia căruntă, care 
s-a îndreptat agale către Kelly, cu mâna întinsă. 

— Kelly, a spus ea. Aş vrea să-ţi pun câteva întrebări 
legate de soţul tău. 

Femeia i-a îndesat o carte de vizită în mână. 

— Soţul meu? a întrebat Kelly. 

Strigătele răsunau în spatele ei: 

— Ai vorbit cu Shane, Kelly? 

— Ce fel de droguri a luat? 

— Tu l-ai omorât pe Sterling Marshall, Kelly? De aia a 
luat-o Shane razna? Pentru că i-ai ucis tatăl? 

— Kelly! Aici! 

Ea şi-a lăsat din nou capul în jos. S-a uitat la cartea de 
vizită din mâna ei. LOUISE BRADDOCK: POLIŢIA DIN LOS 
ANGELES, SERVICIUL TÂLHĂRII ŞI OMORURI. 

A fost cât pe ce să izbucnească în râs. 

— Despre soţul meu, hm? 

Kelly auzea clicurile, ţiuiturile şi zbârnâiturile aparatelor 

de fotografiat din spatele ei, îşi auzea numele strigat din ce 
în ce mai tare. A dat-o la o parte pe Louise Braddock, a 
împins uşa, apoi a smucit-o în urma ei. 

— In sfârşit liberă, a şoptit ea. 

Ironia n-a trecut neobservată. 


Prin comparaţie, interiorul secţiei era tăcut şi liniştitor, 
în ciuda luminilor fluorescente şi a zidurilor de un galben 
greţos. 

Aerul condiţionat mergea la putere maximă. Lui Kelly îi 
îngheţa sudoarea de pe ceafă şi i se târa pe sub gulerul 
tricoului. A început să tremure în timp ce se îndrepta către 
biroul de informaţii, acolo unde un poliţist tânăr, rumen şi 
transpirat stătea de vorbă cu o polițistă la fel de tânără, 
blondă, cu părul strâns într-o coadă la spate. 

— Îţi spun că se poate întâmpla, zicea transpiratul. Doar 
pentru că un medicament ar trebui să funcţioneze într-un 
anumit fel, nu înseamnă că o să aibă aceleaşi efecte asupra 
tuturor. Chimia organismului e o treabă ciudată. 

— Haide, Greg! E un somnifer. 

— Ba haide tu! E clar că industria farmaceutică ţi-a 
spălat creierul. 

— Mă scuzaţi, a intervenit Kelly. Am venit pentru Shane 
Marshall. 

Transpiratul a tăcut brusc. Blonda şi-a îndreptat spre ea 
ochii albaştri şi limpezi. 

— Doamna Marshall? 

— Da. 

— Sunt ofiţer Sullivan. Am vorbit mai devreme... 

Kelly a surprins o urmă de accent din sud. 

— Da? 

— Ascultaţi, doamnă. Îmi pare rău că a trebuit să veniţi 
până aici. 

Kelly s-a încruntat. 

— Hm? Nu e o problemă. 

— Nu, a spus tânăra. Nu, nu la asta m-am referit. 

— Poftim? 

— Ce-am vrut eu să zic, doamnă, e că domnul Marshall a 

plecat deja. 

— Ce? Dar eu... 

— A plecat cu sora lui. Ea a depus cauţiunea şi i-am scos 
prin spate, ca să evite reporterii. 

Tânăra a făcut un pas în faţă, zâmbindu-i cu durere lui 
Kelly. 

— Îmi pare foarte rău. Am încercat să vă sun, dar a 
intrat direct căsuţa vocală. 

Kelly şi-a smuls telefonul din geantă şi a apăsat 
butoanele. Bateria murise. Nu-l încărcase nici în maşină, 
nici măcar acasă, după ce se întorsese de la Rocky. 
Aproape ca şi cum ai simţi nevoia să-l vezi murind... 

— Nu vă faceţi griji, a bâiguit ea, îndreptându-se către 
uşa de la intrare înainte ca Sullivan să apuce să-i 
răspundă. 

Din nou murmurul presei, trăgând de ea: 

— Kelly! Unde-i Shane? 

— E reținut, Kelly? 

— EF] te-a ajutat să-l omori pe Sterling? 

Măcar Shane reuşise să se strecoare prin spate, să-i facă 
pe toţi să aştepte aici fără niciun motiv. Kelly spera că 
aveau să rămână pe loc toată noaptea. A aruncat o privire 
către Todd. 

— S-a întâmplat ceva, Kelly? a întrebat el, cu accentul 
acela ridicol. 

Of, cât ar fi vrut să-l plesnească! 

Bărbatul a făcut câţiva paşi spre ea. Ăsta era semnalul. 
Pune un picior în fața celuilalt, cât poti de repede, 
începând de acum. A şters-o de acolo, dar, în timp ce se 
îndepărta, s-a izbit de un umăr lat: detectivul care căra 
zahăr cu linguriţa, îndreptându-se către secţie, având-o 
alături pe partenera lui, distribuitoarea de cărţi de vizită... 
Dupree. Barry Dupree. Ce ciudat că-şi amintea numele lui 
tocmai acum. 

— Scuze, a spus Dupree. 

Scuze? 

— Kelly, pot să te întreb în ce stare de spirit era soţul 
tău azi-noapte? 

Cea care vorbea era distribuitoarea de cărţi de vizită. 

— Nu, a răspuns Kelly. Nu poţi. 

Barry Dupree şi-a înăbuşit un surâs. 

Seara asta semăna din ce în ce mai mult cu un coşmar, 
unul pe care ştia că-l mai avusese şi pentru care avea să se 
deteste, dacă urma să-i facă vreodată favoarea de a se 
dovedi un vis şi a se încheia. 

Kelly a trecut în fugă pe lângă paparazzi care strigau, a 
traversat pe roşu, cu claxoanele urlând la ea, 
redeşteptându-i amintiri pe care le-a alungat, le-a alungat 
cu putere, la fel de iute cum veniseră. Incetează cu 
gândurile, încarcă-ţi telefonul. Vezi dacă te-a sunat Shane 
şi pe urmă pleacă cu maşina. Kelly şi-a auzit iar numele, 
însoţit de paşi ce veneau din urma ei. 

— Lăsaţi-mă în pace! 

Vorbele au ieşit sub forma unui țipăt, iar propria voce i-a 
părut speriată, ca scoasă din minţi. 

Odată ajunsă după colţ, Kelly s-a uitat cu atenţie în 
lungul drumului. Maşina ei era parcată la o jumătate de 
stradă distanţă, cu plăcuţa de înmatriculare strălucind de 
sub un felinar. Era o stradă de locuinţe: duplexuri 
modeste, un bloc mic, de trei etaje, pe care nu-l observase 
în goana către secţie, dar care, acum vedea, semăna foarte 
mult cu cel în care locuiseră pe vremuri ea, Catherine şi 
mama lor. 

— Mama, uite! Kelly şi cu mine vedem inscripția de la 
fereastra dormitorului! 

Majoritatea geamurilor erau întunecate, trotuarele erau 
goale. Kelly s-a năpustit la maşină, gâfâind, izbind asfaltul 
cu tenişii. Odată ajunsă la Camry, şi-a împins cheia în 
portieră şi a deschis-o dintr-o smucitură. Apoi a îndesat 
cheia în contact şi a conectat telefonul la încărcător, după 
care a aşteptat numai atât cât să-l poată porni. Primise un 
mesaj. Doar unul, de la Shane. Avea numai un rând. 


AM NEVOIE DE CEVA TIMP DEPARTE DE TINE. 


— Ce? a şoptit ea. De ce? 

— De ce? a repetat. 

Stupidă întrebare! Existau atâtea motive pentru care 
Shane ar fi avut nevoie să stea departe de ea, noaptea 
trecută fiind prima pe listă, Rocky urmând-o îndeaproape, 
iar celelalte înşirându-se aproape la nesfârşit. Kelly făcuse 
o grămadă de lucruri greşite pe care le ţinuse ascunse faţă 
de bărbatul cu care era măritată de cincisprezece ani, 
sperând că el nu le va afla niciodată, crezând că secretele 
ei le-ar putea supravieţui amândurora. 

— Ce nu ştii nu poate să te rănească. 

Mama lui Kelly obişnuia să spună asta. Mama lui Kelly, 
care, cu furia ei, o împinsese pe Catherine afară din casă şi 
spre propria moarte, iar pe Kelly spre un altfel de moarte, 
doi ani mai târziu... 

Kelly s-a gândit să-l sune pe Shane. S-a imaginat luându- 
se după el până acasă la Bellamy şi bătând cu pumnii în 
uşă, cerând să-l vadă. Dar apoi s-a uitat din nou la mesaj. 
La cuvintele alese de el. Nu doar ceva timp departe, ci 
timp departe de tine. 

Altul. S-a dus. 

A pornit maşina, atât de pierdută în gândurile ei, încât n- 
a simţit că se apropie cineva, n-a observat că uşa din 
dreapta se deschide, până când n-a auzit-o trântindu-se la 
loc. S-a răsucit iute şi l-a văzut pe Sebastian Todd, cocoşat 
ca un vultur pe locul pasagerului, ca şi cum asta ar fi fost o 
întâlnire programată. 

— Ce cauţi aici? l-a întrebat Kelly. 

— Imi cer scuze. 

Femeia s-a holbat la el, abia remarcând paparazzi care 
se iveau de după colţ şi se îndreptau către maşina ei. 

— Iţi ceri scuze? 

A plecat de lângă bordură, dar a rămas cu ochii aţintiţi 
spre chipul lui. 

— Pentru ce? 

Sebastian Todd i-a aruncat un zâmbet lipsit de vlagă, ce 
nu avea nicio legătură cu cele ce se petreceau împrejurul 
lor. 

— Ştiu că nu l-ai omorât pe John McFadden. 

Capitolul 11 


FIUL LUI STERLING MARSHALL O IA RAZNA 
INTR-UN CLUB DE STRIPTEASE! 


La nici 24 de ore după cruda şi misterioasa moarte prin 
împuşcare a celebrului său tată, fiul lui Sterling Marshall 
s-a ŢĂCÂNIT de tot în localul Teaserz de pe strada Pico, 
îngrozindu-le pe dansatoare şi lăsându-l pe clientul Cary 
Wurst cu o falcă ruptă şi un ochi vânăt. 

— În viața mea n-am văzut aşa ceva, a declarat pentru 
TMZ prietenul lui Cary, Dave Farnsworth. Tipul parcă era 
o fiară sălbatică! 

Farnsworth ne-a spus că Shane Marshall, în vârstă de 40 
de ani, a ajuns la club singur şi băut. 

— Era beat turtă sau ceva, a povestit una dintre 
dansatoarele clubului, al cărei nume de scenă este Bliss. 
Categoric are probleme cu furia şi căuta să bată măr pe 
careva! 

Alţi clienţi au povestit pentru TMZ că Shane avea ochii 
pe jumătate închişi, iar capul i se „bălăbănea” ca şi cum ar 
fi fost drogat. 

— Mie-mi semăna a metamfetamină, a declarat un alt 
martor ocular, care crede că e posibil să fi fost vorba şi 
despre săruri de baie. 

Orice o fi luat Marshall, a ieşit urât. După ce a sărit pe 
scenă şi s-a purtat grosolan cu o dansatoare în timp ce 
aceasta încerca să-şi ducă spectacolul până la capăt, 
Marshall a fost abordat de Cary Wurst, care i-a cerut 
politicos să nu mai pună mâna pe fete. 

— Shane Marshall a mârâit ca un animal, îşi aminteşte 
Bliss. Apoi s-a năpustit pe bietul Cary. Pur şi simplu a 
început să-l facă bucăți. 

Partea cea mai înfricoşătoare a fost că Marshall a vorbit 
cu Wurst pe toată durata atacului violent. 

— Nu puteai să distingi decât o mică parte din ce 
spunea, dar era ciudat, a povestit Dave, prietenul lui 

Wurst. De câteva ori l-am auzit zicând „Kelly”. 

Sotia lui Marshall, criminala condamnată Kelly Michelle 
Lund, n-a putut fi contactată pentru comentarii. Însă, 
lăsând la o parte cele spuse victimei despre soția sa, e clar 
că Marshall nu s-a purtat ca un soț loial şi iubitor în 
noaptea mortii tatălui său. 

— Ar fi aproape trist, a continuat Dave Farnsworth, dacă 
tipul nu i-ar fi rupt falca lui Cary şi n-ar fi fost cât pe ce să-l 
omoare! 

Cary Wurst, un contabil în vârstă de 35 de ani din 
Arcadia, primeşte acum îngrijiri la spitalul Cedars-Sinai. 

Alt martor adaugă: 

— Ucigaşă sau nu, mie mi-e milă de nevasta lui Shane 
Marshall. Tipul e varză şi sigur e o bombă cu ceas! 

Ne-a luat vorba din gură... 

ACTUALIZARE: Shane Marshall a fost arestat pentru 
vătămare corporală şi tulburarea liniştii publice. A fost 
eliberat pe cauțiune. TMZ vă va oferi detalii suplimentare 
pe măsură ce vor apărea. Un purtător de cuvânt al poliției 
din Los Angeles a declarat că sângele lui Shane Marshall a 
fost supus analizelor. Rezultatele testelor toxicologice vor 
fi gata peste două săptămâni. Când a fost contactată de 
TMZ, Kelly Michelle Lund i-a închis telefonul reporterului 
nostru. 


Articolul de pe prima pagină, TMZ 
Dimineaţa zilei de 22 aprilie 2010 

Capitolul 12 
14 februarie 1980 


N-au făcut altceva decât să meargă cu maşina, Kelly, 
Bellamy şi Vee. S-au plimbat fără nicio destinaţie, fără 
niciun alt plan în afara evadării. Cu geamurile coborâte, cu 
ţigările aprinse, cu muzica lui Bellamy dată la maxim - Joy 
Division, Bahaus, Siouxsie şi The Banshees. Trupe 
britanice despre care Kelly nu mai auzise niciodată până 
să i le prezinte Bellamy, dar pe care avea impresia că, într- 
un fel, le cunoștea: melodiile acelea atât de triste şi 
tulburătoare, cântăreții aceia, toţi cu voci ca de fantome. 
Kelly s-a sprijinit de portiera încuiată, lăsându-şi părul să 
fluture pe fereastra deschisă, învăluită în aerul fierbinte, 
simțind în gât fumul cald ce i se strecura printre buze, 
încălzindu-le şi pe ele. 

N-a trecut mult până când prima parte a zilei (acel 
îngrozitor telefon dat de la şcoală, femeia care o luase în 
râs când întrebase de Len, ca să nu mai vorbim despre Len 
însuşi, cu numărul lui fals) i-a dispărut cu totul din minte, 
ca un gând trecător, care de la bun început n-a fost prea 
important. 

Numele întreg al lui Vee era Vincent Vales. Avea doar 
şaisprezece ani, dar trecuse deja bacalaureatul. Era actor 
profesionist şi locuia în propriul lui apartament, ca un 
adult. Apartamentul se afla pe strada Gower, lângă 
studiouri, şi fusese construit pentru a adăposti starletele 
din anii '40. 

— Arată cam ca palatul Frumoasei Adormite din 
Disneyland, a spus Bellamy. Doar că e mult mai mic. 

Bellamy a fost cea care i-a vorbit lui Kelly despre Vee. El 
nu părea prea vorbăreţ. Dar era în regulă, de vreme ce nici 
Kelly nu era flecară. 

— Vrei să ştii cum ne-am cunoscut, Vee şi cu mine? a 
întrebat Bellamy, în timp ce intra într-o benzinărie Mobil 
cu autoservire, aflată la intersecţia dintre Robertson şi 

Sunset, şi oprea maşina, reducând la tăcere vocea 
fantomatică a trupei Siouxsie. 

— Da. 

Kelly şi-i închipuia pe cei doi făcându-şi împreună 
cumpărăturile la Fiorucci, dansând cu pasiune la The 
Whisky, sorbind şampanie alături de Jack Nicholson pe un 
balcon de pe Mulholland Drive, sărutându-se... 

Bellamy a oprit motorul. 

— Ela apărut într-un film cu tata. 

— In care dintre ele? a spus Kelly. 

— L-ai şti? s-a mirat Bellamy. E vorba de un western. 

S-a întors cu faţa spre ea, iar reflexia neclară a lui Kelly 
a alunecat pe lentilele ochelarilor ei de soare Ray-Ban. 

— Oh, nu, stai! Lasă-mă să ghicesc! Mama ta l-ar şti, nu- 
i aşa, pentru că i-a văzut toate filmele? E o mare fană? 

— Ăămm... 

— Tuturor mamelor li se scurg ochii după tata. E 
oarecum scârbos. 

— De fapt, a spus Kelly, mamei mele i se scurg ochii 
după bancheri. 

Bellamy şi-a lăsat capul într-o parte şi s-a uitat preţ de 
câteva secunde la colega ei, ca şi cum ar fi încercat să-şi 
dea seama dacă glumeşte sau nu. 

— Bravo ei! a spus fata în cele din urmă. Actorii de film 
sunt nişte nemernici. 

— Hei! a exclamat Vee. 

— Persoanele de faţă bla, bla, bla. 

În timp ce Bellamy se dădea jos din maşină, Kelly şi-a 
coborât privirea spre propriile mâini. Ce-ar zice mama 
dacă ar şti că în clipa asta sunt aici, chiulind de la şcoală, 
împreună cu un actor de film şi cu fiica lui Sterling 
Marshall? Nu voia să ştie, nu voia nici măcar să se 
gândească la asta. 

Bellamy a început să pună benzină, iar Vee s-a răsucit 
pe scaun. Era pentru prima dată când Kelly îl privea drept 
în faţă, nu reflectat într-o oglindă. Era înspăimântător de 
frumos: păr negru şi strălucitor, buze pline, ochi albaştri 
ca flăcările de gaz, pe o piele de culoarea caramelului. 

Părea aproape ireal, mai degrabă o operă de artă, decât o 
persoană. Kelly a uitat la ce se gândea şi n-a făcut decât să 
se holbeze la el. Împotriva voinţei ei, chipul i s-a întins într- 
un zâmbet nătâng. 

— Sfidare, a zis el. 

— Hm? 

— Sfidare se cheamă filmul în care am apărut cu tatăl lui 
Bellamy. Aveam doar unsprezece ani. Am jucat rolul fiului 
lui Sterling şi am fost omorât în prima scenă. 

Kelly s-a silit să nu mai zâmbească. 

— Ţi-a fost greu, a întrebat ea, să te prefaci că mori? 

— Nu, a trebuit doar să zac acolo. 

Vee a zâmbit larg. Dinţii îi erau ca nişte perle. 

— În timpul celor mai multe duble, am adormit. 

Kelly a izbucnit în râs. 

— Oricum, Bellamy venea pe platou. Stătea mult acolo. 
Era singurul copil de vârsta mea, aşa că ne-am împrietenit. 
De vreme ce jucam rolul fiului tatălui ei, a început să-mi 
spună că sunt „fratele ei imaginar”. Regizorul ne lăsa să 
stăm pe scaunul lui pliant. John McFadden. Ai auzit 
vreodată de el? 

Kelly a scuturat din cap. 

— E destul de cunoscut. 

N-a spus-o pe un ton răutăcios sau dispreţuitor. Doar pe 
tonul cuiva care face conversaţie. 

— Frate imaginar, a spus Kelly. E drăguţ. 

Vee a ridicat din umeri. 

— Aşa e Bellamy. Cred că a rămas sora mea imaginară. 
Când nu mergi la şcoală, e mai greu să-ţi găseşti prieteni, 
aşa că puţinii pe care îi ai ajung să fie foarte importanţi. 

Sunt doar prieteni. Lui Kelly i-a tresăltat uşor inima, 
surprinzând-o şi ruşinând-o în acelaşi timp. A simţit cum se 
i se înroşesc obrajii şi a sperat ca el să nu fi observat. De 
ce faţa ei tot făcea lucruri pe care ea nu şi le dorea? 

— Ai vreo soră adevărată? 

— Nu. Sunt singur la părinţi. 

— Şi eu. 

Zâmbetul lui Vee s-a stins, iar băiatul s-a uitat la ea, s-a 

uitat cu adevărat la ea, ochii lui ca două flăcări de gaz 
străpungându-i pe ai ei precum nişte lasere. 

— Dar n-ai fost dintotdeauna. Nu-i aşa? 

— Nu, a răspuns ea încet. Nu dintotdeauna. 

— Îmi pare foarte rău. 

— De unde ştii? 

— Am cunoscut-o pe Cat. Era sora ta geamănă, nu? 

Kelly l-a privit cu ochii mijiţi, gândindu-se la toate 
momentele în care o spionase pe Catherine, la toţi băieţii 
în compania cărora o văzuse. Nu-l zărise niciodată pe Vee. 
L-ar fi ţinut minte. 

— Uau... 

— Obişnuia să vorbească despre tine, a spus el. 

— Da? 

— Zicea mereu că eşti un om mai bun ca ea - geamăna 
cea bună, a continuat Vee. Mi-a rămas în minte pentru că, 
ştii tu... Cat a fost ea însăşi un om foarte bun. 

— Uau! a exclamat din nou Kelly. 

Prostească replică! O făcea să pară o fană aiurită, dar nu 
se putea abţine. Puţini colegi de şcoală o cunoscuseră pe 
Catherine, în principal pentru că ea abia dacă trecea pe 
acolo. Işi dorea să devină actriţă, una adevărată, aşa 
obişnuia ea să spună, şi numai viaţa te poate învăţa asta. 
Nu şcoala, nu cărţile. Să trăieşti viaţa până la limita ei 
elastică, să forţezi limita aia, cât poţi tu de tare... 

Prin urmare, colegii de şcoală, cei care ieşiseră din 
ascunzători în săptămânile după găsirea cadavrului ei, 
puştii care vorbeau tare pe holuri, lăudându-se că au 
cunoscut-o pe „boboaca aia moartă”, ei o numeau pe 
Catherine în multe feluri, dar „bună” nu era unul dintre 
ele. 

Parcă moartea ar fi transformat-o în altceva: „fata 
dezlănţuită”, „târfa”, „gagica aia care petrecea mult prea 
mult”, un personaj în poveştile tuturor celorlalţi, redus la 
doar câteva cuvinte greşite. Pentru că ei nu o cunoscuseră, 
nu cu adevărat. Sigur, Catherine poate că trecea printr-o 
perioadă furtunoasă, dar dincolo de asta era un om bun. 
Intotdeauna fusese. 

— Se născuse cu doar două minute înaintea mea, dar 
mereu mi s-a părut că diferenţa e mult mai mare, a spus 
Kelly. Ştii... ea m-a învăţat să înot. 

Bellamy era acum la chioşc, plătea. Vee i-a aruncat o 
privire în timp ce dădea banii. 

— Pun pariu că şi tu ai învăţat-o multe, a spus el. Doar 
că nu ştii. 

Uau... Kelly s-a abținut s-o mai spună din nou cu voce 
tare, în vreme ce Bellamy deschidea brusc portiera, 
făcându-şi brăţările să zdrăngăne, ca pentru a-i anunţa 
prezenţa. 

— Ce-i cu feţele astea lungi? Doamne, vă las singuri 
cinci minute... 

Kelly s-a silit să surâdă. 

— Da, păi... 

— Ce-am pierdut? 

— Actorie, a zis Vee. Vorbeam despre actorie. Şi despre 
cum obişnuiai tu să spui că sunt fratele tău imaginar. 

— Mă poţi învinovăţi? Eşti mult mai distractiv decât 
fratele meu adevărat. 

Privirea i s-a oprit asupra lui Kelly. 

— Asta nu explică de ce arătaţi amândoi de parcă tocmai 
v-ar fi murit câinele. 

— Da. 

— Vee a cunoscut-o pe sora mea. 

Chipul lui Bellamy a încremenit. 

— Oh! a exclamat ea. Oh, Kelly! 

A deschis uşa maşinii şi s-a aplecat în spate, acolo unde 
stătea ea. La început Kelly n-a ştiut sigur ce urmează să 
facă colega ei, dar aceasta a tras-o mai aproape şi a 
îmbrăţişat-o cu o forţă care a uimit-o. 

— Îmi pare foarte rău! 

Cu mişcări şovăitoare, Kelly a îmbrăţişat-o la rândul ei. 

— Eu... ăăm... n-am... 

— Am cunoscut-o, a spus Bellamy. Nu foarte bine, dar... 
Toată lumea o cunoştea. Mergea la petreceri. 

— Eu v-am făcut cunoştinţă, a intervenit Vee. 

— Corect. 

Bellamy s-a retras. S-a uitat la Kelly. 

— N-am ştiut dacă să aduc sau nu vorba despre asta. 

— E în regulă, a răspuns ea. A trecut mult timp de 
atunci. 

Nu trecuse mult. Doar doi ani, dar niciunul dintre ei n-a 
subliniat asta. Bellamy şi-a lăsat iar capul într-o parte, 
privind-o, în timp ce Kelly îşi dorea ca ea să-şi scoată 
ochelarii, până când, în sfârşit, a zâmbit. 

— Ei, ştii ce, dacă vrei să joci, Vee poate te bage la o 
probă. 

Kelly a înghiţit în sec. Nu se mai gândise niciodată la 
actorie, nici măcar o dată. Catherine fusese actriţa, în 
vreme ce ea fusese... ce fusese ea? Sora actriţei. 

— Nu ştiu dacă sunt făcută pentru filme, a spus ea încet. 

— Glumeşti? Eşti o păpuşă! 

Kelly s-a îmbujorat, chipul trădând-o din nou. 

— Chiar eşti, a spus Vee. 

Acum obrajii ei căpătaseră o nuanţă aprinsă de 
purpuriu. Inima îi bătea cu putere. 

Băiatul a continuat: 

— Pot să aranjez să dai o probă în faţa lui John. 

— John? 

— John McFadden. Regizorul despre care îţi vorbeam. 

— Îl cunoşti atât de bine? 

— Da. 

Bellamy s-a aşezat din nou la volan, oftând teatral. 

— E tatăl lui Vee. 

— Oh! a zis Kelly. 

S-a uitat la Vee, care se răsucise iar. Stătea perfect 
nemişcat, cu vârfurile urechilor de un roşu intens. 

— El are alt nume de familie din cauza nepotismului, a 
explicat Bellamy în timp ce pornea maşina. Vrea să 
reuşească pe cont propriu. Sigur, nu-l deranjează ca tăticul 
lui foarte celebru să-l distribuie în filmele lui. Şi să-i 
plătească chiria. 

— Cum zici tu, Bellamy. 

— Ei, haide! Glumesc doar. 

Ea şi-a trecut o mână prin părul lui lucios. 

— Termină! 

Bellamy i-a aruncat o scurtă privire lui Kelly. 

— Hai să nu ne certăm în faţa copiilor! 

Vee a spus: 

— Doar. Condu. 

Bellamy a demarat de lângă pompă cu scrâşnet de roţi. 
Formaţia Siouxsie a început să geamă din nou, însă Vee a 
oprit-o. 

— M-a săturat de rahaturile astea de înmormântare. 

— Credeam că-i plac. 

— Şi Jack Daniel's îmi place. Dar dacă l-aş bea toată 
ziua, aş vomita. 

A băgat o altă casetă în aparat, toată numai claxoane şi 
distracţie, cântăreţul strigând: Un pas mai încolo...” 

— Nebunie! a spus Bellamy. 

Lui Kelly i-a trebuit ceva vreme ca să-şi dea seama că 
Nebunie era numele formaţiei înregistrate pe bandă, dar 
nu s-a dat de gol. 

— Îmi place Nebunie, a spus ea. 

Vee i-a zâmbit în oglinda retrovizoare. 

— Şi mie. 

Apoi Bellamy a oprit la semafor şi a anunţat un Exerciţiu 
Chinezesc pentru Incendiu!'S, iar ea şi Vee şi-au deschis 
brusc uşile în acelaşi timp şi au sărit pe stradă, cu 
claxoanele urlând împrejurul lor, cu cântăreţul strigând 
din nou: Un... pas... mai încolo! 

— Oh, Doamne! a exclamat Kelly, dar a ieşit şi ea. 

Cei trei au înconjurat maşina o dată, de două ori, de trei 
ori, în vreme ce corul claxoanelor sporea, oamenii 
numindu-i copii proşti şi strigându-le înjurături. 

— Încă o dată! a ţipat Bellamy. 

Şi au pornit. Kelly a râs până când au început s-o doară 


15 „One step Beyond” - piesă de pe albumul omonim, din 1979, al 
trupei Madness. 

16 Joc ce presupune ca toţi ocupanţii unei maşini oprite la semafor să 
iasă afară, la semnalul unuia dintre ei, şi să intre din nou în maşină 
ocupând fiecare alt loc, la întâmplare (N.red.). 

coastele. Sunt printre prieteni, s-a gândit. Şi o parte din 
ea, o mică scânteie, a simţit că sora ei îi privea, veghindu-i 
şi zâmbind. 


— Ăsta se numeşte „scânteierea fructului pasiunii”, a 
spus mama. E bine să dai doar o urmă pe pomeţi. Mai mult 
de atât ar arăta vulgar. 

Mama i-a atins obrajii lui Kelly cu o perie moale, 
gâdilându-i pielea cu răsuflarea ei. În ziua aceea primise o 
colecţie nouă (colecţia de primăvară, deja, cu toate că erau 
abia la jumătatea lui februarie), iar mamei îi plăcea 
întotdeauna să exerseze cu o colecţie nouă înainte de ao 
încerca pe clienţii plătitori. 

— Vrei să fii cobaiul meu? o întrebase ea pe Kelly când 
aceasta se strecurase pe uşă la ora obişnuită, patru după- 
amiaza, întocmai ca în oricare altă zi în care mergea la 
toate orele şi lua autobuzul. 

Mama avea un ton special pentru ea, ca o urgenţă. Deşi 
ăsta putea să fie doar felul în care interpreta ea purtarea 
mamei, felul în care gândea, starea în care se afla. Totul 
părea urgent. 

În orice caz, „da” era singurul răspuns posibil la 
întrebarea cu cobaiul şi, în mod normal, lui Kelly îi plăcea 
la nebunie să fie machiată de mama ei. Mama, atât de 
grijulie, cu mâinile ei reci şi sigure, cu glasul autoritar, în 
timp ce explica fiecare pas. Cu atenţia pe care i-o acorda, 
ca şi cum Kelly ar fi fost o operă de artă pe care o crea. 

Mama era foarte pricepută la machiaj. Studia cu atenţie 
chipurile înainte de a-şi alege nuanțele şi transforma pe 
oricine într-o frumuseţe. Inclusiv pe Kelly. „Ca o prinţesă”, 
obişnuia să spună când schimbarea era completă, iar 
amândouă se uitau în oglindă la chipul lui Kelly: ochi 
strălucitori, pomeţi bine conturaţi, buze ce aveau exact 
culoarea potrivită. Fata se uita la ea însăşi, la felul în care 
o privea mama ei, şi se simţea transformată. . 

Astăzi, însă... Astăzi, Kelly se simţea deja frumoasă. În 
timp ce intra pe uşă, aflată încă în ultima fază 
scânteietoare a primei ei stări euforice provocate de 

cocaină, Kelly revedea cu ochii minţii întreaga plimbare cu 
maşina. O plimbare ce se întinsese tocmai până la Venice 
Beach şi înapoi, cu atâtea râsete, atâtea mărturisiri, atâtea 
secrete, toate oferite ca nişte daruri. 

— N-am mai spus niciodată asta cuiva, Kelly. E foarte 
uşor de vorbit cu tine... 

Kelly pe bancheta din spate, Vee şi Bellamy în faţă, 
întorcându-se către ea. Prieteni. 

— Suntem Cei trei muşchetari, zisese Bellamy, sau poate 
Îngerii lui Charlie. 

Parcaseră în Venice Beach, într-un loc în care oceanul se 
întindea în faţa lor, cu soarele coborând pe cer, cu o 
mulţime de oameni trecând prin preajmă, dezbrăcaţi până 
la brâu şi pe patine cu rotile, purtând bikini şi pantaloni 
scurţi peticiţi, bronzaţi la plajă, arşi de soare şi palizi din 
cauza heroinei, toţi frumoşi şi urâţi în acelaşi timp. Atunci 
Bellamy scosese din poşetă oglinda şi hârtia împăturită, 
Vee rulase o bancnotă de douăzeci de dolari, iar Bellamy 
scuturase pudra albă pe oglindă şi o separase în liniute. 
Ascultând clinchetul ritualic al lamei ce lovea oglinda, 
Kelly simţise un dor cât se poate de straniu şi de puternic: 
dorul de un sentiment pe care nu-l trăise niciodată. 

Şi apoi uşurarea - oh, picăturile tămăduitoare ce se 
prelinseseră pe gât în jos, amorţeala gingiilor, felul în care 
nervii i se treziseră la viaţă într-o clipă. Şi Vee, felul în 
care o privise. 

— Prima dată e cea mai bună, îi spusese el. 

La fel ca toate lucrurile scumpe, cocaina era chiar mai 
bună decât şi-o imaginase Kelly. O făcea să simtă atâtea 
lucruri: furnicăturile din toţi porii, scânteile din ochi. Da, 
Kelly chiar îşi simțea ochii scânteind. 

— Mamă, a spus ea. 

— Şşt! Stai nemişcată. Trebuie să-ţi fac buzele. 

— Nu, aşteaptă o clipă! 

Mama a oftat. 

— Ce e? 

Kelly şi-a dres vocea. 

— Ai auzit vreodată de un regizor pe nume John 

McFadden? 

Femeia a tuşit. 

— Da, Kelly. Toată lumea a auzit de el. 

— Catherine era prietenă cu băiatul lui John McFadden. 

Vorbea cocaina din ea. În mod normal, Kelly n-ar fi spus 
asta. Nu în ziua comemorării morţii lui Catherine, nu ştiind 
ce părere avea mama ei despre Hollywood, despre foştii 
prieteni ai fiicei sale şi chiar despre auzul numelui 
acesteia. De fiecare dată când rosteai cu voce tare numele 
lui Catherine, mama ei mai murea puţin. Kelly îşi dădea 
seama după felul în care femeia o privea acum, cu acea 
căutătură rănită pe care o căpăta de fiecare dată când 
cineva o făcea să sufere, arătând de parcă tocmai şi-ar fi 
revenit după un pumn. „Îmi pare rău”, ar fi vrut să spună 
Kelly. Dar cuvintele se încăpăţânau să nu iasă. Nu-i părea 
rău. Se săturase să trăiască după regulile mamei, se 
săturase să-i ducă dorul lui Catherine singură şi în tăcere. 

Mama a zis: 

— De unde ştii asta? 

— Am vorbit cu cineva de la şcoală. 

— Nu vreau să mai stai de vorbă cu oamenii ăia. 

— Care oameni? 

— Ăia care... oamenii care ar şti asta despre sora ta. 

Kelly şi-ar fi dorit s-o întrebe la cine se referă, dar 
bineînţeles că ştia. Oamenii Pe Care Catherine li Intâlnea 
La Petreceri. Catherine pretindea mereu că mama ei e 
geloasă din pricina tuturor petrecerilor la care se ducea 
ea, că femeia îşi invidiază propria fiică, tânără şi plină de 
relaţii, în vârstă de doar cincisprezece ani, dar aflată deja 
la hotarul Noului Hollywood, la atâtica distanţă de a 
deveni o stea... Pe atunci, Kelly n-o credea. Mama spunea 
întotdeauna că încearcă numai s-o apere, „să te salvez de 
tine însăţi”, aşa cum obişnuia să zică. „Oamenii ăia sunt ca 
filmele pe care le fac - se văd mai bine de la distanţă. ” lar 
asta i se păruse logic lui Kelly. I se păruse logic până la 
începutul acelei săptămâni. Dar acum nu i se mai părea. 
Auzea în minte glasul surorii sale, un glas ce devenea al ei. 
Cum poți tu, dintre top oamenii, să-mi spui cu cine să-mi 

petrec timpul? Tu, care n-ai fost în stare să ai succes în 
lumea filmului nici măcar ca machieuză. Tu, care... 

— ...ai rămas gravidă cu un amărât de cascador. 

— Ce?a întrebat mama lui Kelly. 

Nici măcar nu-şi dăduse seama că o spusese cu voce 
tare. Dar cocaina îi dădea curaj şi o făcea nepăsătoare cu 
adevărul. 

— Ăsta a fost momentul în care te-ai apropiat cel mai 
mult de a fi vedetă. Când ai rămas gravidă cu un cascador. 

Mama ei a scăpat din mână pensula pentru buze, care a 
căzut cu zgomot pe podea. Kelly s-a uitat lung la ea, la 
mânerul de sidef, delicat, asemănător cu o baghetă 
magică. Pensula mamei. Nu observase niciodată cât de 
frumoasă e. Unele lucruri le remarci abia după ce se 
prăbuşesc. 

— Cu cine ai stat de vorbă? 

Kelly ştia că ar fi trebuit să se oprească. Mersese deja 
prea departe, dar nu se putea abţine. În după-amiaza 
aceea se făcuseră atâtea mărturisiri, se spuseseră atâtea 
adevăruri... 

— Uneori cred că mama ar fi fost mai fericită dacă eu şi 
Catherine am fi murit amândouă. Parcă... simte durerea şi 
vinovăția. Dar pentru că eu sunt încă prin preajmă, nu se 
poate pierde în ele. E ca şi cum ar avea tot ce-i mai rău din 
ambele lumi. 

— Cu nişte oameni, a încercat Kelly. Doar... 

— Care oameni? 

Kelly s-a uitat la mama sa şi la ochii ei îndureraţi, răniţi. 

— Fata lui Sterling Marshall. 

Mama a făcut câţiva paşi în spate. Îi tremura buza. Kelly 
chiar o vedea tremurând, iar când femeia a început să 
vorbească, şi vocea îi tremura. 

— Nu vreau să-ţi mai petreci timpul cu fata aia. 

— Ce? De ce? 

— Nu-i nevoie să-ţi dau motive. 

— Am şaptesprezece ani, nu trei! 

— Tu ai auzit ce-am spus? 

— Nu vrei să am prieteni. 

— Nu-i adevărat. 

Mama a tras aer în piept. A închis ochii preţ de câteva 
clipe. 

— Cum rămâne cu Susie? 

— Cine? 

— Susie Mitchell. Fata doctorului. 

Dumnezeule! 

— Mamă! a exclamat Kelly. 

— Eu ştiu ce e mai bine pentru tine. 

— Nu ştii! a spus ea, din ce în ce mai furioasă. Nu ştii 
nimic! 

— Vrei să ajungi ca sora ta? 

— Da! 

— Du-te la tine în cameră! 

Kelly s-a ridicat în picioare, cu toţi muşchii încordaţi, cu 
sângele alergându-i fierbinte prin vene. Deja era mai înaltă 
cu câţiva centimetri decât mama ei şi, pentru prima dată, 
se simţea ca atare. 

— Catherine n-a murit din cauza Hollywoodului, a spus 
ea. N-a murit din cauza petrecerilor la care se ducea sau a 
prietenilor pe care îi avea şi categoric n-a murit din cauza 
lui Sterling Marshall ori a fetei lui. 

— Să nu mai scoţi niciun cuvânt! 

Kelly a privit-o de sus, iar vorbele i-au ieşit din gură 
înainte să le poată împiedica, înainte să vrea să le 
împiedice. 

— Catherine a murit din cauza ta! 

— Cum poţi să zici aşa ceva? 

— Dacă n-ai fi lovit-o, ar fi rămas acasă. Nu s-ar fi dus 
niciodată la Chantry Flats. N-ar fi fost niciodată atât de 
furioasă, de rănită, nu s-ar fi simţit niciodată atât de 
îngrozitor, încât să se arunce în canion. 

Mama a rămas tăcută. Buza îi tremura. 

— Tu ai omorât-o! a continuat Kelly. 

Femeia a mijit ochii. Apoi a vorbit atât de încet, încât 
aproape că şoptea. 

— Împachetează-ţi lucrurile! 

— Ce? 

— Împachetează-ţi lucrurile! 

Mama lui Kelly şi-a încrucişat braţele la piept. Fetei au 
început să-i transpire palmele şi ceafa. Sudoarea i se 
prelingea pe coaste, iar euforia provocată de cocaină se 
scurgea odată cu ea, lăsându-i cămaşa umedă şi lipicioasă. 
I s-a făcut frig. 

— Imi pare rău, a şoptit ea. 

— Impachetează-ţi lucrurile! 

Kelly nu se putea opune. Nu putea vorbi. S-a dus în 
camera ei, a înhăţat o valiză din dulap, apoi şi-a scos 
puţinele haine pe care le avea de pe umeraşe şi din 
sertare. Mâinile nu i se mai opreau din tremurat. 

După ce a strâns tot, s-a lăsat pe podea şi a întins mâna 
sub pat, unde îşi ţinea rezerva de reviste „mizerabile”: 
Tiger Beat, Teen, Rona Barrett's Hollywood. Le-a aruncat 
şi pe ele în valiză. 

Kelly s-a ridicat de pe jos. 

— Imposibil să se întâmple aşa ceva, a şoptit ea, 
continuând să tremure. 

Preţ de câteva secunde, a avut impresia că cineva o 
urmăreşte. Dar când s-a răsucit, sperând să-şi întâlnească 
mama, n-a zărit pe nimeni. Era singură. Obrajii îi ardeau. 
Gura îi era uscată. Pentru o clipă şi-a văzut imaginea în 
oglindă: pe jumătate machiată, pe jumătate nu. Buze 
palide şi uscate, obraji mânjiţi cu Sclipirea Fructului 
Pasiunii. S-a simţit pierdută. 

Când a trecut pe lângă dormitorul mamei sale, Kelly a 
văzut fotografia înrămată a lui Catherine aşezată încă pe 
noptieră, lângă cutia în formă de inimă, plină cu bomboane 
vechi şi râncede. Un ghem de furie s-a ivit în sufletul ei. 
Fără măcar să se gândească, a înşfăcat cutia şi poza, le-a 
îndesat în valiză, după care a închis-o cu un pocnet. Astora 
o să le simtă lipsa, s-a gândit ea. Pe urmă s-a întors în 
camera ei, a deschis sertarul noptierei, a scos colierul lui 
Catherine şi, pentru prima oară, şi l-a pus la gât. S-a uitat 
atent în oglindă, la lănţişorul delicat, la cele două 
diamante care scânteiau... Oare îndrăznesc? Şi-a amintit 
cum arătase mama ei când Catherine îl purtase pentru 

prima dată în casă. De unde îl ai? Răspunde-mi! 

A desfăcut încheietoarea şi a pus lănţişorul în buzunarul 
cămăşii. Când a ajuns în sufragerie, mama ei stătea pe 
canapea, cu capul plecat. 

Kelly a încercat iar. 

— Îmi pare foarte rău. 

— O să mai fii prietenă cu ea? 

— Cu Bellamy Marshall? 

— Da. 

Kelly a continuat: 

— E singura prietenă pe care o am la şcoală. 

Mama s-a ridicat în picioare, cu faţa către ea. Mâinile îi 
atârnau acum pe lângă corp şi părea mai blândă, mai puţin 
mânioasă. 

— Eşti drogată, nu-i aşa? a întrebat ea. Ameţită de 
cocaină. 

Kelly a scuturat din cap. 

— Nu acum, mamă. Nu mai sunt. 

— Nu contează. 

Mama i-a întins un teanc gros de bancnote de douăzeci 
de dolari, apoi o foaie de hârtie cu o adresă scrisă pe ea. 

Kelly nu era în stare să zică nimic. Se gândea la toate 
lucrurile pe care mama obişnuia să le spună despre 
Catherine atunci când se certau. Nu eşti o stea. Nu eşti o 
actriță. Eşti o petrecăreaţă. Petrecăreţele sunt ca 
amintirile împărţite pe la petreceri. Se folosesc şi se 
aruncă. Şi, până la urmă, Catherine se dovedise a fi doar 
atât. O amintire de la o petrecere, folosită şi azvârlită. O 
petrecăreaţă moartă pe fundul unui canion. 

Vrei să ajungi ca sora ta? 

— Ţi-am chemat un taxi în timp ce îţi făceai bagajele, a 
spus mama. Ar trebui să coste doar vreo cincisprezece 
dolari. 

Kelly a înghiţit în sec. O lacrimă i s-a prelins pe obraz. 

— Mamă, te rog! 

— Poţi să te întorci, a spus aceasta, dacă promiţi să nu 
mai vorbeşti niciodată cu Bellamy Marshall. 

Kelly s-a uitat lung la ea. A încercat iar. 

— E singura mea prietenă. 

— Adio, Kelly! 

— N-am cum să nu mai vorbesc cu ea. Nu mă poţi 
obliga. Nu e corect. 

— O să te descurci. 

Kelly a strâns hârtia în mâini, simțind un nod în gât şi 
apropierea lacrimilor. 

— A cui e adresa asta? 

Mama a schiţat un zâmbet (un zâmbet stins, care nu i s- 
a oglindit în privire), iar în clipa aceea taxiul a oprit în faţa 
clădirii lor, claxonând. 

— Ea tatălui tău, a spus femeia. 

Capitolul 13 
22 aprilie 2010 


— Vorbeşte-mi despre acele ultime patru luni dinaintea 
morţii lui McFadden, a spus Sebastian Todd, după ce Kelly 
a întors maşina pe autostrada 10, fără să semnalizeze, 
lăsând în urmă dubele paparazzilor. Despre perioada 
petrecută cu tatăl tău. 

Kelly n-a zis nimic. Rămăsese tăcută încă de când el se 
urcase în maşina ei. 

— Ştiu că nu l-ai omorât pe John McFadden, îi declarase 
Todd, iar ea nu-i oferise nici măcar un „hmm”, permiţându- 
i în schimb autointitulatului „jurnalist literar” să se 
holbeze insistent la profilul ei, dând încet din cap în timp 
ce ea conducea şi lăsând ca obişnuita lui pauză sugestivă 
să se prelungească până la limita suportabilităţii. 

Asta era un lucru pe care Sebastian Todd nu-l pricepuse 
niciodată în legătură cu Kelly. Spre deosebire de 
majoritatea celorlalte persoane intervievate de el, ea nu 
simţea nevoia să umple golurile din discuţie. Pe Kelly n-o 
deranja tăcerea. N-o deranjase niciodată. 

Era ciudat că el nu-şi amintise asta. Kelly ştia că 
Sebastian Todd se mândrea foarte tare cu priceperea lui în 
a lua interviuri. În prefața uneia dintre cărţile lui (nu-şi 
mai amintea care) bărbatul îşi comparase abilităţile cu cele 
ale unui mare vânător. (Cunoaşte-ţi prada. Cunoaşte-i 
punctele tari şi slăbiciunile. Găseşte muniţia perfectă şi 
foloseşte-o.) 

Fireşte, astea erau nişte prostii. Todd n-avusese nevoie 
de priceperea lui în ale interviurilor, căci „inovatoarea” sa 
discuţie din închisoare cu Kelly (cea tipărită în cartea lui 
intitulată Mona Lisa şi nominalizată pentru premiul 
Pulitzer) fusese descrisă chiar de autor ca fiind o operă de 
„nonficţiune creativă” - adică ceea ce se dovedise a fi un 
fel mai pretenţios de a spune „aproape complet inventată”. 

Kelly nu rostise niciodată vreuna dintre acele afirmaţii 

pe care el pretindea că le făcuse în timpul interviului, nu 
spusese niciodată că moartea lui John McFadden „a fost să 
fie”. Nu vorbise niciodată despre convingeri şi cu siguranţă 
nu se descrisese ca fiind „o unealtă a sorții”. 

De fapt, Kelly nu-şi amintea să-i fi spus mare lucru lui 
Sebastian Todd, acest „important jurnalist” despre care nu 
mai auzise până atunci şi care venise îmbrăcat în costum 
alb într-o închisoare pentru femei. Un costum alb şi o freză 
asortată, de parcă ar fi fost omul din reclama la folie 
alimentară Glad. Încă îşi amintea că se întrebase: Și se 
presupune că eu ar trebui să am încredere în tipul ăsta? 

Pe vremea aceea, Kelly era între doi avocaţi, fără părinţi 
prin preajmă care s-o sfătuiască, cu tatăl deja pe jumătate 
distrus, cu mama dispărută de pe faţa pământului. Todd îi 
scrisese câteva scrisori care ei i se păruseră slugarnice, 
aproape ca ale unui psihopat. Nu voise să discute deloc cu 
el, însă directorul închisorii făcuse să pară că e o obligaţie. 

— De ce l-ai ucis pe John McFadden? o întrebase Todd 
pe Kelly, după ce fusese condus în celula ei, după un 
preambul stupid despre vreme, în care Todd îi spusese cât 
de frumos şi însorit e afară, de parcă în Carpentia n-ar fi 
existat o curte. („les în fiecare zi”, îi răspunsese ea, 
nedumerită.) Şi apoi, bum, întrebarea de 64.000 de 
dolari", cu prenumele ei rostit la final, doar ca să pară 
personală. 

— De ce l-ai ucis pe John McFadden, kelly? 

Şi pe atunci încercase să-şi folosească pauza lui cea 
semnificativă. Kelly se uitase fix în ochii lui Todd până 
când acesta clipise şi tuşise pentru a-şi drege vocea. Apoi 
îşi întorsese privirea către gardian şi spusese: 

— Nu mai vreau să fac asta. 

Zău, ai crede că o să-şi amintească un asemenea 
moment. 

— Cum s-a purtat tatăl tău în acele luni? întreba acum 
Todd, umplând din nou tăcerea. Cât ai locuit cu el. A fost 
câtuşi de puţin funcţional? 


17 Numele unei emisiuni-concurs de cultură generală, difuzată la 
televiziune în SUA la mijlocul sec. XX (N. red.). 

— Funcţional? 

— Da. Când a fost interogat în timpul procesului, tatăl 
tău a spus... 

— Ştii ce mi-ar plăcea, ST? 

Altă pauză. 

— Cred că da. 

— Serios? 

— Da. Ţi-ar plăcea ca povestea ta să fie spusă. Adevărata 
ta poveste. 

— Nu, a zis ea. Mi-ar plăcea să te arunc din maşină. 

— Nu vorbeşti serios. 

— Oh, ba da! Mi-ar plăcea să întind mâna, să-ţi deschid 
portiera şi să te împing afară, peste marginea şoselei 
ăsteia suspendate. Nu ai centura pusă, aşa că mi-ar fi uşor. 

— Uite ce e, a început Todd. Ştiu că noi doi n-am fost 
întotdeauna de acord. Ştiu că nu ţi-au plăcut faptele pe 
care le-am scos la iveală în cartea mea. 

— Fapte? Mi-ai pus vorbe în gură! 

Bărbatul a scuturat din cap. 

— Am dat glas gândurilor tale. 

— Doamne! 

— Ştiu că ţi-am făcut rău. 

— Îţi supraestimezi importanţa în viaţa mea. 

Kelly a accelerat, schimbând banda. A auzit ţăcănitul 
centurii lui de siguranţă şi, în ciuda tuturor celor 
întâmplate, a schiţat un zâmbet. L-am speriat. 

— Kelly, te rog! a zis Todd. Încearcă să-mi răspunzi la 
întrebare. 

— De ce aş vrea să fac asta? 

— Pentru că eu pot să te reabilitez. Oamenii n-o să se 
mai grăbească să te judece pentru ce i s-a întâmplat lui 
Sterling Marshall, dacă o să-şi dea seama că s-au înşelat 
tot timpul în privinţa lui John McFadden. 

— N-am timp pentru aşa ceva. 

— Tatăl tău era dependent de analgezice, nu-i aşa? Din 
cauza tuturor accidentărilor pe care le suferise fiind 
cascador. Ori avea dureri permanente, ori era ameţit de 
pastile. Abia dacă reuşea să supravieţuiască fiecărei zile, 

chiar şi pe atunci. 

— Şi? 

— Şi filmul pentru care a suferit foarte multe dintre 
acele accidentări. Cel în care a fost ars... 

— Era un film de groază. Nu ştiu cum se numea. 

— Se numea Groapa demonilor. 

— N-am auzit niciodată de el. 

— Foarte puţini oameni au auzit. A fost un film de 
categoria a doua, făcut de un producător italian. De fapt, 
n-a văzut niciodată lumina zilei. 

— Mersi pentru lecţia de cinematografie. Acum, unde 
pot să te las? 

— Groapa demonilor a fost primul film regizat de John 
McFadden. 

Kelly a strâns volanul în mâni. Tata de ce nu mi-a spus 
niciodată asta? De ce nimeni... 

— Şi ce? 

— McFadden nu l-a despăgubit niciodată. 

— Tu crezi că, dintr-odată, tata l-a omorât pe John 
McFadden şi a dat vina pe mine. Pentru neplata unei 
daune vechi de douăzeci de ani. 

Todd a făcut încă o pauză lungă şi semnificativă. Kelly a 
lăsat-o să se scurgă. 

— Nu eu spun asta, a zis în cele din urmă bărbatul. 

Kelly s-a întors către el. Urma o ieşire de pe autostradă, 
aşa că a cotit spre ea, a tras pe marginea drumului, a 
intrat cu scrâşnet de roţi pe o stradă de locuinţe şi a oprit 
maşina. Habar n-avea unde se aflau. Nu-i păsa. 

— Ai stat de vorbă cu tata? 

El a surâs. 

— Calmează-te! 

— Să nu îndrăzneşti să-mi spui asta! 

— Kelly, a zis Todd. Îţi recomand cu căldură să te uiţi la 
film. Cred că pot să-ţi fac rost de o copie, să-ţi trimit prin 
e-mail un link de descărcare. Du-te la minutul 1:23. E uşor 
de reţinut. Unu, doi... 

— Ascultă! l-a întrerupt Kelly. Tata nu e în toate minţile. 
Iar dacă l-ai deranjat, jur pe ce am mai sfânt... 

— Stai aşa, stai aşa! 

— O să te omor. Şi nu-mi pasă cum sună asta. E oficial. 
O să te omor. 

Todd şi-a ridicat ambele mâini, cu degetele răsfirate. 

— N-am stat de vorbă cu tatăl tău, a recunoscut el. 

— Atunci doar îndrugi verzi şi uscate? 

Buzele lui au tresărit uşor, în timp ce mâinile îi 
rămâneau ridicate, ca şi cum Kelly l-ar fi ţinut ostatic când, 
de fapt, începea să pară că e tocmai invers. 

— Am discutat cu machieuza filmului. 

Lui Kelly i s-a tăiat răsuflarea. 

— Ce? 

— Machieuza care a lucrat la Groapa demonilor, a spus 
el. Sigur ştii cum s-au cunoscut părinţii tăi. Machieuza era 
mama ta. 

Kelly s-a întors către el. Nu era în stare să vorbească. 

— Apropo, mama ta arată grozav, a continuat bărbatul, 
rânjind triumfător înspre prada lui. Voi două chiar ar 
trebui să reluaţi legătura. 


S-a ținut de cuvânt, şi-a zis Kelly, căci două ore mai 
târziu, când a ajuns în casa ei întunecată şi goală, după ce 
îl dusese pe Sebastian Todd înapoi la maşina lui, a găsit un 
e-mail de la STorytellerQaol.com: un link către Groapa 
demonilor. Era singurul e-mail pe care îl primise, iar când 
şi-a verificat ambele căsuțe vocale, a constatat că şi ele 
erau goale. Mă rog, căsuţa vocală asociată Arhivei Foto a 
Hollywoodului era plină de apeluri din partea reporterilor, 
dar nimic de la Shane. Absolut niciun mesaj. 

— Ce-am făcut ca să te pierd? 

A pus întrebarea cu voce tare, în bucătăria goală şi 
întunecată, în timp ce aprindea lumina şi îşi oprea privirea 
asupra  uscătorului de rufe. Se gândea la hainele 
dinăuntrul lui, la petele de sânge frecate şi spălate, făcute 
să dispară ca şi cum n-ar fi fost niciodată acolo. Oamenii 
nu-i pierzi din cauza a ceea ce ai făcut, şi-a amintit ea. Ci 
din cauza a ceea ce cred ei că ai făcut. 

A apăsat pe link. În timp ce filmul se descărca, s-a dus la 

frigider, a scos o cutie cu bere şi a deschis-o. A lăsat 
lichidul rece şi amar să i se scurgă pe gât, simțindu-se ca 
de fiecare dată când bea alcool după ce, vreme de aproape 
douăzeci şi cinci de ani, fusese lipsită de el. Liberă. Şi 
puţin îngreţoşată. 

Până să golească ea cutia, descărcarea se încheiase 
deja. S-a întors la computer şi a deschis fişierul. Când s-a 
ivit dreptunghiul negru, a apăsat pe pictograma care 
mărea imaginea pe tot ecranul, apoi a dat „play”. 

Imediat a apărut genericul de început: rudimentar, 
sinistru, mustind de roşu, plutind peste chipul îngrozit al 
unei tinere voluptuoase, legate fedeleş, cu ochii acoperiţi 
şi cu un căluş în gură. 


GROAPA DEMONILOR 
UN FILM DE JOHN MCFADDEN 


Kelly s-a uitat fix la nume, JOHN MCFADDEN, la literele 
sângerii. Şi-a amintit cât de mult îl îndrăgise într-o 
perioadă a vieţii ei, cât de mult îl invidiase pe Vee pentru 
că avea drept tată un astfel de om: ager, priceput şi 
responsabil. Așa cum ar trebui să fie un tată, îşi spunea ea 
pe atunci, înainte să afle cine era cu adevărat John 
McFadden. 

Şi iată, părinţii ei se cunoscuseră pe platoul unui film 
regizat de McFadden... Încă un lucru pe care mama nu mi 
l-a spus niciodată. 

Kelly a încercat să-şi alunge gândul din minte. Rose 
Lund, sau cum şi-o mai fi zicând ea acum, în spatele 
zidurilor acelui loc în care trăia... O comunitate? O sectă? 
Era un loc simplu şi sigur, undeva unde s-o iau de la capăt, 
după cum scrisese Rose într-o scrisoare trimisă lui Kelly cu 
douăzeci şi şapte de ani în urmă. Ea numea acel loc Acasă. 

Te iubesc, Kelly. Fac aşa cum e cel mai bine pentru 
amândouă. Nu te gândi că am plecat. Gândeşte-te că m-am 
dus Acasă. 

Preţ de câteva clipe, Kelly şi-a permis să încerce să-şi 
imagineze cum trebuia să arate mama ei în prezent. 

Sebastian Todd îi spusese că femeia avea părul alb şi 
obrajii rotunzi, îmbujoraţi, iar ei îi venea greu să şi-o 
închipuie cu ceva din toate astea. Acea Rose Lund pe care 
o ştia ea era musculoasă, cu părul blond-roşcat, machiată 
cu îndemânare pentru luminile puternice de la I. Magnin, 
cu zece ani mai tânără decât era Kelly acum... 

Mamă, te rog, nu mă părăsi! scrisese Kelly la rândul ei, 
cu inima bătându-i atât de tare încât literele îi tremurau pe 
hârtie. Nu mai am pe nimeni altcineva. Nu mai primise 
niciun răspuns. 

E în viaţă. Kelly bănuise întotdeauna că mama ei nu 
murise. Dar a presupune şi a şti sunt două lucruri diferite. 

— A trăit în acelaşi loc toţi anii ăştia, îi spusese 
Sebastian Todd. Vrei să ştii unde? 

— În niciun caz. 

Kelly s-a concentrat asupra ecranului, acolo unde se 
perindau numele unor actori despre care nu auzise 
niciodată. O umbră cădea pe chipul femeii legate la ochi, 
ce îşi arcuia spatele în acel soi de groază extatică, întâlnită 
doar în filmele proaste, niciodată în realitate. Mai mult o 
poză, decât o emoție. Câţiva dintre nasturii cămăşii ei s-au 
desfăcut brusc. 

Doamne, Kelly nu ştia cât mai putea să îndure din 
porcăria aia. Du-te la minutul 1:23. Uşor de reţinut. Unu, 
doi... 

A îndreptat cursorul către butonul pentru derulare 
rapidă de pe ecran tocmai când o gheară smulgea legătura 
ce acoperea fruntea tinerei. Între ochii ei îngroziţi fusese 
desenat un uriaş tatuaj tribal. Era marea dezvăluire a unei 
pentagrame  sângerii, împodobite cu stele şi litere 
străvechi. Munca asiduă a mamei lui Kelly, machieuza... 

Buzele tinerei tremurau în jurul căluşului. Zbiera în timp 
ce demonul îi desfăcea cămaşa, pentru a-i scoate la iveală 
întregul sutien din dantelă neagră. Fata a făcut ochii mari 
în clipa în care ghearele lui i-au spintecat gâtul... 

Kelly a încremenit. Acum demonul se uita pieziş la 
aparatul de filmat, aşa că a derulat înapoi cu câteva 
secunde, nu pentru a o vedea pe însângerata actriţă de 

mâna a doua, ci pentru a reciti ultimul nume care urca pe 
ecran. 


PRODUCĂTOR EXECUTIV... STERLING MARSHALL 


Kelly a scuturat din cap. El finanţase filmul. 

— Tu l-ai lansat pe John McFadden, a spus ea către 
ecran. 

Către Sterling Marshall, care murise. Către întuneric. 
Apoi a derulat până la minutul 1:23. Şi-a privit tatăl cum 
arde. 


În primul lui bilet, Sebastian o numise Rose Lund. Rose 
Lund, un nume pe care nu-l mai folosise de aproape 
treizeci de ani. Asta îi tăiase răsuflarea preţ de câteva 
secunde. Vechiul, tristul ei nume, scris cu acele litere 
rotunjite, nefamiliare, pe un plic roz-aprins şi apoi din nou, 
pe foaia din interior. 

Acum o chema Ruth Freed. Un nume pe care şi-l alesese 
singură, cu treizeci de ani în urmă, atunci când renunţase 
la puţinele sale bunuri lumeşti, şi la mult mai însemnatele 
ei greşeli lumeşti, şi se mutase împreună cu Zeke şi cu 
restul grupului. Toţi cei de acolo, din comunitate, îşi 
aleseseră la sosire nume noi, o decizie cu rol practic, dar şi 
simbolic, iar fosta Rose Lund nu tratase această alegere cu 
superficialitate. De fapt, o privise cu o oarecare teamă. 
Cum să se decidă ea asupra unui nume, când toate 
deciziile pe care le luase de-a lungul vieţii se dovediseră în 
permanenţă greşite? 

— Încearcă să găseşti ceva inspirat de Shakespeare sau 
din Biblie. 

Sfatul venise de la Zeke, pe numele lui întreg Ezechiel, 
care clar optase pentru cea de-a doua variantă. Aşa că 
Rose procedase la fel, studiind pasaje din Biblie, până când 
o găsise pe Ruth: pierdută, fără copii, tânjind după 
mântuire. Perfect! Numele Freed!* venise literalmente la 
pachet cu mutarea. Şi Ezechiel purta acelaşi nume, la fel 

ca toţi cei care trăiau în comunitate, înţelesul lui fiind 
evident şi adevărat. 

Cu toate astea, când văzuse scris Rose Lund, Ruth se 
simţise... nostalgică nu e un cuvânt potrivit. Nu voia să-şi 
recapete vechiul nume mai mult decât voia să-şi recapete 
viaţa asociată lui. Dar altceva îşi dorea ea, aproape cu 
ardoare. Dorinţa a devenit tangibilă abia când a citit 
biletul, mai ales acel fragment în care scria: Ştiu că-ti 
iubeşti fiica. 

Se întâmplase cu şase luni în urmă, la sfârşitul după- 
amiezii, imediat după cină. Pentru că în seara aceea era de 
serviciu, Ruth tocmai strângea farfuriile. Jeremiah, care 
stătea de pază, dăduse buzna în sala de mese, cu un aer 
atât de încordat, încât Ruth crezuse că iar au venit 
poliţiştii. 

— E aici o fostă Rose Lund? întrebase Jeremiah, căci 
nimeni de acolo nu cunoştea fostele identități ale celorlalţi. 

Nimeni nu voia să le ştie. Asta era şi ideea. 

Ruth ridicase o mână tremurândă. Jeremiah îi dăduse 
biletul, explicându-i că bărbatul care i-l lăsase se afla în 
faţa porţii, aşteptând. Ea citise scrisoarea în grădina de 
cactuşi, cu Zeke alături. 

— Un vechi prieten? întrebase el. 

— Un om complet străin. Dar o cunoaşte pe una dintre 
fetele mele. Vrea să ne întâlnim. Ar trebui să mă duc? 

— Mă întrebi pe mine. Insă ştii deja răspunsul. 

Ruth părăsise grădina de cactuşi şi, pentru prima dată 
după ani întregi, ieşise pe poartă pentru a-l întâlni pe 
străin, pe Sebastian Todd. 

La prima vedere o impresionase, aproape că o 
intimidase, acel bărbat elegant, chel, venit din lumea de 
afară. Un jurnalist nominalizat pentru premiul Pulitzer, 
îmbrăcat în alb din cap până în picioare, care pretindea nu 
doar că o cunoaşte pe Kelly, ci şi că a scris o carte despre 
ea. (Aş putea să-ți trimit un exemplar, îi spusese el. Dar s- 
ar putea să nu-ţi placă.) 

El îi dăduse lui Ruth două informaţii: (1) Kelly ieşise din 
închisoare de aproape cinci ani. (2) Acum era căsătorită cu 

Shane Marshall. 

Ruth se prăbuşise la auzul numelui. Fiul lui Sterling 
Marshall. Fratele lui Bellamy Marshall şi acum soţul lui 
Kelly? Nu era cu putinţă! Nimic din toate astea nu era cu 
putinţă. Atâta vreme reuşise să ţină trecutul la distanţă, 
dar ascultând vorbele acelui om, îl simţise prăvălindu-se 
peste ea, zdrobind-o. Îl acuzase pe Sebastian Todd că 
minte, fiindcă o minciună din partea lui ar fi fost singura ei 
speranţă. Îi ceruse să plece şi să nu se mai întoarcă, dar 
răul fusese deja făcut. 

La o săptămână după prima vizită a lui Sebastian Todd, 
Zeke se trezise scăldat în sudoare, cu buzele vinete, 
tremurând incontrolabil. Folosise telefonul de urgenţă 
pentru a chema salvarea, iar câteva zile mai târziu, când 
se întorsese din oraş cu un diagnostic, refuzase să 
vorbească despre asta. 

Ruth ştia că, din punct de vedere logic, vizita lui 
Sebastian Todd n-avea nicio legătură cu boala lui Zeke, dar 
o parte din ea (aceeaşi parte care ştia că e vinovată pentru 
soarta fiicelor ei) simţea altceva. Incă de când Ruth stătuse 
de vorbă cu acel aducător de veşti proaste îmbrăcat în alb, 
lui Zeke îi fusese din ce în ce mai rău. Slăbea văzând cu 
ochii în coliba lui, zăcând întins pe salteaua subţire, 
scăldată în sudoare, cu toate păturile date la o parte şi cu 
Ruth alături, dându-i cu lingura supă călduţă de pui - 
singurul lucru pe care îl mai putea mânca în ultima vreme. 

În acelaşi ungher întunecat al minţii ei, Ruth ştia, într-un 
fel ciudat, că Sebastian Todd se întorsese, iar bătaia 
uşoară în uşa lui Zeke i-a confirmat bănuiala. Bătaia şi 
vocea lui Demetrius. 

— Ruth? Eşti acolo? 

— Da. 

Demetrius a băgat capul înăuntru. Tare frumos şi tânăr 
mai era acel cap, cu bucle blonde, buze pline ca de 
heruvim şi ochi albaştri precum cristalul. Ochii lui Zeke. 
Mama băiatului, Ophelia, părăsise comunitatea cu trei ani 
în urmă. Dar, spre deosebire de Ruth, ea lăsase în urmă un 
copil puternic, matur şi încrezător, cu un tată capabil să-l 

crească. Demetrius avea acum optsprezece ani, aceeaşi 
vârstă pe care o avea Kelly când fusese găsită vinovată 
pentru crimă. Lui Ruth i se rupea inima când se uita acum 
la el, la cât de matur era. 

Tânărul i-a întins un plic roz-aprins. 

— E... ăăă... la poartă un bărbat îmbrăcat într-un costum 
alb? 

Ruth a simţit un cleşte în stomac. 

— Nu vreau să-l văd. 

— Eşti sigură? a întrebat Zeke, cu glas blând şi slăbit. 
Nu vrei să citeşti scrisoarea? Ar părea o idee bună, nu-i 
aşa? 

Ruth a oftat. Nu putea să-i spună „nu” lui Zeke. Trăia ca 
să-l ştie calm şi fericit, iar dacă refuza una dintre sugestiile 
lui, avea impresia că face exact pe dos. N-a spus nimic, 
doar a întins mâna. Demetrius s-a apropiat de ea şi i-a dat 
biletul. Era cu treizeci de centimetri mai înalt decât Ruth, 
însă pentru ea rămăsese tot un băieţel. La urma urmei, îl 
ajutase să înveţe să folosească toaleta, încă îi făcea 
fursecuri - cele cu două feluri de fulgi de ciocolată erau 
preferatele lui. Pe vremea când băiatul avea cinci sau şase 
ani, fusese un răstimp (durase opt luni bune, dacă nu chiar 
un an) în care el insistase să-i spună Nana. Aceea fusese 
cea mai fericită perioadă din viaţa ei. 

— Mersi, Deedee, i-a spus Ruth acum, adresându-i-se cu 
porecla din copilărie. 

Demetrius i-a zâmbit. Şi-ar fi dorit să-l strângă la piept, 
să-l transforme din nou într-un copilaş, să-l păstreze aşa 
pentru totdeauna. 

Înainte de a se întoarce să plece, Demetrius a mers 
lângă patul tatălui său şi a sărutat uşor fruntea lui Zeke. 

— Te iubesc, i-a şoptit bărbatul. 

Dar Demetrius ieşise deja, închizând bine uşa colibei în 
urma lui. 

— E un tânăr de ispravă, a zis Ruth. Ar trebui să fii 
mândru. 

Zeke a închis ochii. 

— Citeşte biletul, a spus el. 

Ruth l-a ascultat. Mesajul avea un singur rând: Kelly e în 
pericol. 


Ruth s-a întâlnit din nou cu Sebastian în faţa porţii. Nui 
se părea corect să-l invite înăuntru şi nu pentru că n-ar fi 
avut încredere în el (deşi nu avea). Adevăratul motiv era că 
se temea de efectul pe care l-ar fi putut avea asupra unora 
dintre copii, a celor născuţi acolo, care crescuseră văzând 
doar haine cusute cu stângăcie şi lucruri la mâna a doua. 
Şi uitându-se acum la el, cum stătea sprijinit de Bentley-ul 
lui verde ca dolarii, cu costumul alb sclipind în lumina 
lunii, Ruth a ştiut că instinctul n-o înşelase. Sebastian a 
întins mâna ca să o strângă pe a ei, iar femeia i-a observat 
ceasul: voluminos şi futurist. Probabil un Rolex, sau 
oricare o fi fost echivalentul pentru lumea de afară din ziua 
de azi. Pe vremea când o chema Rose Lund, Ruth s-ar fi 
topit după bărbatul ăsta. 

— Mulţumesc că ai acceptat să ne vedem, a spus el. Ştiu 
că nu ne-am despărţit în cele mai bune condiţii. 

Purta ochelari eleganţi şi avea o privire intensă, 
hotărâtă, pe care Ruth ştia că e mai bine să n-o 
întâlnească. 

— Nu mi-ai dat de ales cu mesajul tău. 

Era o noaptea senină, înstelată, în care bătea vântul. 
Aerul răcoros se strecura pe sub cămaşa de flanelă a lui 
Ruth şi îi răvăşea părul. Femeia s-a cutremurat. 

— Ce s-a întâmplat cu Kelly? 

— Sterling Marshall. 

Numele ăla! Ruth a închis strâns ochii. 

— Ce-i cu el? 

— E mort. 

— Ce? 

— A fost împuşcat mortal. Două gloanţe în piept, unul în 
cap. Exact ca John McFadden. Poliţia o suspectează pe 
Kelly. 

Lui Ruth i s-au înmuiat genunchii. A căzut pe jos, 
picioarele alunecându-i de sub ea, pământul izbindu-i 
obrazul, şoldul, palmele. 

— Oh, Doamne... Ruth! a strigat Sebastian, ghemuindu- 
se lângă ea. Mă auzi? 

Nu leşinase. Nu era vorba despre asta. Trupul ei cedase, 
renunțând ca şi cum muşchii, oasele şi celulele n-ar mai fi 
vrut să facă parte din ea. Sterling împuşcat mortal. Kelly 
suspectată. 

— E vina mea, a şoptit Ruth. 

— Ce? Nu! a spus el. Bineînţeles că nu e vina ta. 

Sebastian a cuprins-o cu braţele şi a ridicat-o în 
picioare. l-a dat la o parte părul de pe faţă. Avea mâinile 
moi şi mirosea a parfum scump. Era pentru prima dată 
după multă vreme când se afla atât de aproape de un 
bărbat care nu puţea a transpiraţie şi săpun făcut în casă, 
iar asta a purtat-o, din nou, acolo unde nu voia să 
meargă... 

— Este. 

— Ascultă! 

Bărbatul a prins-o de umeri. 

— Ascultă-mă! 

Kelly. Numele îi umplea gândurile lui Ruth, 
îngreunându-i peste măsură inima. 

— Ea l-a omorât pe Sterling Marshall. 

Sebastian a scuturat din cap. 

— Nu l-a omorât. Aş fi în stare să pariez pe viața mea, a 
spus el. Şi, sincer să fiu, nu cred că l-a omorât nici pe John 
McFadden. 

Ruth şi-a îngăduit să-i întâlnească privirea. La lumina 
lunii, ochii lui aveau o nuanţă stranie de galben-verzui, ca 
ai unei pisici. 

— Tu vorbeşti serios! a spus femeia. 

El a dat din cap în semn de încuviinţare. 

— Am discutat cu fostul tău soţ. 

— Jimmy? 

A fost cât pe ce să se prăbuşească iar. 

— Jimmy încă trăieşte? 

— E într-un azil şi... mă rog, e bine, a răspuns Sebastian, 
uitându-se în jos. Mi-a vorbit despre Groapa demonilor, 
despre felul în care McFadden a fost răspunzător pentru 

rănile lui. Mi-a spus că McFadden merita să moară şi că el 
l-a ucis. 

Ruth şi-a încrucişat braţele la piept, îmbrăţişându-se 
singură ca să se apere de frig, de propriile gânduri. 
Groapa demonilor. Doamne, filmul ăla oribil! Amintirile pe 
care le dezgropa... 

— ...am văzut şi eu filmul, spunea acum Sebastian. 
Scena în care bietul om arde e îngrozitoare. Şi n-a primit 
nicio compensatie. Să fi fost în locul lui, şi eu aş fi făcut-o. 
L-aş fi omorât pe John McFadden cât ai clipi. 

— Te-ai întâlnit cu ea? a întrebat Ruth, înghițind în sec. 
Ai stat de vorbă cu fiica mea? 

— Da. Chiar înainte să vin aici. 

— Ce mai face Kelly? s-a interesat ea. 

— N-a vrut să discute despre McFadden ori despre tatăl 
ei. 

Bărbatul s-a uitat la Ruth. 

— Şi ar trebui să-ţi mărturisesc că am minţit-o. l-am zis 
că de la tine am aflat despre Groapa demonilor. 

Sebastian şi-a dres vocea. 

— Îmi pare rău, dar dacă n-aş fi procedat aşa, m-ar fi 
azvârlit dintr-un vehicul în mers. 

Ruth a tras aer adânc în piept. Din depărtare a auzit un 
coiot, cu urletul lui ca un plânset. 

— Vreau doar să ştiu ce mai face Kelly. E sănătoasă? 
Fericită? Mă rog, în afară de... 

— Rose, a spus el. Nu cred că ştie în ce pericol se află. 

— Dar... Ai zis că nu ea l-a omorât pe Sterling. 

— N-are importanţă! E o ucigaşă. Intotdeauna va fi o 
ucigaşă şi, atâta vreme cât ăsta va rămâne adevărul, ea va 
fi mereu personajul negativ. 

— N-o pot aresta pe baza unor păreri. 

— Fie că o arestează, fie că nu, un om bun şi-a pierdut 
viaţa. Un erou al cinematografiei. Şi sunt mulţi care o 
urăsc pentru asta. 

Sebastian a făcut un pas mai aproape şi i-a pus o mână 
pe umăr. 

— E în pericol. 

— Ce pot eu să fac? 

— Poţi să mă ajuţi, a răspuns bărbatul. Să mă ajuţi să-i 
rescriu povestea. 

Ruth s-a sprijinit de Bentley şi a ridicat ochii. Era uluitor 
cât de multe stele puteai să vezi acolo, în deşert. Cerul era 
plin de ele, de parcă ar fi fost strasuri pe un şal de catifea 
neagră, făcând nopţile atât de frumoase, încât păreau 
aproape ostentative. Lui Ruth încă îi venea greu să accepte 
că, în acelaşi timp, exact acelaşi cer era complet lipsit de 
stele în Hollywood, unde căpăta o nuanţă anostă de 
purpuriu, din pricina luminilor puternice şi a gazelor de 
eşapament. Aceleaşi stele care lui Ruth îi tăiau răsuflarea 
fuseseră mereu acolo. Însă pentru Rose Lund, ele nici nu 
existaseră. 

— Au aruncat cu pietre în apartamentul meu, a spus ea. 

— Ce? 

— După arestarea lui Kelly, mi-au lovit geamurile cu 
pietre. Mi-au strigat că sunt o ticăloasă, o mamă rea. 

Glasul ei era blând, trist. Parcă nu-i aparţinea. 

— Cine? 

— Nu-i cunoşteam. Nu conta. Oricine ar fi fost, aveau 
dreptate. 

O lacrimă i s-a scurs pe obraz, fierbinte şi încărcată de 
ruşine. Sebastian i-a îndepărtat-o. 

— Vrei să mă ajuţi? 

— Sunt un om rău. 

Bărbatul i-a întors faţa către el, i-a cuprins cu mare grijă 
bărbia în palmă, ca şi cum ea ar fi fost ceva mic, plăpând şi 
curat. 

— Nu pot... 

Sebastian i-a pus un deget pe buze. A clătinat încet din 
cap. 

— Niciun om nu e rău la nesfârşit, doamnă Lund, a zis 
el. Decât dacă vrea să fie. 


Kelly a revăzut scena. Eroul principal, de o frumuseţe 
insipidă, împingându-l pe demonul cel rău în groapa 
cuprinsă de flăcări. Schimbare rapidă de plan, după care 

înapoi la demonul care se zvârcolea, la tatăl lui Kelly care 
se zvârcolea în costumul lui de demon, aruncându-şi capul 
pe spate, trăgându-se de pielea solzoasă... un urlet clar şi 
totuşi camera continuase să filmeze. Eroul principal bate 
în retragere, nesiguranța lui fiind atât de evidentă, de 
reală... Camera lui John McFadden continuă să filmeze, în 
vreme ce Jimmy Lund arde. 

Kelly şi-a şters o lacrimă. 

— Din punctul de vedere al tatălui meu, există două 
feluri de oameni pe lumea asta: cei care contează pentru 
povestea lui şi cei care nu contează. 

Aşa îi spusese Vee cândva. Kelly nu-şi mai amintea de 
ce, dar probabil că fusese cel mai adevărat lucru pe care i-l 
zisese vreodată. 

— Tatăl meu ştie cum să spună o poveste bună. Din nu 
ştiu ce motiv, are impresia că asta îl face un om bun. 

Într-unul dintre rarele momente în care nu era 
preocupată de sine, mama îi povestise lui Kelly că, înainte 
de a suferi accidentările, Jimmy fusese destul de pasionat 
de sport. Şi chiar un aventurier, aşa cum era de aşteptat 
din partea unui cascador profesionist, genul care caută 
ceea ce lumea obişnuia să numească „stări euforice 
naturale”. 

— Aş fi fost în stare să-l privesc la nesfârşit cum face 
surf, îi povestise mama. Nu exista val prea puternic pentru 
omul ăla, iar felul în care işi întindea braţele, Kelly... 
Dumnezeule! Era magnific! 

Jimmy era acum într-un azil aflat la intersecţia dintre 
Hollywood şi Highland. Kelly îl vizitase doar o singură 
dată. În săptămâna de după ce ieşise din închisoare. 
Bărbatul avea mintea rătăcită. Demenţă, provocată de 
anemia pernicioasă şi înrăutăţită de anii în care se hrănise 
prost şi luase medicamente fără măsură. Împărţea o 
cameră cu un alt bătrân, care când şi când începea să ţipe. 
Dar pe Jimmy nu părea să-l deranjeze - prietenos ca 
întotdeauna, chiar şi chinuit de confuzie. Era dureros de 
slab, cu obrajii scofâlciţi. Avea pielea zbârcită şi pătată, iar 
şuviţele de păr rar şi alb îi răsăreau ici şi colo, ca nişte 

fărâme de vată folosită. Dar zâmbetul îi rămăsese acelaşi. 
Şi tocmai această bucăţică neschimbată, singurul lucru 
care amintea de Jimmy aşa cum îl cunoscuse Kelly, tocmai 
acel zâmbet era cu mult mai sfâşietor decât toate 
schimbările petrecute. 

— Intotdeauna mi-ai fost prietenă, Sondra, îi spusese el 
lui Kelly. 

O confundase cu Sondra Locke. Kelly nu s-a mai întors 
niciodată acolo. Dar a sunat în fiecare săptămână, ca să 
afle veşti despre el. A stat de vorbă cu asistentele. Însă n-a 
fost în stare să revadă acel zâmbet. N-a putut suporta. 

Kelly şi-a pus capul pe masa din bucătărie şi a încercat 
să închidă acel sertar, cel în care se afla tatăl ei, acelaşi în 
care acum se găseau John McFadden şi poveştile spuse de 
el. Dar sertarul s-a încăpățânat să rămână deschis, privind- 
o cu ură. Ea s-a lovit cu capul de masă, doar o dată, 
sunetul izbiturii întrerupând liniştea şi dând un ecou 
durerii. 

Kelly s-a dus la frigider şi a mai luat o bere. Obişnuia să 
glumească deseori cu Shane, spunând că şi-a „umplut 
carneţelul de bal cu chimicale”, referindu-se la faptul că în 
tinereţe luase îndeajuns de multe substanţe halucinogene, 
încât să-i ajungă o viaţă întreagă. Dar, cu toate că era 
adevărat, acum avea nevoie de ceva. Ceva mai puternic 
decât o bere, care să îndulcească lucrurile şi să le facă 
puţin mai clare. 

Trebuia să se mulţumească cu berea. A deschis cutia, a 
golit-o din trei înghiţituri şi abia atunci şi-a dat seama că 
bea singură. Complet singură. Shane nu mai era. Işi făcea 
de cap prin cluburi de striptease. Stătea la sora lui. Shane 
şi tatăl său, amândoi pierduţi într-o singură zi... 

Telefonul din bucătărie a început să sune. Kelly a ridicat 
repede receptorul şi a spus, fără să stea pe gânduri: 

— Shane? 

— Kelly? 

— Da... 

— Sunt de la TMZ şi, în primul rând, vreau doar să-ţi 
spun că-mi pare extrem de rău pentru pierderea... 

Kelly a închis telefonul, cu inima bubuindu-i în piept, cu 
mâinile tremurând. A apăsat pe butonul care afişa numărul 
apelantului şi a parcurs lista apelurilor recente, toate 
venite de la publicaţii ca Los Angeles Times sau AMI şi de 
la tot felul de bloguri despre Hollywood de pe internet, 
fiecare dintre acei ticăloşi lăsându-i în căsuţa vocală 
mesaje învăluite în falsă politeţe, călcându-se în picioare 
ca să ajungă la ea, la Shane, implorând să fie lăsaţi să 
spună ei povestea. 

Există două feluri de oameni pe lumea asta... 

Kelly a trecut peste toate acele numere până când, în 
sfârşit, spre finalul listei, a găsit apelul lui Bellamy din 
acea dimineaţă şi a sunat înapoi. Era trecut bine de miezul 
nopţii, dar nu-i păsa. Ora n-avea nicio importanţă. 

Pasăre de noapte ca întotdeauna, Bellamy a răspuns 
după primul ţârâit. 

— Nu vrea să discute cu tine, a spus ea. 

Iar Kelly a închis ochii, lăsând lacrimile să i se scurgă pe 
la colţurile lor. Vocea lui Bellamy nu se schimbase aproape 
deloc. Parcă ar fi fost copile, căci atunci vorbiseră pentru 
ultima dată. Parcă ar fi fost două copile, certându-se din 
cauza unui băiat... 

— Nu înţeleg ce se întâmplă. 

Nu asta intenţionase să spună Kelly. În toate fanteziile 
furioase pe care le avusese de-a lungul anilor, era ultimul 
lucru pe care îşi imaginase că i l-ar spune lui Bellamy. Dar 
în fanteziile ei, de-a lungul vieţii ei, Kelly nu se mai simţise 
niciodată astfel: neajutorată, ca şi cum întreaga lume ar fi 
fost smulsă de sub ea. Nu mai trăise asemenea senzaţii de 
treizeci de ani. 

— Nu ştii ce se întâmplă? a replicat Bellamy. Eşti o 
psihopată. Eşti malefică. Iar Shane a aflat în sfârşit şi el. 

Kelly a tras aer în piept, a încercat să se liniştească. 

— Am nevoie să stau de vorbă cu Shane. 

Bellamy a oftat - un pufnet prelung, care a răsunat 
dureros în urechea lui Kelly. 

— Nu poţi. Doarme buştean. 

Kelly a închis ochii. 

— Bellamy, îmi pare rău. 

— L-ai omorât pe tata! L-ai omorât pe cel mai bun 
prieten al lui, după care l-ai omorât şi pe el şi tot ce poţi să 
zici e... 

— Am vrut să spun că-mi pare rău pentru Shane. 

Bellamy a scos un sunet de uimire. 

— Te-am primit în viaţa mea! Te-am primit în viaţa mea 
şi tu... tu pur şi simplu... ai distrus-o! Din interior. 

Kelly a scrâşnit din dinţi. Şi-a strâns pumnii. 

— Prostii! Tu m-ai distrus pe mine. M-ai transformat în 
ceva ce nu eram. Ştii al dracului de bine cine era John 
McFadden. 

— Da, ştiu cine era, a răspuns calm Bellamy. Era cel mai 
bun prieten al tatălui meu. 

Acum Kelly dârdâia, întreg trupul i se cutremura, îşi 
simţea creierul incandescent, iar sertarele se deschideau 
brusc, zăngănind şi rupându-se. Afară, a auzit bubuitul 
unui tunet, apoi revărsarea ploii, cerul deschizându-se aşa 
cum rareori o făcea acolo, plângând în hohote. 

— Credeam că îmi eşti prietenă, a spus ea la telefon. 
Singura prietenă pe care am avut-o vreodată. N-ai depus 
mărturie, dar a fost în regulă. Te-am înţeles. Îmi era tare 
dor de tine, Bellamy, dar nu mă sunai niciodată. Îţi 
trimiteam scrisori, dar nu răspundeai niciodată, iar când în 
sfârşit ai făcut-o... când în sfârşit ai sunat... Doamne, în 
acea singură zi în care m-ai sunat şi m-ai întrebat ce mai 
fac, am crezut că o să-mi explodeze sufletul. Îţi păsa cu 
adevărat! Mi-era dor de tine! Aveam nevoie de tine şi tu m- 
ai făcut să spun asta. M-ai făcut să plâng şi să-ţi zic că-mi 
lipseşti. Dar ai procedat aşa doar ca să poţi... transforma 
totul în artă. Îţi aduci aminte ce mi-ai spus, Bellamy? Îţi 
aduci aminte ce mi-ai spus în timpul acelui telefon de cinci 
minute pe care mi l-ai dat când eram în închisoare? După 
ce ţi-am mărturisit că mi-e dor de tine? 

Ploaia tropăia pe acoperiş. 

— Mi-ai spus că mă iubeşti, Bellamy! 

Niciun răspuns. Kelly a ascultat zgomotul ploii până 
când acesta s-a mai potolit, transformându-se într-un 

răpăit surd. I-au trebuit câteva secunde ca să-şi dea seama 
că Bellamy închisese de ceva vreme, că-şi descărcase 
sufletul în faţa unei linii moarte. 

— Măcar nu m-a înregistrat, a şoptit Kelly, cu glasul 
gâtuit, frânt. 

A început să plângă. Pentru Shane şi pentru părinţii ei, 
pentru Sterling Marshall şi pentru Catherine, pentru 
prietenii pe care obişnuia să-şi închipuie că-i are, pentru 
toate lucrurile în care obişnuia să creadă. A plâns pentru 
tot ce pierduse odată cu moartea lui John McFadden şi 
pentru acele lucruri mărunte care încă îi rămăseseră. 

A plâns aşa cum n-o mai făcuse niciodată, sau poate 
doar în copilărie, văitându-se cu glas tare, de vreme ce nu 
era nimeni care s-o audă, unica parte bună în a fi complet 
singur. 

Când în sfârşit s-a calmat îndeajuns încât să-şi şteargă 
lacrimile de pe faţă şi să-şi încetinească respiraţia la un 
ritm normal, Kelly şi-a dat seama că ploaia se oprise. A 
atins fereastra bucătăriei, scăldată în lumina lunii, ceea ce 
făcea ca picăturile de apă să sclipească. Când a plouat 
ultima dată aici? Kelly nu-şi mai amintea. Nu-i venea să 
creadă că acolo avea să mai plouă vreodată. 

A auzit un bubuit în uşa de la intrare. Şi-a aruncat iute 
privirea spre ceasul de deasupra cuptorului. 12:55 
noaptea. Shane dormea buştean, conform spuselor lui 
Bellamy. Cine altcineva putea să bată? S-a gândit la 
reporterii care-i lăsaseră mesaje, la detectivul din acea 
dimineaţă, la toţi oamenii din lume care o urâseră în 
trecut, care probabil că o urau încă, ba chiar mai mult 
acum, în parte din cauza celor petrecute cu Sterling 
Marshall, în parte pentru că toţi preferau să creadă că... 

Tremurând, Kelly s-a îndreptat către suportul de lemn 
de pe marginea mesei de lucru şi a smuls din el un cuţit de 
măcelărie. S-a dus la uşă, şi-a lipit faţa de geam... 

Îi venea greu să vadă prin el, dar i-a zărit silueta. Luna îl 
lumina din spate, ca pe un erou negativ dintr-un film. Însă 
chiar şi la lumina lunii, chiar şi prin geamul mat, Kelly 
reuşea să-i vadă chipul, tatuajele. A aruncat cuțitul şi a 

smucit uşa. 
— Rocky! a spus ea, prăbuşindu-se în braţele sale, 
lipindu-şi faţa de gâtul lui, respirându-l ca pe o amintire. 

Capitolul 14 


Din multe puncte de vedere, McFadden e făcut din 
acelaşi aluat cu Stanley Kubrick şi Hal Ashby - acel soi rar 
de regizori care respiră, mănâncă şi visează propria 
muncă. 

— Tratez contractul pentru un film aşa cum aş trata un 
contract prenupțial, spune el. Semnez doar dacă sunt 
complet îndrăgostit de proiect şi, pe întreaga lui durată, îi 
ofer tot ce am. 

McFadden zâmbeşte, ochii lui căprui şi calzi încreţindu- 
se pe la colţuri. 

— Sunt cum nu se poate mai credincios. 

Devotamentul  mistuitor al lui McFadden pentru 
meşteşugul său a presupus sacrificarea altor aspecte ale 
vieţii lui. Singura sa căsnicie, de când avea în jur de 
douăzeci de ani, cu modelul Leilani Valle, s-a dovedit mai 
scurtă decât unele dintre proiectele sale cinematografice, 
durând mai puţin de doi ani. 

— E uimitor că m-a suportat atâta vreme, râde el. Dar nu 
regret timpul petrecut cu Leilani. M-a ajutat să cresc în 
feluri importante. 

Cel mai important dintre toate, scurta căsătorie a dat 
naştere lui Vincent, în vârstă de paisprezece ani. Pe când 
avea unsprezece ani, acesta a apărut în filmul tatălui său, 
Sfidare - versiunea McFadden a unei partide de pescuit 
tată-fiu. 

— Asta ne-a adus mai aproape. 

McFadden zâmbeşte. 

— Munca apropie întotdeauna. 

Și munca are întotdeauna prioritate. Deşi cercul lui de 
prieteni din industria cinematografică îi include pe 
legendarii „băieţi răi” Jack Nicholson şi Robert Evans, 
chipeşul regizor în vârstă de treizeci şi opt de ani e de cele 
mai multe ori absent de la petrecerile hollywoodiene. 
Curat ca lacrima (mai ales după standardele „capitalei 
filmului“) McFadden nu fumează, arareori bea şi nu merge 

mai niciodată la întâlniri cu femeile. 

— Johnny e cam ca un călugăr, glumeşte prietenul lui 
apropiat, legendarul actor Sterling Marshall. Eu îi tot zic 
„de ce să iroseşti frumuseţea asta?” Dar nu vrea să mă 
asculte. Tot ce-şi doreşte e să „creeze”. 

Asta face ca McFadden să fie la fel de rar în Noul 
Hollywood ca gelul de păr, izmenele ori „păstratul pentru 
după căsătorie”. Dar pe el nu pare să-l deranjeze şi rămâne 
concentrat pe obiectivele lui. 

— Poate că sunt plicticos, dar ştiu ce vreau de la viaţă, 
râde regizorul, al cărui şarm prietenos, combinat cu 
intensa atenţie acordată detaliilor, au dus la performanţe 
ale unor giganţi ca Marshall, Nicholson şi Henry Fonda. 

— Vreau să spun poveşti, declară el. Nimic mai mult, 
nimic mai puţin. 


DIN 

„John McFadden: Portretul unui artist” 
People 

15 aprilie 1978 

Capitolul 15 
14 aprilie 1980 


— Ce-i ăla? a întrebat Bellamy 

— E un sendviş, a răspuns Kelly. Cred. 

Bellamy a izbucnit în râs, dar Kelly s-a simţit oarecum 
prost. Tatăl ei se străduise foarte mult. 

Stăteau aşezate pe covorul cu imprimeu de zebră din 
dormitorul lui Bellamy, aşa cum făceau de cele mai multe 
ori atunci când ar fi trebuit să se afle la şcoală, trăgând un 
cui, Kelly despachetându-şi prânzul pentru ca amândouă 
să scotocească prin el în căutarea a ceva comestibil. 

Tatăl lui Kelly, pe care îl chema Jimmy Lund, se trezea în 
fiecare dimineaţă şi îi pregătea fiicei sale prânzul la 
pachet. Făcea asta indiferent cât de ameţit s-ar fi simţit, 
indiferent cât de rău i-ar fi fost. În ultima vreme, Kelly nu 
prea mai vorbea cu Jimmy. Treceau unul pe lângă altul pe 
hol, mâncau cina mai mult în tăcere. Când ea se mutase în 
apartamentul lui, bărbatul o avertizase că uneori îl doare 
să vorbească. 

— Nu e vina ta, ci a mea, îi spusese el. 

lar asta era o asemenea perioadă. Dar, cu sau fără 
conversații regulate, ea putea oricând să-şi dea seama cât 
de rău îi mergea lui Jimmy de la o zi la alta, judecând după 
calitatea prânzului. S-a uitat la sendviş: o bucată strâmbă 
de caşcaval între două colţuri de pâine. Destul de râu, şi-a 
spus Kelly. 

— Mai e ceva acolo? a întrebat Bellamy. 

Kelly a scos o punguţă de chipsuri Lays care arăta de 
parcă ar fi fost călcată de un camion. Bellamy a oftat. 

— Ştii ce? Mă duc să înfrunt bucătăria. 

I-a întins ţigara de marijuana lui Kelly. 

— Mai vrei? 

Kelly a tras îndelung, a ţinut fumul în piept, aşa cum ştia 
să facă acum, apoi i-a dat drumul uşor, printre buzele 
întredeschise, astfel încât să i se ridice în nas ca un abur. 

Bellamy numea asta stilul francez. A închis ochii şi curând 
a început să se simtă moale, elastică. Se pricepea să se 
ameţească. 

În dimineaţa aceea, după ce-i pregătise prânzul lui Kelly, 
Jimmy stătuse aplecat deasupra chiuvetei din bucătărie, cu 
apa fierbinte curgând preţ de zece, cincisprezece minute, 
umplând întreaga încăpere cu aburi. Vasele murdare se 
adunaseră deja de câteva zile, prin urmare Kelly a 
presupus că tatăl ei urma în sfârşit să le spele. Poate că se 
simte ceva mai bine, se gândise ea. Dar apoi s-a uitat la el, 
chiar s-a uitat la el, cum stătea acolo, perfect nemişcat, cu 
trupul înclinat într-un unghi ciudat, şi atunci şi-a dat 
seama: aţipise. 

Kelly a oprit apa şi l-a lăsat în bucătărie, dormind de-a-n 
picioarelea. A ieşit pe uşă şi s-a dus drept la maşina lui 
Bellamy, care o aştepta. De ce să-l] trezesc? şi-a zis ea. 
Poate că ar fi trebuit s-o facă. 

Din unele puncte de vedere, tatăl lui Kelly era exact aşa 
cum se aşteptase, din altele, se dovedise surprinzător. Se 
aşteptase să fie ameţit de pastile. Mama ei îi spusese cu 
multă vreme în urmă că, după ce suferise arsuri grave în 
timp ce făcea o cascadorie pentru un film horror cu buget 
scăzut, Jimmy devenise dependent de băutură şi 
analgezice ca să poată lucra în continuare. 

— Tatăl tău se droghează cu o dietă regulată compusă 
din Percocet şi Jack Daniel's, zisese ea. 

Aşadar starea lui n-o luase prin surprindere: 
somnolenţa, confuzia, aţipitul, transpiratul şi crizele de 
plâns din toiul nopţii, când pastilele îşi pierdeau efectul, 
iar Kelly ar fi trebuit să doarmă. Bănuise toate astea. 

De fapt, când îşi făcuse apariţia la uşa lui, se gândise că 
are cam cincizeci la sută şanse ca el să fie îndeajuns de 
treaz, încât să-i deschidă. Bătuse cu sfială, cu inima 
bătându-i mai repede, cu faţa încă lipicioasă din pricina 
lacrimilor vărsate în taxi. 

Se gândise să bată mai tare, dar el îi răspunsese. Un tip 
slăbănog, cu ochi mari, înceţoşaţi, ca două ouă prăjite. Era 
mai mic decât şi-l amintea. Dar la urma urmei şi ea era mai 

mare decât fusese ultima dată când îl văzuse. 

— Bună. Sunt... Aăm... K 

Privirea lui se luminase numaidecât. Işi aruncase braţele 
în jurul ei. 

— Ştiu cine eşti! 

O bătuse pe spate cu o forţă neaşteptată şi întrebase de 
mama ei (Rosie e OK?). li dusese valiza în casă, pusese la 
fiert apă pentru ceai şi spusese Nu-mi vine să cred! Fetiţa 
mea! lar şi iar, de parcă ar fi câştigat la loterie. Asta o 
luase prin surprindere la Jimmy. 

Kelly s-a uitat la ceasul de pe noptiera lui Bellamy, 
gândindu-se încă la tatăl ei rămas lângă chiuvetă. Era 
aproape zece şi jumătate. Incidentul se petrecuse cu trei 
ore în urmă. Nu-l mai văzuse niciodată aţipind în picioare 
şi, pentru o clipă, s-a gândit că poate ar trebui s-o roage pe 
Bellamy s-o ducă cu maşina până acasă, doar ca să vadă ce 
face Jimmy. Dar când a încercat să se ridice în picioare, a 
simţit cum se învârte camera. Nu putea să meargă nicăieri, 
nu în starea aceea. 

Şi-a zărit în treacăt imaginea reflectată în oglinda 
măsuţei de toaletă: cearcănele de sub ochi, şuviţa blond- 
platinat pe care Bellamy i-o vopsise de mântuială cu o 
săptămână în urmă... Purta un tricou, şi acela al lui 
Bellamy, sărăcăcios, fără mâneci, cu o măsură mai mic şi 
având o nuanţă de verde care n-o prindea. Bellamy îi 
spusese că arată drăguţ, dar, după părerea lui Kelly, 
tricoul părea furios că stătea pe ea. 

Trebuia să se aranjeze. Nu voia să fie văzută în halul 
ăsta, mai ales de către părinţii lui Bellamy, care se puteau 
întoarce acasă în orice clipă. Nu-i întâlnise decât o singură 
dată, când Bellamy o invitase să rămână la cină, dar 
amândoi o făcuseră să se simtă foarte jenată, cu 
strălucirea lor, cu perfecțiunea lor. Doamna Marshall, cu 
coafura ei desăvârşită, cu perlele ei şi cu glasul care nu se 
ridica niciodată peste nivelul unei şoapte politicoase. Şi 
domnul Marshall... Sterling Marshall, parcă desprins dintr- 
o veche scenă de film, acel Sterling Marshall, stând faţă în 
faţă cu ea la aceeaşi masă... Kelly era de părere că el n-o 

simpatiza prea mult. 

Îşi dorise cu ardoare să le spună ceva spiritual soţilor 
Marshall, ceva care ar fi putut să-i facă să zâmbească. Insă 
la fel de bine ar fi putut să fie la una dintre orele de şcoală, 
cuprinsă de timiditate, nereuşind să-şi găsească cuvintele, 
sângele urcându-i în urechi în timp ce-şi simţea fiecare 
picătură de sudoare de pe trup, hainele muşcând-o, iar 
părul atârnându-i de-o parte şi de alta a feţei... Abia dacă 
fusese în stare să le răspundă cu „da” şi „nu” la întrebări, 
să dea mai departe mazărea fără s-o verse peste tot. Şi nici 
fratele lui Bellamy n-o ajutase, holbându-se întruna la ea. 
Era ceva în neregulă cu copilul ăla! 

Bellamy trebuia să aibă nişte luciu de buze, nişte fard de 
obraz, ceva. Kelly a tras unul dintre sertarele măsuţei de 
toaletă şi a început să scotocească prin el. A găsit câteva 
brichete, nişte parfum şi un set de stilouri. Ai fi crezut că 
sertarele lui Bellamy trebuie să fie perfect organizate, dar, 
de fapt, în ele era o mare debandadă. Următorul sertar s-a 
dovedit mai promiţător: ojă, rimel, câteva farduri pentru 
obraz. A ales unul dintre ele, un corai frumos. Şi-a pudrat 
pomeţii, studiindu-se în oglindă. Doar o urmă. Mai mult ar 
arăta vulgar... 

Kelly a auzit paşi pe scări şi a azvârlit pensula înapoi în 
sertar. Era pe cale să-l închidă în grabă, când a observat 
ceva înfipt în colţul din spate: o Punguţă. Kelly a scos-o 
afară. Nu s-a putut abţine. Dacă Bellamy şi Vee o 
învăţaseră ceva în ultimele două luni, atunci o învăţaseră 
că lucrurile bune vin în Punguţe. 

În asta se afla o singură lamă de ras. Nimic altceva. 
Părea ruginită, dar când Kelly a ridicat-o în lumină, a 
observat că lama avea pe ea o crustă de... sânge? 

— Ce faci? 

Bellamy stătea în prag, cu o pungă de pufuleţi într-o 
mână şi cu o casetă video în cealaltă. 

— Îmi pare rău. Căutam farduri pentru obraz. 

Bellamy s-a înroşit la faţă. Însă ce-ar fi putut să spună? 
N-avea cum să se înfurie pe Kelly. Trebuia să înţeleagă, 
nu-i aşa? Cu câteva zile în urmă, frăţiorul ei, Shane, îşi 

invitase câţiva prieteni la ei şi, pentru că Jimmy era plecat 
la o filmare, merseseră cu maşina până acasă la Kelly, ca 
să scape de zgomot. La un moment dat, Kelly mersese la 
baie, iar când se întorsese, o găsise pe Bellamy umblându-i 
prin comodă. Aceasta ridicase privirea spre ea şi rânjise ca 
şi cum ar fi avut tot dreptul să cotrobăiască. 

— Căutam secrete, îi spusese ea. 

— Poţi s-o pui la loc, te rog? a zis Bellamy acum. 

Kelly s-a uitat lung la ea, cu Punguţa atârnându-i în 
mână, cu un milion de întrebări alergându-i prin minte. 
Dar privirea din ochii prietenei sale i-a închis gura. A pus 
Punguţa la loc. A închis sertarul. Nimeni nu-i perfect. 
Oricine are un sertar pe undeva, cu ceva ascuns în el. 

— Căutam secrete? a încercat ea. 

Bellamy i-a zâmbit. Era un zâmbet forţat, care nu i se 
oglindea în ochi. 

— Cred că ai găsit unul. 

Kelly a simţit că ceva se sparge, dar fără să ştie exact 
ce. 

— Îmi pare foarte rău. 

Bellamy s-a apropiat. 

— N-am făcut asta multă vreme. 

— Ce-ai făcut? 

Bellamy a lăsat pe pat caseta video şi punga cu pufuleţi, 
apoi a îngenuncheat lângă Kelly. Şi-a împins în sus 
brăţările de argint şi i-a arătat interiorul încheieturii. Erau 
acolo şase tăieturi egale, vindecate, dar încă vizibile. 

— Vezi cât de mult s-au estompat? 

Kelly s-a uitat la ele cu gura căscată. Nu ştia ce să zică. 

— Trebuie să-mi promiţi ceva, a continuat Bellamy. 
Privirea din ochii ei începea să dispară, iar încrederea să-i 
revină. 

— Orice. 

— Că n-o să mai vorbeşti niciodată despre asta. 

Kelly a răspuns repede: 

— OK. 

— Să nu mai spui nimănui. Mai ales lui Vee. 

— Promit, a zis Kelly, întrebându-se: de ce lui Vee? 

Dar a tăcut. Bellamy a privit-o multă vreme. Avea ochii 
roşii, însă Kelly nu ştia sigur dacă din pricina emoţiei sau 
doar a drogurilor. La urma urmei, amândouă erau 
afumate. 

— N-o să mai vorbesc niciodată despre asta. 

Bellamy a sărutat-o, atât de uşor şi de blând, cu buzele 
abia atingându-li-se, încât parcă nici nu s-ar fi întâmplat. 

— Acum suntem surori, a spuse ea. Ne păstrăm 
secretele una alteia. 


— Du-te şi adu untul, a spus Bellamy cu vocea de bătrân 
răguşit a lui Marlon Brando, pe care o imita perfect. 

Probabil că era a zecea oară când repeta replica de când 
se terminase filmul. Ultimul tangou la Paris, un adevărat 
film deocheat pe care îl furase din camera de proiecţie 
privată a părinţilor ei, în timp ce Kelly îi scotocea prin 
sertare. Îl văzuseră la videocasetofonul lui Bellamy, Kelly 
fiind mereu îngrijorată că Sterling Marshall ar putea să 
apară şi să le prindă. Îngrijorată şi îngreţoşată. Nu crezuse 
că un film deocheat poate să fie atât de scârbos şi 
deprimant. lar Marlon Brando... ce vedea fata aia la el, tot 
numai piele căzută, şi gâfâieli, şi... 

— Maria Schneider era cu doar doi ani mai mare decât 
noi atunci când a jucat în filmul ăsta, îi spusese Bellamy în 
timpul genericului. 

Un lucru pe care Kelly, mai ales Kelly ameţită de 
droguri, n-avea nevoie să-l ştie. 

— Ar fi bine să strecor filmul înapoi, a zis Bellamy acum. 
Mă tem că Flora m-a văzut şterpelindu-l. Dădea cu 
aspiratorul în biroul tatei. 

S-a furişat afară din cameră. Kelly a mototolit punga de 
pufuleţi şi a aruncat-o la coşul de gunoi. Starea euforică 
începea să-i treacă. S-a gândit iar la Jimmy, la Jimmy aşa 
cum arătase de dimineaţă, stând în picioare lângă 
chiuvetă, şi s-a îndreptat spre telefonul aflat lângă patul lui 
Bellamy. Memorase deja numărul tatălui ei, aşa că l-a 
format şi a ascultat soneria zbârnâind o dată, de două ori, 
de trei ori. 

— Alo? 

Era vocea lui Jimmy. Kelly a fost cuprinsă de uşurare. E 
viu. Răspunde la telefon. Intenţionase să închidă pur şi 
simplu, dar i s-a părut un gest răutăcios, având în vedere 
cât de confuz era Jimmy. 

— Alo? E cineva acolo? 

— Bună. 

— Kelly? Eşti OK? 

— Sunt... sunt bine. 

— Suni de la şcoală? 

— Da. Am... ăăă... tocmai am luat prânzul şi voiam 
doar... 

— Da? 

— Voiam să-ţi mulţumesc, a spus ea, pentru că-mi 
pregăteşti prânzul în fiecare zi. 

A urmat o lungă pauză la celălalt capăt al firului. 

— Cu plăcere, Kelly. 

— Pa, tată. 

Abia după ce a închis, şi-a dat seama cum îi spusese. 
Tată. De când se mutase la el i se tot adresase cu Jimmy. 

— Du-te şi adu untul. 

Se întorsese Bellamy. Kelly s-a răsucit înspre prietena ei, 
care stătea în prag. 

— Încetează cu replica asta! a zis ea, înainte să-şi dea 
seama că Bellamy nu era singură. 

— Ia uite cine a venit. 

Bellamy a făcut un pas în lateral şi a arătat cu braţele, 
precum o asistentă tv de la Prețul corect. 

— Bună, Kelly, a spus Vee, premiul de la jocul-concurs. 

Purta blugi strâmţi, un tricou negru şi o haină din piele 
lucioasă, asortată cu părul lui negru. Avea zâmbetul 
binevoitor, iar în ochi îi sclipea cea mai caldă nuanţă de 
albastru pe care Kelly o văzuse vreodată. 

— Ce faceţi voi, fetelor, de nu sunteţi la şcoală? 

A pus întrebarea pe un ton apăsat, ce parodia furia. 
Kelly a izbucnit în râs, înseninându-se. Vee avea 
întotdeauna efectul ăsta asupra ei şi nu pentru că arăta 
absolut perfect, nici măcar pentru că se purta frumos. Era 

mai degrabă felul în care se uita la ea. Kelly încă nu-l 
cunoscuse pe tatăl lui, regizorul, dar bănuia că de la el 
învățase asta. Cineva care se uită aşa la tine... Cineva care 
te poate face să te simţi aşa, te poate convinge să faci 
orice în faţa camerei de filmat. Orice! 

— Vee, a spus Kelly, hai cu toţii să, gen... Nu ştiu. 

— Mi-ai luat vorba din gură, a intervenit Bellamy. 

Vee a zâmbit, în felul acela lent al lui, care promitea tot 
felul de lucruri. 

— Sunteţi gata pentru o aventură? 

— Da. 

— Daaa! a răspuns Bellamy 

— Păi, bine, a zis el. Pentru că am adus ceva. 

— Da? 

Kelly şi Bellamy au rostit întrebarea la unison, în timp ce 
băiatul ducea mâna la buzunarul hainei, amândouă 
aşteptând cu nerăbdare ivirea Punguţei, jinduind să 
încerce orice pastilă, plantă sau praf ar fi adus Vee de data 
asta. 

Dar nu era o Punguţă. Era o armă. Vee le-a întins-o ca 
pe o ofrandă, ţinând-o cu grijă în palmele întinse. 

— Sfinte Sisoe! a exclamat Bellamy. 

— De unde ai luat-o? 

Vee a rânjit înspre Kelly. 

— E a lui taică-meu. Le colecţionează. 

Kelly şi-a simţit ochii uscati şi săraţi. Uitase să clipească. 

— El ţi-a dat-o? 

Vee s-a mulţumit să râdă. Ea a vrut să mai spună ceva. 
„De ce?” sau „haide!”. Sau „glumeşti?”. Dar Bellamy i-a 
luat-o înainte, bătând din palme şi ţopăind ca un copil. 

— Ce mai aşteptăm? a zis ea. Hai s-o testăm! 


Au luat pistolul şi s-au urcat în maşina cu care venise 
Vee, Jaguarul tatălui său. Era vopsită într-un albastru 
intens, ca de safir, cu scaune din piele crem, mai bune 
decât orice obiect văzut vreodată de Kelly. Ea a ajuns să 
stea în faţă, după ce Bellamy s-a strecurat pe bancheta din 
spate. 

— N-ai trăit până când n-ai stat în dreapta într-un 
Jaguar, i-a spus prietena ei. 

Şi a avut dreptate. Kelly şi-a dat seama de asta chiar 
dinainte ca Vee să pornească maşina, după felul în care o 
susţinea scaunul, după felul în care învelişul din piele îi 
atingea ceafa şi genunchii, părând incredibil de moale. 
Lucrurile pe care le au bogaţii în vieţile lor. Lucrurile cu 
care trăiesc zi de zi. 

Vee i-a atins genunchiul cu braţul atunci când a pus 
arma în torpedoul pe care apoi l-a închis. 

— O să fie distractiv, a spus el. 

A dat drumul aerului condiţionat şi a pasat o ţigară de 
marijuana din mână în mână, iar când a pornit motorul, 
Kelly se simţea fericită, fericită până la lacrimi. Fericită 
mai presus de cuvinte. 

— Mariposa? a întrebat Bellamy. 

Vee a dat din cap în semn de încuviinţare. Kelly a zis: 

— Voi vorbiţi spaniola? 

— Acolo mergem. 

— Mariposa e un orăşel minuscul, a explicat Vee. E 
departe de țărm, lângă Death Valley... Îmi place să merg 
acolo uneori. 

— E locul în care a filmat taică-său pelicula aia, Sfidare, 
a spus Bellamy. Cred că lui Vee îi place să se ducă acolo 
pentru că îl face să se simtă din nou ca un copil, nu-i aşa? 

Băiatul a scuturat din cap. 

— Îmi place să merg acolo, a spus el, pentru că nu mai 
merge nimeni altcineva. 

Kelly s-a relaxat în îmbrăţişarea scaunului adâncit. Greu 
de crezut că un om cu o viaţă ca a lui Vee ar vrea să 
evadeze într-un loc în care să fie singur sau că un om cu o 
viaţă ca a lui Bellamy ar da din cap înţelegător, de parcă ar 
avea traiul lui Kelly, un trai de care să aibă sens să fugi. 

Asta a făcut-o să se gândească la ceva ce-i spusese 
cândva Catherine: 

— Nu toate lucrurile se întâmplă cu un motiv. Dar cele 
importante, da. 

Nu-şi amintea precis când auzise asta de la sora ei, dar 

se întâmplase în ultimele luni dinaintea morţii ei. Pe 
vremea aceea, habar n-avea despre ce vorbea geamăna ei. 

Poate că la asta se referea Catherine, şi-a zis Kelly. 
Poate că se referea la întâlnirea cu astfel de oameni. 


Drumul a durat puţin peste două ore. Au ascultat 
radioul, postul KROQ, până când emisia a început să 
pârâie şi să se piardă, după care au vorbit între ei în 
şoaptă, ca la bibliotecă, toţi conştienţi de prezenţa armei 
din torpedo, toţi tratând-o cu respect, ca şi cum ar fi fost 
un al patrulea pasager. 

— Tata deţine proprietatea asta, a spus Vee, în timp ce 
intrau cu maşina pe o poartă deschisă şi înaintau pe un 
drum nepavat, ridicând nori de praf în jurul lor. A 
cumpărat-o când a făcut filmul şi a zis că o să construiască 
ceva pe ea. Dar n-a folosit-o la nimic. Cred că a uitat de ea. 

— De o bucată întreagă de pământ? s-a mirat Kelly. 

Şi încă o bucată mare! Kelly avea impresia că drumul pe 
care se aflau se întindea pe cel puţin un kilometru şi 
jumătate. 

— Cum poate să uite aşa ceva? 

Vee a ridicat din umeri. 

— Tata uită destul de uşor diverse lucruri. 

— Cum ar fi mama ta, a spus Bellamy. 

Băiatul a dat din cap în semn de încuviinţare, dar nu s-a 
uitat la ea. 

Drumul a cotit spre o alee, iar Vee s-a oprit la capătul ei. 
Nu exista nicio casă acolo, nicio clădire. Doar o uriaşă 
fâşie de ţărână cărămizie, pe care se aflau câţiva palmieri, 
nişte cactuşi răzleţi şi un pârâu. Soarele s-a revărsat 
asupra lor din clipa în care au coborât din Jaguar - un 
adevărat şoc pentru organism după aerul condiţionat. 

— Mă duc să-mi întind picioarele, a spus Bellamy şi a 
plecat, alergând uşor înspre pârâu. 

Era straniu acolo, în Mariposa. Vee spusese că numele 
înseamnă „fluture” în spaniolă şi locul chiar semăna cu un 
cocon: ciudat de tăcut, liniştea uruindu-ţi în urechi. Kelly s- 
a uitat la nisipul roşiatic, la pârâul firav ce-şi croia drum 

fără să scoată niciun sunet. 

— E un peşte acolo, a spus Vee. 

O urmărise cu privirea. S-a aplecat în interiorul 
Jaguarului, a deschis torpedoul şi a scos pistolul. 

— Poţi să-l ţii o secundă? a întrebat-o el pe Kelly. Nu-ţi 
face griji. Încă nu e încărcat. 

Kelly a oftat. 

— Îmi doresc să fi ştiut asta când eram în maşină. 

— De ce? 

— Armele încărcate mă sperie, a zis ea. Mi-era teamă că 
o să nimereşti peste un dâmb, iar pistolul pur şi simplu... o 
să se descarce acolo. 

Vee a zâmbit. 

— Nu merge aşa. 

Kelly a întins mâinile. Vee i-a aşezat arma în palme. Era 
mult mai grea decât părea. Încălzită de soare, parcă ar fi 
fost o bucată de fier în mâinile întinse ale lui Kelly. Ar fi 
vrut să-şi răsfire şi mai mult degetele, căci se temea că o s- 
o scape. Stăpâneşte-te! Şi-a strâns mâinile în jurul 
mânerului, la început evitând trăgaciul. Dar apoi l-a 
apăsat. Nu s-a putut abţine. Chiar dacă pistolul nu era 
încărcat, apăsarea trăgaciului i-a înmuiat genunchii. Kelly 
a îndreptat ţeava spre pământ. Greutatea ei îi trăgea 
braţele în jos şi o făcea să se simtă mai puternică. 

A ridicat-o uşor, a îndreptat ţeava spre linia orizontului 
şi s-a uitat de-a lungul pistolului, obiectul din metal greu 
devenind o prelungire a ei, forţa scurgându-se din şi înspre 
el, în mâinile lui Kelly, în încheieturi, prin muşchii ei 
întinşi, prin braţele încordate, până în inimă. 

Vee stătea pe aproape. Îi simţea privirea pe obrazul ei, 
răsuflarea lui gâdilându-i urechea când vorbea. 

— Pe cine ai vrea să-l foloseşti? 

— Pe Evan Mueller. 

— Cine? 

— Un nenorocit de la ora de ştiinţe. Mă face în toate 
felurile. Azvârle cocoloaşe cu scuipat. 

Vee a pufnit. 

— Cocoloaşe cu scuipat! Risipă de gloanţe. 

— Ba nu, Vee! E rău! 

— Un fraier care azvârle cocoloaşe cu scuipat în fete nu 
merită nici măcar să te gândeşti la el. Spune-i să se ducă 
dracului. Păstrează glonţul pentru cineva important. 

— Nu pot... nu pot să-i spun pur şi simplu să se ducă 
dracului. 

— De ce? 

— E popular. Are prieteni. 

— Tu ai prieteni mai buni. 

Kelly a zâmbit. Ar fi vrut să nu mai plece niciodată de 
acolo. Ar fi vrut să nu mai coboare niciodată arma, care 
semăna întrucâtva cu un nou drog, cel mai bun fel de drog, 
cum ar fi cocaina, dar mai puternic. 

— Mă simt alt om. 

— Ce soi de om? 

S-a întors către el. S-a uitat drept în ochii lui albaştri, 
frumoşi, periculoşi şi, pentru prima dată, nu s-a îmbujorat. 

— Perfect. 

Obrajii lui s-au înroşit. Se întorsese roata, acum Vee era 
cel îmbujorat. 

— Ce te face să crezi că nu eşti deja perfectă? 

Preţ de câteva clipe, bucata de aer dintre cele două feţe 
a părut că zbârnâie. Kelly încă se uita fix în ochii lui Vee, 
conştientă de braţele ei întinse, de arma pe care o ţinea în 
mâini şi care o hrănea, îi dădea putere. Sărută-]! Sărută-l] 
acum sau n-o să se mai întâmple niciodată... 

Vee a spus: 

— Unde s-a dus Bellamy? 

Kelly şi-a relaxat umerii. Era ultimul lucru pe care se 
aşteptase să-l audă de la el. A lăsat pistolul în jos, vraja 
fiind ruptă. Oare totul fusese numai în imaginaţia ei? Oare 
doar ea auzise zbârnâitul acela, pielea înroşită a lui Vee 
fiind rezultatul căldurii din deşert? Kelly a fost cât pe ce să 
întrebe, atât de apropiat îl simţea încă. Dar apoi a arătat 
înspre pârâu, înspre Bellamy aflată pe malul lui, şezând în 
ţărână, cu spatele la ei. Părea mică şi fragilă, ghemuită ca 
un arici, cu genunchii strânşi sub bărbie. 

Preţ de câteva secunde, Kelly a fost furioasă pe Bellamy. 

O face special. A stricat momentul, doar ca să fie ea în 
centrul atenţiei. Dar, de îndată ce gândul a prins contur în 
mintea ei, s-a simţit vinovată pentru el şi, odată ce s-au 
apropiat de prietena lor, şi-a retras cuvintele. A văzut-o pe 
Bellamy ştergându-şi ochii. Plânge? 

— Ce-i cu ea? a şoptit Kelly. 

— Cine ştie? 

— Am spus eu ceva ce n-ar fi trebuit? 

Vee a scuturat din cap. 

— Întotdeauna se poartă aşa când venim aici, în 
Mariposa. 

— Aşa, cum? 

— Ciudat. 

Kelly s-a uitat la el. 

— Poate că ţie o să-ţi spună, a continuat el. 

Kelly a alergat uşor înspre Bellamy. A îngenuncheat 
alături de ea şi i-a spus pe nume. Şi-a pus mâna pe umărul 
ei, i-a rostit din nou numele, dar Bellamy n-a vrut s-o 
privească. 

— Te rog, spune-mi ce s-a întâmplat. 

— Nimic, a şoptit fata. Cred... cred că sunt deshidratată 
sau ceva. 

— Vrei să bei din pârâu? 

Bellamy a scuturat din cap şi a tras aer în piept, adânc şi 
zgomotos. 

— Eşti sigură că te simţi bine? 

Bellamy s-a şters la nas cu dosul mâini şi a ridicat ochii 
către Kelly. 

— Jur! Sunt bine. Doar că... e ceva cu locul ăsta. 
Liniştea, poate. Mă mişcă. 

Kelly s-a prefăcut că nu observă pielea pătată, ochii 
roşii. 

— OK, a spus ea. Vrei să te las singură? 


— Tu îţi doreşti vreodată să fii din nou copil? Adică... 

prea mică pentru ca să înţelegi cum merge lumea? 

S-a întors către ea, chipul lui Bellamy transformându-se 
în al lui Catherine, al lui Catherine pe când avea şapte ani 
şi plângea din cauza Degeţicăi. 

— Tot timpul, a răspuns Kelly. 

— Cred că asta e o parte din motivul pentru care-l urăsc 
atât de mult pe Shane. El se caţără în copaci. Se joacă cu 
soldăţei de jucărie. Are încredere în părinţii noştri. Nu 
pricepe deloc cum e viaţa. 

— Tu n-ai încredere în părinţii voştri? 

— N-am încredere în nimeni, Kelly. Decât în tine. 

O adiere caldă s-a abătut asupra lor. Kelly a aruncat o 
privire către Vee, care stătea sprijinit de Jaguarul albastru 
ca safirul al tatălui său. O siluetă în depărtare. 

Clic. 

Kelly s-a întors din nou către Bellamy, ce avea arma în 
mână, cu ţeava îndreptată către pârâu. 

— Vee ar face bine să fi adus gloanţe, a spus ea. 

Kelly a dat din cap, minunându-se de prietena ei, de felul 
în care ochise şi trăsese fără nicio ezitare, fără să întrebe 
întâi dacă arma e sau nu încărcată. 


Vee a încărcat pistolul, în timp ce Bellamy şi-a refăcut 
machiajul, folosind geamul Jaguarului drept oglindă. Când 
a terminat, s-a răsucit. 

— Cum arăt? a întrebat ea, aranjându-şi bretelele 
maieului de un galben aprins şi dându-şi după ureche o 
şuviţă de păr negru ca pana corbului. 

— Superb! a spus Kelly. 

Vorbea serios. 

Cu un soi de venerație, Vee a aşezat arma încărcată pe 
plafonul maşinii şi s-a retras încet de lângă ea. S-a întors 
către Bellamy. 

— Te simţi bine? 

— Eu mă simt întotdeauna bine, Vee. Ştii asta. 

— În regulă, a replicat el. 

Acum se apleca din nou în interiorul Jaguarului, 
deschizând torpedoul. 


— 176 — 


— Pentru că am o surpriză. 

— Altă surpriză? 

— Da. 

A scos la iveală o Punguţă şi a ridicat-o, lăsând-o să 
scânteieze în soare. Bellamy şi Kelly au venit mai aproape. 
Punguţa conţinea trei pătrăţele minuscule, ce semănau cu 
nişte timbre în miniatură. 

— Slavă ţie! a exclamat Bellamy. 

Kelly a întrebat: 

— Ce sunt astea? 

— Tablete, a răspuns Vee. 

— În? 

— LSD. 

Kelly a făcut câţiva paşi în spate, cu inima palpitând. 

— Ăsta nu te ţine vreo douăsprezece ore? 

— Mai mult sau mai puţin. 

Umbla o poveste despre o fată care a luat LSD şi nu şi-a 
mai revenit. Şaisprezece ani şi a ajuns internată într-un 
azil, dârdâind, salivând ca o bătrână bolnavă. Probabil că 
nu era adevărat. Niciuna dintre poveştile care circulau nu 
era reală, dar totuşi. Totuşi. De unde apar poveştile, dacă 
nu conţin măcar un grăunte de adevăr? 

— Noi... ăăă... avem o armă încărcată. 

— Oh, nu mai fi aşa de prăpăstioasă! a rânjit Bellamy. 
Trebuie să-ţi trăieşti viaţa până la limita ei elastică, să 
forţezi limita aia, cât poţi tu de tare... 

Lui Kelly i-a stat inima. 

— Cum... Unde ai auzit asta? 

— Ce? 

— Asta, a spus Kelly, cu răsuflarea tăiată, cu glasul lui 
Catherine în minte, rostind exact aceleaşi cuvinte. 

Catherine, care, în ultimele luni de viaţă, le rostise atât 
de des, încât deveniseră parte din personalitatea ei. Kelly 
n-o întrebase niciodată de unde proveneau acele vorbe 
fiindcă, în momentul acela, sora ei probabil că oricum nu i- 
ar fi răspuns. 

— Unde ai auzit fraza asta? 

Bellamy a zâmbit larg. 

— E o replică dintr-un film al tatei. 

Kelly a aruncat o privire către Vee, care părea absorbit 
de Punguţă, de pătrăţelele albe aflate în interiorul ei. 

— Mişto replică, a spus ea. 

Bellamy a închis ochii. 

— Trăieşte şi tu puţin, Kelly! a spus ea pe un ton blând, 
cântat. Forţează limita aia elastică. 

Apoi a deschis gura şi a întins limba. Kelly s-a uitat cum 
Vee îi aşază pe limbă unul dintre acele pătrăţele albe, 
Bellamy surâzând în jurul pastilei, arătându-şi dinţii la fel 
de albi ca ea, cu lacrimile de mai devreme măturate 
precum o mână de praf. 

— Ceva vreme n-o să simţi nimic, dar când o să îşi facă 
efectul... uaa! 

Băiatul şi-a aşezat o tabletă pe propria limbă, iar Kelly a 
intrat în panică, de parcă s-ar fi aflat la câteva străzi 
distanţă de staţia de autobuz, uitându-se cum vine o 
maşină, ştiind că e ultima din acea zi şi că, dacă nu aleargă 
s-o prindă, dacă nu sare în ea chiar atunci... Kelly a închis 
ochii şi a deschis gura. 

— Sunt gata, a spus ea. 

Capitolul 16 


Două fete în vârstă de şaptesprezece ani şi un băiat de 
şaisprezece ani au fost arestaţi pe data de paisprezece 
aprilie, la ora douăzeci şi două, fiind acuzaţi de distrugere 
şi tulburarea liniştii publice. Cei trei tineri au fost prinşi 
trăgând într-un tomberon cu un pistol semiautomat de 
calibru 5,6 milimetri, în faţa staţiei de benzină Mobil de pe 
strada Euclid. Cei trei au fost eliberaţi în schimbul unei 
cautiuni de trei mii de dolari, depusă de tatăl băiatului, 
deținătorul legal al armei. 


Registrul poliţiei 


Mariposa News 
15 aprilie 1980 

Capitolul 17 


La un moment dat, în timpul drumului spre casă, 
obiectele neînsufleţite au încetat să mai respire. Kelly n-a 
putut să spună asta cu voce tare, nu cu tatăl său la volan, 
ţinând aerul condiţionat la un nivel ridicat, ca să poată 
rămâne treaz. Dar s-a simţit profund uşurată, după ce ore 
în şir fusese speriată, uitându-se cum totul în jurul ei se 
mărea, se retrăgea, apoi se umfla din nou: roţile 
Jaguarului, felinarele aureolate, gratiile celulei din arest, 
poşeta Louis Vuitton a lui Bellamy. Din momentul în care 
ajunsese la punctul culminant (aşa îi spusese Vee: Ai ajuns 
la punctul culminant), parcă toate lucrurile moarte, 
nemişcate, de pe lumea asta prinseseră viaţă şi se luaseră 
după ea, toate respirând, pândind, apropiindu-se... 

Tomberonul tremurase şi sângerase, iar zgomotul 
împuşcăturii îi spărsese timpanele, făcând să-i tresară 
articulațiile umerilor, azvârlindu-i spre spate tot trupul... 
Să tragi cu pistolul după ce ai luat LSD. Cui i s-a părut că 
asta era o idee bună? Fusese groaznic, parcă ar fi trăit un 
coşmar. 

— Parcă am fi în Vietnam, spusese Bellamy, chicotind ca 
o maniacă. Parcă am fi în Vânătorul de cerbi!?... 

— Poţi să dai drumul la radio? a întrebat Jimmy. 

Erau primele cuvinte pe care le rostea de când o luase 
pe Kelly de la postul şerifului din Mariposa, cu mai bine de 
o oră în urmă, ieşind cu ea în noaptea surprinzător de 
friguroasă, spre parcarea în care se afla hodorogitul său 
Buick Regal. Kelly se târa în urma lui, frecându-şi braţele 
pentru a se încălzi şi încercând să ignore mişcările 
şerpuitoare şi sâsâitul liniilor albe de pe asfalt. 

Kelly a pornit radioul. Aparatul din maşina lui Jimmy nu 
prindea decât undele medii şi era potrivit pe un post cu 
melodii country. Kelly detesta cântecul care tocmai se 


19 Film american, lansat în 1978, care spune povestea unui grup de 
oţelari americani de origine rusă în perioada războiului din Vietnam 
(N.t.). 

auzea - o cântăreaţă oarecare, văitându-se despre cum se 
transformă zilele în ani şi făcându-şi chitara să scoată 
sunetele alea îngrozitoare, specifice genului country, care 
semănau cu oftatul unei bătrâne. A dat să schimbe postul - 
un reflex de supravieţuire - dar Jimmy a ridicat o mână. 

— Lasă-l, a spus el. Te rog. 

Kelly şi-a privit tatăl din profil: chipul aspru, încă 
frumos, în ciuda epuizării la care se supunea, sau poate 
tocmai datorită ei. De când se mutase cu el, nu se putea 
abţine să-l privească, pândindu-l când şi când, în 
momentele în care credea că n-o observă, căutând din 
răsputeri trăsături asemănătoare cu ale ei. Din profil, 
părea un tip dur. Un erou sau un personaj negativ, în 
funcţie de cum zâmbea. Apoi, desigur, se întorcea şi te 
privea cu ochii aceia trişti, ca două ouă prăjite, şi 
redevenea doar Jimmy. Bietul şi bătrânul Jimmy. Kelly nu-i 
semăna deloc. 

Acum bărbatul îngâna cuvintele melodiei laolaltă cu 
cântăreaţa, iar ochii i se umeziseră puţin. Kelly nu-şi dădea 
seama dacă asta se întâmpla din pricina porcăriei ăleia de 
cântec, a neîncetatelor lui dureri fizice sau chiar din cauza 
ei, a situaţiei în care îl pusese. 

— Îmi pare rău, a spus ea. 

— Hei! Cine sunt eu ca să-ţi spun ce să faci? 

Vorbise foarte încet. Kelly şi-a îndreptat privirea spre 
geam. 

— Câţi locuitori crezi că are Mariposa? Douăzeci? 
Douăzeci şi cinci? 

Ea a schiţat un zâmbet. 

— Şeriful şi ajutorul lui cu siguranţă erau rude. 

— Da, a răspuns fata. Aşa m-am gândit şi eu. 

Era o minciună. Singura dată când apucase să se uite 
mai bine la şerif şi la ajutorul lui, fusese nevoită să-şi 
întoarcă repede privirea, pentru că amândurora le 
crescuseră colţi şi râturi. Dar n-avea de gând să-i spună 
asta lui Jimmy. 

— Acum îţi revii? 

Ea a dat din cap în semn de încuviinţare. 

— Îmi pare foarte rău. 

Jimmy a scuturat din cap. 

— Înţeleg, a spus el. Armele sunt distractive. Şi tata 
avea un revolver de 5,6 milimetri. Un Colt. Obişnuiam să 
mergem cu el în deşert, să tragem în cutii de tablă... 

Glasul i s-a stins, firul gândurilor i s-a pierdut. 

— Mă omoară. 

— Cine? 

El a făcut semn cu capul înspre aparatul de radio. 

— Barbara Mandrell. Vocea aia... Parcă ţi-ar spune toate 
secretele ei. 

Bărbatul şi-a trecut o mână peste faţă, apoi a aşezat-o 
din nou pe volan. 

— Nu trebuie să-ţi faci griji, a continuat el. Nu i-am spus 
mamei tale. 

— OK. _ 

Kelly s-a întors către geam, şi-a lipit fruntea de el. Intr- 
un fel ciudat, şi-ar fi dorit ca Jimmy să-i spună mamei. Nu 
atât ce făcuse ea, cât cu cine făcuse: Cu Oamenii Pe Care 
Catherine Îi Întâlnea La Petreceri. Asta ar fi fost partea 
care ar fi rănit-o cel mai tare, iar ea voia ca mama ei să 
sufere. 

În dimineaţa acelei zile, Jimmy se foia prin bucătărie, 
pregătindu-i prânzul lui Kelly, când sunase telefonul. Kelly 
ridicase receptorul, iar când auzise glasul mamei sale, îi 
tresărise inima în piept. Era primul telefon pe care îl 
primea de la mama ei de când se mutase cu Jimmy. îi e dor 
de mine, se gândise Kelly. Îi pare rău că m-a dat afară. 
Însă mama nu-i spusese nimic de soiul ăsta. 

— Știu că mi-ai furat ceva. Ştiu că mi-ai furat inima de 
Sfântul Valentin. 

— Ce? 

— Poţi să păstrezi poza surorii tale. Dar îmi vreau inima 
înapoi. 

— Tu... tu vorbeşti serios? Au trecut două luni! 

— N-ai aruncat-o, nu-i aşa? 

— Bomboanele sunt vechi. Sunt dezgustătoare. Erau 
râncede încă de acum două luni. 

— Kelly! E important. 

Lui Kelly îi venise să azvârle cu telefonul în celălalt 
capăt al camerei. 

— Ba da! Ţi-am aruncat prostia aia de inimă de Sfântul 
Valentin, răspunsese ea. Am mâncat toate bomboanele 
alea de ciocolată râncede şi tari ca piatra, pe care le-ai 
primit de la cine ştie ce iubit bătrân şi însurat. Pe urmă le- 
am borât pe toate şi am aruncat cutia la gunoi. 

Apoi trântise receptorul în furcă. 

— Scârbă! a şoptit ea. 

— Hm? a întrebat Jimmy, care tocmai vorbea cu ea. 

— Nimic. Ce spuneai? 

— Spuneam că, din câte am auzit, el ţi-a plătit 
cauţiunea. 

— El? 

— John McFadden. 

— Da, cred. 

Kelly îl întâlnise în treacăt, când cei trei fuseseră 
eliberați, iar domnul McFadden se prezentase, o întrebase 
dacă are cine s-o ducă acasă, amabil, calm, responsabil, 
aşa cum ar trebui să fie un tată. Ochii lui erau vioi, cu albul 
curat. Era clar că în viaţa lui nu se atinsese de vreo pastilă. 
Probabil că nici măcar nu bea. 

— Aş fi putut s-o plătesc eu, a zis Jimmy. Sau să o rezolv 
cu un garant de cauţiuni. 

Kelly a tras aer în piept, cuvântul învârtindu-i-se prin 
capul proaspăt limpezit. Garant de cauțiuni. Fusese 
arestată. Petrecuse trei ore într-o celulă pentru femei, 
împreună cu Bellamy şi cu o prostituată nebună, cele două 
stricându-se de râs din nimic, în timp ce Kelly încerca să 
nu urle pentru că totul prindea viaţă, iar acum avea cazier. 
Partea de la urmă era reală. 

— Jimmy? 

— Da? 

— Va trebui... ceva de genul... să merg la proces? 

— Nu şi dacă John McFadden poate împiedica asta. 

Kelly s-a uitat la el. 

— Tu îl cunoşti pe John McFadden? 

— Pe vremuri am lucrat la câteva dintre filmele lui, a 
răspuns bărbatul. Pe atunci nu intrasem încă în sindicat, 
iar el era al naibii de zgârcit. Sunt sigur că încă este. 

— Dar... cum ar face astfel încât să n-ajung la proces? 

— Oamenii ca McFadden reuşesc să facă lucrurile să 
dispară. 

Kelly nu-l mai auzise niciodată afirmând ceva cu atâta 
convingere. N-a vrut să-l întrebe de ce sau de unde ştia. 
Nu era sigură că-i pasă. 

— E bine, a concluzionat ea. 

Jimmy s-a uitat drept înainte, prin parbriz, fără să-şi 
întoarcă ochii spre ea. 

— Poate fi, a spus el. Uneori. 


Kelly dormea şi visa pe ritmul muzicii country, când 
maşina s-a smucit la dreapta, zdruncinând-o şi izbind-o de 
portiera din dreptul pasagerului. Capul i s-a lovit de geam. 

— Eşti ok? a întrebat Jimmy cu glas ridicat, încercând să 
acopere zbieretele unui claxon de camion. 

— Ce s-a întâmplat? 

— Am aţipit câteva secunde. 

— Oh, Doamne! 

— E târziu. 

Gâfâind, Kelly şi-a dus mâna la centura de siguranţă pe 
care o avea prinsă în jurul corpului. 

— E târziu, a repetat Jimmy, cu mâinile tremurându-i pe 
volan. 

— OK. 

Kelly s-a frecat la ochi. 

— E în regulă. 

S-a uitat la ceasul de pe bord. Fra târziu, aproape ora 
două dimineaţa, după o zi de şcoală. Şi, având în vedere 
cum îşi petrecuse această aşa-zisă zi de şcoală, nici nu se 
punea problema să poată trage chiulul şi în următoarea. S- 
a gândit la ora de ştiinţe a domnului Hansen, la prima oră 
a doamnei Parks. S-a gândit la majorete, cu zâmbetele lor 
încrezute şi cu codiţele lor dichisite, la sportivii puternici, 
ce stăteau crăcănaţi pe scaune, cu pielea lor bronzată la 

schi şi cu hainele lor ce purtau însemnele echipei şcolii. 
Toţi îi păreau personaje dintr-un vis pe care-l avusese cu 
multă vreme în urmă, mai puţin reali chiar decât gratiile 
care respirau sau decât liniile din parcare transformate în 
şerpi. 

Se apropiau de ieşirea de pe autostradă. Jimmy a 
semnalizat şi a intrat cu maşina pe banda din dreapta. 

— Mi-aş dori să nu-ţi mai petreci timpul cu puştii ăia, a 
spus el. 

Kelly a oftat. 

— Parcă-ai fi mama! 

— Da, păi... are motivele ei. 

— Toată lumea are motive, a replicat Kelly. Până şi 
criminalii în serie au motive. 

Jimmy n-a mai scos nicio vorbă tot restul drumului spre 
casă. Postul cu melodii country se pierduse de mult, dar el 
continua să ţină radioul pornit, umplând maşina cu 
pârâitul paraziţilor. Lui Kelly îi bubuia capul de durere (o 
amintire a „călătoriei” LSD) şi era atât de însetată, încât i 
se umflase limba. Prea însetată ca să mai pună întrebări. A 
închis ochii. 


Le-a luat o veşnicie să iasă de pe autostradă şi să ajungă 
pe strada Pico, iar după ce Jimmy a cotit pe ea a durat 
parcă şi mai mult până să ajungă acasă, adică într-o 
jumătate de duplex cu o peluză uscată, un acoperiş făcut 
din plăci mozaicate ce stăteau să se sfărâme şi flori de 
plastic în jardiniera de la fereastră, rămase acolo graţie 
amabilităţii bătrânei proprietărese, care locuia în cealaltă 
jumătate, mai mare. 

Jimmy a parcat pe aleea din faţa casei. Şi-a desfăcut 
centura de siguranţă şi a tresărit de durere. Întotdeauna 
tresărea de durere. Purta o cămaşă cadrilată pe sub haina 
din vinilin bej şi, în timp ce se ridica uşurel de pe scaun, 
gulerul i s-a deschis puţin, iar Kelly i-a zărit cicatricele de 
pe piept. Răni de război, cum le numea el. Chiar dacă le 
căpătase lucrând la un oarecare film horror de duzină. 

— Fă o poză, durează mai mult, a zis Jimmy, iar Kelly şi- 

a dat seama că se holba la el. 

Bărbatul i-a atins în joacă bărbia cu pumnul. Lui Kelly 
încă îi pulsa capul de sete, iar gura îi era atât de uscată, 
încât abia dacă putea să pronunţe cuvintele. A încercat să 
zâmbească. 

— Eşti un tată bun, a spus ea, ceea ce era întrucâtva o 
minciună. 

Dar, ca mai toate minciunile, părea replica potrivită. 

— Puştiul ăla, băiatul lui John McFadden. Eu i l-am 
prezentat surorii tale. 

Kelly şi-a privit tatăl. 

— Tu? 

— Câţi ani avea când s-a hotărât să devină faimoasă? 
Treisprezece? Paisprezece? 

Kelly a închis ochii, sprijinindu-şi de tetieră capul 
cuprins de durere. 

— Credeam că şi-a dorit dintotdeauna să fie celebră. 

— Da, a răspuns bărbatul. Oricum, era pe la vârsta aia. 
Eu lucram la nu mai ştiu ce film horror, în acelaşi studio cu 
McFadden... El turna o mini-serie, cred. Catherine a prins 
de veste. Într-o bună zi, a apărut din senin la uşa mea. N-o 
mai văzusem de ani de zile şi am fost tare fericit. Vezi tu, 
voiam să fiu un tată bun, Kelly. Întotdeauna mi-am dorit 
asta, mai mult decât orice. 

— Eşti, Jimmy. Ţi-am zis... 

— Ea m-a implorat s-o duc pe platou. Iar Vincent... Vee, 
cum îi ziceţi voi. Aveam un mic rol în mini-serie. El şi sora 
ta s-au împrietenit. Au început să petreacă tot mai mult 
timp împreună. 

Kelly a deschis ochii. Jimmy nu se uita la ea. Stătea cu 
faţa către parbriz, cu privirea lui tristă aţintită în sus, spre 
cerul lipsit de stele de deasupra acoperişului lor. 

— l-am lăsat să petreacă timp împreună, a continuat el. 
Nu sunt un tată bun. 

— Ce vrei să zici? 

— Dacă eu nu i-aş fi făcut cunoştinţă lui Catherine cu 
Vincent şi cu tatăl lui, ea nu s-ar fi amestecat niciodată cu 
cheflii ăia din Hollywood. 

Kelly şi-a aşezat o mână pe umărul lui. 

— Dacă eu n-aş fi fost atât de îngăduitor, mama voastră 
nu s-ar fi înfuriat atât de tare pe mine. M-ar fi lăsat să vă 
văd mai des, nu doar când fugeaţi de acasă. 

În locuinţa lor era o lumină aprinsă, iar pe Kelly o 
dureau ochii când se uita la ea. Ar fi vrut să spună foarte 
multe lucruri, dar nu reuşea să le rostească. li venea greu 
să-şi pună gândurile în cuvinte atunci când se simţea în 
halul ăla. 

— Vee e un om foarte bun, a zis ea. 

— Nu sunt sigur în privinţa asta. 

— Şi... 

A tras aer în piept. 

— Eu n-am fugit de acasă. Mama m-a azvârlit afară. Mi-a 
dat adresa ta. 

Şi-a pus din nou o mână pe umărul lui Jimmy. 

— Ea m-a trimis la tine. 

Bărbatul s-a întors şi a privit-o. 

— Ea te-a trimis? 

— Da, a răspuns Kelly. Acum putem să intrăm, tată? 
Sunt foarte obosită. 

Lui i-a revenit zâmbetul. 

— Oh, da, corect! Mâine e zi de şcoală. 

A spus-o ca şi cum Kelly nici n-ar fi fost arestată 
vreodată. Ca şi cum n-ar fi fost ora două dimineaţa, iar el 
ar fi adus-o acasă de la repetiţii cu formaţia, ori de la 
antrenamente cu echipa de atletism, nu de la o secţie de 
poliţie aflată la capătul a două ceasuri de mers cu maşina. 

— Ai multe teme de făcut? 

Kelly a oftat. 

— Mă descurc eu. 

Bărbatul a ieşit gemând din maşină. Ea l-a urmat pe 
trotuar şi l-a privit cum descuie uşa. Odată ajunşi înăuntru, 
Jimmy s-a repezit spre canapea şi s-a prăbuşit pe ea. Kelly 
a dat fuga în bucătărie, şi-a umplut un pahar cu apă şi l-a 
dat peste cap, făcând ca durerea chinuitoare de cap să 
înceapă în sfârşit să cedeze. A auzit gemetele tatălui său 
din cealaltă cameră, aşa că a pus nişte gheaţă în pahar, a 

turnat peste ea câteva degete de Jack Daniel's şi a înşfăcat 
flaconul cu medicamente pe jumătate gol, lăsat de el pe 
masa de lucru. Când s-a întors în sufragerie, bărbatul 
stătea cu ochii închişi şi cu capul dat pe spate. Kelly i-a 
aşezat paharul într-o mână şi flaconul în cealaltă. A luat 
pătura în carouri maro de pe canapea şi l-a învelit cu ea. 

— Mersi, puştoaico! a şoptit el. 

L-a sărutat pe obraz, după care s-a dus în camera ei. 


În vis, Kelly era atacată de mama ei cu un satâr. 

— Dă-mi-o înapoi! ţipa mama. E a mea! 

Când femeia s-a apropiat, Kelly a văzut că nu era câtuşi 
de puţin mama, ci o versiune monstruoasă a ei, cu şerpi în 
loc de păr, cu dinţi ascuţiţi şi ochi roşii, ce se învârteau ca 
două morişti. 

— Dă-mi-o înapoi sau te omor! 

Kelly se holba la ea, la creatura aceea în care n-ar fi 
recunoscut-o niciodată pe mama ei, dar care aparent îi 
fusese mamă de la bun început, pregătind masa pentru ea 
şi Catherine, ducându-le pe amândouă cu maşina la vechea 
lor şcoală,  îngrijindu-le când se  îmbolnăveau, 
înfrumuseţându-le cu machiaje şi făcându-le floricele de 
porumb pe aragaz, în vasul cu folie de aluminiu, cele mai 
gustoase floricele pe care le mâncase vreodată, pe care 
mama şi Catherine le înfulecau cu pumnul, scăldate în unt, 
în timp ce urmăreau decernarea premiilor Oscar... 

Intotdeauna fusese aşa, un monstru, chiar dacă fiica ei 
observa asta abia acum, când legăna satârul, când ochii 
sângerii îi scânteiau. 

Kelly a spus: 

— Tu ai omorât-o! Tu ai omorât-o pe Catherine! 

— Dă-mi-o înapoi! Dă-mi inima înapoi! 

Mama-monstru a lovit-o cu satârul. Lama a luat contact 
cu pieptul ei, iar Kelly n-a mai putut să respire, n-a mai 
putut să... 

S-a trezit cu sufletul la gură, gâfâind în micuțul dormitor 
pentru oaspeţi al lui Jimmy, cu sudoarea şiroindu-i pe 
ceafă, ţinându-se cu mâna de gât şi tremurând din cap 

până în picioare. Ce mai vis! şi-a zis ea. Ce vis groaznic! 

Kelly a aruncat o privire către noptieră, către cifrele 
strălucitoare ale ceasului digital. 4:32 dimineaţa. O 
numărătoare inversă. A încercat să închidă ochii, dar nu 
mai putea să adoarmă. Nu atunci, nu încă. 

A aprins veioza de lângă pat, s-a furişat înspre 
dulăpiorul din colţul camerei şi l-a deschis. Pe fundul lui îşi 
ascunsese valiza goală. Doar că nu era goală, nu cu 
adevărat. A tras fermoarul şi a scos din ea poza înrămată a 
lui Catherine, apoi cutia în formă de inimă. Nu se mai 
uitase cu atenţie la ea de când ajunsese acolo, în casa lui 
Jimmy, dar acum observa cât de roasă era panglica roşie 
de pe capac, cât de uzată părea țesătura. 

Oare cine i-o dăduse mamei? Oare de ce femeia o 
păstrase atâta vreme? 

Kelly îl auzea pe Jimmy sforăind în sufragerie. Tatăl ei 
nu mai ajunsese în dormitor, dar era în regulă. Dormea 
adânc. 

Fata s-a dus în bucătărie, clocotind de furie, cu telefonul 
mamei stăruindu-i în minte şi cu visul acela... visul acela. 
Un monstru de la bun început... A aruncat inima de Sfântul 
Valentin în chiuvetă, a deschis-o, apoi a pornit apa 
fierbinte, lăsând-o să curgă la debit maxim, până când 
cutia a început să se destrame. Bomboanele râncede erau 
distruse, iar chiuveta se umplea cu apă aburindă, 
înecându-le. Când Kelly a oprit robinetul, cutia era fărâme 
şi bucăţelele de ciocolată pluteau. Nimicite pentru 
totdeauna. Kelly a simţit o strângere de inimă. Oare de ce 
a ținut mama cutia asta pentru atâta timp? Dar şi-a alungat 
remuşcările. Femeia aia nu mai era mama ei. Nu şi de 
acum înainte. Nu merita remuşcările lui Kelly. Nici măcar 
o strângere de inimă. 

Fata a golit chiuveta. A strâns bomboanele de ciocolată, 
le-a aruncat în coşul de dedesubt, împreună cu rămăşiţele 
cutiei, apoi a legat punga de gunoi, s-a furişat pe uşa din 
faţă şi a azvârlit totul în tomberonul de lângă casă. Uneori 
e bine să ai un tată care doarme adânc. 

În timp ce se furişa înapoi înăuntru, Kelly s-a trezit 

amintindu-şi că, într-o după-amiază, pe când ea şi 
Catherine aveau vreo unsprezece ani, mama le lăsase 
pentru câteva ore singure în casă, simțindu-se ca două 
femei în toată firea. Kelly pornise numaidecât televizorul. 
Dăduse pe canalul care transmitea Toţi copiii mei, un 
serial care pe atunci îi plăcea la nebunie, în principal 
fiindcă mama îi spusese că e prea matur pentru o fată de 
vârsta ei. 

Între timp, Catherine se apucase să-şi bage nasul prin 
dulapul mamei şi, ca de obicei, ea fusese cea care făcuse 
marea descoperire a zilei. 

— Kelly! 

Sora ei i-a strigat numele atât de tare, încât Kelly a 
crezut că s-a întâmplat ceva îngrozitor. Dar când a dat 
fuga în dormitor, a găsit-o pe Catherine pe podea, având în 
faţă o cutie de carton deschisă. A întrebat-o ce e înăuntru, 
dar sora ei rămăsese fără cuvinte. N-a fost în stare decât 
să arate cu degetul spre cutie. 

Înăuntru se afla un teanc de cărţi poştale alb-negru, pe 
toate apărând aceeaşi tânără, îmbrăcată în patru ţinute 
diferite: un costum de baie din două piese micuţe, o 
uniformă de asistentă medicală, o rochie de seară fără 
bretele, împodobită cu paiete, şi un costum de fermieră 
sexy, care avea drept accesoriu o furcă. In colţul fiecărei 
cărţi poştale stătea scris numărul de telefon al unui agent, 
alături de numele actriţei blonde şi pieptoase care apărea 
în fotografii: Rainy Daye. Lui Kelly i-a trebuit mult mai 
mult decât lui Catherine ca să-şi dea seama că Rainy Daye 
era chiar mama lor. 

— Uau! a exclamat ea. Parcă n-am fi cunoscut-o 
niciodată cu adevărat. 

— Ştii ce, Kelly? Cred că oamenii nu se cunosc cu 
adevărat între ei. 

— Cu excepția noastră, nu-i aşa? 

— Cu excepția noastră. 

Kelly a deschis sertarul noptierei şi a băgat adânc mâna 
în el, până când a simţit lănţişorul delicat al medalionului 
care-i aparținuse lui Catherine. Privindu-se în oglindă, şi l- 

a aşezat cu grijă în jurul gâtului şi l-a închis la spate. Inima 
de aur îi scânteia în capul pieptului, iar lănţişorul i se 
aşeza pe ceafă. O făcea să se simtă frumoasă. Kelly nu 
avea să-şi mai scoată nicicând medalionul. Avea să-l poarte 
mereu, secretul surorii sale. Avea să-l păstreze mereu cu 
sine. 

Kelly a atins cele două mici diamante de la baza inimii. 
S-a uitat îndelung în oglindă şi i-a zâmbit fetei în care se 
transforma. 


La şcoală, Kelly a trecut cu greu de prima jumătate a 
zilei. Momentul cel mai înjositor a fost în timpul orei de 
engleză a domnişoarei Collins, când a adormit în banca ei 
în timpul unei lucrări neanunţate. Domnişoara Collins, o 
femeie uscăţivă, cu buzele ţuguiate, despre care Bellamy 
pretindea că e încă virgină la treizeci şi cinci de ani 
(Ghicesc asemenea lucruri. Crede-mă!), se enervase atât 
de tare pe Kelly, încât n-o deşteptase. Drept rezultat, fata 
se trezise sforăind în toiul lucrării neanunţate pe care o 
dădea următoarea grupă de elevi şi fusese nevoită să 
îndure atât râsetele acestora, cât şi pe cele ale colegilor ei 
de la ora următoare, cea de istorie americană, la care a 
ajuns cu ochii împăienjeniţi şi cu douăzeci de minute 
întârziere. 

Nu mai era în stare de altceva decât să supravieţuiască 
orei de ştiinţe a domnului Hansen, dar, din fericire, la asta 
a ajuns trează şi la timp. Bellamy şi-a făcut apariţia cu 
câteva minute mai târziu, cu părul şi ochii strălucind ca 
întotdeauna, strângându-şi caietul de notițe la pieptul unui 
pulover albastru-electric, cu guler în formă de V, pe care 
Kelly îl împrumutase odată de la ea. Era un pulover Dior. 
Bellamy părea fericită şi odihnită, de parcă ar fi reuşit să 
strecoare o şedinţă la spa între cele paisprezece ore de 
euforie pricinuite de LSD şi primul curs din acea 
dimineaţă. 

— Nu ne-am mai văzut de mult, domnişoară Marshall! a 
spus domnul Hansen, care o întâmpinase pe Kelly, absentă 
de tot atâta vreme, doar cu un scurt salut din cap. 

— Da, domnule Hansen, cu siguranţă a trecut ceva timp. 

Bellamy vorbise cu drăgălăşenie, fără nicio urmă de 
sarcasm în voce, în timp ce se îndrepta spre banca ei, 
întinzându-i lui Kelly, în clipa în care a trecut pe lângă ea, 
o foaie de caiet împăturită. Câţiva băieţi din ultimul rând 
au început să chicotească, dar domnul Hansen s-a 
mulţumit să se uite lung după eleva lui, înroşindu-se uşor 
la faţă, incapabil să vorbească. La urma urmei, cum ar fi 
putut să deschidă gura? Ea nu spusese nimic greşit. 

Kelly şi-a atins pandantivul în formă de inimă de la gât, 
medalionul lui Catherine, care, într-un fel, compensa restul 
ţinutei pe care o purta: bluza din flanelă uzată, pantalonii 
verzi, de catifea reiată, pe care mama îi cumpărase de la 
JCPenney cu un an în urmă, pe vremea când Kelly era cu 
opt centimetri mai scundă şi cu cel puţin o măsură mai 
mică. Nu, medalionul i se potrivea. Întotdeauna avea săi 
se potrivească. Nu mai era secretul lui Catherine. Acum îi 
aparţinea lui Kelly şi, atingându-l, îşi amintea de 
schimbările din viaţa ei. Schimbări mari. Minunate. 

Ceva a lovit-o în ceafă. Un cocoloş cu scuipat. Kelly i-a 
auzit râzând în spatele ei pe Pete Nichol, pe Randy 
Butler... pe Evan Mueller, lătrând ca un câine. S-a înroşit 
la faţă, iar în minte i-a răsunat vocea lui Vee. Spune-le să 
se ducă dracului! Glasul lui îl acoperea pe celălalt, pe cel 
firav şi timid, care îi zicea mereu să se poarte ca şi cum 
nimic nu s-ar fi întâmplat, să ignore şi o să treacă. Ignoră- 
i! Dar nu putea. Domnul Hansen mâzgălea ceva pe tablă, 
intenţionat neştiutor, neatent ca întotdeauna la suferinţele 
pe care le îndurau elevii de care nu-i păsa. Elevii invizibili, 
îmbrăcaţi în haine ieftine, care n-aveau note bune, nici 
părinţi bogaţi. Elevii, asemenea lui Kelly, lipsiţi de 
importanţă. 

Creta pocnea şi scârţâia pe tablă. Un alt cocoloş cu 
scuipat a lovit-o pe Kelly în braţ. Ea s-a răsucit, aruncând o 
scurtă privire spre Bellamy, care-şi făcea de lucru cu 
caietul de notițe, apoi spre Evan Mueller, pe care a 
continuat să-l fixeze sfidător. 

Cu mişcări lente, el şi-a ridicat în dreptul gurii degetul 

arătător şi pe cel mijlociu, apoi şi-a scos limba printre ele, 
prin locul în care se împreunau, ţinând ochii pe jumătate 
închişi, cu o expresie lascivă şi urâtă întipărită pe chip. 
Kelly a simţit un nod în stomac. 

— Ciudato! a şoptit Evan. 

— Du-te dracului! i-a replicat Kelly. 

Băieţii au încetat să mai chicotească. Bellamy a făcut 
ochii mari şi a dus brusc mâna la gură. 

— Ce-ai spus? a întrebat domnul Hansen. 

Kelly s-a întors către el. Privirea din ochii lui era un 
amestec de furie şi uimire, şi încă ceva. Să fi fost frică? 
Kelly şi-a auzit colegii şuşotind, pe Phoebe Calloway, care 
stătea în prima bancă, spunând: 

— Ă-ău... 

— Au aruncat în mine cu cocoloaşe pline de scuipat. 

Vocea lui Kelly era potolită, calmă. 

— Aşa că le-am zis să se ducă dracului. 

Tăcerea s-a aşternut repede, ca atunci când cineva 
aruncă un prosop peste o colivie cu păsări. Preţ de câteva 
clipe lungi, toată lumea a rămas încremenită. Timpul s-a 
oprit în loc. Aerul din clasă a devenit dens, neclintit. 

— Mergi în biroul directorului! i-a cerut Hansen. 

— OK. 

Kelly şi-a strecurat biletul de la Bellamy în buzunarul 
pantalonilor, apoi s-a ridicat. În timp ce făcea asta, a 
îndrăznit să se uite la şirul de bănci din spatele ei: mai 
întâi la băieţii aceia, care se holbau la ea cu priviri uluite, 
fără să clipească, apoi la Bellamy. 

Prietena ei i-a zâmbit. Bravo, a mimat ea. 

Kelly a ieşit din clasă cu spatele drept. Un alt om. 
Perfect. În vreme ce mergea pe hol spre biroul 
directorului, şi-a scos bileţelul din buzunar şi a citit: 


PETRECEREA PUŞCĂRIAŞILOR DISEARĂ, LA VEE. 
SA FII ACOLO! 


— Ei bine, a spus Jimmy, semnalizând şi cotind pe strada 
lor, se pare că ai primit câteva zile libere de la şcoală. 

Erau primele cuvinte pe care i le adresa lui Kelly de 
când o luase din biroul directorului. Ea îşi dorea să fi auzit 
altceva din partea lui: N-a fost vina ta. O dată în viaţă, ai 
ripostat şi tu. Ceva de genul ăsta. 

— N-am făcut nimic rău, a protestat Kelly. Nu meritam 
să fiu suspendată. 

Bărbatul a ridicat din umeri. 

— Directorul zice că i-ai înjurat pe nişte băieţi în mijlocul 
orei de ştiinţe. 

Kelly a dat să răspundă, apoi s-a oprit. S-a uitat la umerii 
gârboviţi ai tatălui ei, la mâinile lui pline de cicatrice, 
aşezate pe volan. El îşi câştiga traiul mâncând bătaie. Se 
arunca de pe clădiri, îşi dădea foc, făcea orice i-ar fi cerut 
regizorii, indiferent cât de puternică sau cât de 
îndelungată ar fi fost durerea, numai pentru ca nişte actori 
stupizi să poată părea curajoşi. Jimmy nu riposta. 
Niciodată. Cum ar fi putut el să priceapă? Kelly şi-a amintit 
tăcerea care se lăsase în clasă în timp ce ea pleca, felul în 
care Bellamy îi zâmbise, felul în care prietena ei o 
înțelesese. lar în seara aceea, petrecere. O Petrecere a 
Puşcăriaşilor. Avea să se ducă. La nevoie avea să se 
furişeze afară din casă. Avea să aştepte până când tatăl ei 
urma să adoarmă, apoi avea să facă autostopul... 

— Diseară am o filmare, a spus Jimmy, ca şi cum i-ar fi 
citit gândurile. 

— Hm? 

— O porcărie cu buget redus, ceea ce înseamnă că n-o 
să se tragă prea multe duble. Dar probabil că o să ajung 
acasă abia mâine-dimineaţă. 

Bărbatul i-a aruncat un surâs jenat. 

— Fără petreceri în casă. 

— E ok dacă rămân peste noapte la o prietenă? 

Jimmy a oftat. 

— In noaptea asta? 

— Mi-e... dăm... mi-e cam frică să stau singură în casă. 

El s-a uitat la ea preţ de câteva secunde. 

— Ai nevoie să te duc cu maşina până acolo? 

— Nu. Vine ea să mă ia. Dar... ăăă... s-ar putea să-mi 

trebuiască nişte bani cu care să plătesc taxiul mâine 
dimineaţă. 

— Sigur. 

Kelly şi-a muşcat buza ca să nu zâmbească. Jimmy a 
parcat pe alee şi a oprit motorul. 

— Kelly? 

— Da? 

— O să-ţi petreci noaptea doar cu o prietenă, nu-i aşa? 

— Hm? 

Bărbatul s-a întors către ea şi a privit-o în aşa fel, încât a 
silit-o să-şi ridice ochii şi să-i întâlnească pe ai lui. 

— Nu te mai amesteci cu puştiul lui McFadden, a spus 
el. Nu mai faci probleme. Îmi promiţi? 

Ochii lui umezi arătau mai trişti ca niciodată şi toate 
trăsăturile parcă i s-ar fi prăbuşit. 

— Îţi promit, a răspuns Kelly, pe un ton potrivit cu 
căutătura din ochii lui. N-o s-o mai dau în bară. 

Jimmy a continuat s-o privească, iar expresia i s-a 
schimbat, Kelly sperând din ce în ce mai mult ca el să se 
uite în altă parte, ca minciuna să-i fie crezută. 

Am ratat. Nu mă crede. 

— Te... ăăă... te simţi bine? 

— Il porţi, a spus bărbatul. 

— Hm? 

Jimmy a arătat înspre medalion. 

— Credeam... credeam să s-a pierdut. 

Kelly a răsuflat uşurată. 

— Nu, Catherine mi l-a dat mie. 

— "Ţi-a spus de unde l-a luat? 

Fata a scuturat din cap. Jimmy s-a relaxat. A început să 
ridice geamul maşinii. 

— Mi-a fost al dracului de greu să-l conving pe bijutier 
să pună acolo două diamante. Lui i se părea că arată mai 
bine cu unul singur şi era un nemernic tare pretenţios. 

Kelly a făcut ochii mari. 

— E de la tine? 

Bărbatul s-a oprit şi a privit-o. 

— L-am comandat special. Câte un diamant pentru 

fiecare dintre nestematele mele. Eu am ales şi pietrele, şi 
tot. Vezi? Cea din dreapta e doar puţin mai mare. Aceea 
eşti tu. 

Kelly a clipit de câteva ori. Apoi a repetat: 

— Tu i-ai dat lui Catherine medalionul. 

— Nu doar lui Catherine. Amândurora. V-aş fi dat două 
lănţişoare, dar nu-mi permiteam, aşa că am făcut 
următorul lucru care mi s-a părut cel mai bun. 

— Ea nu mi-a spus niciodată. S-a... s-a purtat ca şi cum 
ar fi fost cine ştie ce mare secret. 

— Nu ştiu de ce a procedat aşa. 

Kelly a oftat. 

— Nici eu. 

— Catherine a rămas la mine câteva zile, după una 
dintre marile ei certuri cu mama voastră. Mai ţii minte? 

— Dispărea des. Nu ne spunea niciodată unde se duce. 

— Ei bine, odată a venit aici. Atunci i-am cumpărat 
medalionul. I l-am oferit în schimbul promisiunii că o să-i 
dea încă o şansă mamei voastre. I-am spus să-l împartă cu 
tine. 

Kelly a scuturat din cap. 

— Nu ştiu de ce nu mi-a zis niciodată adevărul. N-aş fi 
obligat-o să împartă medalionul cu mine dacă nu voia. 

— Mă rog. Mamei voastre nu i-a plăcut niciodată să vă 
cumpăr lucruri. Credea că o să deveniți nişte răzgâiate. 

Kelly şi-a dat ochii peste cap. Asta era mama ei, nu 
încăpea îndoială. 

— În orice caz, mă bucur că îl porţi, Kelly, a spus Jimmy. 
Mă bucur că sora ta ţi l-a dat. 

— Şi eu. 

Kelly i-a zâmbit. Jimmy. Tata. Te mint doar pentru binele 
tău. 

Bărbatul a deschis portiera din dreptul lui şi a dat să 
coboare. 

— Ascultă, diseară, când o să te duci la prietena ta, ai 
grijă să-ţi iei temele de la ea, a zis el peste umăr. 

Un gând întârziat. 

— Faptul că eşti suspendată nu înseamnă că ai scăpat de 

şcoală pentru totdeauna. 


Bellamy avusese dreptate în legătură cu clădirea în care 
locuia Vee. Chiar semăna cu castelul Frumoasei Adormite 
din Disneyland. Ce nu spusese, însă, era că Vee locuia într- 
un turn. Apartamentul lui era format dintr-o singură 
cameră spațioasă, perfect rotundă, ce avea lângă uşă o 
chicinetă, iar în partea opusă, o uriaşă fereastră curbată, 
alături de care se găsea o baie. Singura lui piesă de 
mobilier, dacă se putea numi aşa, era o saltea, cu capătul 
proptit de geam. Vee o acoperise cu un cearşaf vopsit 
artizanal, ca s-o facă să semene cu un obiect pe care te 
puteai aşeza. Dar când Kelly a ajuns acolo, emoţionată şi 
gâfâind după ce urcase şapte rânduri de trepte, în cameră 
se aflau vreo cincisprezece oameni şi toţi stăteau în 
picioare. 

A cercetat mulţimea. N-a recunoscut pe nimeni de la 
şcoală, ceea ce era mai degrabă un lucru bun, însă tot o 
făcea să se simtă ca paralizată. Kelly a rămas multă vreme 
în prag, uitându-se cu gura căscată la grupul de străini: 
fete ce purtau blugi strâmţi, tricouri fără mâneci şi lanţuri 
ori maiouri prinse pe după gât, ce le lăsau la vedere umerii 
bronzaţi, peste care li se revărsa părul strălucitor, 
despletit sau coafat în desăvârşite tunsori asimetrice; 
băieţi îmbrăcați în tricouri sfâşiate, pe care erau 
imprimate emblemele unor trupe punk, cu părul aranjat 
sub formă de ţepi ascuţiţi sau pe jumătate ras, cu şuviţe 
alunecoase ce le cădeau peste ochii conturaţi cu cărbune, 
peste pomeţii proeminenţi, fiecare chip uluitor părând luat 
de pe coperta unui album de muzică. Nimeni nu părea 
familiar. Kelly s-a întrebat dacă nu cumva greşise 
apartamentul, însă chiar în clipa aceea Bellamy a dat 
buzna afară din baie, cu Vee pe urmele ei. Umerii lui Kelly 
s-au relaxat. Fata era din nou în stare să se mişte. 

— Kelly! a exclamat mai întâi Vee, urmat de Bellamy, 
amândoi repezindu-se către ea. 

Câţiva dintre oaspeţi s-au întors şi s-au uitat la cei trei. 
Printre ei, o fată slăbuţă, de vreo treisprezece ani, cu păr 

arămiu şi ochi mari, speriaţi. Lui Kelly i s-a părut 
cunoscută. Atât de cunoscută, încât i-a zâmbit, a început 
să-i facă semne cu mâna... Dar apoi şi-a dat seama că o 
cunoştea dintr-o reclamă la ciocolata Mounds şi a lăsat 
mâna în jos, ochii speriaţi ai fetei îngustându-se către ea 
cu... ce? Dezgust? Nedumerire? Lui Kelly nu i-a păsat. Cel 
puţin a încercat să nu-i pese. 

Bellamy tocmai o cuprindea în braţe, iar Vee îi zicea: 

— Ne-a fost teamă că n-o să apari, şi imediat Kelly s-a 
simţit fericită, ca acasă. 

— Îmi place fusta ta, a spus Bellamy, în timp ce se 
retrăgea. 

Era aceeaşi fustă de ţărăncuţă pe care Kelly o purtase 
prima oară când mersese acasă la prietena ei, în acea zi 
ciudată cu Len... Cât de departe ajunsese de atunci. Deşi, 
când stătea să se gândească, nu era sigură dacă 
progresase sau regresase. 

— Am fost suspendată, a spus ea. 

Bellamy a bătut-o pe spate. 

— Bravo ţie! Ştiam că aşa o să se întâmple. 

Apoi a condus-o înspre bucătărie, trecând pe lângă un 
grup de băieţi, care le-au măsurat din cap până în picioare. 

— Salut, frumoaso! a zis unul dintre ei către Bellamy. 

Puştiul semăna leit cu Robby Benson”. De fapt, din câte 
ştia Kelly, putea chiar să fie Robby Benson în persoană, 
însă Bellamy tot nu l-a luat în seamă şi a subliniat asta 
dându-şi ochii peste cap, făcând-o pe Kelly s-o iubească şi 
mai tare. 

— Ai un medalion superb, a spus ea. 

Kelly a zâmbit. 

— Mersi. 

Vee i-a întins un pahar de polistiren, plin cu şampanie. 

— Dacă eşti suspendată, înseamnă că mâine nu trebuie 
să te mai duci la şcoală. 

— Nu vreau să mă mai duc niciodată la şcoală. 


20 Robin David Segal, actor, cântăreţ, regizor şi profesor american, 
cunoscut mai ales pentru că a dat voce personajului Bestiei în filmul de 
desene animate Frumoasa şi Bestia (N.t.). 

Kelly a sorbit din pahar. Bulele i-au gâdilat nasul şi i-au 
explodat pe limbă. Nu mai gustase niciodată aşa ceva şi nu 
pentru că n-ar mai fi băut în viaţa ei. Dar şampania îi 
amintea mai degrabă de cocaină, de bijuteriile din aur 
masiv, de scaunele din Jaguarul lui Vee ori de atingerea 
uneia dintre hainele de piele ale lui Bellamy. Era mai mult 
o senzaţie decât un gust. Parcă ar fi fost arma pe care o 
ţinuse în mâini. Îi creştea inima-n piept. 

— Dom Perignon, a spus Vee. 

Kelly a mai sorbit încă o dată, îndelung. 

— Imi place la nebunie. 

— Avem ceva şi mai bun, a zis Bellamy, dar nu putem să 
te ducem în baie acum, pentru că tatăl lui Vee e cu ochii pe 
noi. 

— Tatăl lui? 

Bellamy a făcut semn înspre fata din reclama la 
ciocolată, cea cu ochii speriaţi, care stătea lângă fereastră. 
Kelly s-a uitat mai atent la grupul cu care aceasta stătea 
de vorbă: două femei şi trei bărbaţi, toţi adulţi, toţi uluitor 
de frumoşi. Cel mai bătrân, i-a spus Bellamy, era John 
McFadden. Purta pantaloni de culoare închisă, făcuţi la 
comandă, şi o cămaşă bleu, care îi reflecta nuanţa ochilor, 
aceeaşi cu a lui Vee, lucru care se vedea chiar şi de la şase 
metri distanţă. McFadden stătea cu braţul sprijinit pe talia 
femeii de lângă el - înaltă şi bronzată, îmbrăcată într-o 
rochie scurtă din macrameu, cu buzele pline şi părul auriu, 
ca al lui Julie Christie. Dar privirea lui era aţintită asupra 
lui Kelly, cu o expresie care parcă voia să întrebe „tu cine 
mai eşti?”, o expresie ce o făcea să se simtă ca şi cum n-ar 
fi meritat prietenia fiului lui. Kelly a aşezat paharul cu 
şampanie pe masa din bucătărie şi a lăsat ochii în jos, 
către propriile sandale, simțind cum încrederea în sine o 
părăseşte. 

— Cine sunt oamenii ăia cu care stă tatăl tău? 

— Toţi sunt din filmul la care lucrează el acum, a 
răspuns Vee. Se numeşte Rezistență. 

Bellamy a intervenit: 

— O recunoşti pe Cynthia Jones, nu-i aşa? 


— 199 — 


— Pe cine? 

— Gagica de lângă el. Un manechin totalmente celebru? 
Apare pe coperta revistei Cosmopolitan de luna asta? 

Kelly a ridicat din umeri. 

— Singura pe care o recunosc e puştoaica din reclama la 
ciocolată Mounds. 

Bellamy a început să râdă. 

— Eşti cea mai bună persoană pe care am cunoscut-o 
vreodată. 

Kelly s-a înroşit puţin. 

— M-a lăsat să dau petrecerea asta cu condiţia să vină şi 
el, ca să, ştii tu, supravegheze, a spus Vee. Imi pare teribil 
de rău pentru asta, dar aşa e el. Şi după Mariposa n-am 
prea multă putere de negociere. 

Lui Kelly i s-a părut o condiţie rezonabilă, având în 
vedere prin ce îl făcuseră să treacă noaptea trecută. Dar a 
tăcut. Şi, peste câteva clipe, tatăl lui Vee era alături de ei 
în bucătărie, întinzându-i mâna. 

— Nu ne-am cunoscut aşa cum se cuvine. 

Bărbatul a zâmbit, iar chipul i-a devenit imediat mai 
puţin furios, mai puţin sever. De aproape, McFadden arăta 
aproape identic cu fiul său - o copie la indigo, dar cu părul 
mai rar şi faţa uşor ridată. Kelly i-a strâns mâna. 

— Sunt Kelly, a spus ea. Şi, ăăă... îmi pare foarte rău. 

— Vina îi aparţine în întregime lui Vincent, a spus 
bărbatul. 

Bellamy a râs. 

— Mersi mult, tată! 

— Sincer să fiu, cred cu tărie că trebuie să înveţi din 
propriile greşeli. Şi oare nu e şaisprezece ani vârsta 
potrivită ca să o faci de oaie, iar şi iar? 

McFadden a aruncat o privire către Vee. 

— Vincent, cel puţin, sigur trăieşte în scopul acesta. 

— OK, OK. 

— Ei bine, eu am şaptesprezece ani şi categoric mi-am 
învăţat lecţia. 

Lui Bellamy îi tremura vocea. Vorbea repede. Avea 
pupilele dilatate şi ochii puţin prea larg deschişi. Kelly 

spera ca John McFadden să nu observe. Mama ei sigur ar 
fi băgat de seamă. N 

— Sper din toată inima, a zis bărbatul. Imbătrânesc, 
fiule. Am o viaţă încărcată şi nu-mi trebuie asemenea stres. 

Bellamy a râs iar, ceea ce nu era deloc reacția cuvenită. 
Kelly simțea că ar trebui să abată atenția, dar s-a dovedit a 
nu mai fi nevoie. Ochii lui John McFadden rămăseseră 
aţintiţi asupra ei. 

— Vincent îmi spune că te interesează să dai o probă, a 
zis bărbatul. 

Ea s-a încruntat. 

— Hm? 

Apoi şi-a amintit. Cu două luni în urmă, în maşina lui 
Bellamy, discutaseră despre actorie... Tare ciudate lucruri 
spui, consimţi, când încerci să faci pe cineva să te placă la 
rândul lui. 

— Tată, a spus Vee, Kelly e sora geamănă a lui Cat Lund. 

— A cui? a întrebat McFadden. 

— A lui Cat Lund, a repetat băiatul. Nu se poate să nu-ți 
aminteşti! V-am făcut cunoştinţă. 

Bărbatul a scuturat din cap. 

— Îmi pare rău. 

După care i-a făcut cu ochiul lui Kelly. 

— O s-o pun pe secretara mea să te sune, a zis el. O să 
programăm ceva. 

McFadden s-a întors la grupul lui strălucitor, iar acesta 
l-a primit în mijlocul lui, Cynthia Jones strecurându-şi un 
braţ bronzat în jurul taliei lui şi aşezându-şi capul blond pe 
umărul lui. 

— Am părut ciudată? a întrebat Bellamy. 

— Nu chiar, a minţit Kelly, uitându-se în ochii lui Vee, la 
tristeţea din ei. Deci, a continuat ea. Bănuiesc că urmează 
să dau o probă. 

— Nu-mi vine să cred că nici nu şi-o aminteşte, a spus 
Vee, vorbind foarte încet. 

Kelly a sorbit iar pe îndelete din şampanie, dar băutura 
nu i-a mai dat aceeaşi senzaţie. Acum gustul i se părea 
cunoscut, aproape anost. S-a gândit la cât de emoţionat 

fusese momentul în care urcase pentru prima oară pe 
aleea din faţa casei lui Bellamy, sau acela în care Vee se 
întorsese pentru prima dată ca s-o privească în ochi, iar ea 
îi văzuse chipul întreg. Exista ceva reconfortant în a te 
obişnui cu lucrurile minunate. Dar şi ceva tristeţe. 

— Tatăl tău probabil că întâlneşte mulţi oameni, a 
încercat Kelly. 

— Ai fi putut să-i împrospătezi memoria, a spus Bellamy. 
De exemplu... ştii tu... să-i zici că tatăl lui Cat şi Kelly e 
cascador. 

— Jimmy chiar mi-a povestit că a mai lucrat cu tatăl tău, 
a încercat din nou Kelly. 

— Ar trebui să şi-o amintească pe Cat datorită mie, a 
replicat Vee. Nu datorită tatălui ei. 

Băiatul a înghiţit în sec. 

— Scuze, Kelly! 

Apoi s-a întors în baie. Kelly s-a uitat la prietena ei. 
Aceasta a ridicat din umeri. 

— Habar n-am, a zise ea. Dar îţi spun un lucru. Rămâne 
între noi. 

— Da? 

Fata a bătut uşor din pleoape, coborându-şi glasul la 
nivelul unei şoapte. 

— N-ar trebui să zic asta, pentru că e cel mai bun 
prieten al tatei, iar eu îl iubesc tare mult pe Vee... 

Kelly începea să-şi piardă răbdarea. 

— Ce? 

— John McFadden e... cam ciudat. 

— Cum adică? 

Bellamy a aruncat iute o privire spre grupul lui 
McFadden, apoi din nou spre Kelly. 

— Nimic, a conchis ea. Uită că am zis asta. Sunt doar... 
ştii tu. 

— OK. 

— Paranoică. 

— Bine. 

— Oricum, e grozav că o să dai o probă. Uitasem că vrei 
să joci. 

Vorbea foarte repede, amintindu-i lui Kelly cât de 
ameţită era. Probabil din cauza cocainei sau a cine ştie 
cărui alt drog excitant pe care ea şi Vee îl luaseră în baie. 
Cu toate astea, Kelly avea impresia că tocmai fusese 
ridicată o cortină, însă numai pentru câteva secunde, nu 
îndeajuns de mult pentru ca ea să poată distinge ce se afla 
în spatele ei. 

A atins diamantele de pe medalionul în formă de inimă al 
surorii ei. Era un nou obicei. O făcea să se simtă aproape 
ca şi cum ar fi stat de vorbă cu Catherine şi, în plus, o 
împiedica să rostească lucruri pe care n-ar fi trebuit să le 
spună. Ca acum, de exemplu. Kelly se gândea la John 
McFadden, la cum, tot timpul cât discutase cu ei trei, 
bărbatul se uitase numai la ea. Nu la fiica unuia dintre 
actorii săi premiaţi. Nici măcar la fiul lui. Ci la Kelly Lund, 
fata unui cascador, sora geamănă a unei tinere pe care 
pretindea că nici nu şi-o aminteşte. Ea fusese cea care îi 
captase toată atenţia. Poate pentru că n-o mai întâlnise 
niciodată şi voia să se uite mai bine la cea care fusese 
arestată împreună cu băiatul lui. Insă chiar şi dacă ar fi 
fost aşa, asta nu explica de ce, de-a lungul întregii 
conversații, McFadden nu-i privise nici măcar o dată 
chipul. Se uitase doar la medalionul ei. 

Kelly ar fi vrut să-i spună ceva despre asta lui Bellamy. 
Dar atingerea diamantelor a făcut-o să tacă. lar ceea ce 
simţea ea nu putea fi pe deplin exprimat în cuvinte. Era 
ceva ce ar fi fost mai bine să păstreze pentru sine. 


XXX 


Musafirii intrau şi ieşeau, muzica urla - Madness, The 
Specials, X-Ray Spex, Gang of Four. Bellamy şi Vee strigau 
numele trupelor la urechea lui Kelly, în timp ce ea bea şi 
fuma, ritmurile amestecându-se ca prin ceaţă, oaspeţii 
cântând la un loc cu interpreţii, dansând şi ţipând pentru a 
se face auziţi. 

Vee umplea neîncetat cu şampanie paharul lui Kelly şi se 
tot furişa la baie, împreună cu ea şi cu Bellamy, ca să 
prizeze cocaină. Inima fetei o lua la goană, apoi se potolea, 

în vreme ce întâlnea oameni ale căror nume avea să le uite 
cât ai clipi. Petrecerea a durat la nesfârşit, o buclă de 
culori, sunete şi atingeri, de momente culminante şi 
perioade de platou, până când, în cele din urmă, în cameră 
au rămas doar trei oameni, întinşi pe salteaua de lângă 
fereastra uriaşă, fumând ţigările Marlboro Red ale lui 
Bellamy, în vreme ce firma din neon a hotelului de peste 
drum scălda totul în lumina rozalie a răsăritului. 

Acum Kelly se pricepea la fumat, aşa cum se pricepea şi 
să se drogheze. Putea să inspire fumul în stilul francez, 
despre care Vee îi spusese cândva că e sexy, şi putea să 
aprindă chibriturile cu o singură mână, doar strângând 
cutia. Putea să şi scoată rotocoale de fum, iar acum asta 
făcea, creând o serie de ineluşe perfecte, subţiri, pe care 
Bellamy le tot străpungea, rupându-le unul câte unul. 

— De ce tot faci aşa? a întrebat-o Kelly. 

— Ca să nu moară virgine. 

Kelly s-a ridicat în coate. Şi-a arcuit spatele, lăsându-şi 
capul să-i cadă pe spate, apoi a suflat un nor de fum către 
peretele din spatele lor. 

— Sunt un dragon, a zis ea. 

— Te iubesc, a spus Bellamy. 

Kelly a zâmbit. Cu toate că şi-ar fi dorit să audă vorbele 
astea de la Vee. Vee, care era ciudat de tăcut de nici nu 
mai ştia cât de multă vreme. 

— 'Ţigara norocoasă! 

Bellamy ajunsese la fundul pachetului, la ultima ţigară, 
întoarsă cu vârful în jos pentru noroc. 

— Aprinde-mi-o şi putem să ne punem amândouă câte o 
dorinţă. 

Şi-a aşezat ţigara între buze, iar Kelly şi-a scos cutia cu 
chibrituri şi a scăpărat unul, folosind o singură mână. A 
aruncat o privire către Vee, ca să vadă dacă el observase, 
însă băiatul stătea cu ochii închişi. Adormise, probabil. În 
timp ce ţinea chibritul în dreptul ţigării lui Bellamy, Kelly a 
închis şi ea ochii, ascultând răsuflarea lui şi dorindu-şi din 
suflet ceva ce nu putea exprima în cuvinte. 

Când a deschis ochii, Bellamy încă îşi punea dorinţa ei. 


— 204 — 


Kelly a urmărit-o cum trage un fum din ţigara norocoasă, 
cum buzele ei rostesc în tăcere cuvintele dorinţei, în timp 
ce ochii erau atât de strâns închişi, încât pe chip îi apăruse 
o grimasă. Era amuzant cât de multă speranţă avea. 
Bellamy Marshall cea cinică, cea cu picioarele pe pământ, 
luându-şi atât de în serios dorinţa pusă pe o ţigară. Kelly 
şi-a aşezat o mână peste a ei. 

— Şi eu te iubesc, a spus ea. 

Bellamy a expirat, nori de fum ridicându-i-se dintre 
buze. A deschis ochii şi i-a zâmbit larg lui Kelly. 

— Mi s-a îndeplinit dorinţa. 


După un sfert de oră, sau poate o jumătate de oră 
(scurgerea timpului era greu de estimat), cocaina îşi 
pierduse efectul, lăsând-o pe Kelly sleită de puteri şi parcă 
plutind datorită şampaniei, în vreme ce somnul îi dădea 
târcoale. În stânga ei, Bellamy dormea buştean, sforăind 
uşor, în vreme ce Vee era tăcut ca întotdeauna. 

Kelly a închis ochii şi s-a tolănit în întuneric, lăsându-şi 
muşchii să i se afunde în saltea. Era cât pe ce să adoarmă, 
când l-a auzit pe Vee vorbind, aproape în şoaptă. Nici 
măcar nu ştiuse că e treaz. 

— Se credea în stare de orice, a spus el. 

— Cine? a întrebat Kelly. 

— Cat. Sora ta. 

— Oh! 

— Spunea că poate să-şi schimbe faţa şi corpul numai 
gândindu-se intens la cum ar vrea să arate cu adevărat. 
Era o actriţă bună doar pentru că asta îşi dorea să fie. Nu 
lua niciodată lecţii pentru că n-avea nevoie. Şi, în plus, 
zicea că pe toţi prietenii din viaţa ei i-a atras cu puterea 
voinţei. Inclusiv pe mine. Şi-a folosit forţa minţii. 

Kelly a deschis ochii. 

— Pe bune? 

— Ştiu că pare ciudat. 

— Nu chiar, a spus ea. Vreau să zic că seamănă cu ceva 
ce ar spune Catherine. „Nu toate lucrurile se întâmplă cu 
un motiv...” 

— „Dar cele importante, da.” 

— Da, a replicat Kelly. Uau! Şi ţie ţi-a zis asta. 

Băiatul a tras adânc aer în piept, apoi a expirat lent. 

— Credea că, dacă s-ar strădui îndeajuns, ar putea 
învăţa să zboare. 

Kelly s-a întors pe o parte şi s-a uitat la el, la chipul lui 
scăldat în lumina rozalie. Vee stătea cu privirea pironită în 
tavan. Ochii îi scânteiau. 

— Crezi că asta s-a întâmplat, Kelly? Crezi că încerca să 
zboare şi aşa a ajuns pe fundul canionului? 

Fata s-a tras mai aproape. A văzut lacrimi pe chipul lui. 

— Vee? 

— Da? 

— Cât de bine ai cunoscut-o pe sora mea? 

— Cred... a răspuns el. Cred că am iubit-o. 

Kelly l-a luat în braţe, în vreme ce emoţiile se revărsau 
în sufletul ei, confuzie, şi dor, şi suferinţă, atât ale ei, cât şi 
ale lui Vee. Imi doresc să-mi fi mărturisit asta mai 
devreme, ar fi vrut ea să-i zică. Credeam că tu şi cu mine... 
Știi tu. Tu şi cu mine... Dar nu i-a spus nimic. N-a putut. 

Vee i-a cuprins talia cu braţele, apoi şi-a lipit capul de 
gâtul ei şi a început să plângă, la început uşurel, apoi tot 
mai tare, tremurând din tot trupul. Kelly l-a tras mai 
aproape şi l-a sărutat pe cap, pe obrajii pătaţi de lacrimi. 

— E în regulă, a şoptit ea. E în regulă. 

Ar fi vrut să-şi plângă de milă. Pentru sentimentele pe 
care le nutrise faţă de Vee, acele sentimente irosite. In 
schimb, s-a trezit gândindu-se la băieţii care o aduceau 
noaptea acasă pe Catherine, la cei dezgustători, cu aer de 
drogati, pe care uneori îi vedea pe stradă împreună cu 
sora ei, ţinând-o în braţe, îndesându-şi mâinile în 
buzunarele blugilor ei. S-a gândit la bătrânul din Porsche, 
cel cu ochelari de aviator, şi l-a strâns mai tare pe Vee, 
bietul Vee, care avea mult mai multe lucruri pentru care 
să-i pară rău. Kelly l-a ţinut pe băiat până când durerea lui 
a devenit a ei, până când bluza i s-a îmbibat de lacrimi şi în 
sufletul lui n-a mai rămas nimic. 

Kelly s-a trezit singură. l-au trebuit câteva clipe de 
panică pentru a-şi da seama unde se află, pentru a pune 
cap la cap cele întâmplate seara şi de dimineaţă, însă chiar 
şi atunci au rămas goluri mari. S-a uitat la ceas: ora şapte 
dimineaţa. A simţit miros de cafea, s-a ridicat şi, spre 
imensa ei uşurare, i-a văzut pe Vee şi pe Bellamy în 
bucătărie, cu cănile în mâini. 

— Era şi timpul! a spus Bellamy. Ştii, unii dintre noi 
trebuie să meargă la şcoală azi. 

Vee a spus: 

— Tata o să vă ducă pe amândouă până acasă. 

— Tatăl tău? 

— Are un apartament sus. Azi-noapte a rămas aici. 

Kelly s-a uitat atent la chipul lui. Avea un crâmpei de 
amintire cu ea ţinându-l în braţe noaptea trecută, 
simţindu-i lacrimile, deşi nu reuşea să-şi amintească exact 
de ce. Şampania aia! Şi toate drogurile... 

— Eu n-am venit cu maşina mea, zicea Bellamy. Conduc 
de când aveam paisprezece ani şi dintr-o dată părinţii mei 
se poartă ciudat la gândul că m-aş urca la volan. M-au 
obligat să iau un taxi. 

— Faptul că ai fost arestată s-ar putea să aibă o legătură 
cu asta, i-a răspuns Vee şi, ca la un semn, uşa de la intrare 
s-a deschis, John McFadden descuind-o cu propria cheie. 

— S-a zis cu intimitatea! a bombănit Bellamy. 

McFadden a întrebat: 

— Sunteţi gata? 

— Ne vedem mai târziu! a spus Vee. 

A strâns-o iute în braţe pe Bellamy, apoi pe Kelly, pe 
care a ţinut-o cu câteva clipe mai mult... Ea i-a simţit 
buzele lipite de gâtul ei. Şi răsuflarea lângă urechea ei. 

— Te iubesc, i-a şoptit el. 

Îţi aminteşti? 

Fetele l-au urmat pe McFadden până la maşina lui, un 
BMW crem, cu scaune din piele arămie. Pe drum, Bellamy 
i-a dat un ghiont prietenei sale şi a făcut semn către 
fereastra de la ultimul etaj, acolo unde se afla 
apartamentul lui McFadden. O siluetă de femeie se mişca 

în spatele draperiilor subţiri. 

— Pe cât vrei să pui pariu că e Cynthia, a şoptit ea, deşi 
lui Kelly i se părea că silueta e mai mică decât a 
manechinului, cu pieptul mai plat decât îl avea Cynthia. 

Desigur, îi venea greu să-şi dea seama uitându-se din 
stradă, şi, din câte ştia ea, era posibil ca Cynthia Jones să 
fi purtat nişte pernuţe pe sub rochia de macrameu cu care 
fusese îmbrăcată seara trecută. 

Kelly a zâmbit. 

— Am putea să sunăm la Rona Barrett's Hollywood. 

— Tata m-ar omori. 

Bellamy s-a strecurat pe bancheta din spate şi a cerut să 
fie dusă prima acasă, astfel încât să poată ajunge la timp la 
şcoală. John McFadden a potrivit radioul pe postul KROQ. 
Tocmai se transmitea emisiunea lui Frazer Smith şi, tot 
drumul până la locuinţa lui Bellamy, maşina a fost umplută 
de glasul înnebunit al lui Fraze, fără ca vreuna dintre fete 
să spună ceva. Kelly n-o mai văzuse niciodată pe Bellamy 
atât de tăcută. Şi-a amintit ce-i spusese prietena ei la 
începutul petrecerii: John McFadden e cam ciudat. Tot nu 
ştia ce însemna asta... sau dacă măcar însemna ceva. 
Uneori, Bellamy zicea diverse lucruri doar de dragul de a 
le zice. 

McFadden bătea cu mâinile în volan pe ritmurile 
formaţiei Dead Kennedys, pe care Fraze tocmai o difuza, 
când au ajuns la poarta casei lui Bellamy. Bărbatul şi-a 
spus numele înspre cutia interfonului, apoi a intrat pe alee. 
Dinspre uşa de la intrare, a venit către maşină un om 
îmbrăcat din cap până în picioare în echipament alb de 
tenis. Când s-a apropiat, Kelly a văzut că era Sterling. 

— Copiii ţi-au făcut ceva probleme, John? a întrebat el. 

— Neah, a fost petrecere cuminte. Toată lumea s-a 
purtat foarte frumos. Aşa cum era şi cazul. 

— Te sun, i-a spus Bellamy lui Kelly. 

Şi-a fluturat scurt mâna înspre tatăl lui Vee. 

— La revedere, domnule McFadden. 

Apoi s-a alăturat părintelui ei, care a cuprins-o cu braţul 
pe după umeri. 

— Bună, Kelly, a zis Sterling Marshall. 

Inima ei s-a încălzit puţin când l-a auzit spunându-i pe 
nume. 

— Bună ziua. 

— N-o lăsa să te bage în bucluc, i-a spus John McFadden 
lui Sterling Marshall. Sau cred că ar trebui să spun: „în alt 
bucluc”, nu-i aşa, Bellamy? 

McFadden a zâmbit. Bellamy nu i-a răspuns tot cu un 
zâmbet. 


Odată ajunşi în preajma casei lui Kelly, McFadden a 
oprit radioul şi, pentru prima dată, i s-a adresat fetei. 

— Tu eşti fiica lui Jimmy Lund! 

Părea şocat şi oarecum încântat de sine însuşi, de parcă 
tocmai şi-ar fi amintit numele unei melodii care-i umbla 
prin minte de zile întregi. 

— Ăăm... Da. 

Bărbatul a oftat din greu. 

— Nu-i de mirare că Vincent a fost aşa de supărat pe 
mine când nu mi-am amintit-o pe sora ta. 

— E în regulă. 

— Ba nu, nu e! a spus el. Jimmy a lucrat la câteva dintre 
filmele mele. E un om bun. Cum se descurcă? 

Kelly s-a silit să zâmbească. 

— Bine, a spus ea. Se... ăăm... se descurcă bine. 

McFadden a oprit în faţa casei lui Jimmy. Kelly şi-a luat 
bagajul şi a dat să deschidă portiera. 

— Ascultă, i-a spus bărbatul. Imi pare foarte rău pentru 
pierderea pe care aţi suferit-o. 

— Mulţumesc. 

— Te rog să-i transmiţi tatălui tău toate cele bune din 
partea mea. 

McFadden i-a zâmbit. Un zâmbet bun, prietenos. 
Zâmbetul lui Vee. Nu-i nimic ciudat la el. 

— OK, a răspuns Kelly. Mersi că m-aţi adus cu maşina. 

Automobilul lui Jimmy nu se afla încă pe aleea din faţa 
locuinţei, iar asta era o veste bună. Kelly nu mai trebuia să 
mintă, să-şi ascundă ochii mahmuri sau să facă altceva în 

afară de a se culca. În timp ce descuia uşa din faţă şi intra 
în casă, fata şi-a îngăduit să se gândească la proba pe care 
urma s-o dea, la cum poate că nu avea să fie chiar atât de 
rău până la urmă. Tatăl lui Vee urma s-o distribuie într-un 
film, iar ea urma să devină bogată şi celebră, fără a mai fi 
nevoită să meargă vreodată la şcoală. Ar fi putut chiar să-l 
întreţină pe Jimmy, astfel încât el să iasă la pensie. 

Ce zici de asta, Catherine? O să devin actriță, aşa cum 
îţi doreai tu să fii. Kelly şi-a dus mâna la gât, ca să atingă 
cele două diamante. Dar n-a simţit nimic. Doar pielea. 

Medalionul dispăruse. 


— 210 — 


Capitolul 18 


Ea e opusul fetelor blonde din reclamele la cosmetice. E 
latura întunecată a  puştoaicelor vioaie, cu ochi 
scânteietori, care apar pe coperta revistei Seventeen. În 
surâsul ei din faţa tribunalului se regăsesc viețile lipsite de 
vise ale tineretului nostru, crescut cu o dietă neîntreruptă 
de muzică pop fără inimă şi ultraviolență cinematografică, 
asaltat de publicitatea televizată alimentată de o lăcomie 
fără noimă şi fără limite. 

Se spune că anumite chipuri reflectă vremurile pe care 
le trăim, iar aceste cuvinte par deosebit de adevărate în 
cazul ei, al zâmbetului ei. Dintre toate surâsurile care ne- 
au surprins conştiinţa de-a lungul veacurilor, cele descrise 
în cărţi, cele care licăresc pe celuloid, care radiază în 
lucioase fotografii color sau strălucesc pe pânzele 
pictorilor, al ei este primul Surâs Ucigător. În timp ce 
înaintăm cu băgare de seamă prin penultima decadă a 
secolului douăzeci, zâmbetul ei este al Vremurilor Noastre: 
o dezvelire a dinţilor, la fel de infricoşătoare şi de 
inevitabilă ca norul ce se ridică după o explozie nucleară. 

Poţi să-ţi fereşti privirea, şi aşa o să faci, dar acei ochi 
morți te vor urmări. N-o să-i uiţi niciodată. 

Kelly Michelle Lund este Mona Lisa noastră. Noi am 
făcut-o să apară. 


EXTRAS DIN 

„Un zâmbet pentru veacuri” de Sebastian Todd 
Los Angeles Times, pagina editorială 

3 martie 1981 

Capitolul 19 
23 aprilie 2010 


— Merita să moară, a spus Rocky. 

Trecuse aproape o oră de când ajunsese acasă la Kelly şi 
acum stăteau amândoi întinşi pe spate în patul ei, 
respirând la unison. Primele raze ale răsăritului 
străpungeau draperiile subţiri, ţesături pe care Kelly le 
alesese cu mâna ei pentru că reprezentau cel mai 
îndepărtat lucru de gratiile închisorii pe care îl putuse 
găsi. 

— N-o să oprească soarele, îi spusese Shane când ea 
adusese draperiile acasă şi le atârnase la ferestre. Lumina 
răsăritului o să te trezească. 

Kelly îi zâmbise. 

— Te porți de parcă ăsta ar fi un lucru rău. 

Discuţia avusese loc înainte ca ea să-l cunoască pe 
Rocky, pe vremea când doar îl văzuse lucrând în curtea lui. 
Dar când şi-a luat privirea de la draperii şi s-a uitat la 
chipul lui, la ochii aceia albaştri ce străluceau din mijlocul 
vitelor desenate, Kelly a avut impresia că pe Rocky îl 
cunoaşte mai bine şi de mai multă vreme decât pe oricine 
altcineva, inclusiv Shane. Mai ales Shane. 

Ştia, de exemplu, că atunci când bărbatul spusese 
„Merita să moară” nu se referise la Sterling Marshall. 
Vorbise despre John McFadden. 

— De unde ştii că merita? a întrebat ea. 

— Te cunosc pe tine. 

— Şi? 

— Dacă tu l-ai omorât, atunci ai avut motive. 

— Toată lumea are motive, a spus Kelly. Şi criminalii în 
serie au motive. 

Şi-a ridicat ochii spre tavan, spre crăpătura lungă din el, 
ascultând răsuflarea omului de lângă ea. 

— Dar îţi mulţumesc. 

— Pentru ce? 

— Pentru că presupui ce e mai bine despre mine? 

Cu coada ochiului, Kelly l-a văzut zâmbind. 

— Procesul tău a fost o farsă de la un capăt la altul, a 
spus Rocky. 

— L-ai urmărit? 

— Da. 

— În timp ce se desfăşura? 

El a dat din cap, iar ei i-a tresărit inima în piept, doar 
puţin. Rocky nu-i vorbise niciodată despre trecutul lui. Iar 
gândul că îi urmărise procesul, că o cunoştea înainte ca ea 
să-i bată la uşă, că îi păsa de ce se întâmpla cu Kelly... 
Merita să moară. Păruse foarte convins când o spusese, 
nu-i aşa? Aproape ca şi cum ar fi ştiut sigur... 

Aproape ca şi cum ar fi fost acolo. 

Procesul fusese o farsă, în privinţa asta Rocky nu se 
înşela. Avocata lui Kelly, Ilene Cutler, optase pentru a nu o 
lăsa să depună mărturie. 

— Pari mai matură decât eşti şi nu într-un fel bun, aşa îi 
explicase Cutler, Marea Avocată De La Hollywood, 
angajată cumva de mama lui Kelly (In schimbul a ce? 
Machiaje pe gratis?). 

În loc să se concentreze asupra vinovăţiei ori a 
nevinovăţiei, Cutler se străduise să-şi prezinte clienta ca 
pe o adolescentă săracă, tulburată, care nu se afla în 
elementul ei. Făcuse mare caz de drogurile pe care fata le 
luase în faţa distribuţiei filmului Rezistență şi de faptul că 
arma nu era a lui Kelly. Îi aparţinea lui John McFadden şi 
fusese şterpelită de „aspiranta la actorie” din colecţia 
personală a acestuia, chiar în seara atacului. 

— S-a gândit că l-ar putea speria, astfel încât el să-i dea 
un rol, spusese Cutler, ceea ce era o minciună sfruntată. 
Atât de rătăcită era această sărmană fată, dependentă de 
droguri, în acea noapte fatidică, în care temperatura se 
ridicase la un nivel record. 

Cutler descrisese incidentul ca fiind „o crimă pasională”, 
deşi, în particular, făcuse cunoscut faptul că nu vedea nici 
urmă de pasiune la Kelly. Numai „înfumurare”, aşa cum o 
numea ea. 

— Eşti actriţă, îi spusese ea clientei sale, lucru care, din 
nou, nu era câtuşi de puţin adevărat. Încearcă măcar să te 
prefaci că ai remuşcări. 

O pusese pe fată să-şi prindă părul cu agrafe. Să poarte 
pantofi fără toc, gulere înalte şi niciun pic de machiaj, nici 
măcar luciu de buze. Asta cică ar fi trebuit să lase impresia 
că e tânără şi inocentă, dar, după cum încercase Kelly să-i 
spună lui Ilene, în realitate o făcuse să pară înăcrită, ca şi 
cum ar fi ratat foarte multe lucruri distractive şi ar fi vrut 
să se răzbune. 

Ilene vizase un verdict de ucidere din culpă, însă juriul o 
considerase pe Kelly vinovată de omor, aşa că sentinţa 
fusese între douăzeci şi cinci de ani şi închisoare pe viaţă. 

— Ti-am zis să nu pari înfumurată, îi spusese Ilene după 
aflarea verdictului. 

Acestea fuseseră ultimele cuvinte pe care i le adresase 
vreodată. 

Kelly i-a zis lui Rocky: 

— Avocata mea nu mă plăcea foarte tare. 

— Asta nu-i o scuză, a replicat el, pentru faptul că te-a 
pus să te îmbraci ca o călugăriţă ranchiunoasă. 

Ea şi-a trecut uşor mâna peste obrazul lui. 

— Călugăriţă ranchiunoasă. 

A zâmbit. 

— Sună destul de bine. 

Câteva fire subţiri străpunseseră pielea lui caldă, 
smocurile de barbă nerasă ivindu-se ca nişte ghimpi pe 
vitele tatuate. 

— De unde vii tu, Rocky? 

— Din deal. 

— Nu asta am vrut să spun. 

El s-a aşezat deasupra ei, i-a mângâiat părul. 

— Chiar vrei să afli? 

Kelly a dat să spună „da”, apoi s-a oprit. Ochii lui erau 
calmi. Nu reuşea să-şi dea seama ce se petrece în spatele 
lor. 

— Poate, a răspuns în cele din urmă. 

— İntreabă-mă atunci când o să fii sigură. 

Rocky s-a dat încet jos de pe ea, dar Kelly a întins mâna 
spre el. 

— Rocky. 

— Da? 

— Nu mă părăsi. 

— Trebuie, a răspuns bărbatul. S-ar putea ca soţul tău să 
se întoarcă acasă şi, chiar dacă nu vine el, presa tot o să-şi 
facă apariţia în curând. Toate apelurile alea... 

— Nu, nu! Ştiu că trebuie să te întorci la tine acasă, a 
spus Kelly. Doar că... te rog... 

A tras aer în piept, liniştindu-se. 

— Să nu pleci din viaţa mea. 

— Ce te faci să crezi că aş pleca? 

— Toti ceilalţi pleacă. 

— Eu nu sunt ca toţi ceilalţi, a zis el. Niciunul dintre noi 
nu este, ceea ce, dacă stai să te gândeşti, reprezintă 
tocmai esenţa problemei noastre. 

Rocky s-a dat jos din pat şi a început să-şi îmbrace 
hainele. Kelly îşi amintea ziua în care mersese pentru 
prima dată la el acasă. O făcuse dintr-o toană, dar una 
pusă la cale, premeditată, aşteptând ca Shane şi clientul 
lui să se adâncească în discuţie, apoi se strecurase afară 
pentru o „mică plimbare” pe care o cântărea în minte de 
zile întregi. Îşi amintea cât de repede parcursese cei cinci 
kilometri, cât de tare îi bătea inima, cum o frământau 
îndoielile. Dar când bătuse la uşă, iar Rocky îi răspunsese, 
o senzaţie de calm pusese stăpânire asupra ei, ca şi cum, 
pentru prima dată în viaţă, s-ar fi aflat acolo unde îi era 
locul. 

— Te cunosc, îi spusese Kelly bărbatului. 

Nu, nu era adevărat. Nu spusese asta cu voce tare. Doar 
o gândise. Din cauza ochilor. Singura parte din trupul lui 
Rocky care nu era tatuată. Iar ea o cunoştea. Cel puţin aşa 
i se părea. Ochii lui Vee. Vreme de cinci ani, tot voise să-l 
întrebe: 

— Tu eşti Vincent Vales? 

Însă nu se încumetase să pronunţe cuvintele. Dacă el i- 
ar fi răspuns „da” (sau dacă ar fi spus „nu”), atunci ce s-ar 

fi ales de ei? 

Rocky a zis: 

— Avocata aia. Care nu te plăcea. 

— Da? 

— Ei i-ai spus că tu l-ai omorât pe John McFadden? 

Kelly a dat din cap în semn de încuviinţare. 

— I-ai spus şi motivul? 

— Nu. 

— De ce? 

— A zis că n-are importanţă. Că motivele nu contează. 
Nici măcar faptele nu contează. Importantă este părerea 
pe care o au ei despre tine: presa, juraţii, opinia publică. 
Totul depinde de ce poveste sunt dispuşi să creadă. 

— Nu s-a înşelat. 

Privirea lui Kelly a alunecat peste căluţul de mare 
albăstrui desenat pe spatele lui, a cărui coadă lungă se 
încolăcea în jurul şirei spinării. 

— Nu, a spus ea. Lăsând la o parte alegerile privind 
vestimentația, Ilene nu s-a înşelat în nicio privinţă. 

Rocky a mai zis ceva, abia auzit. Incă stătea cu spatele 
la Kelly, adresându-se mai degrabă lămpii, decât ei, şi 
vorbind cu glas atât de scăzut, încât ai fi zis că e singur în 
cameră. 

— Ce-ai spus? 

— Nimic. 

Dar spusese ceva. Kelly ar fi putut să jure că el spusese: 
Ar fi trebuit să depun mărturie. 

— Tu eşti, Vee? a şoptit ea. 

Bărbatul s-a întors. 

— Ce? 

— Nimic. 

El a sărutat-o uşor, în semn de rămas bun. Căldura a dat 
năvală în trupul ei, lacrimile i-au inundat ochii şi a fost 
cuprinsă de acea senzaţie - dulcea durere a plecării lui. 
Oare se simţise vreodată aşa în preajma lui Shane? A 
oricui altcuiva? 

— Să ştii că tu eşti singura mea prietenă, a spus 
bărbatul. 

Rocky şi-a tras pe el tricoul alb, apoi şi-a încălţat şlapii. 
În timp ce el îşi îmbrăca haina, Kelly se uita ţintă la ochiul 
verde de pe gâtul lui. Avea aceeaşi nuanţă închisă a ochilor 
surorii ei. 

— Rocky, a zis ea încet. 

— Da? 

— Şi Sterling Marshall merita să moară. 

Bărbatul s-a oprit. S-a uitat la ea, expresia de pe chipul 
lui oglindind-o pe a ei: uluire. Kelly nu se aşteptase să 
spună aşa ceva. Nici măcar nu ştiuse că asta simte, nu 
înainte ca vorbele să-i iasă pe gură. 

Rocky a răspuns: 

— Am văzut interviul pe care l-a dat acum câteva zile 
pentru Times. 

Kelly a scuturat din cap. 

— Nu despre interviu e vorba. 

— Atunci despre ce? De ce? 

Ea voia să-i povestească atâtea lucruri, avea nevoie să i 
le mărturisească. I-a luat mâinile într-ale ei, dar Rocky nici 
nu s-a apropiat, nici nu s-a retras. A rămas pur şi simplu pe 
loc, cercetându-i chipul, aşteptând. 

— După o vizită conjugală, am rămas însărcinată. 

Kelly şi-a coborât privirea către mâinile lor încleştate. 

— A fost una dintre cele trei dăţi în care Shane şi cu 
mine am... 

— Trei dăţi? 

— Da. Toate în preajma căsătoriei noastre. 

— OK. 

— Shane n-a aflat niciodată că am fost însărcinată, însă 
Sterling, da. Doctorul închisorii l-a sunat. Nimeni nu ţine 
secrete faţă de Sterling Marshall. El a ameninţat că va 
rupe orice legătură cu noi, iar eu n-am vrut ca Shane să 
aibă de suferit. Nu din cauza banilor. Lui nu i-ar fi păsat de 
pierderea lor. Dar îşi iubea tatăl foarte mult. Nici măcar n- 
am vrut să mă gândesc la ce s-ar întâmpla cu Shane dacă 
Sterling n-ar mai vorbi cu el. 

— Aşa că ai renunţat la sarcină. 

— Am renunţat la tot. La sentimentele mele pentru 

Shane. La orice trăiri romantice... Nu pot... Nu mai pot să 
fiu cu el. Mă tot gândesc că situaţia o să se schimbe, dar 
există o barieră. Parcă niciodată nu e aşa cum trebuie. El 
are răbdare. Crede că închisoarea mi-a făcut asta, dar nu 
închisoarea e de vină. Ci tatăl lui. Şi el, în măsura în care e 
fiul părintelui său, iar eu nu pot să uit nicio clipă lucrul 
ăsta. 

— Înţeleg, a spus încet Rocky. 

Kelly s-a uitat în ochii lui. Chiar o înţelegea. Ştia asta. 
Rocky îi spusese mereu adevărul, iar ea, la fel. Nu-l putea 
minţi, chiar şi să fi vrut. 

— Nu l-am omorât pe Sterling Marshall, a mărturisit 
Kelly. M-am dus acasă la el, dar când am ajuns acolo era 
deja mort. 

— De ce ai mers acasă la el? 

Femeia a înghiţit în sec. 

— Pentru că, a spus ea încet, mi-a cerut să vin. 

— De ce? 

— Nu ştiu. 

Rocky şi-a tras gluga hainei peste capul ras şi tatuat. 

— Mi-aş dori să te pot salva, Kelly. 

— De ce? 

— De părerea celorlalţi. 

Bărbatul s-a strecurat afară din cameră fără a mai 
aştepta vreun răspuns. Kelly a ascultat sunetul paşilor lui 
pe aleea din faţa casei, zgomotul făcut de portiera 
camionetei ce s-a deschis şi apoi s-a trântit la loc, turaţia 
motorului, scrâşnetul cauciucurilor pe pietriş. 

A coborât din pat, s-a dus la comodă şi a tras sertarul de 
sus. De obicei nu-l deschidea. Era destinat suvenirurilor şi 
nu conţinea prea multe obiecte: câteva poşete-plic 
împodobite cu mărgele, care fuseseră ale mamei lui Jimmy, 
o pungă plină cu pietricele de pe plajă, adusă de Shane 
dintr-o călătorie făcută în Big Sur, o fotografie înrămată a 
lui Catherine, pe care Kelly o furase de la mama ei în ziua 
în care plecase de acasă, cu patru luni înaintea crimei. Dar 
obiectul pe care îl căuta ea se afla pe fundul sertarului, 
strecurat între poşetele-plic, acolo unde nimeni nu avea să- 

l găsească. O carte poştală. Nu se mai uitase la ea de când 
o aşezase pentru prima oară în sertar. Nu voise s-o mai 
vadă, deşi se gândise deseori la ea. 

— De unde vii tu, Rocky? a şoptit Kelly. 

— Întreabă-mă atunci când o să fii sigură, îi răspunsese 
el. 

Kelly a dibuit cartea poştală şi a tras-o afară. A citit ce 
scria pe ştampila ştearsă a poştei: 30 mai 1982. Los 
Angeles, California. Şi apoi mesajul. Doar un singur 
cuvânt: 

Cândva. 

Cartea poştală îi fusese trimisă în închisoare şi nu fusese 
semnată. Kelly şi-a trecut degetele peste adânciturile 
făcute de pix. Scrisul acela. Literele ordonate, de tipar, 
întotdeauna ştiuse cu certitudine cine-i trimisese mesajul. 
Dar oare numai pentru că îşi dorise să ştie? Kelly abia dacă 
văzuse vreodată scrisul lui Vee şi totuşi se convinsese că 
de la el era, păstrând tot timpul cu sine cartea poştală, mai 
întâi sub perna din închisoare, apoi în acel sertar. Primise 
multe cărţi poştale şi scrisori câtă vreme fusese în spatele 
gratiilor. Mesaje pline de ură şi bileţele de dragoste, 
întrebări din partea jurnaliştilor şi misive de la avocaţi din 
oficiu ori de la ţăcăniţii care credeau în teoria conspirației, 
ca să nu mai vorbim despre minunatele epistole pe care i 
le trimitea Shane. Şi totuşi, această carte poştală cu un 
singur cuvânt pe ea fusese singura frântură de 
corespondenţă pe care o păstrase după eliberarea din 
închisoare. 

Vee. 

Vincent Vales plecase din viaţa lui Kelly în noaptea 
crimei. Nu doar din viaţa ei, ci şi din a tuturor celorlalţi. Pe 
atunci, puteai să dispari fără ca tehnologia să te dea de 
gol, aşa că el tocmai asta făcuse. Nici măcar Sebastian 
Todd nu fusese în stare să-l găsească. Sebastian Todd, 
care, din câte se pare, reuşise să dea de urma mamei lui 
Kelly, acum membră a unei secte. 

Kelly îl admira pe Vee pentru că putuse să facă asta, să 
zboare ca una din păsările deşertului, fără a migra 

vreodată înapoi. La numai şaisprezece ani, el făcuse o 
schimbare care avea să dureze decenii întregi. Dar asta n- 
o împiedicase pe Kelly să-l zărească peste tot: în mulțimile 
care asistau la evenimentele sportive televizate, în camera 
de vizitare de la Carpentia, în fundalul pozelor ce apăreau 
în revistele cu foi lucioase... şi mai la deal de noua ei 
locuinţă, lucrând cu drujba la operele de artă din curtea 
lui. 

Femeia s-a uitat la cartea poştală, la acele litere de tipar 
pline de speranţă, scrise pe vremea când amândoi încă 
erau copii: Cândva. A întors mesajul şi s-a uitat la imaginea 
de pe spate: un cactus înflorit. Primăvara în deşert. Sub el 
scria: VIZITAŢI JOSHUA TREE, CALIFORNIA! 

Tu eşti singura mea prietenă. 

La şase luni după eliberarea ei, Kelly îi spusese lui 
Shane că vrea să locuiască acolo. Nu-i mărturisise de ce, 
dar, în adâncul sufletului, rugămintea ei se bazase pe 
credinţa că, într-o bună zi, cândva, toţi trei vor redeveni 
prieteni: Vee, Bellamy şi cu ea, Shane slujind drept punte 
de legătură, diaspora fiind reunită. Fericiţi până la adânci 
bătrâneţi. Astea sunt lucrurile la care te gândeşti când stai 
în spatele gratiilor atâţia ani, imaginaţia fiind un balsam 
puternic, dar adevărul e că eşti atât de sigur de ceva pe 
cât vrei să fii. 

Kelly a strecurat cartea poştală sub poşetele cu mărgele, 
apoi a închis sertarul. Şi-a luat halatul de casă din cuierul 
de lângă uşa dormitorului şi l-a îmbrăcat, aruncând o 
privire către ceasul de pe noptieră: ora şase dimineaţa. Cu 
douăzeci şi patru de ore în urmă, se trezise lângă soţul ei 
care o fotografia. Doamne, lucrurile chiar ştiu să se 
schimbe! 


Ruth a vegheat o bună bucată de vreme somnul lui Zeke, 
înainte de a încerca să-l trezească. Făcea asta deseori: se 
furişa în camera lui pentru a-i urmări mişcările ritmice ale 
pieptului plăpând, pentru a-i asculta răsuflarea. Obişnuia 
să facă acelaşi lucru şi cu fetele ei, atunci când erau foarte 
mici, dar acum, mai mult decât atunci, se temea de 

răstimpurile dintre respiraţii. 

Ruth s-a ghemuit lângă salteaua lui Zeke şi i-a luat mâna 
într-a ei. El întotdeauna avusese mâini puternice, 
graţioase, însă cea pe care o ţinea ea acum era umedă şi 
lipsită de vlagă, scânteia pe care o reprezenta Zeke fiind 
deja pe cale să se stingă. Cu trei zile în urmă, el o rugase 
să-i radă barba, plângându-se de greutatea ei, de 
mâncărimile pe care i le provoca. Ruth adusese în coliba 
lui un lighean cu apă caldă, amestecată cu săpun, şi o lamă 
de ras, apoi se apucase de lucru, minunându-se de chipul 
ce i se dezvăluia treptat. În douăzeci şi şapte de ani, nu-l 
văzuse niciodată proaspăt ras şi nu se aşteptase la acei 
pomeţi, la acea bărbie... 

— De ce ai vrea să acoperi aşa o mutriță frumoasă? 
întrebase ea, încercând să păstreze o atmosferă relaxată. 

El îi dăruise un zâmbet. Dulce, dar încărcat de durere. 

— E o faţă pe care numai o mamă ar putea s-o iubească. 

Când îl întâlnise pentru prima dată pe Zeke, el era doar 
un băiat. Avea cel mult douăzeci şi unu de ani. Ea stătea 
într-o cafenea de lângă vechiul ei apartament, şomeră şi 
aproape falită. Îşi pierduse slujba de la I. Magnin cu opt 
luni în urmă şi de atunci nu avusese nici cea mai mică 
şansă să obţină una nouă. La urma urmei, era o infamă. 
Mama rea a unei fete rele. În fiecare dimineaţă, îşi făcea 
machiajul complet şi îmbrăca haine frumoase. Mergea la 
cafeneaua aceea, aflată la două străzi distanţă de locuinţa 
ei, şi stătea acolo ore în şir, citind anunţurile cu cereri de 
muncă, în timp ce bea dintr-o singură ceaşcă de cafea, 
umplută la nesfârşit. Profita de generozitatea patronului. 
Se purta ca şi cum ar fi avut o treabă. 

Zeke se aşezase pe locul din faţa ei, un băieţandru 
neobrăzat, îmbrăcat în cămaşă de flanel, cu o barbă 
neagră şi deasă ce îi amintea de un personaj din Biblie. 

— Doamnă Lund, îi spusese el. V-am căutat. 

Ruth (pe atunci Rose) ridicase ochii din ziar, aşteptându- 
se să vadă vreun alt gunoi de reporter de la cine ştie ce 
tabloid vândut prin supermarketuri. Dar apoi întâlnise 
privirea acelui tânăr străin şi lumea i se schimbase. Ochii 

lui Zeke erau cei mai încărcaţi de bunătate pe care îi 
văzuse vreodată. 

— V-ar plăcea să mergeţi într-un loc în care n-o să mai 
faceți niciun rău nimănui? 

Privind în urmă, întrebarea semănase puţin cu o 
ameninţare cu moartea. Dar se dovedise a fi exact opusul: 
un colac de salvare. Un loc în care s-o ia de la capăt. Zeke 
avea o bucată de pământ, pe care o transformase într-un 
fel de tărâm utopic al rataţilor, o fermă auto-întreţinută, în 
mijlocul pustietăţii. 

— E pentru oameni ca mine, ce au făcut greşeli pe care 
nu vor să le mai repete, îi spusese el. Oameni cărora le e 
mai bine dacă stau despărțiți de restul lumii. 

— Ca o închisoare? întrebase ea. 

— Oarecum. Însă rămâneţi în ea doar atât cât vreți. 

Portocali şi lămâi, o grădină de legume, un coteţ cu găini 
şi cinci vaci, un generator, o instalaţie sanitară, o mică 
bibliotecă şi, mai târziu, graţie eforturilor făcute de câţiva 
recruți mai noi şi mai pricepuţi în ale tehnologiei, un vechi 
computer instalat în sala de mese, cu Internet piratat... 
Ferma lui Zeke avea tot ce şi-ar fi putut dori cineva. Şi, 
până în clipa de faţă, Ruth nu-şi dorise câtuşi de puţin s-o 
părăsească. În vreme ce alţi locuitori veniseră şi plecaseră, 
ea rămăsese cu convingerea nestrămutată că celor de 
afară, şi mai ales lui Kelly, avea să le meargă mai bine fără 
ea. 

Dar apoi stătuse de vorbă cu Sebastian Todd. Am nevoie 
de tine, îi spusese el. Kelly are nevoie de tine. lar ea îl 
crezuse. În ciuda tuturor acelor neadevăruri îngrozitoare 
pe care le scrisese despre fiica ei în trecut, în fragmentele 
de carte şi de ziar pe care Ruth le găsise făcând căutări pe 
Internet după plecarea lui. În ciuda faptului că, atunci 
când îl întrebase cum de a găsit-o acolo, bărbatul 
încercase s-o facă să creadă că ea însăşi îi spusese (Nu-ţi 
aminteşti scrisoarea pe care mi-ai trimis-o? De parcă ea ar 
fi fost cine ştie ce babă senilă, care trimite scrisori în 
somn). În ciuda tuturor acestor minciuni, Ruth îl crezuse şi 
spera ca asta să nu fi fost cea mai mare greşeală a vieţii ei. 

Şi-a aşezat o mână pe obrazul neted al lui Zeke şi i-a 
simţit pleoapele zbătându-se să se deschidă. 

— Ce ţi-a zis? 

— Poftim? 

— Sebastian Todd. Ce ţi-a zis? Ce mai face fiica ta? 

— E bine. 

— Aprinde lumina, a spus Zeke. Trebuie să-ţi văd faţa. 

— De ce? 

— Pentru că niciodată n-ai fost în stare să te uiţi în ochii 
mei şi să mă minţi. 

Ruth a scos un chibrit din cutia de pe noptiera lui Zeke 
şi a aprins cele trei lumânări din suportul de ardezie. Erau 
nişte lumânări frumoase, de culoarea smântânii proaspete, 
cu un miros îmbătător de vanilie. Demetrius le făcuse. Se 
pricepea de minune să meşterească lucruri. 

— Acum, a spus Zeke, chipul pâlpâindu-i la lumina 
lumânărilor. Uită-te în ochii mei şi spune-mi că fiica ta e 
bine. 

Pe peretele din spatele lui era prinsă o imagine 
imprimată: un portret al biblicului Ezechiel, cel ce şi-a 
petrecut viaţa în exil, fiul lui Buzi, al cărui nume însemna 
„dispreţ”. Sub portret, stătea scrisă traducerea numelui 
Ezechiel: Fie ca Dumnezeu să-i dea putere. Ruth a citit 
cuvintele şi, în acelaşi timp, le-a spus ca pe o rugăciune. 

— Aştept, a zis bărbatul. 

— Nu pot, a recunoscut încet Ruth. Fata mea are 
probleme. 

Şi-a dres vocea. 

— Sebastian Todd mi-a spus. A mai fost împuşcat un om. 

Zeke a făcut ochii mari. 

— Cine? 

Femeia a încercat să pronunţe numele, dar s-a înecat cu 
el. 

— Socrul lui Kelly. 

Zeke a răsuflat îndelung, tremurător. 

— Şi eşti sigură că Sebastian Todd a spus adevărul. 

Ruth a dat din cap în semn de încuviinţare. 

— Am fost în sala de mese. Am citit noutăţile de pe 

Internet. Oamenii cred că ea e de vină. Comentariile pe 
marginea articolelor de ştiri... 

— Oamenii sunt motivul pentru care noi nu plecăm 
niciodată de aici. 

Bărbatul s-a chinuit să se ridice în capul oaselor. A 
reuşit din a doua încercare. 

— Mă rog, aproape niciodată, a spus el încet. A fost 
arestată? 

— Se pare că va fi arestată în curând. Nu ştiu ce să fac. 
Acum Kelly e femeie în toată firea. Ar putea foarte bine să 
primească pedeapsa cu moartea. 

Zeke s-a uitat fix la ea. 

— N-o s-o primească. 

— N-ai de unde să ştii asta. 

— Ascultă, i-a spus el. Am nişte bani puşi deoparte. 
Mulţi bani. Poţi să angajezi un avocat grozav... 

— Am mai făcut asta acum treizeci de ani, a spus Ruth, 
pe un ton mai ridicat şi mai ascuţit decât şi-ar fi dorit. Mi- 
am folosit economiile până la ultima leţcaie, am angajat-o 
pentru Kelly pe cea mai bună avocată din domeniu şi uite 
unde a ajuns! 

— Îmi pare rău. 

Ruth a scuturat din cap. 

— Nu, mie îmi pare rău. Nu vreau să te fac să suferi, 
Zeke. Nu meriţi asta. 

El s-a prăbuşit la loc pe saltea, durerea schimonosindu-i 
trăsăturile frumoase. 

— Pot să-ţi aduc ceva? l-a întrebat ea. Un pahar cu apă? 
Ceva de mâncare? 

Zeke a scuturat din cap. 

— Ruth. 

— Da. 

— Ce putem face pentru Kelly? 

Ruth n-a fost în stare să-i întâlnească privirea. Chiar şi la 
lumina lumânărilor, vedea boala în ochii lui, o nuanţă 
searbădă de galben în albul lor. Limfom Hodgkin. În 
stadiul al patrulea. Zeke nu-i vorbise niciodată despre asta. 

— Doar un microb trecător, tot spunea el. N-au ce să-mi 

facă la spital. 

Dar la un moment dat, bărbatul căutase pe Internet: 
limfom Hodgkin. Stadiul al patrulea. Şanse de 
supraviețuire fără tratament. Ruth văzuse asta în seara 
aceea, în istoricul căutărilor. Şi, cercetând ea însăşi, aflase 
că boala ar fi fost tratabilă chiar şi cu şase luni în urmă, 
când Zeke mersese la spital cu ambulanţa şi se întorsese 
acasă înarmat cu o baterie de minciuni. _ 

De ce să minţi, Zeke? De ce n-ai vrea să te salvezi? Îţi 
doreşti atât de mult să fugi de lume, încât şi locul ăsta ţi se 
pare prea mult? 

Bărbatul s-a luptat să se ridice iar şi s-a chinuit s-o 
îmbrăţişeze pe Ruth, căci ea izbucnise în plâns fără să-şi 
dea seama. Plângea pentru el. 

Ruth s-a retras din îmbrăţişarea lui. 

— l-am dat un interviu lui Sebastian Todd, a spus ea. 

Zeke a dat din cap în semn de încuviinţare. 

— N-am spus niciun cuvânt despre tine ori despre vreun 
alt locuitor. Mi-a promis că n-o să dezvăluie locul unde se 
află ferma. Vrea doar s-o prezinte pe Kelly într-o altă 
lumină. Să arate lumii că e umană. 

— Crezi că asta o să ajute? _ 

Femeia s-a aşezat pe podeaua din lemn neted. Îşi simţea 
ochii fierbinţi din pricina lacrimilor. S-a uitat la Zeke, care 
stătea pe saltea, şi a încercat să-şi închipuie ce ar crede 
dacă l-ar vedea pentru prima dată, cu braţele firave, cu 
obrajii scobiţi, cu pielea atât de palidă, încât era aproape 
translucidă, devorat de boală. 

— Cred că o să ajute, a răspuns ea. 

El a clătinat încet din cap, având un aer mai trist ca 
niciodată. 

— Ba nu, nu crezi. 

Ruth s-a gândit la Zeke pe vremea când era tânăr, un 
băiat ciudat, cu barbă şi ochi încărcaţi de bunătate. 

— O să vă ajut, îi spusese el atunci. Ne putem ajuta unul 
pe altul. 

Ruth părăsise cafeneaua împreună cu el. Mersese fără 
nicio ezitare la duba lui şi îl lăsase s-o ducă cu maşina 

până la fermă, fără ca măcar să treacă pe acasă pentru a-şi 
face bagajul. Nu mai privise în urmă. Nici măcar o dată. 

— Zeke, i-a spus ea acum umbrei palide de pe saltea. Tu 
mi-ai salvat viaţa. Vreau să ştii asta. 

A avut grijă să se uite în ochii lui în timp ce rostea 
cuvintele. 

— Şi viceversa, Ruth, a răspuns bărbatul, abia şoptit. 
Viceversa. 

Capitolul 20 


Kelly s-a uitat prin dormitorul gol al lui Shane. 

— Nu ne mai cunoaştem unul pe celălalt, a spus ea. 

S-a gândit la toate acele scrisori pe care obişnuia să i le 
trimită când se afla în spatele gratiilor. La toate acele 
întrebări pe care i le punea şi la care el îi răspundea cu 
atâta grijă. Oare când discutaseră cu voce tare avuseseră 
vreodată aceeaşi dezinvoltură pe care o arătau în scris? 
Sau fuseseră doi străini de-a lungul întregii lor căsnicii, 
încă de când ea rămăsese însărcinată, încă de la acel prim 
secret pe care Kelly hotărâse să-l aibă faţă de el? 

E timpul pentru încă o scrisoare. 

Laptopul era încă pe masa din bucătărie, cu o imagine 
din Groapa demonilor încremenită pe ecran. Doar trimite-i 
un e-mail. Kelly a închis fişierul, apoi a apăsat pe 
pictograma pentru acces la Internet. Era pe cale să-şi 
deschidă e-mailul, când degetele i-au încremenit pe 
tastatură. 

De pe prima pagină, o privea drept în faţă propriul chip, 
aşa cum apărea în fotografia ce-i fusese făcută cu treizeci 
de ani în urmă, în ziua arestării. Alături se afla o poză în 
care apărea duba medicului legist, ieşind în dimineaţa 
precedentă pe porţile casei Marshall de pe Blue Jay Way. 
Kelly a citit titlul: 


DOUĂ CRIME: ASEMĂNĂRI SINISTRE 


A deschis articolul şi s-a silit să-l parcurgă la repezeală. 
Nu existau informaţii noi, totuşi numeroase fraze parcă 
săreau şi o plesneau: În timp ce membrii familiei Marshall 
se strângeau în casa acestuia, Lund era de negăsit... Shane 
Marshall locuieşte acum separat de şotia lui... Nimeni din 
familia Marshall nu stă de vorbă cu reporterii, dar surse 
apropiate dinastiei hollywoodiene spun că rudele actorului 
n-o puteau suferi pe Lund, o „fiinţă ciudată”, retrasă, ce-şi 
câştigă traiul prestând anumite servicii pentru celebrul 

„site al infidelilor”, SaraBelle.com... Remarcată în timp ce 
părăsea secţia de poliție din West Hollywood, acolo unde 
se afla soţul ei după căderea nervoasă avută în localul 
Teaserz, Lund n-a părut să manifeste nicio emoție... 

— Kelly nu s-a înțeles niciodată cu nimeni din familie, 
spune o sursă apropiată Marhsallilor, care doreşte să 
rămână anonimă. Shane s-a îndepărtat de ei de-a lungul 
căsniciei lui dar acum sunt foarte bucuroşi să-l 
reprimească în mijlocul lor. 

Kelly arăta rău în ziare. Întotdeauna arătase rău, deşi pe 
vremuri avusese măcar tinereţea de partea ei. Dar nu asta 
o deranja. Dintre toate aluziile făcute în articolul de pe 
Internet, cel mai tare o durea o frază: o sursă apropiată 
Marshallilor, care doreşte să rămână anonimă. 

— De ce mă urăşti atât de tare, Bellamy? a şoptit Kelly. 
Ce ţi-am făcut eu vreodată ţie? 

S-a gândit la Shane, dormind buştean în dormitorul 
pentru oaspeţi al surorii lui, a cărui adresă era 
necunoscută. S-a gândit la mesajul pe care el îl trimisese: 
AM NEVOIE DE CEVA TIMP DEPARTE DE TINE. Nu părea 
stilul lui Shane. Cel puţin nu al acelui Shane pe care îl 
cunoştea ea. Oare Bellamy fusese cea care trimisese 
mesajul? Oare ea furase telefonul fratelui ei, în timp ce 
acesta era cufundat în somn, şi scrisese cuvintele pe care 
îşi dorise întotdeauna să le audă din partea lui? Era logic. 
La urma urmei, Bellamy fusese mereu fiica tatălui ei... 

Iar Shane era un om slab. Mai slab decât îl ştia oricine. 
Cu câteva luni în urmă, în timp ce el era plecat să facă 
fotografii, Kelly intrase în camera lui, ca să împrumute un 
stilou. În sertarul noptierei găsise pe puţin treizeci de 
flacoane goale de Ambien, mult mai multe decât ar fi 
primit în mod obişnuit pe reţetă, care fără îndoială urmau 
să fie aruncate la momentul potrivit. 

Kelly nu suflase nicio vorbă despre asta. De fapt, se 
străduise să-şi alunge din minte cele văzute. Până la urmă, 
ce drept avea ea să-l ia la întrebări pe Shane? Ce însemnau 
câteva pastile în plus pe lângă sarcină, pe lângă Rocky? Tu 
ai secretele tale, îşi spusese ea. Lasă-l] pe Shane să le aibă 

pe ale lui. Dar unde ajunsese gândind aşa? Unde 
ajunseseră amândoi? Dacă ar fi discutat cu el, poate că 
soţul ei n-ar fi luat cine ştie ce pilule acasă la părinţii lui, în 
încercarea de a-şi îneca durerea? Poate că n-ar fi fost 
arestat şi n-ar fi sfârşit la sora lui. Ar fi putut să se întoarcă 
acasă. Ar fi putut să-şi mărturisească unul altuia totul. 

— Secretele pot să te omoare. 

Tatăl lui Kelly obişnuia să spună asta în timp ce aţipea, 
dar nu explica niciodată la ce se referea, aşa că păreau 
doar nişte bolboroseli. A 

— Îţi rod măruntaiele. Încerci să le omori cu băutură, 
dar e ca şi cum ai uda nişte plante, puştoaico. Secretul 
creşte mai mare şi mai puternic în tine. Uneori ajungi să ai 
impresia că s-ar putea să-ţi explodeze prin piele. Ca şi cum 
ar fi în stare să te mănânce de viu... 

Pe atunci Kelly nu-l întrebase niciodată pe Jimmy ce 
secrete îl omoară, iar acum toate dispăruseră, tainele 
tatălui ei fiind amestecate cu tot ce mai era în mintea lui, 
terciuite laolaltă cu închipuiri, amintiri şi minciuni. 

Kelly a părăsit articolul, şi-a deschis e-mailul şi a tastat 
adresa lui Shane. Apoi a scris repede: 


Shane, trebuie să stăm de vorbă. Dacă ai de gând 
să mă părăseşti, nu te pot opri. Dar mai întâi, te rog, 
hai să ne spunem adevărul. Hai să ne împărtăşim 
toate secretele pe care le-am ţinut unul faţă de 
celălalt şi să sfârşim curat, astfel încât să ştim 
amândoi exact pe cine lăsăm în urmă. 


Cu dragoste, 
K 


A tras aer adânc în piept. Dar, înainte să apese butonul 
„trimite”, s-a oprit. Dacă Bellamy filtra apelurile fratelui ei, 
poate chiar trimitea mesaje în numele lui, existau mari 
şanse să-i verifice şi e-mailul. Şi chiar dacă n-ar fi făcut-o, 
oare Kelly voia cu adevărat să exprime acele trăiri în scris? 
Odată ce ai dezvăluit ceva (cuvintele tale, lacrimile tale, 

sau lipsa lor, chipul tău, strâmbându-se într-un surâs 
nervos), respectivul lucru e supus consumului public. Şi nu 
încape îndoială: va fi consumat, digerat şi scuipat afară 
sub forma a ceva ce n-a fost niciodată. Iar tu n-ai altceva 
de făcut decât să trăieşti cu el. Să devii acel lucru. 
Răspunsurile tale  monosilabice vor deveni dovada 
nepăsării. Hainele tale ponosite vor deveni un semn al 
lipsei de respect. Ticul tău facial se va transforma în 
Surâsul Ucigător al Mona Lisei. 

Ce spunea Ilene Cutler? Lumea e o scenă, domnişorico, 
dar foarte puţini dintre noi au şansa să-şi scrie rolurile. 
Ilene Cutler nu se înşela niciodată. 

Kelly a şters e-mailul. Cea mai bună soluţie, singura de 
altfel, era să discute cu Shane în persoană. El i-ar fi putut 
explica de ce se dusese la un club de striptease şi luase la 
bătaie un străin, rostind în timpul ăsta numele ei. l-ar fi 
putut vorbi despre dependenţa lui de medicamente (când 
începuse, de ce) şi i-ar fi putut spune de ce o părăsea. La 
rândul ei, Kelly i-ar fi putut povesti despre plimbările ei 
nocturne cu maşina, despre sarcina pe care o întrerupsese, 
despre Rocky... Şi ar fi putut deschide pentru el acel ultim 
sertar din mintea ei, cel pe care îl ferecase cu două 
dimineţi în urmă, când intrase pe aleea din faţa casei 
aproape de ivirea zorilor, cu mâneca hanoracului ei 
preferat stropită cu sângele lui Sterling Marshall... 

Câteva clipe mai târziu, Kelly stătea în faţa chiuvetei, cu 
apa curgând, gâfâind, în timp ce acel sertar bine încuiat se 
deschidea. Noaptea de 21 aprilie i-a apărut în minte, 
începând cu ora douăsprezece, când plecase cu maşina pe 
Outpost Road. Fusese o scurtă plimbare singuratică, 
pentru a-şi limpezi mintea înainte de somn, cu radioul 
pornit şi ascultând acel cântec ce o făcea să se simtă din 
nou de şaptesprezece ani. Bette Midler. Trandafirul. Bette 
tocmai cânta despre o nesfârşită nevoie dureroasă, când 
telefonul mobil al lui Kelly a început să sune - să sune 
după miezul nopţii. Ea n-a recunoscut numărul de pe 
ecran. Şi nici n-ar fi răspuns, dacă melodia nu i-ar fi trezit 
amintiri, dacă n-ar fi făcut-o să se simtă plină de speranţe 

prosteşti, încăpăţânate. 

Speranţele au devenit şi mai puternice în clipa în care a 
auzit glasul lui Sterling Marshall. 

— Eşti singură? 

— Da, domnule Marshall. 

— Spune-mi „tată“! o îndemnase el. Spune-mi „tată”, 
Kelly. 

Și: 

— Te rog să nu-i zici lui Shane. Trebuie să stăm de 
vorbă. Am nevoie să te văd. 

Şi apoi: 

— Kelly, fata mea, sub bolnav de cancer. Sunt pe 
moarte. 

O triplă lovitură. Cine nu s-ar fi dus la Sterling Marshall 
după toate astea? Cum ar fi putut cineva să reziste acelui 
glas? Spune-mi „tată“... Fata mea... 

Aşa că se dusese. În loc să întoarcă maşina şi să meargă 
acasă, Kelly intrase pe autostrada 62 şi zburase spre 
Hollywood cu aproape o sută patruzeci de kilometri pe oră. 

— O să fiu acolo, promisese ea la telefon. 

Ca o idioată. Ca un copil. 

Când a ajuns, poarta era deschisă. A intrat cu maşina şi 
a parcat pe aleea din faţa casei familiei Marshall, apoi a 
sunat la uşa din faţă şi, când a văzut că nimeni nu-i 
răspunde, a deschis singură. Ca un om nărod şi credul. A 
alergat pe trepte până în biroul lui. Era ciudat cum i se 
părea totul, ca şi cum timpul nu s-ar fi scurs, ca şi cum ea 
ar fi fost aceeaşi Kelly de cu treizeci de ani în urmă, 
dinainte de McFadden, dinainte de închisoare. În timp ce 
trecea prin dreptul sufrageriei, mai că se aştepta ca 
Bellamy să-i iasă în întâmpinare, o Bellamy de 
şaptesprezece ani, scuturând o punguţă cu ciuperci, 
luminând cu surâsul ei toată încăperea, toată strada, tot 
Hollywoodul şi dincolo de el... 

— Era şi timpul să apari, Kelly... Hai să facem o „non-zi”! 

Kelly a alergat pe scări, tropăind ca un copil, auzind încă 
în minte cântecul Trandafirul, amestecat cu vocea lui 
Bellamy, cea mai bună prietenă a ei... 

— Ia uite! Am luat şi din pastilele maică-mii. Cred că 
sunt sedative. Vrei să încerci? 

Toată casa era cufundată în tăcere, Mary Marshall cu 
siguranţă dormea dusă în camera ei, servitorii se duseseră 
la culcare, toţi erau adânciţi în somn, cu excepţia lui 
Sterling Marshall, care voia să-i spună ceva... Să-şi ceară 
scuze? După atâţia ani? 

Kelly a dat de perete uşa biroului în care se afla socrul 
său, gândind: Sunt aici, tată. Dumnezeule, chiar asta 
gândise în acel moment! Totul e iertat. Sunt acasă! 

Atunci o izbise mirosul, acel miros îngrozitor, cu iz de 
cupru şi de intimitate. Sânge. Fărâme de oase pe podeaua 
din lemn lustruit, chipul bărbatului, distrus. O armă lângă 
mâna lui, iar Kelly a îngenuncheat, l-a atins. 

Oare totul fusese o înscenare? Oare socrul ei o sunase 
având în minte un plan? Sunt pe moarte din pricina 
cancerului, Kelly. Mă sinucid, nu las niciun bilet de adio şi 
pe tine, pe tine, fata mea... Pe tine o să cadă măgăreața. 
Băiatul meu o să scape în sfârşit de tine. 

Kelly şi-a pus gluga. A fugit pe uşa din spate. Dar mai 
avea vreo importanţă? Mai conta ceva din toate astea, 
când o femeie condamnată pentru crimă părăsea locuinţa 
unui mort la ora două dimineaţa? 

Maşina lui Kelly pe aleea din faţa casei lui. Numărul ei 
în telefonul lui. Tot sângele ăla. Urmele tălpilor ei în el. 
Amprentele ei pe cadavrul lui, la numai două zile după ce 
Marshall dăduse un interviu pentru Los Angeles Times, cu 
ocazia împlinirii a cinci ani de la eliberarea lui Kelly, 
amintind lumii de rolul ei: sărăntoaca Hollywoodului. 
Copila drogată. Criminala. 

— Mi-a şi dat un motiv, a şoptit Kelly, glasul răsunându-i 
găunos în propriile urechi, condamnat. 

x x * 


Odată ajunsă în camera lui Shane, Kelly a încercat să 
ignore vechiul afiş de film de deasupra patului (Sterling 
Marshall străluceşte în ARMELE VICTORIEI!). S-a dus la 
masa de lucru din colțul încăperii şi a pornit calculatorul 

soţului ei. Dormitorul lui Shane funcţiona şi ca birou, (în 
prezenţa clienţilor, el numea acea încăpere „camera 
pentru oaspeţi”. Încă un secret în vieţile lor.) Aşa se face 
că locul era foarte ordonat, sclipind de curăţenie, cu 
excepţia flacoanelor goale dosite în sertarul noptierei. 
Până şi computerul a scos un zbârnâit cât se poate de 
limpede şi de profesional în clipa în care Kelly l-a pornit şi 
a apăsat pe pictograma sub care scria „agendă”. A căutat 
numele lui Bellamy, l-a găsit, dar lângă el nu era trecută 
nicio adresă. Nici măcar una de e-mail. Doar un număr de 
telefon fix. 

Fără să se gândească prea mult la asta, Kelly a apăsat 
pe pictograma care-i dădea lui Shane acces la Internet şi a 
deschis contul lui de e-mail. În cei cinci ani de când locuia 
împreună cu soţul ei, nu folosise nici măcar o dată 
computerul acestuia fără ca el să fie de faţă, darmite să-i 
deschidă poşta electronică. Dar după ce a parcurs lista de 
mesaje, fără a găsi nimic în afara corespondenţei cu 
clienţii şi, mai încolo, a întrebărilor din partea presei, Kelly 
a schimbat ecranul, trecând la Google. Nu mai verificase 
niciodată istoricul de căutări al lui Shane. 

Insă a făcut-o acum, trecând de la un pas intruziv la 
altul, ca şi cum soţul ei şi-ar fi pierdut dreptul la intimitate 
transformându-se într-un om pe care ea trebuia să-l 
înţeleagă. 

Un zgomot venit chiar de lângă casă a smuls-o din 
gândurile ei. Un claxon de maşină, răsunând de pe drum, 
iar când a ascultat mai atent, voci. Sunt oameni afară. 
Ruşinea a pus stăpânire pe ea, dându-i o îngrozitoare 
senzaţie de frig, de parcă oricine s-ar fi aflat dincolo de 
ziduri, ar fi putut chiar s-o vadă la calculatorul lui Shane. 
Kelly a oprit aparatul, dar nu înainte de a observa ceva 
ciudat în istoricul de căutări al bărbatului ei. Printre 
căutările după pornografie, centre de procesare foto şi 
Ambien generic, un nume i-a sărit în ochi. Şi, judecând 
după locul pe care îl ocupa în listă, căutarea avusese loc cu 
o săptămână, poate două, în urmă. 

Shane căutase pe Google: artist + Rocky Trei. 

Kelly a înghiţit în sec. A ieşit repede din dormitorul lui 
Shane şi s-a întors în bucătărie. De afară, a auzit o maşină 
oprind cu scrâşnet de roţi. O uşă trântindu-se. O voce de 
bărbat zicând: 

— Omule, ăsta-i locul nostru! 

— Ce, vi l-aţi rezervat? a întrebat o altă voce, mai gravă, 
râzând. 

— Ce naiba... 

Kelly a întredeschis uşa de la intrare. 

— Kelly! a ţipat un glas de femeie. 

Ea a deschis uşa puţin mai larg şi s-a trezit uitându-se 
drept la o mână de maşini aparţinând unor posturi de ştiri, 
toate parcate chiar de cealaltă parte a străzii. 

— Kelly, ai vorbit cu soţul tău? 

— Ştii cine l-a omorât pe Sterling Marshall? 

— Shane are o problemă cu abuzul de substanţe? 

Kelly a oftat şi a trântit uşa. 

— Nu, poate şi da, a spus ea încet. 

Uluitor! Adresa ei nu era publică. Şi, în afara întâlnirilor 
cu clienţii cei mai de încredere, Shane îşi încheia mai toate 
afacerile legate de arhiva foto departe de casă. 

Şi totuşi, presa o găsise. 

Presa putea găsi pe oricine... 

Kelly s-a îndepărtat de uşă, cu o idee încolţindu-i în 
minte. Şi-a înşfăcat poşeta de pe masă, a deschis portofelul 
şi a scos cartea de vizită a lui Sebastian Todd. A format pe 
telefonul mobil numărul imprimat cu cifre aurii, în relief. 

— Tu citeşti gânduri, a spus Todd în loc de răspuns. 
Tocmai mă pregăteam să te sun. Cum ţi s-a părut Groapa... 

— O să-ţi dau un interviu. 

— Uau, e un gest impulsiv din partea ta! 

— Un interviu în exclusivitate. La momentul potrivit. O 
să vorbesc despre părinţii mei, despre John McFadden. 
Despre orice vrei tu. 

— Cărui fapt îi datorez această... 

— Vreau un singur lucru în schimb. 

Todd şi-a dres glasul. 

— Eu nu plătesc. 

— Nu vreau bani. 

— Sunt însurat. 

Sebastian Todd a început să râdă. Kelly, nu. Ea a tras 
adânc aer în piept şi a răsuflat îndelung. 

— Singurul lucru pe care îl vreau, a zis ea, e adresa de 
acasă a lui Bellamy Marshall. 


— Durează de prea multă vreme, a spus Mary Marshall. 
Trebuie să pregătesc înmormântarea. 

Barry Dupree a tuşit şi a primit imediat un cot în coaste 
din partea lui Louise Braddock. S-a uitat încruntat la ea. 
Ce? Tusea lui nu însemnase nimic. Fusese doar un acces 
de tuse. Cât de măgar îl credea partenera lui? 

— Doamnă Marshall, a spus Braddock. Vă înţeleg 
frustrarea. Dar, aşa cum am spus mai înainte, medicul 
legist va elibera în curând trupul soţului dumneavoastră. 

— Trebuie să iau legătura cu rudele lui. Sunt împrăştiate 
prin toată ţara. Provine dintr-o familie mare. Cum o să 
poată ajunge toţi aici, dacă eu nu ştiu când o să aibă loc 
înmormântarea? 

I se adresa lui Barry, nu lui Louise, dar amândoi erau 
obişnuiţi cu asta. Majoritatea doamnelor mai în vârstă 
preferau compania lui, fie pentru că era bărbat, şi deci mai 
demn de încredere din punctul lor de vedere, fie pentru că 
Louise era tot atât de caldă şi primitoare pe cât fusese 
icebergul care scufundase Titanicul, fie din ambele motive. 
Probabil din ambele. 

Louise ţinea în poală agenda lui Sterling Marshall şi tot 
bătea cu degetele în ea, un gest aproape ostil, agravat 
cumva de faptul că purta mănuşile special destinate 
adunării probelor. 

Barry a spus: 

— Pot să vă aduc un pahar cu apă, doamnă Marshall? 

Femeia a scuturat din cap. A arătat cu degetul înspre 
Louise Braddock. 

— Ea nu mă ascultă. 

— Amândoi vă ascultăm, doamnă, a răspuns Barry. 

Dar n-a putut să se uite în ochii ei. De vină era privirea 

din ei, acel aer de „nu se poate aşa ceva” la puterea o sută. 
Barry îl mai văzuse la oameni ca ea, oameni atrăgători, 
bogaţi, în esenţă fericiţi, care trăiesc un anumit număr de 
ani ca şi cum ei ar putea să ajungă până la capătul vieţii 
fără ca lumea să se prăbuşească peste ei. Ce-i puteai 
spune unei asemenea priviri? Viaţa e nasoală? Se mai 
întâmplă şi rahaturi? Imi pare rău că a trebuit să trăieşti 
atât de mult? 

Situaţia era înrăutăţită de influenţa farmaceuticelor. 
După cum ea însăşi recunoscuse, Mary Marshall se afla 
sub efectul somniferelor atunci când fusese trezită de 
zgomotele împuşcăturilor. Când găsise cadavrul soţului ei 
era doar pe jumătate conştientă şi încercase să-şi 
amorţească groaza iniţială cu un pumn de Xanax (nu-şi mai 
amintea câte luase), apoi cu câteva pastile de Klonopin, 
oferite de bine intenţionata ei fiică, atunci când calmul 
indus de Xanax începuse să slăbească. 

Drept rezultat, şocul se instala treptat, pe măsură ce 
medicamentele îşi pierdeau efectul. Acum era perfect 
lucidă, răspundea la întrebări, adresa unele la rândul ei... 
iar în clipa următoare, realitatea o izbea în plin, căpăta 
aerul acela şi se prăbuşea. Devenea ori letargică, ori 
agresivă. În clipa de faţă era categoric agresivă. 

— Nu puteţi să răpiți pur şi simplu corpul soţului meu, 
spunea ea. 

— Nimeni nu reţine trupul domnului Marshall mai mult 
decât e necesar. Trebuie să încercaţi să aveţi răbdare, a 
răspuns Louise, diplomată ca întotdeauna, vorbindu-i lui 
Mary Marshall ca şi cum aceasta s-ar fi plâns că încă nu 
sunt gata rufele date la curăţătorie. 

Lui Barry nu-i venea să creadă că Louise se luase de el 
pentru că tuşise. Ea se asculta vreodată pe sine? 

— Când aţi vorbit ultima oară cu fiul dumneavoastră? a 
întrebat Louise. 

— Cu fiul meu? De ce mă întrebaţi de fiul meu? 

— A luat o grămadă de pastile de-ale dumneavoastră, 
doamnă. 

— Ştiu asta. 

— O cantitate periculoasă. 

— Suferă, domnule detectiv Braddock. Cu toţii suferim. 
Dumneavoastră ştiţi cum e? 

— Dar ei doi nu se întâlneau prea des, nu-i aşa? 

Femeia s-a uitat din nou la Barry, momentul 
prelungindu-se atât de mult, încât el s-a simţit obligat să 
dea din cap. 

— Fiul şi soţul meu vorbeau săptămânal la telefon, a 
răspuns ea. Erau foarte apropiaţi. 

— Când aţi luat ultima oară cina împreună cu soţul, fiul 
şi nora dumneavoastră? 

— Nu luăm cina împreună. 

— Când s-au întâlnit ultima oară ei doi pentru o partidă 
de golf? Sau ca să flecărească, pur şi simplu? 

— Nu ştiu. 

— Deci aţi descrie relaţia dintre Shane şi Sterling ca 
fiind tensionată? 

— Nu, a spus doamna Marshall. Nu, se iubeau foarte 
mult. 

Louise a deschis agenda. 

— Când a vorbit ultima oară domnul Marshall cu Shane 
la telefon? 

Femeia a oftat. 

— Chiar duminica asta. 

— Despre ce au discutat? 

— Sterling i-a spus lui Shane că a fost diagnosticat cu 
cancer. Fiica mea, Bellamy, ştia deja de câteva săptămâni. 

— Vă aflaţi în cameră în timpul convorbirii? 

— Nu. 

— Cum vi s-a părut că se poartă soţul dumneavoastră 
după ce a încheiat discuţia cu fiul? 

— Mi s-a părut că se poartă ca întotdeauna, a răspuns 
ea. De ce mă întrebaţi de Shane? 

— Fiul dumneavoastră ştia că Sterling programase o 
întâlnire cu avocatul său lunea viitoare? 

— Ce? 

— E în agendă. 

Louise a lovit cu degetul pagina deschisă. 

— Dumneavoastră ştiaţi? 

Doamna Marshall a scuturat din cap. 

— Când spuneaţi că a vorbit ultima dată cu fiul 
dumneavoastră? 

— Duminică. 

— Întâlnirea era programată pentru luni, peste o 
săptămână. 

— Şi ce? 

— E ceva ce fiul dumneavoastră ar fi putut să-i spună în 
timpul acelei discuţii pentru a-l determina să-şi contacteze 
avocatul? 

— Unde vreţi să ajungeţi, doamnă detectiv? 

— Louise, a intervenit Barry. 

— S-au certat? Soţul dumneavoastră a pomenit ceva 
despre schimbarea testamentului? 

— Ce încercaţi să spuneţi în legătură cu fiul meu? 

— Louise, e logic ca omul să fi vrut să-şi facă ordine în 
acte. 

Barry i-a aruncat o privire tristă lui Mary Marshall, 
sperând să o aline. 

— Vreau să spun, în starea în care era. 

— Da, a replicat Mary, relaxându-se. Da, e adevărat. 

Louise şi Barry jucau deseori sceneta cu polițistul bun şi 
polițistul rău. Insă rareori o făceau intenţionat. 

— Mă duc să văd ce face restul echipei. 

Louise s-a ridicat de pe canapea, lăsându-i în urmă pe 
cei doi şi luând cu sine agenda. Probabil că era cel mai 
amabil gest pe care l-ar fi putut face în condiţiile date, însă 
asta nu făcea situaţia mai puţin stânjenitoare pentru 
partenerul ei. 

— Acum ceva vreme am sunat-o pe fiica dumneavoastră, 
doamnă, a început el. A spus că o să vină în curând. 

— Cu Shane? 

— Nu sunt sigur. 

Mary i-a oferit un zâmbet lipsit de vlagă, ce s-a sfărâmat 
repede. 

— Sper că el se simte bine. 

Câteva lacrimi i-au picurat pe obraz. Le-a şters cu 

batista pe care o ascunsese în mâneca bluzei de mătase, 
apoi a scos o pudrieră aurie din poşetă, folosindu-se de 
oglinjoara ei pentru a-şi da cu ruj roşu. 

— Arăt bine? a întrebat ea. Nu vreau să-mi sperii iar 
băiatul. 

— lar? 

— Cred că unul dintre lucrurile care l-au supărat ieri... 

Mary Marshall şi-a dres vocea. 

— Cred că l-am speriat cu felul în care arătam. 

— Arătaţi grozav, doamnă Marshall, a spus Barry. 

— Trebuie să te îmbraci şi să te porţi ca şi cum ai fi 
mereu în faţa publicului. Aşa obişnuia să spună Sterling. 

Femeia a scos un oftat prelung, ce s-a transformat într- 
un hohot de plâns. 

— Frumoasă chemare la rampă a mai primit! 

Mary Marshall a plâns în tăcere, cu faţa îngropată în 
batistă. Barry a aşteptat-o să se potolească. Ar fi vrut s-o 
bată uşurel pe spate, dar a rezistat impulsului. Până şi în 
mintea lui, gestul părea stângaci. 

În cele din urmă, când ea s-a calmat, detectivul şi-a dres 
vocea şi a întors o pagină din agendă. 

— Îmi puteţi spune câte ceva despre programul 
domnului Marshall din data de douăzeci şi unu aprilie? 

Barry ştia deja care fusese programul lui Sterling 
Marshall în acea zi. Aflase cel puţin ce plănuia el să facă, 
din agenda pe care, la începutul interogatoriului, Louise o 
tot lovise cu degetele până nu mai putuse. Poliţiştii în 
uniformă, care cercetau biroul lui Sterling Marshall, 
găsiseră agenda numaidecât, iar ea le dăduse mult mai 
multe informaţii decât oricare dintre discuţiile cu martorii. 
Se dovedise că Marshall nu avea o secretară şi, cu toate că 
deţinea un computer (care fusese deja ridicat), prefera să- 
şi organizeze programul pe hârtie, după cum era de 
aşteptat din partea unei vedete de cinema în vârstă de 
şaptezeci şi nouă de ani, care avea un sertar plin cu 
stilouri de cea mai bună calitate. 

— Nu vă cer ore precise sau ceva, a continuat Barry. 
Doar ce s-ar putea să vă amintiţi că a făcut. 

Mary Marshall şi-a trecut batista peste ochi. 

— N-am fost acasă toată ziua, a spus ea. Am... am avut 
ora de tenis şi alte treburi. 

— Înţeleg. Totuşi, dacă puteţi să vă amintiţi. Soţul 
dumneavoastră a făcut ceva ieşit din comun? S-a purtat 
câtuşi de puţin ciudat? 

— A avut o programare la doctor. 

Barry a dat din cap în semn de încuviinţare. Văzuse asta 
în agendă. 

— Ce fel de doctor? 

— Oncologul lui. 

— Un control de rutină sau... 

— Nimic nu era de rutină. Cu doar câteva săptămâni în 
urmă fusese diagnosticat cu cancer pancreatic. 

Mary s-a ridicat de pe canapea şi a mers la fereastră. 

— Da. Desigur, a spus detectivul. De fapt, ce voiam eu să 
vă întreb e: Cum făcea faţă? 

— Cum făcea faţă? 

— Diagnosticului. În ziua aceea. Se purta straniu? 

— Domnule detectiv Dupree. Am o întrebare pentru 
dumneavoastră. 

— OK... 

— Cum credeţi că a intrat Kelly Lund la noi în casă? 

Femeia a rostit cuvintele sec, pe un ton neutru, fără să 
se întoarcă. A rămas cu faţa către fereastră, cu părul 
argintiu scăldat în soare, cu ţinuta rigidă a unei balerine. 

Barry s-a uitat lung la spinarea ei, neştiind sigur la ce 
făcea referire întrebarea ei. 

— Nu ştim cine părăsea... 

Femeia s-a întors cu faţa către el. 

— Era Kelly Lund. Eu ştiu. 

— Nu vă pot spune decât că nu există urme de intrare 
prin efractie. 

— Menajera avea zi liberă. Bucătarul rămâne rareori 
peste noapte, iar azi-noapte n-a fost cazul. Eu şi soţul meu 
eram singuri în casă. 

S-a uitat fix la el, cu ochii arzând, încărcaţi de suferinţă. 

— lar eu dormeam. 

Barry a tras aer în piept şi a vorbit cât a putut de calm. 
Femeia încerca să-i pună vorbe în gură, însă el n-o putea 
lăsa să facă aşa ceva. 

— Vreţi să ziceţi că persoana care apare în imaginile 
surprinse de camere e... 

— Kelly Lund. 

— În regulă, a continuat Barry. Spuneţi că soţul 
dumneavoastră trebuie să-i fi permis accesul în casă. 

Femeia a dat energic din cap. 

— Deci... 

— Deci, dacă aşa stau lucrurile, a spus ea, făcând câţiva 
paşi spre el, în timp ce suferinţa din privirea ei se 
transforma în furie, dacă Sterling i-a permis lui Kelly Lund 
să intre în casa asta, atunci răspunsul e da. Soţul meu se 
purta foarte, foarte ciudat. 

Cineva a bătut uşor în uşa închisă. Barry a întredeschis- 
o şi a văzut chipul lui Braddock. 

— Trebuie să vorbesc cu tine, i-a spus partenera lui. 

— Serios? 

Ea nici măcar nu s-a ostenit să dea din cap. Mary 
Marshall se întorsese pe canapea şi îşi ţinea capul în 
mâini. 

— Mă scuzaţi, doamnă, i-a spus Barry. 

Bătrâna nu şi-a ridicat ochii. 

După ce detectivul a închis uşa în urma lui şi a ieşit pe 
holul impunător, Braddock l-a luat deoparte, lângă una 
dintre uriaşele ferestre aflate în spatele scărilor de 
marmură roz, ce ofereau o privelişte asupra canionului. 
Din când în când, Barry realiza cât de incredibilă era acea 
casă, probabil cel mai luxos loc al crimei în care călcase 
vreodată, cu un sistem perfect de aer condiţionat. Se 
întreba dacă Mary avea de gând să arunce repede locuinţa 
pe piaţă, acceptând pierderea, ori să aştepte măcar trei 
ani, pentru ca agentul ei imobiliar să nu mai fie obligat să 
le spună eventualilor cumpărători ce s-a petrecut în birou. 
Barry se tot gândea şi se răzgândea el ce ar face dacă ar fi 
în locul ei, dar apoi se simţea prost din pricina asta. Ce şir 
de idei nesuferit pentru o casă în care s-a petrecut o 

crimă! 

Lângă Braddock stătea o polițistă îmbrăcată în 
uniformă, o tânără micuță, ce părea mult prea fericită, 
dată fiind situaţia. Barry mai că se aştepta ca ea să 
înceapă să ţopăie. Louise l-a întrebat: 

— Ai aflat ceva? 

Barry spera ca poliţista în uniformă să nu fi zâmbit aşa 
prin preajma lui Mary Marshall. 

— Nu chiar. 

A arătat către ofiţerul mult prea tânăr, către expresia de 
pe chipul ei, care arăta de parcă cineva tocmai i-ar fi dat 
un permis de intrare în culise la un concert al trupei One 
Direction. 

— Dar se pare că ea a aflat. 

— Ea e ofiţer Nutley. Face parte din echipa care a luat la 
mână tot ce se afla în biroul lui Sterling Marshall. 

Louise i-a întins lui Barry o pereche de mănuşi pentru 
mânuirea probelor. 

— Şi chiar a aflat ceva. 

Zâmbetul fetei s-a lărgit, acoperindu-i toată faţa. Nutley 
nu era tocmai la locul ei, ca să spunem aşa. Puştoaica i-a 
întins lui Barry un telefon de unică folosinţă. 

El şi-a pus mănuşile şi l-a luat. Era un simplu aparat cu 
clapetă. Nici măcar ecran n-avea. Era pornit, cu bateria 
încărcată. 

— L-am găsit pe fundul coşului de gunoi, a spus cu 
mândrie Nutley. 

Barry s-a uitat atent la el. L-a deschis. 

— E pornit, a continuat poliţista. Aşa era când am dat de 
el. 

— Tu întotdeauna te grăbeşti să tragi concluzii, Barry, a 
spus Louise. 

Detectivul s-a uitat la partenera lui. 

— În cazul ăsta, erai deja pregătit să legi crima de Kelly 
Lund, bazându-te pe propria intuiţie, aşa cum faci 
întotdeauna. Îţi aminteşti ce ţi-am spus ieri dimineaţă? 

— Nevinovată până la proba contrarie. 

— Corect. Şi, desigur, îmi susţin în continuare afirmaţia. 

Dar, Barry... 

— Da? 

— Intuiţia aia a ta... Nu se înşală întotdeauna. 

— Ce vrei să spui? 

— Formează ultimul număr apelat. 

Barry a pus telefonul pe difuzor, a apăsat butonul care 
forma din nou ultimul număr apelat şi a intrat în legătură 
cu acea persoană pe care victima o sunase de curând. De 
foarte curând, având în vedere că telefonul fusese găsit 
deschis şi încă avea baterie. 

Apelul a ajuns direct la căsuţa vocală. La căsuţa vocală a 
lui Kelly Lund. 


Bellamy Marshall locuia mai aproape decât şi-ar fi 
imaginat Kelly. În Irvine, dintre toate locurile! Sebastian 
Todd îi explicase că, în urmă cu câţiva ani, Bellamy fusese 
vreme de un an cadru didactic asociat al colegiului local şi 
îndrăgise orăşelul atât de tare, încât rămăsese acolo, mult 
după ce singura promoţie care o avusese drept profesoară 
absolvise şi se mutase. 

Însă informaţiile astea n-au atenuat câtuşi de puţin şocul 
pe care Kelly l-a avut când a dat cu ochii de Rancho 
Escondido, căci aşa se numea întinsul condominiu cu aer 
steril în care trăia acum fosta ei prietenă. Pe când erau 
copii, Bellamy obişnuia să spună că astfel de complexe 
sunt făcute ca să „umple locul”, cu case identice, cu peluze 
perfect îngrijite, cu garduri verzi atent tunse şi împărţite 
în mod egal, câte două pentru fiecare proprietate, cu 
pereţi din cărămidă falsă şi acoperişuri din ţiglă 
sclipitoare, fiecare clădire arătând exact ca aceea de 
alături, toate parcă răsărite peste noapte. Existau sute de 
astfel de complexuri în sudul Californiei, mai ales în zonele 
recent dezvoltate din Orange County. Dar în treizeci de 
ani, Kelly nu-şi închipuise nici măcar o dată că ultra- 
moderna, independenta Bellamy ar putea să locuiască într- 
unul dintre ele. 

Strada pe care stătea ea se numea Vista Verde. Kelly a 
fost nevoită să caute cu grijă adresa, căci până şi GPS-ul ei 

avea probleme în a deosebi casele. Dar apoi l-a zărit pe 
una dintre alei: un Jeep Cherokee verde-închis. A oprit în 
spatele lui şi a văzut plăcuţa de înmatriculare, plăcuţa lui 
Shane, ce purta abţibildul cu sigla Arhivei Foto a 
Hollywoodului, o idee de marketing pe care soţul ei o 
avusese cu trei ani în urmă (de parcă vederea unui abţibild 
în trafic ar putea convinge pe cineva să ia o decizie legată 
de vechile fotografii din lumea cinematografiei). Simpla 
întâlnire cu maşina soţului ei a făcut-o pe Kelly să simtă un 
nod în gât. lar asta a determinat-o să se întrebe dacă nu 
cumva fusese o idee proastă să vină acasă la Bellamy 
tocmai acum, când sentimentele ei erau încă atât de vii. 

Desigur, ea nu-şi permitea luxul să aştepte, nu în 
situaţia actuală, cu amprentele ei prin tot biroul lui 
Sterling Marshall şi cu presa care deja începea să lege 
informaţiile între ele. 

Kelly a coborât din maşină şi a străbătut poteca până la 
uşa din faţă. O singură stropitoare uda fără tragere de 
inimă peticul de peluză al lui Bellamy, iar în faţă se înălța 
un panou cu inscripţia DE VÂNZARE, pe care cele două 
tufe regulamentare îl flancau de parcă ar fi fost două 
dansatoare. OK, deci până la urmă nu-i place atât de mult 
aici. Kelly a ajuns la uşa din faţă şi a apăsat butonul 
soneriei fără să mai tragă aer în piept, fără să-şi mai lase 
timp pentru a se răzgândi. 

Niciun răspuns. A apăsat iar. Şi-a lipit urechea de uşă, 
dar n-a auzit nicio mişcare. A încercat să folosească uriaşul 
ciocănaş cu aspect străvechi, apoi a strâns pumnul şi a 
izbit în uşă cu laterala lui. 

Tot nimic. Oare amândoi dormeau încă? Plecaseră să-şi 
aline mama? Leşinaseră? Sau se ascundeau? 

Kelly a ocolit clădirea şi a bătut la una dintre ferestre. 

— Shane! a strigat ea. Shane? Bellamy? 

— Mă scuzaţi? 

S-a întors şi a dat cu ochii de o femeie măruntă, cu părul 
alb, în vârstă de vreo optzeci de ani. Purta un trening din 
velur, pe pieptul căruia stăteau scrise, cu litere formate 
din mici strasuri roz, cuvintele JUICY COUTURE. 

— Bună ziua, a încercat Kelly. 

Femeia a întrebat-o: 

— Sunteţi agenta imobiliară? 

Kelly s-a uitat la casa întunecată, apoi la bătrână. 
Instinctul ei a preluat controlul. A dat încet din cap în 
semn de încuviinţare. 

— Eu sunt Connie, vecina de alături. 

Kelly a înghiţit în sec. 

— Eu... trebuia să mă întâlnesc cu domnişoara Marshall, 
a spus ea. 

Connie i-a zâmbit. 

— Ştiu. Dar a trebuit să plece. Sunt sigură că v-a spus... 

— Da, a confirmat Kelly şi glasul i-a devenit mai 
puternic, spatele mai drept, pe măsură ce se obişnuia cu 
minciuna. E groaznic ce s-a întâmplat! 

Connie a clătinat încet din cap, plescăind din limbă. 

— Tatăl ei era printre preferaţii mei, a zis ea. 

— Şi printre ai mei. 

— Oricum, m-a rugat să vă dau cheia. N-avea sens să 
bateti degeaba drumul până aici. 

Bătrâna a băgat mâna în buzunarul bluzei de trening şi a 
scos un plic pe carei l-a dat lui Kelly. 

— Fir întins! 

Kelly s-a silit să zâmbească. 

— Vă mulţumesc, i-a spus femeii. Fratele ei a plecat cu 
ea? 

— Hm? Ah, vă referiţi la tânărul acela? Nu mi-a făcut 
niciodată cunoştinţă cu el. 

Connie s-a aplecat şi i-a făcut cu ochiul. 

— Drept să vă spun, noi două nu vorbim prea des. Cred 
că mă învârt în alte cercuri decât ea. 

— Da, a spus Kelly. Şi eu la fel. 

Ciudată replică pentru un agent imobiliar, dar, din 
fericire, Connie n-a părut să observe. Kelly s-a întors în 
faţa casei şi a descuiat uşa, nimerind într-o cameră de zi: 
podele din lemn, televizor cu ecran plat, canapea tare de 
piele, pe care erau stivuite perne cu imprimeuri de 
inspiraţie Navaho. Totul cu gust, mai elegant decât 

exteriorul casei, exceptând mirosul de ţigări ce plutea în 
aer şi propria figură a lui Kelly, de pe vremea când avea 
şaptesprezece ani, ţintuindu-o cu privire de pe peretele 
opus: Mona Lisa, în toată splendoarea ei. 

— N-ai mai făcut nimic din 1992 încoace? a întrebat ea, 
adresându-se camerei goale. Nu mai ai nimic altceva cu 
care să te mândreşti? 

Kelly a observat ceva băgat într-un buzunar din partea 
dreaptă a uriaşei rame de lemn. Când s-a apropiat, a văzut 
că era o telecomandă. A smuls-o de acolo, a apăsat butonul 
şi şi-a auzit propria voce, tânără, tristă şi plină de jalnice 
speranţe. 

— Mi-e dor de tine. De ce nu vrei să vii în vizită? 

Kelly a scrâşnit din dinţi. A azvârlit telecomanda în 
celălalt capăt al camerei. Aceasta s-a izbit de o fotografie 
alb-negru, înrămată, în care apărea Bellamy, şi i-a spart 
geamul. 

Minunat! şi-a spus ea. Minunat. 

Ce căuta acolo? Mai precis ce spera să obţină acum, 
când Shane stătea la sora lui, acum, când tatăl lui era mort 
şi plin de amprentele lui Kelly? Cum de se aşteptase 
vreodată ca soţul ei să-i asculte vorbele, fără ca ele să fie 
învelite în ceva urât de către această diformă oglindă vie 
care era Bellamy Marshall, artista? 

Kelly a observat o haină atârnată în cuierul de lângă 
uşă: haina de doc a lui Shane. Aceeaşi pe care o îmbrăcase 
atunci când plecase de acasă, dimineaţa trecută. O să vii la 
înmormântare, nu-i aşa? O să mă ţii de mână. Kelly s-a dus 
la ea. A ridicat-o şi i-a inspirat mirosul curat, iar ochii au 
început să-i lăcrimeze, în vreme ce glasul ei de adolescentă 
continua să răsune din difuzoare. Mi-e dor de tine... 

Shane, cu flacoanele lui de medicamente puse deoparte, 
cu discuţiile pe care le purta cu tatăl său, duminică seara, 
în dormitorul lui, vorbind în şoaptă, astfel încât Kelly să 
nu-l audă. Shane, care dormea separat de soţia lui pentru 
că aşa insistase ea, care nu-şi vedea niciodată familia 
decât pe Skype. Shane, care de curând îl căutase pe Rocky 
Trei pe internet... 

Nu din vina lui Bellamy o părăsise Shane pe Kelly. Poate 
că nimic nu era din vina ei. 

— Mi-e dor de tine. De ce nu vrei să vii în vizită? 

Kelly a lăsat jos haina. A apăsat butonul telecomenzii 
până când în cameră s-a făcut din nou linişte. Pe spaţioasa 
măsuţă pentru cafea se afla un teanc de foi crem. Kelly a 
scotocit prin geantă în căutarea unui stilou, dar n-a găsit 
niciunul, aşa că a tras sertarul măsuţei pentru cafea şi a 
găsit acolo un talmeş-balmeş de foiţe adezive, creioane 
colorate şi caiete de desen abandonate. După atâţia ani, 
Bellamy tot nu era în stare să păstreze ordinea în sertare... 

Kelly a reuşit să dea peste un stilou, a luat o foaie de 
hârtie şi i-a scris o scrisoare soţului ei. I-a spus adevărul. 

După ce a terminat, a împăturit hârtia în patru şi a pus-o 
în buzunarul interior al hainei lui Shane, în acelaşi loc în 
care el îşi ţinea lentilele de rezervă. Avea s-o găsească 
acolo pentru că umbla mereu la acel buzunar. Măcar atât 
ştia despre el. 

Kelly s-a ridicat, a pus la loc pe perete fotografia lui 
Bellamy, apoi s-a străduit să strângă cioburile împrăştiate, 
lucrând repede şi aruncându-le pe toate la coşul de gunoi 
de sub chiuveta din bucătărie. La urma urmei, agentul 
imobiliar urma să sosească dintr-o clipă în alta, făcându-şi 
apariţia pe la uşile vecinilor pentru a lua cheia. 

La urmă, Kelly a luat telecomanda şi a dat s-o pună la 
locul ei. A evitat-o cât a putut pe Mona Lisa - propriul ei 
chip uriaş, buimăcit, împodobit cu pene şi praf sclipitor - 
concentrându-se numai asupra buzunarului din piele de pe 
laterala ramei, privindu-l cu atâta atenţie, încât atunci 
când a dat să vâre telecomanda înapoi în el, a remarcat 
ceva pe fundul lui. Ceva scânteietor. 

L-a scos şi s-a uitat la el, la medalionul auriu în formă de 
inimă ce atârna la capătul lănţişorului delicat. La cele două 
diamante, unul ceva mai mare decât celălalt. Preţ de 
câteva lungi clipe, a ţinut lănţişorul în faţa ochilor, 
incapabilă să gândească, să se mişte, să respire. 

Capitolul 21 
16 aprilie 1980 


— Poate că a căzut, a spus Bellamy la telefon. 

— Cum ar fi putut să cadă pur şi simplu? a întrebat 
Kelly. Incuietorile nu se desfac din senin. Nu-i aşa? 

— Uneori. 

— Oh, nu! 

— Eşti sigură că nu ţi l-ai scos în timpul petrecerii? 
Eram destul de ameţiţi. 

— Nu, a răspuns Kelly. Nu mi l-am scos. Nu mi l-aş fi 
scos niciodată. 

— Hei, calmează-te! E doar un medalion. 

— Nu şi pentru mine. 

— Hm? 

— Nimic. Sunt doar... 

Kelly a oftat, tremurând. 

— A fost al surorii mele. 

— Of, Kelly, îmi pare rău! 

— Ea m-a rugat să-l păstrez. Chiar înainte să... Mă simt 
ca şi cum aş fi dezamăgit-o. 

— N-ai dezamăgit-o, bine? Ai fost o soră grozavă. 

— N-ai de unde să ştii asta. 

— Kelly? 

— Da? 

— Eşti o soră grozavă. Indiferent ce prostie de bijuterie 
ai purta. 

Kelly a înghiţit în sec. 

— Mulţumesc. 

— Ascultă! Probabil că o să apară. Şi dacă nu, o să-ți 
cumpăr eu unul nou... Flora, ai răbdare! Vin! Kelly, trebuie 
să plec la şcoală, ok? Menajera ţipă la mine de nu mai pot. 
Te sun când ajung acasă. 

Kelly a închis telefonul. Stătea în picioare, singură în 
camera lui Jimmy. S-a privit în oglindă: ochii obosiţi, şuviţa 
de păr pe care Bellamy i-o vopsise cu o săptămână în 

urmă, acum doar o rămăşiţă, cu blondul platinat 
transformat într-o banală nuanţă de galben mai deschis. 
Kelly şi-a atins baza gâtului, acolo unde ar fi trebuit să se 
afle diamantele. 

— Ai dispărut, a şoptit ea. Nu mai pot vorbi cu tine. 

Bellamy se înşela. Trebuia să-şi găsească medalionul. 
Avea să-i fie greu să se întoarcă pe acelaşi drum fără 
maşină şi fără vreun ban, dar pe noptiera lui Jimmy se afla 
un borcan plin cu monede de douăzeci şi cinci de cenți. 
Kelly şi-a turnat în mână o grămăjoară, a ieşit în fugă din 
casă, a luat autobuzul până la intersecţia dintre Sunset şi 
Gower, apoi a străbătut în goană cele cinci străzi rămase 
până la clădirea în care locuia Vee. Tot drumul şi-a lovit 
neîncetat gâtul gol cu degetele, de parcă, dacă ar fi făcut 
asta îndeajuns de mult, ar fi putut să aducă înapoi ca prin 
farmec cele două diamante. Catherine şi cu mine. 


Uşa de la intrarea în castelul lui Vee era încuiată. Kelly 
uitase să-l sună şi să-i spună că se întoarce, aşa că a izbit 
iar şi iar cu pumnul în ea, sperând s-o audă cineva, în cele 
din urmă, s-a ivit în prag o bătrânică. 

— Eşti prietenă cu tânărul actor? a întrebat ea. 

— Da, a răspuns Kelly. De unde aţi ştiut? 

— Eu ţi-am deschis uşa seara trecută. 

Bătrâna a privit-o pe jumătate amuzată, pe jumătate 
dezgustată. 

— Purtai aceleaşi haine. 

— Oh! Aăm... păi... eu... mi-am uitat ceva la petrecere... 

— Asta nu schimbă realitatea. Şi nici hainele, de altfel. 

— Hm? 

Kelly a renunţat. A pornit pe scări în sus, cât a putut de 
repede, urcând cinci, şase, şapte, opt rânduri de trepte. A 
bătut la uşă. 

— Vee! a strigat ea. Cred că mi-am lăsat ceva aici! 

A bătut din nou, cu mai multă putere. 

— Vee! 

Uşa s-a deschis pe jumătate. Lui Kelly i-au trebuit câteva 
secunde ca să-şi dea seama că cel din faţa ei nu era Vee. 

Păr dat cu gel, cămaşă din pânză de bumbac în carouri, 
încheiată greşit, lăsând la vedere jumătate din pieptul gol. 
Era tatăl lui Vee. 

— Nu te-am dus adineauri până acasă? 

— Ăăm... 

Kelly a încercat să nu se uite la pieptul lui, la smocul de 
păr des din mijlocul acestuia. 

— Lasă-mă să ghicesc! îl cauţi pe Vincent. 

— Da. 

Fata s-a silit să zâmbească. 

— Cred că e posibil să-mi fi uitat ceva. 

— Ai alergat cu un etaj prea mult. 

— Oh, îmi pare rău! 

— Nicio problemă, dar Vincent oricum nu e acasă. Are o 
întâlnire la micul dejun cu nişte oameni de la televiziune. 

Bărbatul a zâmbit. 

— Ştiu pentru că eu am aranjat-o. 

Kelly a închis ochii, apoi i-a deschis iar, respirând pe 
nas, simțind cum intră din nou în panică. 

— Domnule McFadden? 

— Da? 

— Nu cumva mi-aţi găsit medalionul? Aseară sau azi- 
dimineaţă? Cred... cred că s-ar putea să-mi fi căzut în 
timpul petrecerii. 

— Eu n-am văzut nimic. 

— Sunteţi sigur? 

El şi-a mijit ochii albaştri. 

— Spune-mi cum arată, astfel încât eu şi cu Vincent să 
ne putem uita după el. 

Kelly a clipit. 

— E medalionul pe care îl purtam aseară. 

— N-am observat. 

— Ba da! 

— Poftim? 

— Te-ai holbat la el tot timpul cât am discutat cu tine. 

Zâmbetul lui s-a stins. 

— Despre ce vorbeşti? 

Kelly s-a făcut mică de ruşine. Oare spusese asta cu voce 

tare? 

— Scuze. 

— Te simţi bine? 

— Mie doar... Îmi plăcea foarte mult medalionul ăla. 
Pentru mine avea o valoare deosebită... 

— În mod evident, a replicat bărbatul. 

— Cred că... Atunci când am stat de vorbă... Mi s-a părut 
că l-aţi remarcat. 

— Există vreun motiv pentru care azi nu eşti la şcoală? 

— Eu... ăăă... eram în drum spre şcoală. 

McFadden şi-a încleştat maxilarul. Ochii i s-au înăsprit 
şi, pentru o clipă, chipul lui a devenit familiar, fără ca ea 
să-şi poată da seama de ce. 

— Ai luat droguri, Kelly? 

— Nu, domnule. 

Fata şi-a coborât privirea. Pe gâtul lui, a observat o 
zgârietură lungă, roşie şi furioasă. A auzit pe cineva 
mişcându-se prin spatele lui, în apartament. Paşi uşori. Un 
oftat de femeie. 

— Medalionul... medalionul era de aur, a spus ea repede. 
O inimă cu două diamante mici. 

— OK, a spus McFadden. 

— M-am gândit doar că s-ar putea să... 

— O să-i transmit lui Vincent că ai fost aici. 

— Mulţumesc, a zis ea. La revedere! 

Kelly a rupt-o la fugă pe scări în jos, cu obrajii arzând, 
izbind treptele cu tălpile. Cum putuse să vorbească aşa cu 
tatăl lui Vee? Ce era cu ea? E doar un medalion. Nu-i 
Catherine în persoană. Catherine e moartă şi aşa o să 
rămână, fie că-l găseşti, fie că nu. 

Kelly a coborât ultimul şir de trepte, apoi a străbătut 
holul, cerându-i iertare în gând lui John McFadden. În timp 
ce împingea uşa, a încercat să nu se mai gândească la felul 
în care el o privise, la răceala din ochii lui. S-a gândit în 
schimb la zgârietura de pe gâtul bărbatului, la mişcările 
din apartamentul lui şi a realizat că, peste toate celelalte, 
îi întrerupsese întâlnirea cu o femeie. Probabil cu 
manechinul acela, Cynthia Jones. 

Bravo mie! 

A deschis uşa, a ieşit la lumina strălucitoare a zilei şi a 
scotocit prin buzunar după alte monede. Măcar avea 
destui bani cât să ia autobuzul până acasă. 

Ce idee năroadă, să vin aici! A îndrăznit să arunce o 
ultimă privire către apartamentul lui John McFadden. Şi 
din nou a zărit o siluetă de femeie în spatele draperiilor 
subţiri, stând cu braţele ridicate precum o dansatoare... 
Kelly a continuat să se uite. Femeia a tras draperiile, a 
privit în jos, spre stradă, şi preţ de câteva secunde, Kelly a 
reuşit s-o vadă bine pe musafira lui John McFadden. A 
simţit un gol în stomac. A închis strâns ochii, ca şi cum ei 
ar fi încetat să mai funcţioneze cum trebuie, apoi i-a 
deschis iar, sperând şi aproape aşteptându-se să vadă pe 
altcineva. Dar iat-o din nou, privind de la fereastră, apoi 
lăsând draperiile să cadă la loc. Oare o văzuse pe Kelly 
uitându-se la ea? 

Cea care stătea la geamul lui John McFadden, purtând 
doar un tricou larg şi nimic altceva, nu era Cynthia Jones. 
Era fetiţa cu ochi speriaţi din reclama la ciocolată. Nu se 
poate să fi avut mai mult de treisprezece ani. 


Odată întoarsă acasă, Kelly l-a sunat pe Vee de trei ori, 
dar a închis înainte ca telefonul să înceapă să sune. Nu 
putea vorbi cu el şi nici cu Bellamy. Nu ştia ce să spună. 
Poate că se înşelase când o văzuse pe fată. Poate că fusese 
un soi de iluzie optică, iscată din pricina reflexiilor, a 
unghiului din care bătea soarele la ora aceea şi a propriilor 
ei gânduri cuprinse de panică, iar cea de la fereastra lui 
John McFadden nu fusese câtuşi de puţin fata din reclama 
la ciocolată, ci numai un manechin oarecare, o tipă slabă şi 
roşcată, ce părea tânără, dar în realitate era o femeie în 
toată firea. 

Poate. 

Aşa trebuia să fie. Altfel situaţia ar fi fost prea ciudată, 
iar viaţa lui Kelly avea deja prea multe ciudăţenii în ea. S-a 
gândit la promisiunea pe care i-o ceruse mama ei. 

— Nu vreau să-ţi mai petreci timpul cu fata aia, îi 

spusese ea. g 

Oare ar fi fost un lucru chiar atât de rău? In lipsa lui 
Bellamy, Kelly ar fi rămas fără prieteni, da. Însă n-ar mai fi 
avut cazier, n-ar mai fi fost suspendată. Nu s-ar fi atins 
niciodată de cocaină, ori de iarbă, ori de ciuperci, ori de 
amfetamine, ori de sedative, ori de LSD. N-ar fi învățat să 
tragă cu pistolul şi n-ar fi fost în stare de corijenţă, ar fi 
continuat să ia note de şase. Nu l-ar fi întâlnit niciodată pe 
Vee, Vee cel perfect, care cu o noapte înainte plânsese în 
braţele ei, Kelly neputând să-şi amintească de ce, dar 
ştiind că motivul îi stârnea o tristeţe profundă, 
incomensurabilă... 

A auzit uşa deschizându-se, apoi pe Jimmy intrând în 
casă. 

— Kelly? a întrebat el. Eşti trează? 

Vocea lui a izbit-o ca un pumn în stomac. Kelly s-a văzut 
pentru o clipă în oglindă, cu gâtul gol, şi a cedat nervos. 

— Kelly? Plângi? 

Jimmy a bătut uşor la uşa ei. Ea i-a deschis, cu lacrimile 
rostogolindu-i-se pe obraji. S-a uitat în ochii blânzi şi 
obosiţi ai tatălui ei. Se detesta pentru că odată îl 
considerase pe John McFadden un tată mai bun. 

— Ce s-a întâmplat? a întrebat Jimmy. 

Kelly l-a strâns în braţe şi a plâns mult la pieptul lui 
înainte de a fi în stare să vorbească. 

— Îmi pare foarte rău, tată! a zis ea. 

— Pentru ce? 

— Eu... eu... 

Noaptea trecută n-am fost acasă la o prietenă. M-am dus 
la o petrecere, m-am îmbătat, am luat droguri, am 
cunoscut nişte oameni îngrozitori şi... 

Nu putea să spună nimic din toate astea. Nu pentru că 
ar fi dat de necaz. Jimmy habar n-avea cum s-o 
pedepsească. Amândoi ştiau asta. Nu putea să-i spună 
pentru că l-ar fi făcut să sufere prea mult. 

— Am pierdut medalionul, a zis ea. 

Jimmy s-a retras. S-a uitat la chipul fiicei sale. 

— Pentru asta plângi? 

— Da. 

Kelly s-a şters la ochi. Bărbatul a scos o batistă de pânză 
din buzunar şi i-a dat-o (tatăl ei îi dădea o batistă), ceea ce 
a făcut-o să plângă şi mai tare. 

— Scumpo, e în regulă. 

— Ba nu e! 

— Este. 

— İnfurie-te pe mine! a spus ea, simțind un nod în gât. 
Te rog, înfurie-te pe mine! Am nevoie de asta. 

— Ascultă, i-a răspuns bărbatul. Vrei să ştii adevărul? 
Nu eu i-am dat lui Catherine medalionul ăla. 

Cu răsuflarea tăiată, Kelly s-a uitat fix la el. 

— Ce? 

— Ţi-am spus toată povestea aia pentru că aşa i-am 
promis surorii tale. M-a pus să jur că, dacă o să mă întrebe 
cineva, o să zic că eu i-am dat medalionul. 

— Dar... de ce? 

— Era de la... un prieten, a răspuns Jimmy. Nu voia ca 
mama voastră să afle. Nu voia să afli nici tu. 

— Ce prieten? 

Jimmy şi-a îndesat mâinile în buzunare. 

— Te rog nu mă întreba asta. 

Kelly s-a uitat la el, la umerii uşor cocârjaţi, la ochii ca 
două ouă prăjite, în care începeau să se adune lacrimile. 

— Nu mă pricep la păstrat secrete, a continuat el. 
Puținele pe care le am dor uneori mai rău decât toate 
rănile mele adunate la un loc. 

— Şi ale mele la fel, a spus Kelly. 

— Tu eşti prea tânără ca să ai secrete, scumpo. Oricum, 
până când o să ajungi la vârsta mea, o să le uiţi. 

Kelly s-a gândit la fetişcana din fereastra lui John 
McFadden. O fată chiar mai tânără decât era Catherine cu 
doi ani în urmă. Şi-a atins acel loc de pe gât în care ar fi 
trebuit să se afle cele două diamante şi a sperat ca Jimmy 
să-i fi spus adevărul. 

— Nu-ţi mai face griji, a zis bărbatul. Pierzi lucruri. 
Supravieţuieşti. Asta e viaţa. 

A bătut-o uşurel pe umăr, i-a urat noapte bună, apoi s-a 

dus în camera lui. Kelly a continuat să se uite în oglindă, 
gândindu-se la lucruri pierdute - medalioane, şi oameni, şi 
acele părticele din tine de care te desparţi când vezi ceea 
ce n-ar trebui - unele mai pierdute decât altele. 

Capitolul 22 
30 mai 1980 


Kelly a azvârlit fluturaşul în aer. Acesta a rămas acolo 
preţ de câteva clipe, scânteind în lumina soarelui, după 
care ea l-a izbit cu racheta de badminton. lubea jocul ăsta. 
Nu-l mai jucase niciodată, nici măcar nu mai văzuse pe 
cineva practicându-l, poate cu excepţia unor personaje de 
la televizor. Dar, cu câteva săptămâni în urmă, tatăl lui 
Bellamy instalase un fileu în curtea lor „ca să ne mai 
scoată din casă, pe mine şi pe Shane”, după cum îi 
explicase Bellamy. Tot ea îi dăduse o rachetă, iar Kelly 
prinsese numaidecât gustul jocului. Îi plăcea la nebunie 
felul în care fluturaşul întârzia în aer, rămânând pe loc aşa 
cum nimic altceva din viaţa ei nu părea s-o facă. 

Era ultima zi de şcoală. Kelly habar n-avea cum o să se 
simtă în clasa a unsprezecea şi cu atât mai puţin ce o să se 
întâmple luna viitoare, săptămâna viitoare sau chiar a 
doua zi. 

— Asta a fost bună! 

Bellamy a lovit fluturaşul, trimiţându-l înapoi peste fileu. 
Kelly i l-a înapoiat cu uşurinţă, iar mingea a plonjat în 
iarba moale din celălalt capăt al terenului, înainte ca 
Bellamy să apuce măcar să se apropie de ea. 

— Ai o ţintă super-bună, a remarcat gazda. 

— Mersi, i-a răspuns Kelly. 

Acum e momentul. Spune-i acum! 

De o lună încoace, dinainte şi după perioada de două 
săptămâni în care fusese suspendată, Kelly tot voia să-i 
vorbească prietenei sale despre fata pe care o văzuse la 
fereastra lui John McFadden. Uşor de zis, greu de făcut. 
Bellamy mai avea şi alţi prieteni în afara lui Kelly, iar câtă 
vreme aceasta fusese suspendată, ea începuse să petreacă 
mai mult timp în compania lor, mergând cu ei la 
cumpărături după şcoală, ducându-se la petrecerile lor, în 
grupuri de copii-vedetă, bronzaţi şi zâmbitori, ce nu voiau 

să aibă de-a face cu un nimeni cum era Kelly. 

Petrecerea lui Vee, Petrecerea Puşcăriaşilor, probabil că 
era deja o poveste veche pentru Bellamy, iar dimineaţa 
următoare, cu atât mai mult. Dar lui Kelly îi stăruia în gând 
şi ea îşi petrecea atât de mult timp singură, în compania 
propriilor gânduri... 

Când a reînceput să meargă la şcoală, Kelly şi-a făcut 
planuri s-o întâlnească pe Bellamy cu orice ocazie. O suna 
şi se auto-invita la ea sau îi dădea câte un bileţel în timpul 
orelor, întrebând-o dacă vrea să meargă la McDonald's în 
după-amiaza respectivă. O dată sau de două ori a îndrăznit 
chiar s-o invite acasă la Jimmy, oricât de jenantă ar fi fost 
locuinţa aceea, cu florile de plastic din jardiniere şi cu 
bătrâna vecină care căsca gura din spatele draperiilor. 
Kelly avea mare nevoie să-i vorbească prietenei sale 
despre acea fată. 

Bellamy accepta fiecare invitaţie, ceea ce era 
încurajator. Însă oricât de mult şi-ar fi exersat în minte 
discursul, Kelly pur şi simplu nu se încumeta să deschidă 
discuţia despre fata de la fereastra lui John McFadden, mai 
ales când era ameţită de droguri, adică mai tot timpul 
petrecut împreună cu Bellamy. După ce fuma puţină iarbă, 
Kelly ajungea să se uite prea atent la propriile amintiri. 
Incepea să se îndoiască de ele, figura fetei din reclamă se 
înceţoşa şi îi apărea ca prin vis, cu trăsăturile mereu în 
schimbare. Atunci Kelly se apuca să pună sub semnul 
întrebării felul în care îi mergea mintea în dimineaţa în 
care mersese la castel, mahmură cum era şi supărată din 
cauza medalionului dispărut. Poate că, la urma urmei, cea 
de la fereastră era Cynthia Jones, se gândea ea. Poate că 
nu era nimeni... doar o umbră. Devenind paranoică, 
sfârşea prin a rămâne tăcută. 

— Unde eşti? obişnuia să-i zică Bellamy, iar Kelly râdea 
şi mai trăgea un fum sau îşi întreba prietena dacă vrea să 
meargă afară, să joace badminton. 

Insă gândul continua s-o sâcâie: John McFadden, stând 
în uşa întredeschisă, cu acea privire aspră, cu gâtul 
zgâriat. Uneori, Kelly îl vedea chiar şi în vis, zâmbindu-i cu 

colții lui de şarpe, deschizându-şi uşa mai larg, înălţându- 
se şi pregătindu-se să muşte. 

— Tu serveşti, a spus Bellamy. 

Kelly a aruncat racheta şi s-a aşezat pe iarbă. 

— Hei! Pot să-ţi vorbesc despre ceva? 

— Sigur. 

Bellamy s-a strecurat pe sub fileu şi s-a trântit alături de 
ea. 

— Îţi aminteşti cum, la petrecere, mi-ai spus că John 
McFadden e ciudat? 

Bellamy şi-a ciupit una dintre brăţările de argint, 
coborându-şi privirea spre iarba de un verde strălucitor. 

— Da. 

— Ce-ai vrut să spui cu asta? 

— Despre asta voiai să-mi vorbeşti? Pe bune? 

A râs puţin. Kelly, nu. Bellamy a oftat. 

— Doar că... e genul ăla de regizor obsedat, ştii? Şi nu se 
poartă prea frumos cu Vee. 

Fata şi-a dres vocea. 

— Dar nu-ţi face griji. Proba ta o să meargă bine. 

— Nu despre probă e vorba. 

— Nu? Păi... stai o secundă! 

Privirea i-a alunecat peste umărul lui Kelly 

— Pleacă de aici! a strigat ea către magnolia înaltă de 
lângă casă, apoi a sărit în picioare şi a aşteptat, uitându-se 
cu furie înspre copac, până când două picioruşe subţiri s- 
au ivit de pe cea mai înaltă creangă, urmate de restul 
frăţiorului ei. 

— Incredibil! a exclamat Bellamy, în vreme ce Shane se 
lăsa să alunece pe trunchiul arborelui, sub supravegherea 
surorii sale, care stătea cu mâinile în şolduri. Să fiu a 
naibii dacă nu e ca o maimuţă! a continuat ea. O 
maimuţică urâtă şi incredibil de enervantă, care niciodată 
nu mă lasă dracului în pace! 

Shane s-a prins cu amândouă mâinile de o ramură mai 
joasă şi a rămas atârnat de ea, legănându-se înainte şi 
înapoi precum un cimpanzeu. 

— Ooo oooh aaa aaa! a ţipatel. 

— Pleacă! 

Băiatul s-a aruncat pe pământ. 

— Nu eşti tu şefa mea! a urlat cu glăsciorul său ascuţit, 
mult mai slab decât şi-l credea el. 

Bellamy a pornit înspre copil, însă acesta a rupt-o la 
fugă, dispărând pe după casă. 

— Şapte ani întregi am fost singură la părinţi, a zis ea. 
Nu-i corect! 

Kelly s-a uitat lung la copac, gândindu-se la Shane, încă 
un băieţel căruia-i plăcea să se caţere, o maimuţică, nici 
măcar pe jumătate adult. lar Shane era cu doar doi ani mai 
mic decât fata din reclama la ciocolată. 

— Bellamy. 

— Da? 

— Acum aproape o lună... am văzut ceva. 

— Ce vrei să spui? 

— John McFadden... 

— Tot mai vorbim despre el? 

Fata a oftat din greu. 

— Putem să jucăm şi să discutăm în acelaşi timp? 

— Nu. 

Kelly se simţea ca şi cum ar fi stat pe marginea unei 
stânci, dar cu nişte flăcări repezindu-se spre ea. Trebuia să 
sară şi avea doar câteva secunde la dispoziţie. 

— Biiine, ciudato! a spus Bellamy. Ce-ai văzut? 

Kelly a tresărit. I-a povestit prietenei sale cum s-a întors 
la castel pentru a-şi căuta medalionul, cum a bătut din 
greşeală la uşa tatălui lui Vee. I-a spus cât de ciudat îi 
păruse John McFadden, atât de secretos şi de supărat, i-a 
vorbit despre cămaşa lui descheiată, despre zgârietura de 
pe gât şi despre zgomotul pe care îl auzise - un oftat de 
fată. In tot timpul ăsta, Bellamy a ciupit fără încetare un fir 
de iarbă, făcându-l fărâme. 

— Era o fată acolo, a zis Kelly, în apartamentul lui John 
McFadden. Am văzut-o! 

Bellamy s-a uitat în sfârşit spre ea. 

— Şi eu am văzut-o. Ai uitat? La fereastră? McFadden şi- 
o trage cu manechinul ăla, Cynthia Jones. 

— Nu era Cynthia Jones. 

— Ba sigur că era. Toate tabloidele au vorbit despre 
asta. 

— Bellamy! Era fata din reclama la ciocolată. 

— Cine? 

— Fata aia de la petrecerea lui Vee. Copila aia. Probabil 
că e cel mult în clasa a opta. 

Bellamy a fixat-o cu privirea vreme îndelungată. Şi-a 
ciupit brăţările, şi-a şters nasul. 

— Ţi-ai găsit medalionul? 

— Nu. Dar... Tu vorbeşti serios, Bellamy? Tu ai auzit ce 
ti-am Zis? 

Fata a dat din cap în semn de încuviinţare. 

— Te-am auzit. 

— Deci... Ce facem? 

Bellamy şi-a dat la o parte o şuviţă de păr din ochi. 

— Mergem la mine în cameră, a răspuns ea, cu mult 
calm. Ne super-ameţim. Tu uiţi că ai văzut vreodată ce ai 
văzut. Eu uit că mi-ai vorbit vreodată despre asta. 

— Dar... 

— Kelly! 

— Ce? 

— Încetează! 

Kelly a clipit, cu ochii la prietena ei. Bellamy s-a săltat în 
picioare, apoi şi-a scuturat firele de iarbă de pe pantalonii 
scurţi. 

— Bucură-te doar, a spus ea încet, că eşti prea mare 
pentru el. 

I-a întins o mână lui Kelly, ajutând-o să se ridice. Cele 
două şi-au luat rachetele şi au pornit către casă. 

Kelly şi-a urmat prietena înăuntru, mai întâi spre 
bucătărie, de unde Bellamy a luat o pungă de Doritos de pe 
masa de lucru, apoi până la etaj, în camera ei. Bellamy a 
încuiat uşa şi a deschis larg fereastra. Magnolia tocmai 
începuse să înflorească şi mireasma dulce, ca de unt, a 
alunecat în cameră, în timp ce Kelly rupea punga, iar 
Bellamy deschidea sertarul măsuţei de toaletă, scoţându-şi 
din el Punguţa cu iarbă şi foiţe pentru ţigări. Era acelaşi 

sertar în care, cu o lună în urmă, Kelly găsise cealaltă 
Punguţă, cea în care se găsea lama acoperită cu o crustă 
de sânge. Fata s-a gândit la lamă, la cutia cu bomboane 
vechi de ani de zile a mamei sale, la faptul că, în urmă cu 
câteva nopţi, se trezise ca să bea un pahar cu apă şi îl 
auzise pe Jimmy plângând în somn, rostind numele mamei. 

Foarte multe lucruri ar fi fost mai bine să rămână 
nespuse, iar Kelly le auzise pe toate. Aflase prea multe 
amănunte pe care nu voia să le ştie. 

Bellamy nu ştia cum să termine mai repede cu rulatul 
ţigării. Când a fost gata, cele două au fumat-o pe toată, 
trăgând îndelung şi cu poftă din ea, suflând fumul înspre 
fereastra deschisă, fără să scoată o vorbă, până când din 
țigară a mai rămas doar scrumul, iar ele s-au simţit 
amorţite, ca şi cum ar fi plutit. 

Bellamy a descuiat uşa dormitorului şi a băgat o casetă 
video în aparat. Ecranul s-a luminat şi, în scurt timp, cele 
două se uitau la gura unui saxofon şi apoi la băieţii drăguţi 
din trupa Madness, cu pălăriile lor de fetru şi hainele lor la 
modă, ţopăind şi legănându-se pe ritmurile melodiei Un 
pas mai încolo. 

— Cântecul nostru, a spus Bellamy. 

A luat un pumn de Doritos, apoi i-a întins punga lui Kelly 
şi dat volumul la maxim. Kelly şi-a silit mintea să se 
întoarcă la ziua în care făcuse cunoştinţă cu Vee, la 
momentul în care ei trei goneau prin oraş în maşina lui 
Bellamy. Şi-a amintit râsul băiatului, cât de mult o 
emoţionase vederea lui, căci era prima dată când vedea pe 
cineva de o frumuseţe desăvârşită râzând atât de tare, cu 
toţi acei şoferi furioşi care claxonau agresiv împrejurul lor, 
în timp ce saxofonul se văieta... 

O cu totul altă lume. În ziua aceea, Kelly abia dacă-i 
cunoştea pe Vee şi Bellamy. De tatăl lui nici măcar nu 
auzise vreodată. 

Fata şi-a îndesat o mână de Doritos în gură, apoi şi-a 
aşezat capul pe umărul lui Bellamy. Prietena ei a cuprins-o 
cu braţul şi a sărutat-o pe frunte. Mirosea a marijuana şi a 
şampon din plante. 

— Sora mea, a spus Bellamy. 

Atunci s-a auzit o bătaie în uşă. Sterling Marshall şi-a 
vârât capul înăuntru. Avea părul lucios, ochii negri îi 
scânteiau şi purta o cămaşă de bumbac, cu dungi albe şi 
albastre, ce-i scoteau în evidenţă bronzul de vedetă. 

— Vă rog să daţi muzica mai încet, fetelor. 

— OK, tată! 

Kelly spera să n-aibă faţa plină de praf portocaliu de la 
Doritos. S-a tras lângă televizor şi a micşorat volumul. 

— Oh, să nu uit, Kelly! a spus bărbatul. Secretara lui 
John n-a ştiut cum să dea de tine, dar la sfârşitul 
săptămânii viitoare el o să ia o pauză de la filmările pentru 
Rezistență. Poate să te primească pe şapte iunie, la ora 
două după-amiaza, în biroul lui din Century City. 

— Ăăm... 

— Ar trebui să-ţi notezi. 

— Hm? 

Sterling Marshall a privit-o încruntat. 

— Proba ta, a spus el. Cu John McFadden. 

Kelly a înghiţit în sec. 

— Ah! a exclamat ea. OK. 

— În regulă atunci. O să-i transmit că ţi-am spus. 

Bărbatul a închis uşa. Nedumerită şi puţin speriată, 
Kelly s-a întors către prietena ei. 

— Bellamy, a zis ea. Eu nu-mi doresc cu adevărat să mă 
fac actriţă. Am spus că o să dau proba doar ca să vă fiu 
vouă simpatică. 

Dar Bellamy s-a mulţumit să zâmbească larg. 

— Tu tocmai i-ai zis lui taică-meu „tată”? a exclamat ea. 
Oh, Doamne, e aşa de drăguţ! 


— Am un iubit! i-a spus Bellamy lui Kelly imediat după 
ce aceasta a ridicat receptorul, la prima oră a dimineţii 
următoare. 

Nici măcar un „ghici ce?” Nici măcar un „bună”. Kelly 
era încă pe jumătate adormită. Ca să răspundă la telefon, 
mersese până în bucătărie cu ochii închişi, înţepându-şi de 
două ori tălpile de-a lungul drumului. A aruncat o privire 

către ceas: ora şapte dimineaţa. Prin minte încă i se 
învârteau frânturi din visul pe care îl avusese: Vee, 
zâmbindu-i, stând cu capul în poala ei... 

Din camera lui Jimmy s-a auzit un zgomot, pe jumătate 
respiraţie, pe jumătate sforăit, un sunet atât de puternic, 
încât Kelly s-a gândit că e posibil să fi ajuns până la 
urechile lui Bellamy. Kelly văzuse cândva un film la 
televizor - Robby Benson murind în timp ce era conectat la 
un ventilator. De asta îi amintea sunetul scos de tatăl ei. O 
îngrijora puţin, deşi pentru Jimmy probabil că era ceva 
normal. Seara trecută, când se întorsese acasă, el deja 
dormea, cu uşa închisă, sforăind şi gemând. Era abia ora 
opt. Dacă într-o bună zi Jimmy avea să se culce şi să 
doarmă la nesfârşit? De două săptămâni nu mai lucra şi, de 
vreme ce şcoala se terminase, nu mai trebuia să se 
trezească pentru a-i pregăti prânzul fiicei lui, aşa că era 
posibil. 

Bellamy a spus: 

— M-ai auzit? 

— Ai un iubit? 

— Voiam să-ţi spun ieri, dar mi-ai distras atenţia. Jimmy 
a scos un geamăt prelung, plin de durere. 

Kelly a tresărit. 

— Ce se întâmplă acolo? 

— Tata doarme. 

— Hm? OK. Deci, e actor, joacă în noul film al lui Vee, 
Rezistență. 

Kelly a înghiţit în sec. Vee primise un mic rol în cea mai 
recentă producție a tatălui său. 

— Iubitul tău apare în filmul lui John McFadden. 

— Îhî! 

Nici măcar o pauză. Nici măcar o clipă în care să ştie, să 
înţeleagă. Tu uiţi că ai văzut-o vreodată. Eu uit că mi-ai 
spus vreodată. Bellamy Marshall, o fată de cuvânt... 

Kelly a întrebat: 

— Cum îl cheamă pe iubitul tău? 

— Steven Stevens. Nu-i aşa că-i drăguţ? 

— Ăsta-i numele lui adevărat? 

— Îşi zice Steve. 

— Uau! 

— Oricum, Steve joacă rolul celui mai bun prieten al 
personajului principal. E mai în vârstă şi arată ca scos din 
cutie. Vee e un prăpădit pe lângă el. 

— Cât de bătrân e? 

— Nu chiar atât de bătrân, a răspuns Bellamy, cu glas 
muşcător. 

Probabil că totuşi îsi aminteşte. 

— Are nouăsprezece ani. 

— Ah! a spus Kelly. OK. 

— Şi ştii ce, Kelly? John McFadden nu e chiar atât de 
rău. S-a purtat foarte frumos cu Vee pe platou. 

Kelly şi-a dat ochii peste cap. 

— E grozav. 

— Îl tratează ca pe un actor adevărat, nu doar ca pe 
copilul lui. Pun pariu că proba ta o să meargă strună. 

Kelly ar fi vrut să-i spună că nu toată lumea poate să uite 
cu atâta uşurinţă, că ea s-ar putea să aibă nevoie de câteva 
zile până să intre în clubul fanilor lui John McFadden. 

— Ştii... a început Kelly. 

Dar apoi s-a oprit. 

— Nu mai aud nimic, a spus ea. 

— Hm? 

Cândva, una dintre revistele despre lumea 
cinematografiei pe care Kelly le urmărea publicase un 
interviu cu un actor de telenovele care supravieţuise unui 
accident de avion. Actorul descrisese tăcerea care se 
lăsase în avion chiar înainte ca echipajul să facă anunţul. 

— Se auzea musca, povestise el. Și ascultaţi-mă pe mine: 
într-un avion cu reacţie ce pluteşte prin aer, acea linişte 
desăvârşită e mai înfricoşătoare decât o explozie. 

Tăcerea, explicase actorul, însemna că ambele motoare 
ale avionului muriseră. 

— Mai eşti acolo? a întrebat Bellamy. 

— Stai o secundă. 

Kelly a lăsat jos receptorul, a dat fuga în camera lui 
Jimmy şi a împins uşa. Draperii negre acopereau fereastra, 

cufundând camera în beznă. Chiar şi cu uşa deschisă, fetei 
iau trebui câteva minute pentru a se obişnui cu 
întunericul din interior, din acea cameră perfect tăcută. S- 
a dus spre patul tatălui său, dar pe drum a lovit cu piciorul 
o sticlă, clinchetul ei fiind singurul sunet din încăpere. 

— Tată! 

Kelly a aprins lampa de pe noptieră, l-a apucat pe bărbat 
de umeri şi l-a scuturat cu putere. El nu s-a mişcat, nici n-a 
vorbit. Chipul i-a rămas neclintit, ochii, închişi. Pielea din 
jurul buzelor lui căpătase o nuanţă vineţie. Kelly a căzut în 
genunchi. Şi-a lipit urechea de nasul lui, de gura lui. 

— Tată! a ţipat ea din nou. 

Bărbatul nu mai respira. 

x x * 


— Vrei să suni pe cineva, scumpo? a întrebat-o medicul 
de la urgență. De exemplu pe mama ta? 

Kelly s-a uitat în sus. Nu la doctor, ci la ceasul de pe 
perete. Era aproape ora prânzului. Se afla acolo, în sala de 
aşteptare a spitalului Hollywood Presbyterian, de patru 
ore. 

— Vreau să-l văd pe tata, a spus ea. 

— Ştiu, scumpo, i-a răspuns medicul, o femeie cu ochi 
mari, miloşi, ascunşi în spatele unor ochelari cu lentile 
groase. Dar asta n-o să fie posibil o vreme. 

— Cât de multă vreme? 

— Patruzeci şi opt de ore. 

În faţa ei, o femeie mexicană, ce nu ştia limba engleză, 
ţinea în braţe un copilaş care nu se mai oprea din ţipat. În 
clipa aceea, femeia şi pruncul ei erau singurii oameni din 
sala de aşteptare, dar de când se afla acolo, Kelly mai 
văzuse un bătrân ce se plângea de simptomele unui atac 
de cord, o mamă panicată a cărei fetiţă înghiţise clor şi un 
băiat cu doar câţiva ani mai mare ca ea, ce fusese adus în 
grabă pe o targă, cu un picior mutilat în urma unui 
accident de motocicletă. Doi dintre cei trei pacienţi 
fuseseră trataţi şi plecaseră. Până şi băiatul cu piciorul 
mutilat primea vizitatori. Kelly a încercat iar. 

— Vreau să-mi văd tatăl. Vă rog! 

— Ştiu că durează mult, a spus doamna doctor. Dar ăsta 
e intervalul necesar pentru dezintoxicare. 

— Dezintoxicare? 

— Pari o fată isteaţă, aşa că n-o să-ţi ascund adevărul. 
Tatăl tău a luat o supradoză de Percocet. Ştii ce fel de 
medicament e? 

Kelly a dat din cap în semn de încuviinţare. 

— Tatăl tău a luat de zece ori doza prescrisă, 
amestecând pastilele cu o cantitate importantă de alcool. 

Fata a rămas cu privirea aţintită asupra medicului, în 
timp ce gânduri înfiorătoare îi treceau prin minte. Elvis, şi 
Keith Moon, şi Sid Vicious, şi toate celelalte vedete despre 
care citise în revistele de scandal, găsite fără viaţă pe 
podelele unor camere de hotel sau încolăcite în jurul unor 
vase de toaletă, înecându-se cu propria vomă, moarte 
înainte de sosirea medicilor. Titlurile  isterice: 
SUPRADOZĂ TRAGICĂ, VICTIMĂ A DROGURILOR, 
PLECAT PREA DEVREME DINTRE NOI... Kelly s-a gândit 
la toate acele momente în care îi dăduse lui Jimmy 
pastilele, paharul cu Jack şi cuburi de gheaţă, dorindu-şi 
să-şi poată trage singură un pumn, să se dea cu capul de 
perete. Ar fi vrut să ia ea însăşi pilulele lui Jimmy, aşa 
încât să nu mai simtă nimic, asemenea lui. 

— O să se facă bine, i-a spus doamna doctor. Respirația 
nu i s-a oprit îndeajuns de mult, încât să sufere prea multe 
leziuni cerebrale. 

— Prea multe? 

— Trebuie doar să-l curăţăm, să-l scuturăm de praf şi o 
să fie ca nou. 

Femeia s-a uitat la Kelly. 

— Dar o să recomand Centrul Betty Ford. 

Kelly a încercat să zâmbească. 

— E o idee bună, a spus ea, gândind: Nu prea multe 
leziuni cerebrale. 

— Aşadar, a continuat medicul. Mama ta? S-o sun? 

Kelly a scuturat din cap. S-a auzit zicând: 

— Eu n-am mamă. 

— Tatăl tău spunea... 

— Se înşală. 

— Ei bine, ai vreun prieten de familie? Eşti minoră şi, 
dacă nu are cine să se îngrijească de tine, voi fi nevoită să 
contactez asistenţa socială... 

— Am un prieten de familie, a zis repede Kelly. 

Medicul a prezentat-o unei asistente, care a dus-o la 
biroul de informaţii şi a lăsat-o să folosească telefonul. 
Kelly a sunat-o mai întâi pe Bellamy, însă Flora, menajera, 
i-a spus că aceasta a ieşit în oraş. Ciudat. De dimineaţă, 
când Kelly era gata să încheie convorbirea dintre ele 
pentru a suna la spital, Bellamy o îndemnase: 

— Sună-mă dacă ai nevoie de mine. 

Oare şi-i alungase din minte pe Kelly şi pe Jimmy 
întocmai cum făcuse cu fata de la fereastra lui John 
McFadden? 

În continuare, Kelly a sunat acasă la Vee. Acesta a 
răspuns repede. 

— Ai noroc că m-ai prins aici, a spus el. Venisem doar ca 
să-mi iau câteva lucruri. 

Abia când i-a auzit vocea, ea şi-a dat seama cât de mult 
simţise lipsa lui Vee în acele ultime săptămâni, câtă vreme 
el fusese plecat să filmeze pentru pelicula Rezistență. 

— Kelly? a spus băiatul. Pare că ai plâns. Te simţi bine? 

— Azi-dimineaţă tata a încetat să mai respire. 

— Ce? 

Kelly i-a povestit totul, începând de la telefonul lui 
Bellamy care o trezise, şi în timp ce vorbea, vocea i se 
schimba, frângându-se atunci când descria amănuntele. În 
clipa în care a ajuns să-i spună cum îşi lovise tatăl în piept, 
cum îl scuturase şi îl izbise cu pumnii, fata a retrăit acea 
panică oarbă. 

— Îl iubesc atât de mult! a zis ea. De ce nu l-am putut 
face să rămână? 

Vee a exclamat: 

— Oh, Doamne, dacă i s-ar întâmpla vreodată aşa ceva 
tatălui meu... 

Kelly a izbucnit în plâns. 

— Venim imediat! a spus Vee. Poţi să locuieşti cu noi. 
Atât cât ai nevoie. 

Ea abia dacă a fost în stare să-i răspundă. 

— Mulţumesc. 

Abia după ce a închis telefonul şi s-a aşezat din nou în 
sala de aşteptare, Kelly a lăsat ca vorbele lui Vee să-şi 
croiască drum în mintea ei. Şi le-a repetat în gând. 
„Ajungem imediat” spusese el. „Poţi să stai cu noi.” 

Şi, aşa cum era de aşteptat, trei sferturi de oră mai 
târziu, când a sosit în sala de aşteptare, Vee nu era singur. 
Tatăl său se afla şi el acolo, stând chiar în spatele lui, cu 
braţele încrucişate la piept. 

— Tatăl tău e unul dintre cei mai puternici oameni cu 
care am lucrat vreodată, i-a spus el lui Kelly. Ştiu că o să-şi 
revină. 

Vee s-a repezit la ea şi a strâns-o cu putere la piept. 
Kelly l-a cuprins în braţe, însă privirea i-a rămas aţintită 
asupra lui John McFadden şi tot trupul i s-a încordat, 
străbătut de o senzaţie... de o furie tot mai mare, 
mistuitoare. 

— E în regulă, a spus Vee. E în regulă. 

Kelly nu i-a putut răspunde. Se uita fix la John 
McFadden, iar lumea parcă se întorcea pe dos, zdrobind-o, 
rupând fărâme din ea... De ce nu mi-am dat seama mai 
devreme? Cum am putut să nu ştiu? Dar nu putea scoate o 
vorbă despre asta, nu de faţă cu Vee. Cum să fi putut? In 
minte i se derula o amintire înceţoşată de aburii alcoolului. 
Vee la Petrecerea Puşcăriaşilor, plângând cu faţa lipită de 
gâtul ei... 

— Am iubit-o, spusese el. Am iubit-o pe Catherine. 

Kelly l-a strâns şi mai tare în braţe, iar ochii i s-au 
umplut de lacrimi. 

— E în regulă, a repetat băiatul. Sunt aici. 

— Îl vreau pe tata, a şoptit ea, plângând atât pentru 
Jimmy, cât şi pentru Vee. 

Bietul Vee, care credea că are un tată pe care merită să- 
l vrei. 

John McFadden era îmbrăcat în negru din cap până în 

picioare. Purta aceiaşi ochelari de aviator, aşa că acum 
Kelly nu mai avea cum să-l confunde, să se mintă pe sine 
sau să-şi întoarcă privirea. John McFadden era individul 
din Porsche. Era bărbatul în vârstă care o adusese pe 
Catherine acasă. 

Capitolul 23 


Ghici ce personaje au fost zărite la o masă din colțul 
restaurantului Polo Lounge, împărțind o sticlă de şampanie 
Cristale şi aparent mult mai mult decât atât? Nimeni alţii 
decât splendidul manechin Cynthia Jones şi regizorul 
nominalizat la Oscar John McFadden! Se pare că Cynthia a 
primit un rol în cel mai recent film al maestrului, ceea ce a 
dus la ceva hârjoneli fierbinţi în spatele camerelor de luat 
vederi! Să soarbă şampanie în compania frumuseţilor cu 
picioare lungi nu e o activitate obişnuită pentru 
McFadden, un adept al abstinenţei în vârstă de patruzeci 
de ani, cunoscut pentru că face filme, nu avansuri. Dar 
pesemne că superba Cynthia, în vârstă de douăzeci şi cinci 
de ani, i-a furat inima şi i-a schimbat firea încuiată. 

— E mare lucru pentru John, dezvăluie un prieten. 
Ultima domnişoară cu care s-a purtat atât de romantic e 
fosta lui soţie [modelul Leilani Valle]. 

John McFadden are un gen când vine vorba de femei. Şi 
cu siguranţă e un gen frumos! 


EXTRAS DINTR-UN 
articol publicat în revista 
Rona Barrett's Hollywood 
17 mai 1980 

Capitolul 24 
23 aprilie 2010 


Barry a apelat de încă două ori numărul de mobil al lui 
Kelly Lund, de pe telefonul de unică folosinţă al lui Sterling 
Marshall. De fiecare dată a nimerit direct peste căsuţa 
vocală. În mod evident aparatul ei era închis sau rămăsese 
fără baterie. Însă Barry ar fi minţit dacă ar fi spus că nu-i 
venea să zâmbească, numai puţin, la gândul că, atunci 
când avea să-şi reîncarce telefonul, Kelly Lund urma să fie 
întâmpinată, în stil Zona crepusculară, de trei apeluri 
pierdute din partea omului pe care îl omorâse. 

Pe care e posibil să-l fi omorât. Nevinovată până la 
proba contrarie. 

Ce-şi dorea Barry, lucru pentru care ar fi fost gata să-şi 
dea casa, maşina şi poate toate experienţele sexuale trăite 
vreodată, era înregistrarea acelei conversații de la ora 
23:49, dintre Kelly şi socrul ei. Pentru că, deşi apelul 
stabilea o legătură clară între ea şi Sterling Marshall în 
noaptea morţii acestuia, victima fusese cea care iniţiase 
respectiva legătură. 

Marshall o sunase pe Lund, nu invers, ceea ce, după 
părerea lui Barry, ridica mai multe semne de întrebare 
decât orice altceva. Convorbirea avusese loc aproape de 
miezul nopţii şi, conform informaţiilor pe care le aveau, 
fusese ultimul telefon pe care Marshall avea să-l dea 
vreodată. Dar Kelly şi Sterling nu erau tocmai predispuşi la 
confidente nocturne. De fapt, toţi membrii familiei, inclusiv 
Kelly, pretindeau că cei doi nu-şi vorbeau niciodată. 

— De ce crezi că a sunat-o? a întrebat-o Barry pe Louise 
în timp ce urcau spre locul crimei. 

— M-am gândit şi eu la asta. 

— Poate că a vrut să-i spună despre boala lui, aşa cum îi 
vorbise şi lui Shane. Să îngroape securea războiului sau 
ceva de genul ăsta? 

— Pare un motiv ciudat pentru a-ţi cumpăra un telefon 

de unică folosinţă. 

Barry a dat din cap. 

— Da. De acord. 

Încă nu reuşea să se dumirească, deşi prin minte i se 
perindau tot felul de scenarii, încă de când formase acel 
ultim număr apelat şi ascultase înregistrarea care 
deschidea căsuţa vocală a lui Kelly Lund. Pentru ca 
lucrurile să fie şi mai încurcate, Kelly fusese singura 
persoană sunată de pe telefonul de unică folosinţă. Când 
verificaseră istoricul aparatului, nu mai găsiseră niciun alt 
număr apelat înainte sau după al ei. 

— Am o teorie, a spus Louise, în timp ce urcau ultimele 
trepte din marmură roz, Barry concentrându-se asupra lor 
mai mult decât ar fi trebuit. 

Unde găseşti marmură roz? Scările îi aminteau de Casa 
de Vis a lui Barbie, pe care o avea cândva nepoţica lui, 
Kaitlyn. Era o fetiţă tare dulce, dar prima soţie a lui Chris 
primise custodia ei exclusivă şi se mutase în celălalt capăt 
al ţării, aşa că Barry n-o mai văzuse de vreo doisprezece 
ani. Doamne, în iunie urma să termine liceul... 

— Mă asculţi? l-a întrebat Louise. 

— Da. Care-i teoria ta? 

— Nu cred că a fost omorât de Kelly Lund. 

— De ce nu? 

— Păi, în primul rând, omul era oricum pe moarte. 
Cancerul avansase mai mult decât le mărturisise el soţiei 
şi copiilor, iar eu cred că ea ştia asta. Cred că s-ar putea ca 
Marshall să-i fi spus. 

Barry a clătinat din cap, gândindu-se din nou la Kaitlyn, 
singura lui nepoată. Singurul copil al lui Chris. Oare 
nătărăul de frate-său se gândea vreodată la fata lui când 
albea dinţi ori colecţiona neveste? Seara târziu, în 
miniconacul lui, oare îşi umplea vreodată pipa, trăgea un 
fum şi se gândea la fetiţa aceea drăgălaşă, cu Casa ei de 
Vis a lui Barbie, acum o străină, ajunsă la aceeaşi vârstă pe 
care o avea Kelly Lund atunci când Chris obişnuia să-l 
chinuiască pe Barry cu fotografia ei? 

— Cu toţii suntem pe moarte, Louise, a spus el. 

— Uau! OK, domnule Nietzsche! 

Când au ajuns în apropierea biroului, Barry şi-a scos 
telefonul şi a sunat-o repede pe Kelly Lund. 

— Bună ziua, doamnă Marshall, a început el, având grijă 
să folosească numele preferat de ea. Sunt detectivul 
Dupree. Vă rog să mă sunaţi cât puteţi de repede. 

A încheiat apelul, apoi şi-a băgat mobilul la loc în 
buzunar. Louise a încercat iar. 

— OK, a zis ea, în primul rând, Sterling Marshall practic 
o întreținea. 

— Hm? a exclamat Barry, dar apoi a priceput despre ce 
vorbea partenera lui. 

Cu o seară în urmă, în faţa secţiei de poliţie din 
Hollywood, scriitorul acela, Sebastian Todd, le spusese 
cum reuşise Kelly Lund să-şi găsească o slujbă bine plătită 
imediat după ce ieşise din închisoare. 

— Mai ţii minte? Site-ul ăla dedicat infidelilor, cel pentru 
care scrie ea portrete. Sterling Marshall era un partener 
din umbră. El îi făcuse rost de slujbă. 

— Dar Kelly Lund nu ştie asta. 

— Poate că da, poate că nu. 

— Sebastian Todd zicea că ea nu ştie. 

— Oricum, Marshall a cumpărat casa în care locuiesc ea 
şi cu Shane. Pe asta Kelly trebuie s-o ştie. Socrul ei a plătit 
totul. 

— Şi? 

— Şi poate că n-o detesta atât de mult pe cât crede toată 
lumea. 

Louise i-a aruncat o privire plină de înţeles. 

— Poate că există şi alte telefoane de unică folosinţă 
despre care nu ştie nimeni. Alte discuţii ce au avut loc doar 
între ei doi... 

— Unde vrei să ajungi? 

— El se pricepea foarte bine la păstrat secrete. Ai fi 
ghicit, fie şi într-un milion de ani, că soţul şi tatăl anului, 
Sterling Marshall, deţine o parte dintr-un site de întâlniri 
pentru curtezani? 

— Nu ştiu. 

Barry s-a gândit la ce-i spusese Hank Grayson, la cum 
reuşise Sterling, cu douăzeci de ani în urmă, să-l ţină pe 
Shane departe de închisoare şi să ascundă de ochii presei 
izbucnirea violentă a fiului său, făcând în aşa fel încât 
numai rudele apropiate, ofiţerii care îl arestaseră şi, 
desigur, bietul bucătar, să ştie adevărul. N-a spus totuşi 
nimic... 

— Dacă era ceva între el şi Kelly? a întrebat Louise. 
Dacă Shane a aflat? 

Barry a tresărit. 

— Sterling Marshall nu era genul ăla de om. 

— Era un actor. 

— El n-a vizitat-o niciodată la închisoare. N-a trimis nicio 
scrisoare către comisia pentru eliberare condiționată. 

— N-avea nevoie să trimită scrisori, a spus Louise. 
Sterling Marshall se pricepea să tragă sforile. 

Barry a oftat. Câţiva poliţişti în uniformă au trecut pe 
lângă ei, dând din cap şi zâmbind. Dacă ar şti ei despre ce 
vorbim... 

După ce colegii lor s-au îndepărtat suficient, încât să nu- 
i mai poată auzi, Louise a continuat: 

— Tu te-ai întrebat vreodată de ce o dispreţuieşte 
Bellamy Marshall pe Kelly Lund? 

— Pentru ce i-a făcut tatălui ei. 

— Exact. 

— Mă refeream la faptul că l-a omorât pe cel mai bun 
prieten al lui. 

— Eu, nu. 

— Louise! a spus Barry. E căsătorită cu băiatul lui. 

— Suntem în Hollywood. 

Detectivul a replicat: 

— OK, bine. Sterling Marshall şi Kelly Lund aveau de ani 
de zile o foarte fierbinte, şi incredibil de dezgustătoare, 
aventură amoroasă. Asta nu înseamnă că ea nu l-ar fi 
omorât. Dacă mergem pe varianta ta, atunci are un motiv. 
E posibil ca el s-o fi sunat de pe telefonul ăla de unică 
folosinţă. Să fi rupt relaţia. După cum spuneai, omul era pe 
moarte. Poate că voia să îndrepte lucrurile, i-a spus asta, 

iar ea n-a putut să îndure. 

— Adevărat, a zis Louise. Dar tot nu ştim cine e 
persoana care apare în imaginile surprinse de camere. 

În birou, tehnicienii încă adunau probe şi făceau 
fotografii. Barry mai intrase acolo pentru scurtă vreme, 
dar asta se întâmplase cu o zi înainte, imediat după 
discuţia lui cu Kelly Lund, când încă se obişnuia cu cazul. 
Acum a fost mai atent: a văzut sângele, într-o cantitate 
foarte mare, băltind pe podea, împrăştiat pe rafturi, agăţat 
de draperii sub forma unor stropi groşi şi închişi la 
culoare. 

Era opusul unei crime „curate”, ceea ce ar fi putut veni 
în sprijinul teoriei lui Louise, dacă interpretai lucrurile în 
sensul ăla. În mod evident cineva fusese foarte furios. 

— Urme de tălpi, a spus Barry, arătând cu degetul către 
podea. 

Putea să distingă mai multe rânduri de paşi în zona 
îngrădită, ceea ce era logic. Mary şi Bellamy intraseră 
amândouă în camera în care se afla cadavrul, înainte de a 
chema poliţia. Amândouă femeile le spuseseră că poartă 
măsura treizeci şi şase la picior. 

— Ai văzut-o pe asta? 

Louise s-a lăsat pe vine şi a arătat înspre o urmă de 
pantof sport, pe mijlocul căreia se vedea emblema 
producătorului. 

— Adidas? 

— Măsura patruzeci şi unu, a spuse ea. Model 
bărbătesc. Mai era una şi în bucătărie. 


Înapoi în sufragerie, Mary Marshall arăta mult mai rău 
decât cu o jumătate de oră în urmă: palidă, trasă la faţă, cu 
capul atârnându-i pe spate într-un fel care îl făcea pe Barry 
să fie destul de sigur că femeia dăduse din nou iama în 
pastile. 

Dar când Louise a întrebat-o dacă pot să-i „arunce 
câteva întrebări” în legătură cu Kelly Lund, Mary n-a 
adormit, nici nu le-a spus ei şi lui Barry să se ducă 
dracului, aşa cum îşi imagina el că are să facă. A reuşit 

chiar să-şi salte capul şi să-i privească. 

— Sigur, a răspuns ea, şuierând cuvântul, în vreme ce 
ochii i se străduiau să rămână treji. 

— Putem să ne întoarcem altă dată, doamnă, a spus 
Barry. 

Însă femeia a scuturat din cap. 

— Nu, nu, nu, a spus ea. Vreau să ajut. 

— Ştiţi cumva ce măsură poartă fiul dumneavoastră la 
pantofi? a întrebat Louise. 

— Nu sunt sigură. Patruzeci şi unu sau patruzeci şi doi, 
poate? 

Louise a notat asta în agenda ei. 

— Parcă voiaţi să mă întrebaţi despre Kelly Lund. 

— Vrem, doamnă, a răspuns Barry. 

Mary s-a lăsat pe spate, începând să-şi piardă din nou 
energia. 

— Era o fată atât de drăgălaşă când era mică! a spus ea. 
Întotdeauna mă saluta. Niciunul dintre ceilalţi prieteni ai 
lui Bellamy nu-mi dădea bună ziua. 

Barry s-a uitat la ea. 

— Deci voi o simpatizaţi pe Kelly, pe vremea când era 
doar o puştoaică? 

Femeia a scuturat din cap. 

— Eu o simpatizam pe Kelly. Sterling, nu. Nu mi-a spus 
niciodată de ce... 

Pleoapele i s-au închis uşor preţ de câteva clipe. 

— Despre ce vorbeam? 

Louise i-a zis: 

— Despre Kelly Lund. 

— Ştiţi ce e ciudat? a întrebat Mary. 

— Da? 

— Am fost măritată cu Sterling vreme de cincizeci şi unu 
de ani şi tot există foarte multe lucruri pe care nu le-am 
aflat niciodată despre el. 

Mary şi-a scos batista din mânecă pentru a-şi şterge o 
lacrimă. 

— N-am ştiut cât de apropiaţi erau el şi John McFadden 
decât după ce John a fost împuşcat. N-am ştiut că John 

McFadden îi dăduse lui Sterling arma lui (n-am ştiut nici 
măcar că Sterling şi-a dorit vreodată să aibă o armă) decât 
după ce mi-am găsit soţul mort în birou. 

— Nu ştiaţi că are un pistol? s-a mirat Louise. Serios? 

— Îmi dau seama că pare ciudat, a spus femeia. Dar la 
vârsta mea sunt sigură că motivul pentru care eu şi 
Sterling am rămas căsătoriţi, singurul motiv pentru care 
am fost atât de compatibili, atât de fericiţi... 

— Da? 

— N-am fost niciodată sinceri unul cu celălalt. În nicio 
privinţă. 

Mary a zâmbit. Era un zâmbet trist şi gol. Louise i-a 
aruncat o privire lui Barry. 

— Încetează! a spus el, foarte încet. 

— Oh, eşti aici! a exclamat Mary şi chipul i s-a luminat în 
momentul în care Bellamy Marshall a intrat în cameră, 
lăsând în urmă o dâră de parfum scump. Purta o bluză de 
un roşu închis, cu trei nasturi descheiaţi, şi o pereche de 
blugi strâmţi, iar părul ei negru era proaspăt spălat şi 
strălucitor. O îmbunătăţire de sută la sută faţă de ziua 
precedentă. Barry şi-a impus să nu se holbeze la ea, deşi 
femeia chiar se dichisise aşa cum trebuie. 

— Îmi pare rău că am întârziat, a zis Bellamy. 

Şi-a îmbrăţişat repede mama, apoi i-a făcut loc fratelui 
ei, care a ţinut-o la piept mai mult şi mai strâns. Bellamy i- 
a zâmbit lui Barry. 

— Am dat peste multă aglomeraţie în trafic, a explicat 
ea. 

Privirea detectivului s-a îndreptat către mama celor doi, 
care se uita la fiica ei ca şi cum ar fi fost la un pas de înec. 
Bellamy era ultima barcă de salvare. 

Ce însemna: N-am fost niciodată sinceri unul cu celălalt. 
În nicio privinţă? 

Şi Shane Marshall se ferchezuise, deşi, la drept vorbind, 
Barry nu-l văzuse decât dormind dus într-o celulă din arest 
şi puţine fiinţe simţitoare n-ar fi fost în stare să arate mai 
bine decât el atunci. Când bărbatul s-a desprins de mama 
lui şi s-a aşezat, Barry i-a observat pielea îngălbenită, 

cearcănele şi acea privire din ochi... Era ceva dincolo de 
durere. Un aer obosit, şi înfrânt, şi golit de orice speranţă. 
Instinctiv, detectivul şi-a coborât privirea către încălţările 
lui Shane: bocanci de drumeţie. Mai degrabă măsura 
patruzeci şi trei. 

— Doamnă detectiv Braddock? 

— Da? 

— Aş vrea să-mi schimb declaraţia anterioară, a spus 
Shane. Ce v-am spus ieri. 

Louise şi-a lovit cu degetele agenda, apoi a întors 
pagina. 

— Care dintre declaraţii? a întrebat ea. 

Bărbatul a încercat să zâmbească, apoi a renunţat. Şi-a 
îndesat mâinile în buzunare, dar nu înainte ca Barry să 
observe că îi tremurau. 

— Vreau să schimb ce v-am spus despre soţia mea, a 
explicat el. Despre faptul că ar fi fost acasă noaptea 
trecută. 


— Azi e în toane bune, a spus o asistentă peste măsură 
de veselă, pe nume Dahlia, atunci când Kelly a ajuns la 
azilul în care locuia tatăl ei. 

Locul se numea Hollywood Haven şi îi amintea de un 
motel eficace, dar cu un miros greu plutind în aer, un 
amestec de amoniac, odorizant pentru încăperi şi încă 
ceva, ceva greu, stătut şi trist. Azilul nu se schimbase prea 
mult în ultimii cinci ani. Acelaşi colorit bej şi auriu, 
aceleaşi lumini puternice, aceleaşi copii după tablouri 
impresioniste pe pereţii camerei de zi, acelaşi televizor, la 
care pâlpâia probabil aceeaşi emisiune-concurs, urmărită 
de acelaşi număr de bărbaţi şi femei aşezaţi în faţa 
ecranului, unii conectaţi la perfuzii, toţi tăcuţi. 

— Cred că asta se datorează faptului că l-am bărbierit, a 
spus Dahlia. 

— Hm? 

— Tatăl dumneavoastră, a explicat asistenta, pe un ton 
uşor înţepător sub toată dulceaţa din voce. Un bărbierit 
curat îl face întotdeauna fericit. Se poate să nu ştiţi asta? 

— Nu ştiam. 

Femeia s-a uitat cu atenţie la Kelly. 

— Când l-aţi vizitat ultima oară? 

— Acum cinci ani. 

— Oh! Păi... e frumos că acum sunteţi aici. 

Kelly a simţit o urmă de vinovăţie. Fără îndoială, asta şi 
fusese intenţia asistentei. Desigur, Dahlia era nou-venită 
(la drept vorbind, părea prea tânără pentru a fi altceva 
decât nou-venită) şi n-avea de unde să ştie că tatăl lui Kelly 
nu-şi crescuse fiica de la naştere, că suma amintirilor ei 
legate de Jimmy Lund era formată din patru luni petrecute 
împreună, cu treizeci de ani în urmă, două sau trei vizite în 
spatele gratiilor şi imaginea înceţoşată a unei călătorii la 
Disneyland, de pe vremea când ea şi Catherine erau prea 
mici pentru caruselele cele mai populare. Un episod din 
trecut i-a revenit pentru câteva clipe în memorie: salonul 
pentru vizitatori al centrului de dezintoxicare Betty Ford, 
Jimmy zâmbind, cu ochii limpezi. 

— O să le-arătăm noi, puştoaico! Tu şi cu mine. Suntem 
mai puternici decât îşi dă seama cineva. 

— Fiica dumneavoastră e aici, domnule Lund. 

Asistenta a condus-o pe Kelly în salonul tatălui ei, o 
încăpere sărăcăcioasă, slab luminată, cu un singur scaun, 
o noptieră, un dulăpior şi un pat de spital. Singura 
contribuţie personală era cuvertura de pe pat - aceeaşi 
pătură în carouri maro pe care Jimmy obişnuia s-o ţină 
împăturită pe canapeaua din fosta sa locuinţă. Nu o dată, 
Kelly îl învelise cu ea când îl găsise adormit în faţa 
televizorului şi acum iat-o din nou, acoperindu-l pe tatăl ei 
abia conştient, rămas singur în cameră. Cel de-al doilea 
pat şi ocupantul lui gălăgios dispăruseră de la ultima ei 
vizită. Kelly nu voia să întrebe unde. Multe se pot întâmpla 
de-a lungul a cinci ani, iar în astfel de locuri de regulă se şi 
întâmplă. 

Jimmy era proptit în şezut, cu un zâmbet nesigur 
întipărit pe chip. Kelly a încercat să-i zâmbească la rândul 
ei. 

— Bună, Dahlia, i-a spus el asistentei. 

— Vă las singuri. 

Tânăra i-a aruncat o privire critică lui Kelly. 

— Probabil că aveţi multe să vă spuneţi. 

Kelly nu ştia sigur ce să facă. În ultima vreme, nu prea 
se omora după îmbrăţişări, mai ales cu străinii, iar 
judecând după felul în care Jimmy se uita la ea, era destul 
de convinsă că el o considera străină. 

— M-au bărbierit, a spus bărbatul. 

— Mi-a zis Dahlia că îţi place să te bărbierească. 

— Îi spun aşa doar ca s-o fac să-mi zâmbească. 

Kelly a tras un scaun lângă patul lui şi s-a aşezat. 

— Arăţi foarte bine, a început ea. 

Aşa era. Părul argintiu îi era pieptănat cu grijă şi purta o 
bluză de trening verde-închis, cu un tricou alb pe 
dedesubt, care îi scotea în evidenţă albul ochilor, făcându-l 
să pară mai vioi. 

Kelly şi-a amintit ziua în care bătuse pentru prima dată 
la uşa lui, alungată din apartamentul ei, singură şi 
îngrozită, neavând unde altundeva să se ducă. Pe Jimmy 
nu-l cunoştea cu adevărat, auzise doar câte ceva despre el 
de la mama ei. Se aşteptase la un drogat nebun şi furios. 
Dar întâlnise exact opusul. Încă îşi aducea aminte cum se 
deschisese brusc uşa, cum se luminaseră ochii aceia 
umezi. 

— Puştoaico! exclamase el, ca şi cum ar fi aşteptat-o de- 
o veşnicie. Mi-aş dori ca şi sora ta să mă poată vizita. 

Cât timp fusese închisă, Kelly se gândise de nenumărate 
ori la cum ar fi fost viaţa ei dacă Jimmy n-ar fi luat o 
supradoză de medicamente. La Carpentia avusese multă 
vreme să mediteze la toate acele scenarii cu „ce-ar fi fost 
dacă”, iar acesta era unul extrem de important. Dacă 
Jimmy n-ar fi luat o supradoză, viaţa ei nu s-ar fi schimbat 
în acelaşi fel. Kelly n-ar mai fi aflat în acea zi despre John 
McFadden şi Catherine, pentru că nu l-ar fi rugat pe Vee 
să vină s-o ia de la spital. Dacă nu l-ar fi văzut atunci (cu o 
săptămână înaintea probei) pe John McFadden purtându-şi 
ochelarii de aviator, probabil că n-ar mai fi făcut alte 
cercetări. Şi n-ar mai fi ajuns la acea groaznică 


— 280 — 


descoperire cu doar câteva zile înaintea petrecerii care 
marca sfârşitul lucrului la pelicula Rezistență. McFadden 
probabil că ar fi rămas în viaţă. Kelly n-ar fi fost acuzată de 
uciderea lui. Vee poate că ar fi rămas prin preajmă... 

Dar mai era ceva, ceva la care nu putea să nu se 
gândească acum. Dacă Jimmy n-ar fi luat o supradoză, iar 
ea n-ar fi ajuns la închisoare, Kelly poate că ar fi locuit şi în 
prezent cu tatăl ei. Poate că ar fi rămas să-l îngrijească. 
Atât de mult îl iubea pe vremea aceea. Atât de mult îi 
plăcea să aibă un tată adevărat. 

— Mă cunoşti? l-a întrebat ea. 

Jimmy i-a zâmbit în acelaşi fel nesigur. Era un zâmbet în 
spatele căruia nu se afla nimic în afara bunului-simţ, a 
politeţii, care făceau parte din fiinţa lui Jimmy în aceeaşi 
măsură ca şi cicatricele lui. Interesant, majoritatea 
oamenilor sunt nevoiţi să se străduiască pentru a fi buni, 
însă în cazul lui Jimmy bunătatea era o trăsătură genetică. 
Şi, judecând după Kelly şi Catherine, una recesivă. 

— Sondra? a încercat el. 

— Nu sunt Sondra Locke, tată. 

Kelly şi-a tras scaunul puţin mai aproape, astfel încât el 
să-i poată vedea medalionul de la gât, cel pe care-l luase 
din casa lui Bellamy. 

— Vezi? a spus ea, ridicându-şi delicata inimioară de 
aur, pentru a i-o arăta. Eu sunt. 

Jimmy s-a uitat lung la medalion. Zâmbetul i-a dispărut. 
Ochii i s-au umplut de lacrimi. 

— Mă mai ţii minte? 

Bărbatul a dat repede din cap. A prins-o strâns de mână. 

— Catherine, a zis el. 

— Kelly, tată, l-a corectat ea. Sunt Kelly. _ 

— Kelly... Kelly nu-mi zicea niciodată „tată”. Imi spunea 
doar Jimmy. 

Femeia a închis ochii. N 

— Ai dreptate. Îmi pare rău. Îmi pare rău, Jimmy. 

— Mie ar trebui să-mi pară rău. Eu sunt cel care te-a 
dezamăgit. Pe toți i-am dezamăgit. 

— Jimmy. 

— Am fost un tată rău. 

Kelly şi-a pus o mână pe obrazul lui, i-a şters o lacrimă. 

— N-ai fost. 

— Nu te-am putut feri de închisoare. N-ar fi trebuit să 
ajungi acolo. 

Ea a scuturat din cap. 

— Ba ar fi trebuit şi am ajuns. E OK. Am supravieţuit. 

— Ticălosul ăla merita să moară. 

— McFadden. 

— Da, McFadden. Am încercat să le spun că eu l-am 
omorât. 

Kelly şi-a amintit discuția pe care o avusese cu 
Sebastian Todd. 

— I-ai spus mamei. 

— Nu m-a crezut. Nici poliția nu m-a crezut. 

— Pentru că nu era adevărat. Jimmy. 

Femeia a scos un şerveţel din cutia de pe noptieră. 

— Nu tu l-ai ucis. 

— Merita să moară. 

— Tată! 

— Mi-a distrus viața. 

— Din cauza Gropii demonilor? Din cauza rănilor tale? 
De ce nu mi-ai spus niciodată? Mi-ai zis că ai fost rănit în 
timp ce lucrai la un film horror, dar niciodată... 

Glasul i s-a stins. Bărbatul scutura din cap, iar şi iar. 

— Eşti OK? 

— Nu din cauza nenorocitelor mele de răni. 

Jimmy a închis ochii. Kelly i-a luat mâna în ale ei. 

— E în regulă, a spus ea cu blândeţe. E în regulă, tată. 

S-a uitat la mâinile lui: piele atât de uscată, încât pe 
alocuri crăpase, cicatrice peste cicatrice peste ani întregi 
de uzură musculară, pete lungi, de un roşu aprins, urme de 
arsuri ce nu aveau să se mai vindece niciodată. Kelly voia 
răspunsuri. Avea nevoie de ele. Dar nu voia să-l mai facă 
să sufere. Bietul Jimmy îşi petrecuse o parte atât de mare 
din viaţă suferind. 

— Poate că ar trebui să vorbim despre altceva. 

— Sunt bine, a spus el. 

A deschis iar ochii şi s-a uitat la ea. Respirația i s-a 
domolit, părând că tocmai ar fi aterizat după un zbor lung 
şi dificil. 

— Poţi să-mi aduci un pahar cu apă? E un vraf de pahare 
în baie. Chiar lângă uşă. 

Kelly a dat din cap în semn de încuviinţare. A părăsit 
încăperea şi s-a dus în baie, unde a umplut unul dintre 
paharele de plastic cu apă de la robinet. O asistentă a 
trecut pe lângă ea pe hol. Avea acelaşi zâmbet strălucitor 
şi fals ca Dahlia. Locul ăla părea o casă de nebuni, zău aşa. 
Nu era de mirare că Jimmy reuşea cu greu să nu-şi piardă 
minţile. 

Când s-a întors în salonul tatălui ei şi i-a dat paharul, 
Kelly aproape că se aştepta ca el să n-o mai recunoască, 
însă bărbatul i-a mulţumit, spunându-i pe nume. A băut 
apoi toată apa din pahar înainte de a vorbi. 

— De ce porţi medalionul ăla, Kelly? 

— Catherine mi-a spus să i-l păstrez, a răspuns ea, 
privindu-i chipul. 

— Dar nu-l pierduseşi? Acum mult timp? 

— L-am găsit. Azi l-am găsit. 

— Uau... 

Jimmy a înghiţit în sec. 

— Cred că unele lucruri nu vor să rămână pierdute. 

— Jimmy. De unde avea Catherine medalionul ăsta? Tu 
mi-ai zis că l-a primit de la un prieten. 

— Da. 

— Era vorba de John McFadden? Prietenul? Pentru asta 
îl urai? 

— Hai să vorbim despre altceva, scumpo! 

— Am nevoie să ştiu, tată. E important. 

— Nu pot să-ţi spun. 

— De ce nu? John McFadden e mort. 

— Ştiu. 

— Catherine e moartă. 

— Şi asta ştiu. 

— Atunci cine o să aibă de suferit? 

Bărbatul a început să tremure. O lacrimă i s-a rostogolit 

pe obraz. 

— Eu. 

— Tu? 

— Secretele, a spus el. Pot să te omoare. 

— Ce vrei să zici? 

Ochii lui au început să se înceţoşeze şi să se mişte, 
privirea alunecându-i peste capul ei. Nu mai era atent. 

— Secretele îţi rod măruntaiele şi încerci să le omori cu 
băutură... 

— Jimmy... 

— Te ucid. Te ucid de fiecare dată. 

Bărbatul a izbucnit în plâns. Kelly a încercat să-l ia în 
braţe, însă el a respins-o. 

— Nu pot să plâng de faţă cu tine, Sondra, a spus el. 
Întotdeauna mi-ai fost prietenă. 

Kelly a scos un oftat prelung, tremurător. Proastă idee! 
Crudă. încerci să obţii răspunsuri şi nu faci decât să 
înrăutățeşti situaţia. Întotdeauna înrăutățeşti situația. În 
tinereţe, îşi dorise de multe ori să poată înţelege mai bine 
oamenii, să ştie cum să-i facă fericiţi, cum să-i liniştească, 
să-i atragă. Psihologul de la Carpentia spunea că ei nu-i 
pasă suficient de ceilalţi, că mama n-a deprins-o cu 
empatia din primii ani de viaţă, prin urmare a fost nevoită 
să înveţe mai târziu. Dar asta nu fusese niciodată o 
problemă. Kelly ţinea mult la cei din jur. Poate prea mult. 
Doar că nu pricepea cum funcţionează majoritatea dintre 
ei. 

— Să chem asistenta? a întrebat ea. 

Jimmy a scuturat din cap, domolindu-şi plânsul. Şi-a 
suflat nasul. 

— Sondra? 

— Da. 

— De unde ai medalionul? 

Kelly n-a răspuns. 

— Fata mea avea unul exact la fel. 

Privirea i-a alunecat din nou spre ea. S-a oprit. Ştia cine 
era. Jimmy avusese aceeaşi privire în boxa martorilor, în 
timp ce răspundea timid cu „da” sau „nu” la întrebările 

procurorilor. Din când în când se uita în ochii fiicei lui şi 
încerca să surâdă, iar în clipele acelea ea o vedea. Frica. 
Nu îi era frică de Kelly, aşa cum părea să le fie tuturor 
celorlalţi, inclusiv mamei şi lui Bellamy. Jimmy se temea 
pentru ea. 

— Tată, a spus Kelly. 

El a scuturat din cap. 

— Nu! Nu, Kelly! Nu pot să-ţi spun. 

Ea a oftat. Jimmy a continuat: 

— Vreau să stau de vorbă cu Sondra. 

Kelly a dat încet din cap. Şi-a pus mâna peste a lui. 

— Jimmy, a spus ea. Sunt eu, prietena ta Sondra. 

— Hei, cum îţi mai merge? 

— Nu-i rău. Uneori mi se face dor de Clint. 

— Întotdeauna ai fost prea bună pentru el, puştoaico. 

Femeia a zâmbit. 

— Mi se pare că voiai să-mi pui o întrebare. 

— Da, Jimmy, aşa e, a răspuns ea. Cine i-a dat fetei tale, 
Catherine, medalionul ăsta superb? 

— Nimeni. 

Kelly s-a uitat lung la el. 

— Nu pricep. 

— Nimeni nu i l-a dat. L-a luat singură. Era al mamei ei. 

Kelly a făcut ochii mari. 

— Al mamei ei? a întrebat ea. 

— Rainy Daye. 

— Rainy Daye, a şoptit ea, întorcându-se în trecut, în 
trecutul foarte îndepărtat, la descoperirea făcută de 
Catherine: cutia cu cărţi poştale din dulapul mamei lor. 

— Stii ce, Kelly? Cred că oamenii nu se cunosc cu 
adevărat între ei. 

— Cu excepția noastră, nu-i aşa? 

— Cu excepția noastră. _ 

— Rainy îl purta în timp ce lucra la Groapa demonilor. Îl 
purta când am cunoscut-o, însă când ne-am căsătorit l-a 
aruncat. Eu l-am şterpelit. M-am gândit că s-ar putea ca 
fetele să-l vrea într-o bună zi, dar asta înainte să aflu de la 
cine era. Şi după ce am aflat, tot l-am păstrat. Din 

duşmănie, cred. 

— De la cine era, Jimmy? 

— Catherine a venit odată în vizită pe la mine şi a găsit 
medalionul. Fata aia mereu scotocea prin dulapuri şi 
sertare. Mereu umbla acolo unde n-ar fi trebuit... 

— L-a furat? 

— Pur şi simplu a început să-l poarte. N-ar fi trebui să-i 
zic de la cine e, dar m-a prins după câteva pahare de Jack, 
m-a prins plângându-mi de milă... 

— De la cine era? 

— Catherine îl purta peste tot. Secretul ăla îngrozitor. 
La gâtul ei. Am pus-o să-mi promită că n-o să-i povestească 
surorii ei. Lui Kelly i-am spus că medalionul e de la mine. 

— Imi amintesc, a intervenit Kelly. Cine i l-a dat lui 
Rainy, Jimmy? Spune-mi! Te rog! 

Bărbatul i-a luat mâna în ale lui şi i-a strâns-o atât de 
tare, încât a durut-o. 

— Îmi pare rău, a mărturisit el, iar teama aceea tristă a 
pus stăpânire pe chipul, pe ochii lui. Medalionul era de la 
tatăl lor, Sondra. De la tatăl adevărat al lui Kelly şi 
Catherine. 


Odată ajunsă în faţa azilului Hollywood Haven, lui Kelly 
i-a venit greu să rămână în picioare. Genunchii îi erau moi, 
capul i se învârtea şi o cuprindea o senzaţie ciudată, ca şi 
cum s-ar fi descompus, atom cu atom. Se mai simţise aşa, 
cu treizeci de ani în urmă, când lumea fusese smulsă de 
sub ea, când viaţa se întorsese pe dos, negrul devenise 
roşu, iar prietenii dispăruseră. 

Totul e o minciună. 

Aşa ceva ar trebui să i se întâmple unui om doar o 
singură dată în viaţă şi totuşi iată-l, acelaşi şoc oribil, un 
fulger care loveşte de două ori în acelaşi loc, transformând 
totul în scrum. Acum toate se aşezau la locurile lor, dar 
într-un alt fel ca pe vremuri. Batjocura lui Catherine la 
adresa mamei lor, furia tot mai mare a lui Rose. 

— De unde ai medalionul ăla? Răspunde-mi! zbierase ea. 

Şi, of, cât de mult o încântase pe Catherine să nu-i 

răspundă, lănţişorul acela fiind pentru ea ca o armă 
încărcată, dezvăluindu-i acel soi de libertate care provine 
din deținerea unui mijloc de constrângere. Pe atunci 
Catherine putea să facă orice: să renunţe la şcoală, să ia 
droguri, să-şi croiască drum prin Hollywood culcându-se 
cu unul şi cu altul, să-şi trăiască viața până la limita ei 
elastică la doar paisprezece, cincisprezece ani. 

Putea să fure maşina mamei sale şi să fugă de acasă 
pentru a se vedea cu John McFadden, un narcisist 
hollywoodian, negru la suflet, mai bătrân chiar decât 
mama ei. Catherine putea să sfârşească moartă pe fundul 
unui canion, iar Rose n-avea cum să se opună. Trebuia să 
rămână tăcută, căci atât era de importantă păstrarea 
secretului. Renunţase la tot pentru el. Inclusiv la propriul 
copil. 

Atât de puternic era tatăl natural al lui Kelly. 

Kelly nu se putea gândi prea mult la el. Nu se putea 
întreba cine era, fiindcă ştia aproape cu certitudine 
răspunsul, iar acesta era prea urât, prea trist. Răspunsul 
se găsea în medalionul ce-i fusese furat cu treizeci de ani 
în urmă, în timp ce dormea, de către o Bellamy care ştia 
mai multe. Se găsea în sentimentele lui Bellamy faţă de ea, 
în acea dragoste de soră transformată în ură, în crearea 
unei opere de artă menite s-o ţină pe veci în spatele 
gratiilor şi departe de familia ei. Se găsea în strădania 
disperată a mamei ei de a o ţine departe de „moştenitorii 
de elită ai Hollywoodului”, mai ales de Bellamy, şi în acea 
singură scrisoare pe care Sterling Marshall i-o trimisese 
vreodată, pentru a-i cere să facă întrerupere de sarcină şi 
să nu mai aibă vreodată copii cu soţul ei. 

Lucrul cel mai trist dintre toate era că răspunsul se 
găsea şi în sentimentul pe care îl avea când se uita la 
Shane: o strângere de inimă, fără nicio legătură cu a-l 
cunoaşte în adevăratul sens al cuvântului. Acelaşi 
sentiment îl avea şi faţă de Bellamy. Bellamy care, cândva, 
o sărutase şi îi spusese: „suntem surori”. Bellamy, cu 
încheieturile ei subţiri şi crestate, care mereu făcea aluzie 
la „secretele” ei. Bellamy, care probabil ştia adevărul, 

chiar şi pe atunci. 

Spune-mi „tată“... Fata mea. 

Genericul se derula prin faţa ochilor lui Kelly. Sterling 
Marshall, producător executiv al peliculei Groapa 
demonilor, un film apărut pe piaţă în acelaşi an în care se 
născuseră Kelly şi Catherine. Sterling Marshall, care-şi 
angajase cel mai bun prieten pe post de regizor şi amanta 
însărcinată pe post de machieuză. Bietul Jimmy se 
îndrăgostise de Rainy pe platou, fusese prins în pânza 
aceea de păianjen... 

— Am ştiut... poate la câteva luni după naşterea voastră, 
îi zisese el în salonul lui. Am găsit în sertarul ei o cutie în 
formă de inimă, plină cu bomboane de ciocolată, alături de 
un bilet. „Pentru cele trei frumuseți ale mele”, scria în el. 
Nesemnat. Am aruncat biletul. Cutia am lăsat-o. Ea n-a 
scos o vorbă despre asta şi nici eu n-am deschis subiectul. 

— De ce? 

— Îmi era frică. 

— De ce, Jimmy? 

— De adevăr. 

Kelly încă îi vedea faţa, ochii umplându-se de lacrimi. 

— Atâta vreme cât Rosie nu zicea nimic, eu încă eram 
tatăl vostru. 

Ani întregi trăise o minciună, apărase taina lui Rose, 
rămânând o dublură, chiar şi ca tată. Când Jimmy plecase 
de acasă, o făcuse pentru că ea îl dăduse afară. Kelly îşi 
amintea asta. Işi amintea certurile dintre ei, dar nu reuşise 
niciodată să audă despre ce era vorba în ele. Catherine 
auzise câte ceva. Se pare că, mai târziu, dobândise şi alte 
informaţii, descoperind ceva ce nici măcar Jimmy nu ştia: 
numele tatălui ei biologic. 

— De ce ai îndurat toate astea? 

— Pentru că vă iubeam. Vă iubeam pe toate trei. O să vă 
iubesc mereu. 

Kelly a simţit iar un nod în gât. 

— Meritaţi un tată mai bun, îi spusese Jimmy, când 
adevărul era exact pe dos. 

Nu-l meritaseră. Niciuna dintre ele. 

Femeia şi-a şters o lacrimă de pe obraz şi s-a uitat la 
ceas. Sebastian Todd ar fi trebuit să ajungă deja. De ce 
întârzia atât? Pentru că bateria telefonului ei era 
descărcată, ca de obicei, iar încărcătorul rămăsese acasă, 
în Joshua Tree, Kelly îl sunase pe Todd de la biroul 
asistentelor din azil şi îl rugase s-o ducă la secta din care 
făcea parte mama ei. Todd îi spusese că aceasta se află la 
o distanţă de două ore. În mijlocul deşertului. „M-aş 
bucura să te duc”, îi zisese el, pretinzând că se află „chiar 
după colţ”. Discuţia avusese loc cu o jumătate de oră în 
urmă. 

Kelly era cât pe ce să între din nou şi să-l sune iar pe 
Todd, când acesta a sosit în sfârşit, la volanul unui 
strălucitor Mercedes alb, asortat cu costumul lui şi cu 
ramele albe ale ochelarilor de soare. Bărbatul a coborât 
geamul. 

— Ai întârziat, i-a spus Kelly. 

El şi-a scos ochelarii. 

— Îmi pare rău. 

— Nu face nimic. 

Ea a dat să deschidă portiera din dreapta, însă Todd o 
ţinea încuiată. 

— Poţi să descui uşa, te rog? 

— Kelly. 

— Da. 

— Eu tot nu cred că eşti o ucigaşă. 

— Hm? 

Ea s-a îndepărtat de maşină, chiar în clipa în care a auzit 
sirenele şi două vehicule ale poliţiei au oprit în parcare. 

— N-am avut de ales, i-a spus Todd. Detectivul Dupree 
m-a sunat la câteva secunde după ce am vorbit cu tine. N- 
am ştiut că ai necazuri. N-ar fi trebuit... 

— Poţi să-mi faci rost de un avocat? 

El a dat din cap în semn de încuviinţare. 

— Dă-i ăsta mamei mele, a spus Kelly, în timp ce Dupree 
şi partenera lui veneau glonţ către ea, puşi pe treabă. E al 
ei. 

Capitolul 25 
SURPRINZĂTORUL FAN AL LUI KELLY LUND 


În timp ce controversele continuă să se învârtă în jurul 
morții prin împuşcare a legendarului actor Sterling 
Marshall, nora acestuia, Kelly Lund, a fost adusă la 
interogatoriu. Dar, deşi mulţi o consideră vinovată, Lund, 
condamnată pentru crimă, a câştigat un aliat neaşteptat. 

Sebastian Todd, autorul nominalizat pentru premiul 
Pulitzer care, în 1981, a descris pe larg condamnarea 
pentru omor a lui Lund, atât în Los Angeles Times, cât şi în 
aclamata operă polițistă inspirată din realitate, Mona Lisa, 
s-a lansat acum într-o încercare de a dovedi că, până la 
urmă, Kelly Lund nu e o ucigaşă. Pretinzând că femeia nu 
se face vinovată nici de omorârea lui Marshall, nici de 
moartea prin impuşcare, în 1980, a regizorului John 
McFadden, pentru care a fost condamnată şi a ispăşit 
douăzeci şi cinci de ani de închisoare, Todd spune că şi-a 
schimbat părerea în urma unei discuţii surprinzătoare. 

— Am stat de vorbă cu mama lui Kelly, povesteşte el, 
refuzând să dezvăluie unde se află Rose Lund, despre care 
se zice că s-ar fi alăturat unui cult după ce, în 1984, la trei 
ani de la încarcerarea lui Kelly, a dispărut de la domiciliul 
ei din Los Angeles. Rose m-a convins de nevinovăția fiicei 
sale. 

Todd a realizat de curând, într-un loc rămas ascuns, un 
amplu interviu cu doamna Lund, în cursul căruia i-a pus 
numeroase întrebări, legate mai ales de uciderea lui 
McFadden. Amănuntele vor fi publicate în ediţia din luna 
iulie a revistei Vanity Fair. 

— Asemenea lui Kelly, Rose s-a ales cu o reputaţie 
proastă, spune Todd despre doamna Lund, care a fost 
acuzată că şi-ar fi abandonat fata cu câteva luni înaintea 
crimei, lăsând-o pe adolescenta tulburată în grija tatălui ei, 
Jimmy Lund, un Cascador dependent de droguri, cu 
abilităţi discutabile în domeniul educaţiei copiilor. Deja îşi 

pierduse o fiică pe sora geamănă a lui Kelly, Catherine din 
cauza sinuciderii şi trecea printr-o perioadă dificilă, însă 
Rose n-a încetat nicio clipă să o iubească, explică Todd. Şi 
n-a încetat nicio clipă să creadă în nevinovăția fetei sale. 

Dar va mai crede şi altcineva? Reprezentanţii forțelor de 
ordine îl acuză deja pe Todd, un notoriu vânător de 
publicitate, că stârneşte controverse de dragul vânzărilor 
(se zvoneşte că ar discuta cu editurile despre o continuare 
a volumului Mona Lisa). 

— Nimeni nu se îndoieşte că am pus persoana potrivită 
în spatele gratiilor, spune fostul procuror Lawrence 
Schwartz, care s-a ocupat de caz, iar acum are un cabinet 
particular de avocatură. Cu tot respectul, domnul Todd ar 
trebui să aibă atâta minte, încât să nu incerce să 
dezechilibreze balanţa justiţiei. 

Iar cei îndeajuns de în vârstă încât să-şi amintească 
înfricoşătoarea fotografie ce o înfățișa pe Kelly Michelle 
Lund zâmbind în ziua aflării sentinţei i-ar da cu siguranţă 
dreptate. 

— Biata fată n-a avut nicio şansă, remarcă medicul 
psihiatru şi realizatorul de emisiuni Bob O'Neil. A fost 
aproape ca şi cum ar fi fost crescută pentru a deveni o 
criminală. Uciderea lui Sterling Marshall într-o manieră 
izbitor de asemănătoare e pentru mine o dovadă suficientă 
că unii oameni e mai bine să rămână de tot în spatele 
gratiilor. 

Și totuşi, fie că e interesat de drepturile omului, fie că-l 
preocupă mai tare drepturile de ecranizare, Todd n-o să 
dispară prea curând. 

— Ne grăbim mereu să aruncăm vina pe fată, zice 
flamboaiantul jurnalist. Mai ales pe fata care nu poate să 
plângă la comandă. 


ABC Ştiri Online 
21 aprilie 2010 

Capitolul 26 
7 iunie 1980 


În visul lui Kelly, toate ferestrele explodau. Se vedea 
zăcând pe salteaua lui Vee, în mijlocul unui morman de 
cioburi, cu ambele încheieturi sângerând din abundență, îl 
striga pe Vee, dar ştia că el e acasă la tatăl lui. Acolo 
locuise toată săptămâna, Kelly insistând să rămână singură 
în apartamentul lui, în ciuda protestelor băiatului. „E 
convenabil” şi „îmi place aici” erau singurele ei scuze. Aşa 
că, în visul ei, Kelly se vedea singură, sângerând şi iar 
sângerând, paralizată, incapabilă să strige după ajutor. O 
umbră cădea asupra ei. Îi aparţinea unui om care stătea în 
picioare în cameră. Dar în vis nu era Vee. Ci John 
McFadden, înălțându-se lângă ea, cu cămaşa descheiată 
pentru a-i lăsa la vedere pieptul palid, smocul de păr şi 
medalionul în formă de inimă al lui Catherine, care-i 
scânteia la gât. 

Kelly s-a chinuit să-şi deschidă ochii, să se trezească. 
Oare era normal să aibă vise atât de înfiorătoare, de 
violente, ori asta făcea din ea o psihopată? Avusese multe 
astfel de vise de-a lungul vieţii, cele mai multe după 
moartea surorii ei, dar situaţia se înrăutăţise de când 
stătea în apartamentul lui Vee. Cel puţin două vise în 
fiecare noapte, toate avându-l în rolul principal pe John 
McFadden, toate sfârşind cu vărsare de sânge. 

Kelly a aruncat o privire către ceasul de pe podea: ora 
două dimineaţa. S-a ridicat, tremurând. Nu mai putea 
continua aşa, păstrând secretul legat de cine era cu 
adevărat John McFadden, trezindu-se cu gândul ăsta, mai 
îngrozitor decât coşmarurile. 

Şi mai rea era imposibilitatea de a-şi alunga impresia că 
nu ştia nici măcar jumătate din poveste, că acel sărut 
brutal de lângă Porsche nu reprezentase decât o pagină 
dintr-o carte lungă şi urâtă. Trebuia să afle restul. Până 
atunci nu avea să poată dormi. 

Kelly s-a dus în bucătărie. A aprins lumina şi s-a lăsat pe 
podea, uitându-se sub frigider, sperând să găsească 
diamantele alea... Medalionul nu era acolo. Bineînţeles că 
nu era. Scotocise apartamentul lui Vee de la un capăt la 
altul, transformând asta într-o parte din rutina ei zilnică, 
încă de când începuse să stea acolo: se trezea dintr-un 
coşmar, căuta medalionul, mânca micul dejun, lua 
autobuzul până la Betty Ford, ca să-l viziteze pe Jimmy, se 
întorcea în apartament, mânca din nou, stătea cu Vee şi, 
uneori, cu Bellamy, îi aştepta să plece, căuta medalionul, 
se ducea la culcare. Visa iar. Era un cerc vicios ce n-avea 
niciun rost. 

Acum Kelly devenise aproape sigură: John McFadden îi 
dăduse medalionul lui Catherine. Şi tot John McFadden îl 
luase. 

Fata s-a ridicat în dreptul mesei de lucru şi a pus mâna 
pe telefon. Fără să stea pe gânduri, a sunat-o pe singura 
persoană pe care nu i-ar fi părut rău s-o facă să sufere cu 
ceea ce ştia. Singura persoană care i-ar fi putut spune mai 
multe. E trează. Face curat. 

Aşa cum era de aşteptat, Rose a răspuns după primul 
zbârnâit al telefonului. 

— Trebuie să discut cu tine. 

— Kelly? 

— Spune-mi despre „valentinul” lui Catherine. 

— Ce? 

— În ultima noapte a vieţii ei, Catherine ţi-a zis că se 
duce să se vadă cu „valentinul” ei. 

— Eşti drogată, Kelly? 

— Nu, a răspuns ea. Dar Jimmy a luat o supradoză de 
medicamente. 

— Ce? 

Doamne, câtă nevoie avea Kelly de o ţigară! A zărit un 
pachet de Marlboro roşu lângă chiuveta din bucătărie. L-a 
luat. L-a scuturat. Era gol. 

— Kelly? 

— Jimmy a luat o supradoză acum o săptămână. 

— Oh, Doamne! De ce nu mi-ai zis? 

— E la dezintoxicare. O să se facă bine. 

— Vrei... vrei să vii acasă? 

Kelly a cules un muc de ţigară mai mărişor din 
scrumiera rămasă pe masa de lucru. Acasă. Ce glumă! 

— Nu, a răspuns ea, înşfăcând cutia cu chibrituri de pe 
aragaz. Sunt bine. _ 

— Îmi pare rău, Kelly, a spus mama ei. Îmi pare rău că 
te-am dat afară. Pur şi simplu... nu mai ştiam încotro s-o 
apuc şi taică-tău mă tot suna. Insista că vrea să te vadă. 

Kelly a aprins mucul, apoi a suflat un nor de fum. 

— „Valentinul” lui Catherine era cumva John McFadden? 

— Eu... eu nu ştiu despre ce vorbeşti. 

— La el se ducea în noaptea în care ne-a părăsit? Ele 
motivul pentru care nu vrei să-mi petrec timpul cu Bellamy 
Marshall sau cu oricare dintre copiii bogaţi şi celebri? 

— Kelly... 

— De ce nu mi-ai spus că despre el era vorba? Aş fi 
înţeles. Ea avea... avea doar cincisprezece ani. 

— Nu ştiam cu cine îşi petrecea timpul sora ta, a rostit 
încet Rose. Asta şi voiam să aflu, dar de când cu... Sora ta 
nu-mi spunea decât ce avea ea chef să-mi spună. 

— De când cu ce? 

— Nimic. 

— De ce erai aşa de furioasă pe ea în noaptea aia? 

— Era foarte târziu. Venise beată. 

Kelly a mai tras încă o dată din restul de ţigară, inhalând 
totul până la filtru. 

— Mereu se întorcea târziu, a spus ea, tuşind. Mereu 
venea beată. 

— Nu eram furioasă. 

— Eu aşa nu mai pot, mamă! Am nevoie de adevăr! 

Kelly şi-a auzit mama inspirând adânc, cu durere. A 
expirat lent. 

— Nu eram furioasă, a repetat femeia. Eram speriată. 

— De ce? 

— Pentru sora ta. 

Prin telefon, Kelly a auzit un chibrit scăpărând. Mama ei 
îşi aprindea o ţigară. 

— În ziua aia tu erai la şcoală. Am găsit testul cu 
rezultat pozitiv. 

Lui Kelly i-a amorţit tot trupul, iar inima a început să-i 
bată în urechi cu atâta putere, încât o auzea mai tare decât 
vocea mamei sale, pompându-i sângele, cu un bubuit 
statornic şi trist. 

— Toată ziua ne-am certat din cauza asta. Ea mi-a spus 
că el o iubeşte. Că o să fugă împreună. Că e un bărbat în 
toată firea, bogat, şi că o să meargă undeva unde să poată 
fi... nu ştiu. Acceptaţi. 

— Un bărbat bogat, a şoptit Kelly. 

— Nu mi-a spus niciodată numele lui, a zis încet mama 
ei. Sora ta îmi spunea doar ce voia ea. 

Kelly voia o altă ţigară. Tânjea după ea. 

— In noaptea aia... 

— Ce? 

— Era atât de supărată... 

— Da. 

Femeia a oftat. 

— Cine o poate învinovăţi? Credea că o să fugă cu el în 
lume de Sfântul Valentin. Credea că n-o să ne mai vadă 
niciodată, pe mine sau pe tine, şi totuşi iat-o, adusă acasă 
la patru dimineaţa, de către bogătaşul ei, de acel Făt- 
Frumos al ei. 

Kelly îşi amintea că mama ei o pălmuise pe Catherine în 
noaptea aceea, implorând-o să-i spună cum îl cheamă pe 
„valentinul” ei. Şi-o amintea pe mama ei prăbuşită pe 
podea, cu o şuviţă din părul auriu lipită de lacrimile care-i 
curgeau pe faţă. 

— Imi pare rău, puiule. Putem să îndreptăm lucrurile. 

Însă Catherine tot plecase. Furase maşina mamei şi 
ajunsese în Pasadena, pe o alee a îndrăgostiţilor despre 
care nu-i vorbise niciodată de-a lungul discuţiilor pe care 
le aveau târziu în noapte. Condusese până acolo, fiind 
însărcinată, şi sfârşise moartă în canion, cu capul zdrobit, 
cu fiecare os din trup sfărâmat în bucățele. 

— Nu mi-a spus niciodată, zicea acum Rose. Sunt mama 
ei şi nu mi-a spus niciodată. A trebuit să găsesc testul... 

Poliţia o considerase o sinucidere. Dar de ce s-ar fi 
omorât Catherine din cauza sarcinii, dacă mama lor ştia 
care era situaţia şi voia s-o „îndrepte”? Kelly şi-a amintit 
un alt lucru spus de Catherine în acea noapte, chiar înainte 
de a pleca. O replică pe care şi-o alungase din minte până 
acum. 

— Nu merit aşa ceva. 

Pe atunci, Kelly crezuse că sora ei se referea la palma 
primită, la furia mamei... 

— Crezi că s-a întors la el? Crezi că l-a ameninţat cu 
darea în vileag? 

— A fost o sinucidere, i-a spus mama ei. Aşa ne-au zis 
poliţiştii. 

— S-ar putea să se fi înşelat. 

— Nu mai contează. Oricum ar fi, ea s-a dus. Au trecut 
doi ani de atunci. Nu mi-a spus niciodată numele lui. N- 
avem ce să facem. 

— Dar... 

— E un om puternic şi bogat. 

Glasul mamei era ca de gheaţă, ca de piatră. 

— N-avem ce să facem. 


Kelly nu voia să-i bage în sperieţi pe părinţii lui Bellamy 
ori să-l trezească pe frăţiorul acesteia la ora două 
dimineaţa, aşa că a aşteptat. S-a plimbat încoace şi încolo 
prin apartament, şi-a făcut un sendviş cu dulceaţă şi unt de 
arahide, din care n-a fost în stare să mănânce, s-a mai 
plimbat un pic, a fumat încă trei mucuri de ţigară din 
scrumieră, a căutat medalionul, a băut un pahar cu lapte, a 
făcut un duş, a mai fumat un muc, apoi a pornit televizorul 
pentru ştirile de dimineaţă şi s-a mai plimbat puţin, până 
când s-a făcut în sfârşit ora opt. Atunci a sunat-o pe 
Bellamy. 

A răspuns menajera. Kelly a cerut-o pe Bellamy. 

— Un moment, i-a răspuns femeia. 

lar Kelly a aşteptat, cu inima bătându-i atât de tare, 
încât abia dacă mai putea să respire. 

A auzit paşi apăsaţi, pe Bellamy certându-se cu fratele ei 

din nu ştiu ce motiv (o gofră?), după care paşii s-au 
apropiat în sfârşit, iar prietena ei i-a rostit numele la 
telefon. 

— Scuze. Shane e atât de enervant... 

— John McFadden a lăsat-o gravidă pe sora mea, a spus 
Kelly. Şi cred că e posibil s-o fi omorât. 

— Sfinte Sisoe! Ce? Stai aşa! 

Bellamy a închis uşa dormitorului ei, apoi a revenit la 
telefon. 

— Spune-mi tot! a îndemnat-o ea. 

Şi Kelly i-a spus tot, întreaga poveste rostogolindu-se de 
la momentul în care văzuse frumosul Porsche negru oprind 
lângă vechea ei locuinţă, până la moartea lui Catherine, la 
ochelarii de aviator ai lui John McFadden şi la discuţia 
avută cu mama ei în urmă cu doar şase ore... A înşirat totul 
pe nerăsuflate, doar vag conştientă de faptul că Bellamy 
nu-i pusese nicio întrebare, n-o întrerupsese nici măcar o 
dată. De-a lungul întregii istorisiri, cea mai bună prietenă 
a lui Kelly stătuse la fel de tăcută ca motoarele moarte ale 
unui avion. 

Când Kelly a terminat de vorbit, la telefon s-a aşternut 
liniştea. Fata îşi făcea griji că Bellamy închisese, că nici 
măcar n-o ascultase. 

— Bellamy? a întrebat ea. 

— Sunt aici. 

Kelly a oftat, aşteptându-se la scuze, la negări sau la Eşti 
sigură? Poate că era un alt tip cu ochelari de aviator. S-a 
gândit chiar că Bellamy s-ar putea s-o acuze pe mama ei de 
minciună în ceea ce priveşte sarcina, să strângă rândurile, 
să sară în apărarea tatălui lui Vee, a celui mai bun prieten 
al tatălui ei, un om puternic şi bogat... Insă Bellamy n-a 
negat, nici n-a apărat, nici n-a găsit scuze. A spus doar: 

— John McFadden are un garaj mare, plin cu maşini. 

— Hm? 

— Le... colecţionează... probabil că are pe puţin două 
duzini, de toate felurile, toate foarte scumpe. 

— Şi... 

negru! Acum! 


I-a fost destul de uşor să obţină invitaţia de a veni acasă 
la Vee. Kelly pur şi simplu l-a sunat pentru a-i spune că se 
simte singură în apartament şi că vrea să exerseze 
împreună cu el pentru proba pe care urma să o dea mai 
târziu în acea zi, la biroul lui McFadden din Century City. 

I-a mai spus şi că Bellamy se plictiseşte. 

— Puteţi să exersaţi amândoi cu mine şi pe urmă să mă 
duceţi cu maşina până la biroul tatălui tău? a întrebat 
Kelly. Am ceva emoţii. Mi-ar prinde tare bine compania 
voastră. 

— Credeam că nu mă mai întrebi, a replicat Vee, ceea ce 
a făcut-o pe Kelly să se simtă uşurată, dar şi vinovată. 

Bănuia că şi prietena ei se simţea la fel. Când a venit cu 
Volkswagenul ei ca s-o ia pe Kelly din apartamentul lui 
Vee, n-a pomenit nimic despre planul lor. Mare parte din 
drum aproape că n-au vorbit deloc, ascultând caseta de 
contrabandă a lui Bellamy, fumând Marlboro roşu şi 
cântând la unison cu artiştii britanici. 

Când a început melodia Fa a scăpat de sub control, Kelly 
a schiţat un zâmbet. 

— Îţi aminteşti când mi-ai pus cântecul ăsta? a întrebat 
ea. În ziua în care m-ai prezentat lui Vee. Erai foarte 
încântată de el. 

Bellamy n-a răspuns nimic. A întins mâna către ochelarii 
de soare, dar în timp ce şi-i punea la ochi, Kelly a observat 
o lacrimă alunecându-i pe obraz. 

— Eşti bine? a zis ea. 

— A murit. 

— Hm? 

— lan Curtis de la Joy Division. S-a sinucis acum o 
săptămână. 

— Ăăm... E trist. 

Kelly nu ştia ce altceva să mai spună. În timp ce se 
apropia de Mulholland, Bellamy a mai aprins o ţigară, cu 
mâinile tremurând,  ţinându-şi  brăţările lipite de 
încheieturi. Chiar şi aşa, Kelly i-a întrezărit tăieturile. 

Păreau făcute de curând. 

Ea a scăpat de sub control se auzea mai departe, acele 
câteva acorduri violente de pian şi trista voce moartă a lui 
lan Curtis umplând maşina, bântuind-o. Și a renunțat la 
secretele din trecutul ei... 

Kelly a văzut poarta în faţa ochilor. 

— Am ajuns, a spus ea. 

Bellamy a urcat cu maşina până acolo, a apăsat butonul 
interfonului, apoi şi-a spus numele. Vee a răspuns repede, 
cu un zâmbet în glas. 

— Tata e la birou, fetelor. Toată casa e a noastră. 

Bellamy şi-a dres vocea, şi-a aşezat mai bine ochelarii 
fumurii, apoi a oprit cântecul. 

— Detest să pierd oameni, a zis ea. 


— M-am plictisit, a spus Bellamy după cea de-a treia 
lectură a lui Kelly din paginile de scenariu lăsate de 
McFadden pentru ea. 

Juca rolul unei fete de liceu care-i mărturiseşte celei mai 
bune prietene că a văzut un extraterestru în curtea ei. O 
spunea în timp ce stătea pe canapele tari, din catifea în 
culorile pietrelor  nestemate, cu valuri de mătase 
strălucitoare ce se revărsau din tavan, îmbrăcând 
ferestrele în aceleaşi nuanţe de nestemate, cu perne 
împrăştiate peste tot şi o narghilea adevărată aşezată în 
mijlocul podelei, lângă instrumente muzicale exotice, la 
care nimeni nu cântase vreodată. 

Se aflau în camera de zi din spaţioasa casă ce-i 
aparţinea tatălui lui Vee. Era o încăpere confortabilă, în 
comparaţie cu multe dintre celelalte, dar parcă fermecată, 
din altă lume. Lui Kelly îi amintea de sticla lui Jeannie din 
serialul Visez la Jeannie”, deşi, conform spuselor lui Vee, 
fusese proiectată să semene cu haremul din palatul unui 
şeic marocan. S-a întrebat dacă sora ei fusese vreodată 
acolo, Catherine, fata din harem... apoi s-a silit să-şi alunge 
gândul din minte. Nu reuşea să-şi închipuie că cineva s-ar 


21 Serial fantastic, difuzat în anii '70, despre un astronaut ce descoperă 
o sticlă în care sălăşluieşte un duh fermecat pe nume Jeannie (N.t.). 

putea plictisi în acea încăpere, însă Bellamy a spus-o pe un 
ton atât de convingător, încât Kelly s-a întrebat de ce nu 
era ea cea care să interpreteze rolul din film. 

— Păi şi ce să facem? a întrebat Vee. Nu e ca şi cum ne- 
am putea ameţi. Peste două ore, Kelly are de dat o probă. 
Iar eu trebuie s-o duc cu maşina până acolo. 

— Vreau să mă uit la maşinile tatălui tău. 

— Serios? 

— Da. 

Bellamy a îndemnat-o pe Kelly din priviri. Aceasta a 
intrat în joc. 

— Bellamy mi-a povestit despre ele, a spus ea repede. 
Vorbeam despre cât de mult îmi place Jaguarul şi ea mi-a 
zis că taică-tău are încă vreo douăzeci şi patru de maşini 
care arată şi mai grozav. 

Vee a ridicat din umeri. 

— Dragele mele musafire. Eu sunt gazda voastră. 

A spus-o imitând cât putea de bine accentul domnului 
Roarke din serialul Insula fantastică şi conducându-le 
afară din camera marocană, printr-o seră cu tematică 
olandeză, plină de lalele proaspete, apoi pe o terasă, de-a 
lungul unei întinse peluze verzi şi spre un garaj de vreo 
cinci ori mai mare decât apartamentul lui Jimmy şi al 
bătrânei luate la un loc. Locul acela era chiar mai 
impresionant decât Insula fantastică. Făcea ca locuinţa lui 
Bellamy să pară mică şi umilă. 

Vee a apăsat un buton şi a ridicat uşa garajului, care 
ocupa o întreagă latură a construcţiei. Lui Kelly i s-a tăiat 
răsuflarea. Era un adevărat salon auto: un Mustang de 
epocă, alături de două Ferrari noi-nouţe, unul roşu, celălalt 
albastru electric, trei automobile Jaguar, un Bentley şi un 
Rolls-Royce decapotabil, argintiu, acoperit cu decoraţiuni 
nebuneşti: vârtejuri negre şi aurii, un fluture pe partea din 
spate. 

— A fost al lui Jimmy Page, i-a spus Vee lui Kelly. Vrei să 
te urci în el? 

— Voi uitaţi-vă, eu mă duc să explorez, a spus Bellamy, 
care tocmai ocolea un şir de motociclete, îndreptându-se 

către capătul îndepărtat al garajului. 

I-a aruncat lui Kelly o privire plină de înţeles. Kelly a 
văzut către ce maşină se ducea prietena ei: un Porsche 
negru, cu geamuri fumurii şi capace cromate pentru roţi. A 
dat din cap în semn de încuviinţare. 

— Imi place la nebunie Jimmy Page, i-a spus ea lui Vee, 
deşi nu ştia sigur dacă Jimmy Page era chitaristul sau 
basistul trupei Led Zeppelin. 

— Încearcă scaunul şoferului. 

Vee i-a deschis portiera şi s-a dat la o parte. Kelly s-a 
strecurat înăuntru. Maşina mirosea a piele şi ulei. Fata şi-a 
pus mâinile pe volan şi a lăsat capul pe spate, încercând să 
savureze momentul. Însă gândul îi era la Bellamy şi la 
Porsche. 

Vee i-a zâmbit. 

— Într-o bună zi, o să-l poţi scoate la o plimbare. 

— Nu ştiu să conduc, a recunoscut Kelly. 

— Oh! a exclamat el. Credeam că ştii... 

— De ce? 

Kelly s-a uitat la el. Băiatul s-a făcut puţin mai mic. 

— Oh! 

Cu coada ochiului, Kelly şi-a văzut prietena îndreptându- 
se către Porsche. N-a putut să nu observe cât de stranie 
era situaţia, fantoma lui Catherine ivindu-se pretutindeni, 
o pasageră în fiecare dintre maşinile de lux. 

— Ştii cumva cine a învăţat-o pe Catherine să conducă? 
a întrebat ea. Mama şi cu mine n-am aflat niciodată. 

Vee a clătinat din cap. Pe Kelly a străfulgerat-o o 
amintire cu el, plângându-i în braţe la Petrecerea 
Puşcăriaşilor, hohotind atât de tare încât i se scuturau 
umerii, iar cămaşa ei era îmbibată de lacrimi. Bietul Vee. 
Bieţii de noi doi. 

— Aş da un milion de dolari ca să aflu la ce te gândeşti 
acum, a spus el. 

Fata a înghiţit în sec, tânjind după o ţigară. 

— Sunt... sunt doar puţin emoţionată din cauza probei, a 
răspuns ea. 

S-a silit să ridice privirea şi să se uite în ochii aceia 

albaştri, calzi. 

— N-ar trebui să ai emoţii, i-a zis Vee. O să fii uimitoare. 

Inima ei s-a fărâmat. Eşti un om atât de bun! s-a gândit 
Kelly. Și nu ştii absolut nimic despre tatăl tău. 

— Am văzut multe actriţe în filmele tatălui meu, prin 
cluburi... Practic toate fetele pe care le cunosc vor să 
apară în filme şi niciuna dintre ele nu e ca tine... 

Kelly s-a uitat prin parbriz la Porscheul negru, cu 
portiera din dreapta larg deschisă, cu Bellamy în interior. 
Privirea i-a rămas aţintită asupra roții din spate. Capacul 
ei cromat rânjea batjocoritor. 

— Eşti ceea ce tatăl meu ar numi „un talent înnăscut”, 
Kelly. 

Când găsiseră cadavrul lui Catherine, urmele lăsate de 
cauciucurile maşinii ei nu erau singurele din Chantry Flats. 
Mama îl întrebase pe detectiv despre asta. Dacă a fost o 
sinucidere, spusese ea, cine se afla în cealaltă maşină? 

— Dacă nu se îndrăgosteşte de tine, atunci e un idiot! 

E o alee a îndrăgostiților, doamnă. Asta înseamnă multe 
urme de cauciucuri, multe maşini... 

— Kelly? 

— Da? 

— Te simţi bine? 

Ea a închis ochii şi a dat încet din cap. 

— Mă bucur foarte mult că îmi eşti prieten, a spus fata. 

Vee s-a lăsat în genunchi şi a sărutat-o pe obraz. 

— Şi eu, i-a răspuns el. 

Kelly a auzit zgomot de paşi, apoi uşa din dreapta 
deschizându-se. Glasul ridicat al lui Bellamy. 

— Iar m-am plictisit. 

Fata a luat-o pe Kelly de mână şi i-a pus ceva în palmă. 
Ceva mic şi rece. 

— L-am găsit în portbagaj, a şoptit ea, în clipa în care 
Vee s-a îndepărtat. 

— Nu crezi că prietena noastră o să se descurce de 
minune la probă? a întrebat Vee. 

— Cred că tatăl tău o s-o adore, a răspuns Bellamy, în 
vreme ce Kelly îşi cobora ochii către obiectul rece din 

mâna ei. 
Era un tub de ruj, elegant, argintiu. A citit numele 
mărcii. Rouge de la Boheme. Sângele i-a îngheţat în vene. 

Capitolul 27 


PRIVIȚI! IMAGINI DE ARHIVĂ CU PROBA 
DE ACTORIE A UNEI CRIMINALE. 
VICTIMA EI SE AFLA IN SPATELE CAMEREI! 


În anul 1980, o adolescentă timidă, pe nume Kelly 
Michelle Lund, l-a împuşcat mortal pe regizorul John 
McFadden, chiar în toiul propriei lui petreceri ce marca 
încheierea lucrului la un film. Drogată şi incoerentă, Lund 
n-a oferit niciodată un motiv pentru uciderea respectatului 
maestru şi nici n-a părut să aibă vreo remuşcare pentru 
fapta ei. Dar, datorită vârstei sale, a gradului de intoxicare 
cu substanțe halucinogene şi a altor circumstanţe 
atenuante (numeroase persoane au trimis scrisori către 
comisia de eliberare condiţionată în sprijinul ei, inclusiv 
câteva celebrități de primă mână şi fosta şotie a lui 
McFadden, Leilani Valle), Kelly Lund a fost eliberată din 
închisoare în 2006. 

Totuşi, aceste imagini înfiorătoare le-ar putea da acelor 
autori de scrisori un motiv să se răzgândească. In timpul 
unei probe date cu doar două săptămâni înainte de a-l 
omori pe McFadden, fata în vârstă de şaptesprezece ani 
manifestă o ostilitate fățişă, refuzând să accepte orice 
indicație din partea regizorului nominalizat la Oscar, a 
cărui voce poate fi auzită din spatele obiectivului, devenind 
din ce În ce mai iritată. („Ne iroseşti timpul amândurora, 
Kelly” şi „Nu pari să iei treaba asta în serios”, zice el în a 
doua jumătate a testului.) Cel mai tulburător schimb de 
replici are loc la minutul 2:24, când Lund face referire la 
oraşul fictiv din scenariu, Chatsworth, folosind un nume 
greşit: Chantry Flats. Imediat ce McFadden încearcă s-o 
corecteze, ea işi iese din fire şi-l întreabă dacă Chantry 
Flats îl „duce cu gândul la fete moarte”. Aoleu! 


Comentarii: 
Guest1: Uau, ce târfă psihopată! E evident că-l vrea pe 

regizorul ăla şi el n-o place, aşa că i-a sărit muştarul. Cum 
se face că ciudata asta n-a fost băgată la închisoare pe 
viață?! Sau, şi mai bine, prăjită!!! Nu să-mi fie cheltuiţi 
banii mei de contribuabil pe fundul ei de dementă. 

Guest2: Fugi, John McFadden, fugi! 

FlimFlam: Aăm, nu poate să fugă. E mort. Încă o victimă 
a Hollywoodului liberal. Dacă ar fi avut o armă a lui, s-ar fi 
putut apăra. 

Laney23: Sunt destul de sigur că l-a împuşcat cu propria 
lui armă. 


Buzz Feed 
1 mai 2009 

Capitolul 28 
23 aprilie 2010 


— Când i-ai vizitat ultima oară pe socrii tăi la ei acasă? a 
întrebat femeia detectiv, Louise Braddock. 

Era a treia oară când ea şi roşcat-rozaliul ei partener, 
Dupree, îi puneau lui Kelly aceeaşi întrebare, formulând-o 
de fiecare dată altfel. Kelly n-a răspuns nimic. Mai trecuse 
pe acolo. La propriu, mai trecuse pe acolo, prin aceeaşi 
cameră de interogatoriu. Că o fi fost în altă clădire sau nu, 
ei i se părea că e la fel. Acelaşi scaun cu spătar ca acela pe 
care stătuse cu treizeci de ani în urmă, aceeaşi masă lungă 
între ei, anunţarea datei şi a faptului că se înregistrează, 
poliţiştii formulând şi reformulând întrebări, Kelly tăcând 
din gură. Aceeaşi rutină. Îşi ştiuse drepturile în 1980. Le 
ştia şi acum. 

Kelly s-a întors către avocata ei: Ilene Cutler. Alt déjà 
vu. Îl rugase pe Sebastian Todd să-i găsească un apărător 
şi, dintre toţi avocaţii specializaţi în dreptul penal din Los 
Angeles, el tocmai pe ea o nimerise. Cutler se schimbase 
mult în ultimii treizeci de ani, la fel ca şi Kelly. Dar, în 
vreme ce aceasta din urmă devenise mai aspră, mai 
căruntă şi mai colţuroasă, Ilene se îmblânzise, îşi netezise 
şi îşi deschisese la culoare părul creţ, renunţase la 
ochelarii cu rame de sârmă în favoarea unor lentile de 
contact bleu, îşi bronzase artificial şi îşi tratase cu Botox 
pielea palidă, pentru a înfrunta neiertătoarele camere de 
filmat ale postului de televiziune la care era invitată 
regulat în calitate de comentator. Cutler era cu 
cincisprezece ani mai bătrână decât clienta ei, însă nu 
vârsta le despărţea atât de mult, cât experienţa de viaţă. 
Efectele închisorii versus efectele televiziunii. Ar trebui 
făcut un studiu. 

Ilene a spus: 

— De ce ar trebui să răspundă la întrebarea asta? 

— S-ar crede că o interesează să-l găsească pe ucigaşul 

socrului ei, a răspuns Dupree. 

— Nu văd cum, întrebând-o despre relaţiile cu socrii ei, 
s-ar rezolva mare lucru, în afară de... ştiţi voi... dea le da o 
pâine de mâncat celor de la TMZ. 

Cutler a afişat un zâmbet dulce. 

— Voi sunteţi cumva pe statul de plată al lui Harvey? 

— Nu, a zis Braddock printre dinţi. Nu suntem pe statul 
de plată al lui Harvey. 

— Păi atunci ce-aţi zice de ceva puţin mai relevant? 

— Relaţia dintre ei nu e relevantă? 

— Hei, Louise! Te cunosc de ceva vreme şi, sinceră să 
fiu, aş prefera să-mi fac o clismă cu suc de grapefruit decât 
să vin în vizită pe la tine. Asta înseamnă că am de gând să 
te omor? Câtuşi de puţin. 

Braddock a clătinat din cap. Kelly ar fi putut să jure că 
Dupree şi-a înăbuşit un zâmbet. E bună, s-a gândit ea. 
Ciudat, când Ilene îşi făcuse pentru prima dată apariţia 
acolo, Kelly făcuse ochii cât cepele, zicându-şi că fusese 
tare năroadă să se încreadă în ST. Totuşi, trebuia să 
admită că fusese liniştitor s-o vadă pe Ilene Cutler 
apropiindu-se cu paşi mari, rostindu-i numele cu aceeaşi 
intonaţie de acum treizeci de ani. 

— Kelly Michelle Lund. Sunt avocat al apărării de 
treizeci şi şapte de ani. Și în tot timpul ăsta, a existat un 
singur lucru pentru care m-am simţit vinovată. 

— Că i-ai reprezentat pe extremiştii ăia? 

— Că te-am tratat ca pe un gunoi. Ce-ai zice s-o luăm de 
la capăt? 

Şi cu cât petrecea mai mult timp alături de Ilene, cu atât 
îşi dorea mai tare să-i mulţumească lui ST. O figură 
familiară, chiar aşa bronzată şi tratată cu Botox cum era, îi 
dădea ceva de care să se agaţe, când toate celelalte lucruri 
din viaţa ei se mutau, se schimbau, se sfărâmau... 

Kelly se întreba dacă Shane citise scrisoarea lăsată de 
ea sau dacă o aruncase de îndată ce-i văzuse scrisul. Nici 
măcar nu ştia dacă mai avea vreo importanţă. Acum 
adevărul era cu totul altul decât atunci când o scrisese. Ea 
era o cu totul altă persoană. 

Sunt fiica lui Sterling Marshall. 

— Kelly, doar tu îţi conduci maşina? a întrebat Dupree. 
Sau uneori o mai foloseşte şi soţul tău? 

Kelly a aruncat o privire către Ilene. Aceasta a dat din 
cap în semn de încuviinţare. 

— Doar eu. 

— Ok, bun. Îmi poţi spune unde te aflai cu maşina la... 
(bărbatul a aruncat o privire în jos, spre agenda pe care o 
ținea în poală) ora două şi optsprezece minute, în 
dimineaţa zilei de douăzeci şi unu aprilie? 

— Poftim? a intervenit Ilene. 

Kelly s-a uitat cu mirare la el. 

— Eu... eu nu... 

— Există o achiziție făcută cu cartea ta de credit la acea 
oră. La benzinăria Amoco, de la intersecția dintre 
Hollywood şi Fairfax. 

— Departe de Joshua Tree, a remarcat Braddock. 

Ilene s-a holbat la Kelly. 

— Tu nu ştii nimic despre asta, nu-i aşa? 

— De unde aveţi istoricul tranzacţiilor mele? 

— În plus, a continuat Louise, iar asta este partea care 
ne deranjează, Kelly. Am găsit urme de sânge în maşina ta. 

— Ce? a exclamat Ilene. 

— Urma... urma să... 

— Vorbim noi mai târziu. 

Cu maxilarul încleştat, Ilene s-a răsucit pentru a-şi 
îndrepta ochii ei azurii către Braddock. Gata de atac. 

— Clientei mele îi sunt încălcate drepturile. 

— Cum aşa? a întrebat politista. 

— Tu glumeşti? l-aţi perchiziţionat maşina fără mandat 
şi fără consimţământ. Lucrul ăsta e cunoscut drept o 
încălcare a drepturilor, Louise. 

— Oh, consimţământul l-am avut! 

Ilene s-a întors către Kelly. 

— Le-ai dat consimţământul tău? 

— Nu! a zis ea şi avocata s-a îndreptat din nou către 
detectivi, lumea năruindu-se puţin câte puţin împrejurul ei, 
Kelly ştiind care avea să fie răspunsul lor înainte ca ei să-l 

rostească. 

— Am avut consimţământul proprietarului maşinii. Soţul 
ei, a spus Dupree. 

Kelly a rămas cu privirea pironită în geamul-oglindă, 
amorţită. Pierdută. 

— Tot el ne-a dat şi cheia lui de rezervă. 


— Ai făcut ceea ce trebuia, a zis Bellamy. 

Shane s-a uitat la ea. 

— Nu simt că ar fi aşa. 

— Ţi-ai apărat familia. Familia noastră. E ceea ce şi-ar fi 
dorit tata. 

— Vorbeşti serios? 

— Vrei ceva de băut? 

Shane a scuturat din cap. S-a prăbuşit pe canapeaua cu 
imprimeu Navaho a surorii sale şi, în timp ce ea era 
plecată la bucătărie ca să prepare cocteiluri pentru mama 
lor şi pentru sine, a întors pe toate feţele cele spuse 
adineauri de Bellamy. £ ceea ce şi-ar fi dorit tata. Shane 
nu putea nici măcar să răspundă la o asemenea replică, la 
o asemenea rătăcire. 

Dar aşa era Bellamy. Întotdeauna fusese aşa, crezuse în 
propriile replici, în rolurile pe care le juca: fetiţa tatei, 
petrecăreaţă, artista respectată... O actriţă înnăscută, 
întocmai cum fusese şi părintele lor, Trăindu-şi Rolul. 
Predase la Irvine doar un an şi, totuşi, iat-o încă aici, şase 
ani mai târziu, în apartamentul găsit de universitate, 
jucând partitura „artistului rezident” pentru că nu reuşea 
să-şi găsească un alt personaj. Accepta să ia parte la 
conferinţe, invita ziarişti locali la ea acasă, îi servea cu 
ceai de plante în bucătăria ei de inspiraţie spaniolă, îi 
întreținea în livingul ei decorat în stil sud-vestic, unde 
singura operă de succes pe care o făcuse îi privea sfidător 
de pe perete. Fără îndoială că îi poftea în atelierul ei din 
spate (la fel cum îl dusese şi pe fratele ei acolo în acea 
dimineaţă), le arăta vopselurile ei, praful sclipitor şi 
complicatul echipament de înregistrare acelor reporteri 
tineri şi necopţi, care probabil habar n-aveau că Bellamy 

spunea doar nişte replici, purta un costum, discuta despre 
„lucrări în pregătire” pe care nu avea să le termine sau 
măcar să le înceapă vreodată. Povestea începea să se 
învechească. Bellamy probabil că ştia asta. „Artistul 
rezident” are o viaţă scurtă, dacă nu găseşti nicio bucurie 
în a crea opere de artă, ci doar în a vorbi despre ele. 

Dar acum tatăl lor îi dăduse un nou rol. 

Bellamy s-a întors din bucătărie, aducând Martini-ul 
mamei şi un pahar cu vin roşu pentru ea. 

— Exact aşa cum îţi place, mamă, a spus ea, întinzându-i 
femeii băutura. Rece şi sec ca o inimă de impresar. 

Bellamy a afişat un zâmbet viteaz, potrivit noului ei rol: 
cel al Fiicei Curajoase. Dar mama nu s-a uitat la ea. Şi-a 
luat băutura, a înghiţit pe nerăsuflate jumătate din ea, apoi 
a aşezat-o pe măsuţa pentru cafea, rămânând tot timpul cu 
privirea aţintită drept în faţă. 

— Mi-e dor de casa mea, a spus ea încet. 

Bellamy a luat o gură din propriul pahar. S-a uitat la 
mama ei, apoi la Shane, şi a zâmbit iar, dezvelindu-şi dinţii 
pătaţi de roşeaţa vinului. 

— Când am stat noi ultima oară aşa, împreună ca o 
familie? a întrebat ea. 

Mona Lisa îl privea pe Shane de la locul ei de deasupra 
căminului, surâsul de adolescentă al lui Kelly părând furios 
şi acuzator. Adevărata Kelly, cea adultă, probabil că acum 
era chestionată de poliţişti din cauza lui Shane, din cauza 
istoricului tranzacţiilor pe care el îl tipărise şi îl arătase 
detectivilor (o achiziţie la ora două dimineaţa, în noaptea 
morţii tatălui său, la zece minute distanţă de locuinţa 
părinţilor lui), dar şi din cauza lucrurilor pe care le 
spusese despre soţia lui, toate adevărate, dar zdrobitoare 
atunci când erau ordonate într-un anume fel. 

Shane ştia că fusese nevoit să procedeze aşa. După cum 
îi atrăsese atenţia şi sora lui, nu avusese încotro. La urma 
urmei, erau o familie. lar membrii unei familii trebuie să se 
ocrotească între ei. Însă nu-i făcuse nicio plăcere. Iar 
Bellamy, fiind ea însăşi, îşi dorise cu disperare ca fratelui 
ei să-i placă. 

— Mami, a spus ea. Îţi aminteşti când tu şi tata aţi închis 
Disneyland pentru petrecerea din ziua în care am împlinit 
opt ani? 

Mama a fixat-o cu privirea aceea pierdută. 

— Da. Îmi amintesc. 

Bellamy a zâmbit iar. Surâsul ei roşu de la vin, drept sub 
cel al lui Kelly, atârnat pe perete. Era unul dintre acele 
momente în care o alăturare îţi arată ceva ce n-ai putea 
exprima niciodată în cuvinte. Shane îşi dorea să fi avut 
aparatul de fotografiat la el, ceea ce îl făcea să se 
gândească la camera lui, la căminul lui, la căsnicia lui. 

— Şi mie mi-e dor de casa mea, a spus el. 

Shane. Toată viaţa ta a fost clădită pe o minciună. Aşa îi 
zisese mama lui dimineaţa trecută, în casa de care îi era ei 
dor acum, o casă plină de sângele închegat al tatei şi prin 
care erau împrăştiate benzile galbene ale poliţiei. I-o 
spusese chiar înainte de a-i dezvălui că, acum 
cincisprezece ani, se însurase cu sora lui vitregă. 

— Eu ţi-aş fi mărturisit cu multă vreme în urmă, îi 
explicase femeia. Aş fi oprit nunta. Dar vezi tu, Shane, şi 
eu am aflat abia de curând. 

— Ai pregătit cel mai grozav tort pentru petrecerea aia, 
mamă, îţi aduci aminte? Era Cenuşăreasa, iar tortul 
reprezenta rochia ei. Vanilie, cu cremă de unt şi glazură 
din fondant albastru. 

— Îmi aduc aminte, a răspuns Mary, înviorându-se un 
pic. Flora şi cu mine l-am făcut împreună. A fost ideea ei să 
ornăm rochia cu cristalele alea comestibile... 

Shane încă nu-şi putea reveni. Tatăl lui nu scosese o 
vorbă atunci când el îşi anunţase planul de a se însura cu 
Kelly. Tatăl lui, star de cinema şi erou de război, îşi lăsase 
doi dintre copii să se căsătorească între ei fără să le zică 
absolut nimic. Cum îşi scuzase gestul? Oare îşi spusese că 
apără familia de suferinţă? Că ar putea păstra pe veci 
secretul dacă ar fi nevoit, pentru că greşeala era a lui şi 
atunci de ce să aibă de suferit viaţa sentimentală a lui 
Shane? Familia înseamnă totul. Tatăl lui obişnuia să spună 
mereu asta. 

— Petrecerea aia a fost cea mai frumoasă din viaţa mea, 
povestea Bellamy. Aţi fost nişte părinţi minunaţi. 

Imediat după ce mama lui îi dezvăluise totul, Shane se 
dusese în baia ei şi îi golise jumătate din flaconul de 
Ambien. Înghiţind pastilele, se gândise la toate acele 
momente în care încercase să facă dragoste cu Kelly, atât 
în timpul vizitelor conjugale programate, cât şi după 
eliberarea ei. Ea nu voise niciodată. Se tot scuza. Spunea 
că e vina închisorii. Spunea că nu-i vina lui. Ea pur şi 
simplu ridica nişte bariere, nu se putea abţine. Fii răbdător 
şi lucrurile o să se schimbe. Dar era vina lui. Fusese de la 
bun început, fusese vina amândurora pentru că erau 
împreună, iar Shane o simţise şi el, oricât ar fi încercat să 
ignore... 

Probabil că unele familii au însemnat mai mult pentru 
tata decât altele. 

Shane luase pastilele de Ambien cu intenţia de a-şi lua 
viaţa. Mama nu-l urmase în baie. Nici măcar nu-l întrebase 
ce face acolo atâta vreme, iar când el părăsise încăperea, 
părăsise casa... când se urcase la volanul maşinii sale... 

Shane nu-şi mai amintea de clubul de striptease, de 
bătaie ori de arest, de momentul în care Bellamy îl luase 
de la secţie. Singurul lucru pe care reuşea să şi-l 
amintească din toată acea noapte era clipa în care 
Bellamy, în timp ce-l culca în camera ei de oaspeţi, îl 
sărutase pe frunte şi-i spusese: 

— Tu nu poți să te sinucizi. Tu ai un scop. lar scopul 
acela e să-ți ajuţi familia. 

Shane se cufundase din nou în somn, tânjind după alte 
pastile de Ambien, dorindu-şi să se întoarcă în timp, cu o 
săptămână în urmă, când cel mai mare secret cu care avea 
de luptat era aventura lui Kelly cu Rocky Trei. 

— Cred că o să mă bag în pat, a spus Bellamy. 

Şi-a golit paharul de vin, apoi şi-a îmbrăţişat mama, 
care, fără tragere de inimă, s-a făcut că o strânge în braţe 
la rândul ei. 

— Sper ca la noapte să visez petrecerea aia, a zis 
Bellamy şi, pentru câteva secunde, Shane şi-a revăzut sora 

îmbrăcată în rochia cu care urma să meargă la balul 
liceului, coborând treptele de marmură pentru a-şi 
întâmpina partenerul, cu privirea aţintită nu asupra 
băiatului, ci asupra mamei şi tatei. 

Asta se întâmpla în 1981. Acum îşi dădea el seama că 
era anul în care Kelly tocmai intrase la închisoare. Pe 
atunci nu se gândise la asta. În seara aceea, Kelly Lund era 
ultima persoană la care s-ar fi gândit vreunul dintre ei. 

— Nu-i aşa că e frumoasă, Mary? spusese tatăl lui. 

Iar Bellamy, singura lui fiică, se desfătase cu laudele lui. 

Shane şi mama lui au stat în tăcere, ea sorbind din 
Martini, în timp ce adevărul plutea greoi prin aer, fără 
Bellamy care să-l acopere. Shane a încercat să găsească 
ceva de zis, dar n-a reuşit. Totul se schimbase, inclusiv el. 
Mai ales el. Nimic nu mai avea sens. 

Shane s-a uitat prin cameră, la toată acea mobilă de 
profesor de pe coasta de vest, aranjată cu gust, scăldată în 
soare, cu fotografii aşezate strategic printre rafturile pline 
de cărţi organizate pe culori. Cele mai multe dintre poze 
erau imagini alb-negru cu Bellamy, materiale promoţionale 
din anii '90, de pe vremea când ea era Artista şi se 
străduia din răsputeri să arate ca atare. Una dintre rame 
era ruptă, părţii din faţă lipsindu-i o bucată mare de sticlă. 
Era singurul lucru nelalocul lui în acea lume ordonată, dar 
Shane nu-l mai remarcase până atunci şi s-a întrebat de ce. 
De obicei, ochiul lui de fotograf îi era de ajutor atunci când 
venea vorba despre observarea unor asemenea detalii. 

— Casa aia de pe Blue Jay Way a fost un cadou de nuntă 
de la tatăl tău, a spus mama. Ştiai asta, Shane? 

Bărbatul s-a uitat la ea, la mâinile brăzdate de vinişoare 
albastre, ce ţineau cu delicateţe paharul. 

— Nu, nu ştiam, a răspuns el. 

— Când ne-am întors din luna de miere, şoferul ne-a dus 
sus pe deal, iar el m-a luat în braţe şi m-a trecut pragul. A 
fost cât pe ce să leşin de uimire. 

— A fost o surpriză? 

— Totală! Nu mai văzusem niciodată casa. Nici măcar n- 
aveam habar că se gândeşte s-o cumpere. M-am uitat la 

scara aia de marmură, la fereastra enormă care dădea 
spre canion şi am izbucnit în plâns. 

— Lacrimi de bucurie. 

— Da, bineînţeles. Dar şi de... altceva. 

Bătrâna a mai luat o înghiţitură, apoi a aşezat paharul 
pe masă. 

— Ideea că a putut să cumpere casa şi să păstreze atât 
de bine secretul, încât eu să nu am nici cel mai mic indiciu 
până să intrăm cu maşina pe poarta aia... 

— Da? 

— Mi s-a făcut frică, Shane. Asta simţeam şi era 
adevăratul motiv pentru care plângeam. Mi-era frică de 
acea latură a tatălui tău... de priceperea lui în a ascunde 
lucruri... Mă îngrozea. 

— Dar, mamă, el a fost actor! _ 

Shane a tresărit. Şi-a înghiţit lacrimile. În ciuda a tot ce 
se întâmplase, îl durea să vorbească la trecut despre tatăl 
lui şi nu putea să ascundă asta. El n-avea o asemenea 
pricepere. 

Dar mama n-a părut să observe. 

— Tatăl tău a sunat-o pe Kelly în noaptea aia, a spus ea. 
L-am auzit vorbind cu ea la telefon. 

— Ştiu, mamă. Mi-ai spus. 

— El credea că dorm. N-aş fi aflat niciodată dacă n-aş fi 
tras cu urechea la discuţia lor. 

— Mamă... 

— El spunea că a greşit faţă de fete. Înainte de moarte, 
voia să îndrepte lucrurile cu cea rămasă în viaţă. Urma să- 
şi schimbe testamentul. Avea să se îngrijească de Kelly aşa 
cum n-o făcuse de-a lungul vieţii. M-am gândit: Dar cu 
mine cum rămâne? Tot traiul nostru împreună fusese o 
minciună. Pentru asta cum avea să se revanşeze vreodată? 

Lacrimile au început să-i curgă pe obraji. 

— Totuşi, el s-a îngrijit de tine. 

— Nu asta-i ideea, a replicat femeia. M-am căsătorit cu 
un om care şi-a abandonat două dintre cele trei fiice. Pe 
una a lăsat-o să ajungă la închisoare, iar pe cealaltă... 
cealaltă a murit, Shane! El nu s-a dus la înmormântare. N- 

a vărsat nici măcar o lacrimă. Kelly venea în vizită, iar el o 
trata ca pe o prietenă oarecare a lui Bellamy. M-am 
căsătorit cu un bărbat capabil de aşa ceva şi dacă aş fi 
ştiut, dacă mi-aş fi dat seama ce fel de persoană era cu 
adevărat... 

Shane şi-a cuprins mama cu braţul şi a strâns-o lângă el, 
simţindu-i trupul extrem de slăbit, şi de plăpânăd, şi de 
subţire. 

— N-am vrut să-l împuşc. Eram atât de furioasă, iar 
pistolul stătea chiar acolo, pe biroul lui! Am apăsat pe 
trăgaci. Nici măcar nu-mi amintesc când am făcut-o. N-am 
ştiut că o să se descarce. 

Shane n-a întrebat-o despre ultimul glonţ, cel care se 
oprise în mijlocul frunţii tatălui său. Nu mai conta. Acum 
nimic nu mai conta cu adevărat. 

Când răsuflarea i s-a domolit în sfârşit şi s-a desprins de 
el, mama şi-a tamponat ochii cu o batistă. În doar câteva 
clipe, a redevenit ea însăşi: senină, elegantă, uşor ameţită 
de pastile. S-a ridicat, sprijinindu-se de spătarul scaunului 
pentru a nu-şi pierde echilibrul. 

— Îmi fac griji pentru sora ta, Shane, a spus ea. Nu e 
atât de puternică pe cât pare. Vreau să-mi promiţi că o să-i 
fii alături. 

Shane a oftat. Exact ca tata. 

— Crede-mă, a zis el cu băgare de seamă. Ani de zile 
Bellamy s-a descurcat foarte bine şi fără mine. 

Mama lui i-a zâmbit cu tristeţe şi s-a îndreptat către 
încăperea în care dormea acum: o cameră de cusut 
complet echipată, cu două maşini impecabile, ce nu 
fuseseră folosite nici măcar o singură dată. 

— Nu mă refeream la Bellamy, a spus ea. 


Shane s-a trezit pe canapea, cu lumina soarelui 
revărsându-se asupra lui, agresându-i ochii. Işi simţea 
capul greu şi nu reuşea să-şi dea seama de ce, până când 
şi-a amintit cele patru pahare de votcă cu gheaţă pe care 
le consumase cu o seară înainte, după ce mama lui se 
dusese la culcare. De obicei nu bea, dar atunci turnase, şi 

iar turnase, pentru a-şi amuţi gândurile. Pentru a-şi 
astâmpăra durerea, după cum îşi zisese el. Ce idee 
stupidă! 

Shane şi-a aruncat braţul peste ochi şi a gemut. Votca 
era un prost înlocuitor pentru Ambien. Îşi simţea ochii 
prea mari pentru orbitele lor. Avea un gol în stomac. Era 
atât de însetat şi chinuit de dureri, încât avea impresia că 
tot trupul îi fusese stors precum un burete. 

S-a târât până în bucătărie, unde şi-a umplut un pahar 
cu apă şi l-a băut pe nerăsuflate. A tăiat o felie din pâinea 
uscată pe care Bellamy o ţinea pe masa de lucru şi a 
înfulecat-o. PÂINE ARTIZANALĂ, scria pe etichetă. Shane 
detesta asta, detesta să citească acele cuvinte. Il făceau să 
vrea să azvârle bucata de pâine sub un camion. 

A mai înghiţit cu lăcomie nişte apă direct de la robinet, 
până când s-a simţit ceva mai uman, după care s-a întors în 
living. S-a uitat la ceasul antic din colţ. Ora şapte 
dimineaţa şi deja se făcuse atât de multă lumină! Shane 
ura locul acela: ferestrele mari, mirosul de pin, razele 
aspre, tiranice, ale soarelui. Bellamy spunea că se simţea 
stimulată acolo. El n-avea s-o înţeleagă niciodată... 

Shane a dat să se întindă la loc, când a dat cu ochii de 
haina lui din doc, aşezată pe canapea. Nu-şi amintea s-o fi 
lăsat acolo. De fapt, era sigur că o atârnase în cuier, şi 
totuşi ea părea să fi rămas lângă el toată noaptea, pe 
marginea canapelei, lângă picioarele lui. A ridicat-o, 
strecurându-şi mâna în buzunarul interior, căutând cu 
degetele lentilele de rezervă ale aparatului de fotografiat, 
forma lor liniştitoare. Nu ştia sigur de ce făcea mereu asta. 
Era ca şi cum, pipăindu-le, şi-ar fi amintit cine era. Chiar şi 
acum, atingerea rece a sticlei i-a mai risipit, doar un pic, 
mahmureala. 

Mai era ceva în buzunar, alături de lentile. O bucată 
groasă de hârtie. Shane a scos-o şi a văzut scrisul de pe ea. 

S-a aşezat pe canapea şi a rămas cu privirea aţintită 
asupra lui, asupra scrisului rotunjit şi plin de înflorituri al 
lui Kelly. A simţit un nod în gât. 

— Ai fost aici, a şoptit el. Ai venit să mă vezi. 

Dragă Shane, 

Îmi dau seama că, acum mulţi ani, nu ţi-am 
mulțumit pentru scrisorile pe care mi le-ai trimis la 
închisoare. Întotdeauna am considerat că cel mai 
frumos dar pe care il poți oferi unui alt om e să-i 
răspunzi sincer la toate întrebările, iar tu asta ai 
făcut pentru mine. Eşti singurul care a făcut-o 
vreodată. 

Dar eu n-am răspuns întrebărilor tale. Nu mi le-ai 
adresat niciodată, ştiu. Dar dacă nu pui întrebări nu 
înseamnă că nu meriţi răspunsuri. Înseamnă doar că 
eşti bun la suflet. 


De undeva din preajma casei lui Bellamy, Shane a auzit 
un firav uau, uau, uau... O prepeliţă Gambel. Kelly îi 
vorbise despre ea, o pasăre a deşertului. Le place mai mult 
să alerge decât să zboare, îi explicase soţia lui. Aşa că nu 
pleacă prea departe. Bărbatul a închis ochii preţ de câteva 
clipe şi a simţit acea fierbinţeală sub pleoape. Nu erau atât 
lacrimi, cât ameninţarea lor. 


Ca să fiu sinceră cu tine, mi-aş dori să am 
răspunsuri măcar pentru jumătate dintre lucrurile 
pe care le-am făcut. Pe moment au părut să aibă 
sens, dar dacă arunci o lumină bună şi puternică 
asupra raționamentelor mele, toate se destramă. 
Iată-mi răspunsurile: 

De ce îl vizitez pe Rocky? Cred că s-ar putea ca el 
să fie un om pe care l-am cunoscut cândva. Nu mă 
încumet să-l întreb, dar tot sper că o să-mi spună 
singur. Asta-i motivul pentru care mă tot întorc la el. 
Îmi place să simt că sper ceva. De ce l-am omorât pe 
John McFadden? Aflasem că o lăsase însărcinată pe 
sora mea, cu puţin timp înainte de moartea ei. 
Credeam (mai cred şi acum) că el a ucis-o pentru că 
nu voia să se descotorosească de copil. De ce cred 
că el mi-a omorât sora? Bellamy a găsit un tub din 

rujul lui Catherine în portbagajul maşinii lui 
McFadden. 

Era un ruj foarte rar. Pe vremea acea nu se găsea 
decât în Europa. Se numea Rouge de la Bohème. 


Lui Shane i s-a tăiat răsuflarea. 


N-am vorbit niciodată despre motivele mele la 
tribunal pentru că avocata mea îmi spusese că nu 
sunt relevante. Și oricum nu m-ar fi crezut nimeni. 
N-am vorbit niciodată despre ele cu tine fiindcă îi 
promisesem lui Bellamy că n-o să spun nimănui, 
niciodată... 


Shane a lăsat în jos scrisoarea. Nu mai era în stare să 
citească, nu mai putea să respire, nu mai putea să se mişte 
din pricina amintirilor care-i umpleau mintea: frunzele ca 
de ceară ale magnoliei, ascunzătoarea lui specială de la 
îndoitura unei ramuri groase şi înalte, locul din care o 
spiona mereu pe Bellamy, urmărindu-şi sora prin fereastră, 
văzând-o cum îşi deschide sertarul, crezând că s-ar putea 
să facă din nou lucrul acela înfricoşător cu lama... 

Dar ea nu asta făcea. Shane a văzut-o cum scoate ceva 
lucios, argintiu, din buzunarul hainei, cum îl pune în sertar 
şi îl împinge până în spate. S-a gândit: £ ceva important. 
Ceva ce vrea să ascundă. 

Mai târziu, când Bellamy era plecată cu prietenii ei, 
Shane s-a furişat în camera ei. A scotocit prin sertarul 
măsuţei de toaletă, căutând acel obiect lucios, crezând că 
trebuie să fie ceva foarte valoros. Pun pariu că e un glonț 
de argint cu care se omoară vârcolacii... Doamne, încă îşi 
amintea că i-a venit în minte gândul ăsta! A pipăit prin 
sertar în căutarea lui şi l-a tras afară. Era un elegant tub 
de ruj. Ţinea minte şi acum numele mărcii, acele cuvinte 
ciudate pe care nu le pricepuse: Rouge de la Boheme... Pe 
atunci Shane avea opt ani. Bellamy, cincisprezece. Totul se 
întâmpla într-o dimineaţă, devreme, imediat după ziua de 
Sfântul Valentin. Probabil în preajma morţii surorii lui 

Kelly. 

Shane a lăsat scrisoarea din mână. A străbătut holul, 
până la dormitorul frumos decorat al surorii lui, cu patul- 
sanie plin de perne, cu ecranul plat al televizorului, cu 
draperiile grele de mătase. Preţ de câteva clipe, a rămas în 
prag, uitându-se la Bellamy aşa cum obişnuia să facă pe 
când era copil. Ei întotdeauna i se păruse dezgustător felul 
în care o spiona. Îi trântea uşile în faţă, se plângea 
părinţilor, îşi asmuţea prietenii împotriva lui, îl făcea în 
toate felurile. Dar Shane avea un motiv. Era acelaşi motiv 
pentru care o privea acum. Încerca să-şi dea seama cine 
era Bellamy. 

Şi totuşi, după atâţia ani, sora lui dormea tot aşa cum o 
văzuse întotdeauna: întinsă pe spate, cu trupul neclintit, cu 
răsuflarea domoală şi chipul liniştit. Albă ca Zăpada în 
sicriul ei de sticlă. Bellamy Marshall continua să pozeze, 
până şi în somn. 

Shane s-a retras în hol, închizând cu grijă uşa surorii 
sale. S-a oprit pentru câteva clipe în faţa tăcutei camere 
pentru cusut, gândindu-se la ce-i spusese mama lui cu o 
seară înainte. Dacă aș fi ştiut ce fel de persoană era cu 
adevărat tatăl tău... Dar nu ştiuse? Acea palidă amintire şi- 
a croit din nou drum în mintea lui: mama strângându-l de 
mână pe platoul filmului Sfidare, paşii ei apăsaţi în timp ce 
se îndrepta către rulota tatei. 

— Tu stai aici, Shane. Mami se duce să discute câteva 
minute cu tati. 

Ea aflase ce fel de om era soţul ei. Doar că alesese să 
rămână neştiutoare. 

Oare l-ai omorât pe tata pentru că a ţinut secrete atâţia 
ani sau pentru că era în sfârşit pregătit să spună adevărul? 

Pe când avea şaisprezece ani, Shane îl surprinsese pe 
bucătarul familiei discutând la telefon cu cineva de la 
National Enquirer, vorbind despre mama lui. Nu auzise tot 
dialogul, dar îi ajunseseră la urechi cuvintele „drogată”, şi 
„lamentabilă”, şi „obicei de a lua pastile care-i pune viaţa 
în pericol”. Fusese chemată poliţia, se ameninţase cu 
procese... atât de brutal îl atacase Shane pe bucătarul care 


— 319 — 


îndrăznise să încerce să spună adevărul despre mama lui. 
Tata se dăduse în spectacol cu oamenii legii, asigurându-i 
că fiul său îşi ieşise din minţi din pricina băuturii şi a 
metamfetaminei, că se repezise la angajatul lor de 
încredere fără absolut niciun motiv. În cele din urmă, îl 
expediase la Betty Ford pentru şase săptămâni, astfel încât 
să-i convingă pe deplin pe poliţişti că Shane (care, de fapt, 
dăduse pur şi simplu iama prin dulapul cu băuturi al 
tatălui său, pentru prima şi singura dată) era toxicomanul 
familiei. In maşină, pe drumul spre clinică, rămaşi doar ei 
doi, tata rostise singurele cuvinte pe care avea să i le 
spună vreodată în legătură cu acel incident: 

— Ai făcut ce trebuia, fiule. Mama ta şi cu mine îţi 
suntem recunoscători. 

Shane şi-a luat telefonul mobil şi a chemat un taxi. L-a 
aşteptat în tăcere, privind ţintă la Mona Lisa, uitându-se în 
ochii de adolescentă ai lui Kelly, descoperind în ei o emoție 
pe care n-o mai remarcase până atunci şi al cărei nume nu- 
l cunoştea. Cum ai denumi senzaţia că eşti singurul om 
rămas pe lume? 

— Nu pot să-ţi fac asta, a spus el către tablou, către acea 
Kelly în vârstă de şaptesprezece ani, de care se 
îndrăgostise la prima vedere, care fusese singura dintre 
prietenele lui Bellamy dispusă să-l salute vreodată. 

Kelly, fata lui de vis. Prietena lui prin corespondenţă. 
Sufletul lui pereche. Sora lui. Shane nu putea lăsa să cadă 
asupra ei vina pentru moartea lui Sterling. Kelly merita 
una ca asta. Ea, mai mult decât oricine altcineva din 
familia lui cea stricată, merita adevărul. 

Şi-a scos telefonul din buzunarul hainei de doc, a format 
numărul soţiei sale şi i-a trimis un mesaj cu tot ceea ce 
acum ştia că e adevărat. I-a luat mult timp. Apoi s-a 
îndreptat către camera de cusut şi a bătut la uşă. A pândit 
cu urechea răsuflarea greoaie, alimentată de pastile, a 
mamei sale, dar n-a auzit nimic. 

A încercat să deschidă uşa. Nu era încuiată. Şi, după era 
de aşteptat, când a împins-o, a descoperit patul gol şi 
nedesfăcut, toate fiind la locul lor. Mama lui dispăruse. 

Capitolul 29 


Maşina închiriată de Kelly era mult mai mică decât 
Camry-ul ei. Părea şi mai uşoară, ca şi cum ar fi alunecat 
pe şosea, iar un vânt zdravăn ar fi putut s-o ridice în aer. 
Automobilul avea un nume ciudat, Plymouth Breeze 
Expresso, ceva ce părea mai degrabă de băut, decât de 
condus, însă Kelly se bucura că-l avea. Se bucura că ieşea 
din Parker Center şi din Hollywood, îndreptându-se în 
sfârşit spre casa ei din deşert. 

Urmând sfatul lui Ilene, le povestise celor doi detectivi, 
în cât mai puţine cuvinte cu putinţă, tot ce se petrecuse 
noaptea trecută. Ea plecase într-una dintre obişnuitele ei 
plimbări nocturne. Sterling Marshall o sunase şi o rugase 
să treacă pe la el. Se grăbise să ajungă la locuinţa lui şi îl 
găsise mort. Nu, nu se întâlnise cu nimeni acolo. Părăsise 
casa atât de repede pentru că intrase în panică. Odată 
ajunsă acasă, nu-şi trezise soţul pentru că era în stare de 
şoc, extenuată şi nu ştia cum să-i spună ce s-a întâmplat. 
Nu sunase la poliţie pentru că era Kelly Michelle Lund. 

— Singura parte pe care n-o pricep, zisese Braddock, e 
motivul pentru care te-ai grăbi să ajungi acasă la Sterling 
Marshall. După părerea tuturor, voi doi nu eraţi deloc 
apropiați. 

Kelly o fixase pe femeia detectiv cu o privire nemişcată, 
inexpresivă. 

— Cred că-mi cam pierd capul în preajma vedetelor, a 
răspuns ea. 

Răspunsul n-a părut să-i mulţumească prea tare pe 
Braddock şi Dupree, dar tot n-o mai puteau reţine. Nu 
fusese pusă sub acuzaţie în mod oficial, cu toate că maşina 
îi fusese ridicată. Aşa că Ilene Cutler plecase împreună cu 
clienta ei, gonind ziariştii şi conducând-o în strălucitorul ei 
Cadillac Escalade argintiu, sporovăind cu Kelly, ajutând-o 
să rămână calmă şi având grijă ca ea să-şi cunoască 
drepturile în relaţia cu inevitabila gloată de reporteri ce 
avea s-o aştepte în faţa casei din Joshua Tree. (O 

legitimaţie de presă nu e un permis care te scapă de 
închisoare. Dacă îţi încalcă proprietatea, cheamă poliţia!) 
Făcuseră schimb de informaţii, iar Ilene o îndemnase pe 
Kelly să-şi încarce cât mai repede telefonul, întrebând-o 
dacă mai are nedumeriri sau motive de îngrijorare şi, în 
general, comportându-se altfel decât acea Ilene Cutler de 
pe vremuri. 

— Tratezi foarte serios povestea asta cu luatul de la 
capăt, îi spusese Kelly la un moment dat. 

— Am învăţat al naibii de multe din 1980 şi până acum, 
îi răspunsese avocata. Tu eşti singura mea şansă s-o 
dovedesc. 

Traficul fusese extrem de aglomerat, aşa că, atunci când 
reuşiseră în sfârşit să scape din centru, se făcuse destul de 
târziu, Kelly simțindu-se lihnită şi extenuată. Ilene o lăsase 
la un hotel Holiday Inn din preajma aeroportului, unde 
Kelly devorase un sendviş cu cartofi prăjiţi, dormise câteva 
ore, îşi turnase nişte cafea pe gât, apoi, de dimineaţă, 
luase autobuzul până la serviciul de închirieri maşini, 
ducând dorul deşertului, al păsărilor şi al liniştii. 

Conducând acum pe autostrada 10, având în faţă o 
bucată goală de drum şi soarele ce încă răsărea, Kelly s-a 
gândit din nou la Ilene, la singurul lucru ciudat pe care 
avocata i-l spusese după ce oprise în parcarea hotelului 
Holiday Inn, chiar când ea era pe cale să iasă din maşină. 

— Deci ai sughițat acum trei săptămâni? 

Ilene îi explicase că telefonul pe care îl primise de la 
Sebastian semănase foarte mult cu mâna destinului, 
fiindcă numele lui Kelly tocmai îi fusese pomenit într-o 
conversaţie avută la un eveniment caritabil organizat în 
hotelul Beverly Wilshire şi menit să atragă atenţia asupra 
bolnavilor de cancer. Şi-i fusese pomenit de Mary 
Marshall, dintre toţi oamenii. 

— A spus ceva foarte frumos despre tine, îi povestise 
Ilene. Am pus asta pe seama faptului că băuse prea multe 
pahare de Martini cu suc de mere. 

— Mersi mult! 

— Nu, s-a grăbit să zică avocata. Nu asta am vrut să 

spun. Replica ei a fost: „Din punctul meu de vedere, fata 
aia merită o medalie”. 

— Pentru ce? 

— Pentru că l-ai omorât pe John McFadden. 

Bizar, s-a gândit Kelly în timp ce ieşea de pe autostradă 
şi pornea pe lungul drum local către casa ei. Din câte ştia 
ea, Mary Marshall nu simţise decât dragoste pentru John 
McFadden şi milă pentru ea, biata adolescentă prost 
îndrumată, care n-a avut niciodată vreo şansă. Oare a aflat 
deja că sunt fiica soţului ei? 

Kelly avea nevoie de nişte zgomot. A pornit radioul 
automobilului Breeze Expresso. Maşina s-a umplut de 
acordurile muzicii country, pe care acum o tolera mult mai 
bine decât în tinereţe, deşti tot trebuia să aibă dispoziţia 
potrivită pentru acele chitare suspinătoare, pentru acele 
voci atât de încărcate de emoție, încât păreau că stau să 
explodeze din pricina asta. 

A luat posturile la rând, trecând peste ştirile NPR şi 
peste un oarecare cântec din top 40 pe care îl auzise de 
nenumărate ori, dar nu se obosise să-i reţină titlul, peste o 
reclamă la saltele şi peste alte melodii country, până când 
a ajuns la un post cu muzică veche, unde s-a şi oprit. Se 
difuza cântecul Dragoste arzătoare al lui Elvis, unul dintre 
preferatele lui Kelly pe când era copil, ceea ce o făcea să 
se gândească la vremuri mai simple, mai fericite, când 
dansa în bucătărie, ascultând tranzistorul mamei, în vreme 
ce Catherine folosea coada măturii pe post de microfon... 

Cântecul era pe sfârşite, dar imediat după el au izbucnit 
acordurile saxofonului. 

— Sunteţi gata pentru puţină Nebunie? a întrebat DJ-ul. 

Kelly a oftat, simțind că i se taie răsuflarea. Postul ăsta 
era de-a dreptul letal. 

— Un pas mai încolo. 

E ciudat felul în care funcţionează amintirile. Cum pot să 
se ascundă între versurile unui cântec vechi şi să se 
repeadă la tine, să-ţi prindă gândurile într-o ambuscadă şi 
apoi să te lase slăbit, ca o epavă. Doamne, ce dor îi era lui 
Kelly de Vee şi Bellamy! Ce dor îi era şi de tinereţea ei! Li 

era dor să stea pe terenul lui Vee din mijlocul deşertului, 
cu soarele în spate, cu arma în mâini, având în vene acele 
droguri care o făceau să se simtă la fel de puternică 
precum o eroină de film. li era dor de felul în care Bellamy 
o făcea să râdă şi de felul în care Vee o făcea să se simtă, 
ca şi cum viaţa ei ar fi fost abia la început, iar viitorul n-ar 
fi avut nicio limită. Ca şi cum ea ar fi putut să schimbe 
lumea, şi nu invers. 

Kelly îşi văzu în depărtare locuinţa, cu mulţimea înşirată 
ca la festival pe cealaltă parte a străzii. Dube ale 
televiziunilor şi paparazzi înarmaţi cu aparatele lor 
sofisticate, sosirea ei acasă fiind transformată într-un 
eveniment demn de covorul roşu. Cum am ajuns aici de la 
acea zi din deşert? A încetinit, holbându-se la grupul, la 
circul din faţa ei. Şi-a amintit de camerele de filmat 
prezente în faţa tribunalului după anunţarea sentinţei ei, 
iar chipul i s-a crispat în acelaşi zâmbet straniu, istoria 
fiind cât pe ce să se repete. Nimic nu te face să te simți cu 
desăvârşire singur mai bine decât asaltul unei mulțimi, s-a 
gândit Kelly. Până când şi-a dat seama că nu era singură. 

A urnit automobilul Breeze Expresso pe banda din 
stânga şi a continuat legănându-se pe Hummingbird 
Springs, cotind pe deal şi ţinându-şi răsuflarea până când a 
dat cu ochii de armata de cactuşi, apoi de umerii laţi, 
tatuaţi, de braţele viguroase, ce ţineau strâns drujba, 
stârnind nori de rumeguş împrejur în timp ce lucrau. Exact 
ca în prima zi în care îl văzuse. Aceeaşi emoție. 

Fără nicio ezitare, Kelly a intrat pe lunga alee din faţa 
casei lui şi a parcat la câţiva metri de locul în care lucra el. 
A rămas în maşină, urmărindu-l cum taie cu drujba, 
aşteptând ca el să se simtă privit. 

În cele din urmă, Rocky s-a oprit şi s-a întors. S-a uitat 
cu atenţie în vehicul. 

— Kelly! a exclamat el. 

A lăsat drujba din mâini. Ea a coborât şi s-a apropiat. 

— Ce s-a întâmplat cu maşina ta? a întrebat bărbatul. Ce 
s-a întâmplat cu tine? Pari epuizată. 

— Poliţia mi-a reţinut maşina, a răspuns ea. M-au 

interogat. Presupun că acum am devenit, în mod oficial, 
suspectă. 

— Ce putem face? 

— Nimic. 

Kelly a făcut un pas înainte, apoi şi-a lăsat mâna să-i 
alunece pe braţul lui neted, ca sculptat, ce semăna atât de 
mult cu una dintre creaţiile lui. Era prima oară când făcea 
aşa ceva, când îl atingea afară, în plină zi. Dar nu mai 
conta. Socrul ei era, de fapt, tatăl ei. În curând, urma să fie 
arestată pentru uciderea lui, iar soţul/fratele ei urma să 
depună mărturie în favoarea acuzării. Ultima ei grijă era 
faptul că putea fi văzută în compania vecinului. 

— Există ceva libertate în asta, nu-i aşa? a întrebat 
Kelly, în a şti că nu putem face nimic. 

— Putem să facem ceva. Putem să fugim. 

Ea a scuturat din cap. 

— Nu te-ai săturat să fugi? 

— Ce vrei să zici? 

Femeia s-a uitat drept în ochii lui, luându-i ambele mâini 
în ale ei. 

— Rocky, a spus ea. Îţi aduci aminte cum mi-ai spus să 
nu te întreb despre trecutul tău decât dacă sunt sigură că 
vreau să aflu? 

— Da. Imi aduc aminte. 

— Sunt sigură. 

— Eşti? 

— Viaţa e atât de scurtă şi de înşelătoare! a spus Kelly. 
Mai bine de jumătate din a mea a trecut şi cam totul a fost 
o minciună. M-am săturat să sper tot felul de lucruri. Aş 
prefera pur şi simplu să le ştiu. 

Şi-a apropiat de buze una dintre mâinile lui puternice şi 
a sărutat-o. Ştia că lui nu-i plăcea gestul, dar nu-i păsa. 

— Aşadar spune-mi, Rocky Trei... 

Kelly şi-a dres vocea. 

— Te-am mai văzut undeva? 

El a înghiţit în sec, făcând să tremure ochiul verde- 
închis de pe gâtul lui. 

— Da. 

Kelly i-a atins chipul, dorindu-şi să poată şterge viţele, 
să vadă dincolo de tatuaje, să-i privească pielea, buzele... 

— Cine eşti? De unde vii? 

Ochii albaştri s-au întunecat. 

— Nu vreau să spun. 

— De ce? 

— Pentru că, a zis el, m-am purtat groaznic cu tine. 

— Ba nu. 

— Ba da. 

— Ştiu cine eşti, a spus ea. Am doar nevoie să mi-o spui 
tu. 

— Am citit despre procesul tău, Kelly. Îmi amintesc că 
luam ziarul şi pur şi simplu... mă holbam la desenele făcute 
în sala de judecată, încercând să-mi dau seama ce simţeai. 
Întrebându-mă dacă eşti bine. Ţi-am văzut fotografia de 
după primirea sentinţei. Zâmbetul ăla... sufereai! O ştiam 
pentru că îmi mai zâmbiseşi aşa cândva, cu mult timp în 
urmă. 

— Da? 

El a dat din cap. 

— Mi-ai zâmbit aşa când te-am rănit. 

În mintea lui Kelly s-a ivit pe neaşteptate o imagine, un 
crâmpei de amintire, în care Vee stătea întins pe salteaua 
lui, noaptea târziu, când amândoi erau ameţiţi de droguri. 

— Cred că am iubit-o, spusese el. 

Se referea la Catherine. Pe atunci fusese un junghi în 
inimă, dar acum... Acum Kelly ştia mai multe... 

— Nu m-ai rănit atunci, a spus ea. Amândoi o iubiserăm. 
Amândoi îi simţeam lipsa. 

Rocky şi-a îngustat ochii lui albaştri. 

— Cui îi simţeam lipsa? p 

— E în regulă, a spus femeia. Înţeleg. 

El a aruncat o privire peste umărul ei, înspre drumul din 
spate. 

— N-ar trebui să intrăm? Soțul tău... 

— Nu mai contează. Ți-am spus. Nimic nu mai contează. 

Bărbatul a tras aer în piept. 

— Kelly... 


— 326 — 


— Da? 

— Tu cine crezi că sunt? 

— Vee, a răspuns ea. Ştiu că eşti Vee. 

El a clătinat încet din cap, lumina soarelui scânteind în 
ochii lui albaştri şi trişti. 

— Nici măcar nu ştiu sigur cine e el. 

— Poftim? 

— Uită-te la mine, Kelly. Pe vremea când mă cunoşteai 
tu eram blond. Mai scund decât tine. Am mai crescut de 
atunci. 

— Doar nu eşti... 

— Uită-te la mine şi gândeşte-te, a spus el. Nu la cine 
vrei să fiu, ci la cine sunt. 

Kelly s-a uitat la el, la ochii de un albastru cu o nuanţă 
sau două mai deschis decât ai lui Vee, la maxilarul mai 
neted, la fruntea puţin mai lată. 

— Tu nu... nu eşti... 

— Vocea mea, a zis bărbatul. Imaginează-ţi-o în spatele 
tău. Cu un rând mai în spate. Te priveam tot timpul. Tu nu 
ştiai asta, dar poate că o simţeai uneori. 

— Un rând? N 

— Îmi plăcea chipul tău, glasul tău. Îmi plăcea că, atunci 
când Hansen trăncănea întruna, tu obişnuiai să te pierzi în 
gândurile tale, pe care eu probabil că nu le-aş fi putut 
pricepe vreodată. 

— Ora de ştiinţe a domnului Hansen... 

— Micera frică de tine. De felul în care mă făceai să mă 
simt. Aruncam cocoloaşe cu scuipat ca să te fac să te 
întorci, să mă bagi în seamă. 

— Ora de ştiinţe a domnului Hansen! a repetat ea, iar 
chipul lui Rocky i-a devenit clar, apărând pe de-a-ntregul 
din spatele viţelor răsucite, al sprâncenelor blonde ce 
sclipeau ca mătasea. 

S-a uitat la trupul lui, suplu şi subţire pe sub trandafiri şi 
creaturi marine, pe sub pielea aspră şi straturile de 
muşchi. Şi l-a imaginat cu păr, păr blond şi moale, ce-i 
cădea peste ochii albaştri, de copil răzgâiat. Şi-a imaginat 
buzele lui subţiri răsucindu-se într-un rânjet, spunând 

despre ea că e lesbi, ciudată. 

— Evan Mueller, a şoptit Kelly. 

— Da. 

— Dumnezeule... eu... eu te uram! 

— Dacă e vreo consolare în asta, şi eu mă uram. 

Bărbatul a luat-o de mână. Era pentru prima oară când 
făcea asta. A condus-o pe lângă operele lui şi s-a oprit în 
faţa îngerului cu un craniu în loc de faţă, cel pe care îl 
botezase Kelly. 

— Pot să ţi-l dăruiesc? 

A pus întrebarea ca şi cum ar fi fost un băieţel timid, 
care invită o fată la dans. Kelly a înghiţit în sec. A dat din 
cap în semn de încuviinţare. 

— Bine. 

Au rămas acolo, în faţa casei lui mobile, o fostă 
adolescentă condamnată pentru crimă şi un fost licean 
bătăuş, lumea prăbuşindu-se peste ea însăşi precum 
cioburile colorate dintr-un caleidoscop, schimbându-se în 
altceva şi totuşi rămânând cumva la fel. 

— Tu mi-ai trimis acea carte poştală, a spus Kelly. 

Era o afirmaţie, nu o întrebare. 

— Cea cu cactusul. 

Rocky a zâmbit. Părea un surâs timid pentru un bărbat 
atât de puternic şi de straniu. 

— Cred că acel „cândva” a sosit în sfârşit, a răspuns el. 


Voi habar n-aveţi cât vă scapă din povestea asta, s-a 
gândit Kelly în timp ce se întorcea acasă după vizita făcută 
lui Rocky, trecând pe lângă carnavalul presei de pe 
cealaltă parte a străzii şi oprind pe aleea ei. Încă ţinându-şi 
răsuflarea, femeia a coborât din maşină. Strigătele s-au 
pornit repezi şi furioase. 

— Kelly, cum te simţi? 

— Kelly, tu l-ai omorât pe Sterling? 

Ea şi-a ţinut capul în jos, acoperindu-şi faţa cu mâna. 
Rocky voise s-o însoţească, dar îl refuzase. Fusese 
deşteaptă. 

— Ai vreo declaraţie? 

— Ce ai vrea să le spui rudelor lui Sterling Marshall? 

Dacă ați şti voi... 

— Kelly, arată-ne un zâmbet! 

Ea a ridicat ochii, apoi i-a coborât din nou înspre alee. 
Nu mă mai las prostită în felul ăsta... Şi-a băgat cheia în 
broască. 

— Kelly, te bucuri că Shane a venit acasă? 

Ea s-a răsucit brusc. 

— Ce? a întrebat, chiar în clipa în care uşa se deschidea, 
dezvăluindu-l pe Shane cum stătea colo, părând extenuat 
şi palid, cu scrisoarea ei în mâini. Ochii îi scânteiau. Din 
pricina lacrimilor. Soţul ei. Fratele ei. 

— Tu, a spus Kelly încet. 

— Da. 

— M-ai dat pe mâna poliţiei. 

Kelly l-a auzit pe unul dintre reporteri zicând: 

— Înregistrezi asta? 

A închis uşa în urma ei. _ 

— Îmi pare rău, a spus Shane. Îmi pare rău că m-am dus 
la poliţie. 

— Nu eu l-am omorât. 

— Ştiu. 

Bărbatul s-a apropiat de ea. Kelly a făcut un pas în 
spate. 

— Era şi tatăl meu. 

— Ştiu. 

— Da? 

— Mama mi-a spus. 

Kelly s-a uitat în ochii lui, ochi negri, semănând foarte 
mult la culoare cu ai lui Bellamy şi ai tatălui lor, dar având 
exact aceeaşi formă ca ai ei. 

— Avem multe de lămurit, a zis ea. 

— O să îndrept situaţia cu poliţia. Îţi promit. 

Kelly nu crezuse că are să-i fie atât de greu să-l 
privească în ochi. 

— Cred că ar fi o idee bună, a spus ea, să pleci acum. 

— OK, a încuviinţat Shane. 

— Cred că ar trebui să ieşi prin spate, să eviţi scena de 

afară. 

El a dat din cap. 

— Kelly, după ce plec, te rog să-ţi încarci telefonul şi să- 
ţi citeşti mesajele. 

— De ce? 

— Ai unul lung de la mine. 

Kelly a aruncat o privire către scrisoarea din mâna lui, 
abia amintindu-şi ce spusese în ea. Se întâmplaseră atâtea 
de când o scrisese în casa goală a lui Bellamy, 
dezvăluindu-i lui Shane adevărurile ei, cerând să le afle pe 
ale lui. 

— E un răspuns? 

— Într-un fel, a zis el încet. E despre Bellamy. Şi despre 
Catherine. 


Lui Barry Dupree nu-i plăcuse niciodată să susţină 
conferinţe de presă. Exista ceva ostil în toată situaţia, în a 
sta în faţa clădirii poliţiei, ca şi cum ţi-ai apăra casa de 
prădători, în vreme ce reporterii îţi aruncă întrebări, 
înregistrându-ţi fiecare mişcare, murind de nerăbdare să 
te vadă cum o dai în bară, ca nişte prăduitori ce sunt. 

Partea cu muritul de nerăbdare era şi mai pronunţată 
atunci când conferinţa de presă se concentra asupra unei 
celebrităţi. Fosta soţie a lui Barry lucra ca reporter pentru 
un tabloid de duzină, aşa că el ştia cu certitudine că un 
eventual fiasco era singurul motiv pentru care veneau. 

Nu-i puteai învinovăţi pe aceşti gazetari vânători de 
vedete. Conferinţele de presă ale poliţiei se desfăşoară 
conform unui scenariu scris cu grijă. Orice abatere de la el 
poate să afecteze o anchetă în desfăşurare, aşa că, prin 
natura lor, discursurile sunt scurte şi plicticoase. Tipii 
ăştia de la tabloide şi de la site-urile de bârfe îşi petrec 
nouăzeci la sută din timp aşteptând ca vreo Nevastă 
Adevărată? să coboare dintr-o limuzină fără chiloţi pe ea. 
Şi atunci de ce le-ar păsa lor de o anchetă în desfăşurare? 


22? The Real Housewives, serie americană de mare succes, începută în 
2006, care urmăreşte viaţa de zi cu zi a unor neveste bogate şi 
influente (N.red.). 

Ei vor să te zăpăcească, să te facă să spui mai mult decât 
ar trebui. Vor să te transforme în echivalentul polițienesc 
al vedetelor fără machiaj şi ştiu tot felul de trucuri cu care 
să reuşească asta. 

Aşa că, atunci când locotenentul le-a spus lui şi 
partenerei sale că în dimineaţa aceea, la ora opt, vor ieşi în 
faţa reporterilor, Barry a căutat s-o convingă pe Louise să 
preia frâiele. 

— Te pricepi mai bine decât mine la asemenea lucruri, a 
încercat el. Eşti mai atrăgătoare. 

Replica asta o făcuse până şi pe Louise să izbucnească 
în râs. 

— Ştii al naibii de bine că nu sunt deloc atrăgătoare. 

Barry n-o putea contrazice. Aşa că s-a resemnat şi a citit 
declaraţia, spunându-le celor de la TMZ, US Weekly şi 
restul că, deşi Kelly Lund n-a fost arestată şi acuzată 
oficial de uciderea lui Sterling Marshall, ea rămâne „sub 
umbrela suspiciunilor”. 

Frate, cât detesta expresia asta! Se simţea ca un idiot 
când o spunea cu voce tare. li amintea de un cântec din 
acele vechi comedii muzicale de la MGM la care se uitau 
mereu părinţii lui atunci când el era copil. De fiecare dată 
când era nevoit să folosească expresia cu umbrela, şi-i 
imagina pe Gene Kelly şi Debbie Reynolds, îmbrăcaţi în 
pelerine asortate, învârtindu-şi umbrelele suspiciunilor şi 
ţop-ţop-ţopăind... 

— Vă mulţumesc că aţi venit, a spus Barry, având grijă 
să nu zâmbească, pentru că, dacă nu eşti o rudă a unei 
victime căreia în sfârşit i s-a făcut dreptate, orice zâmbet 
scăpat pe parcursul unei anchete pentru crimă te face să 
pari un psihopat. 

Doar întrebaţi-o pe Kelly Lund. 

— Urmează o arestare? a strigat unul dintre reporteri. 

— Soţul ei a fost cel care a dat-o pe mâna poliţiei? a spus 
un altul. 

— Puteţi răspunde zvonurilor conform cărora Kelly Lund 
a avut o aventură cu socrul ei? 

Louise a preluat ştafeta pentru partea „fără comentarii”, 

Barry a spus „vă mulţumesc foarte mult” şi amândoi şi-au 
păstrat mutrele de înmormântare în timp ce intrau înapoi 
în Parker Center, cu trupa de poliţişti în uniformă după ei, 
învârtindu-şi umbrelele suspiciunilor, ţop-ţop-ţopăind. 

— Cred că a mers foarte bine, a spus Louise, în timp ce 
urcau cu liftul spre etajul lor. 

— Eu mă bucur că s-a terminat. 

În vreme ce uşile ascensorului se deschideau, Barry se 
gândea la Kelly Lund. O fire dificilă, mai ales cu Ilene 
Cutler pe post de apărător. Dar nu asta îi atrăsese cel mai 
tare atenţia pe parcursul interogatoriului. Tot timpul cât 
răspunsese întrebărilor legate de drumul făcut cu maşina 
până la locuinţa lui Sterling Marshall în noaptea crimei, 
Lund se uitase drept în ochii lor, îşi luase pauze de gândire 
potrivit de lungi şi nu dăduse niciun semn de nelinişte ieşit 
din comun. Pe de-altă parte, atunci când Shane Marshall, 
aflat în casa părinţilor săi, îşi mărturisise bănuielile legate 
de soţia lui, acesta nu încetase să-şi caute din priviri mama 
şi sora, ca şi cum ar fi aşteptat indicaţii scenice din partea 
lor. 

Louise a spus: 

— Eu cred că tipii de la TMZ au părut destul de 
respectuoşi, dată fiind situaţia. 

— Probabil, dar cobori standardul destul de jos, a 
răspuns Barry. 

Şi-a amintit brusc toate acele obiective îndreptate spre 
el în stilul unui pluton de execuţie. 

— Ne vedem înăuntru. 

Barry a intrat în toaleta bărbaţilor, unde şi-a verificat 
imaginea în oglindă: nicio şuviţă rebelă, nimic rămas între 
dinţi, cravata dreaptă, fermoarul de la pantaloni tras. Pfui! 
Dar probabil că ar fi trebuit să facă asta înaintea 
conferinţei de presă. 

Şi-a stropit faţa cu apă, a tras adânc aer în piept, apoi a 
ieşit pe uşă şi s-a îndreptat către biroul său impecabil, gata 
să înfrunte restul zilei. Numai că i-a găsit pe Louise şi pe 
Hank Grayson stând lângă masa lui de lucru. Restul 
poliţiştilor din secţie erau îngrămădiţi împrejurul lor, toţi 

privindu-l cu nerăbdare, de parcă ar fi fost o petrecere- 
surpriză, iar el încă nu s-ar fi prins că trebuie să se arate 
surprins. 

— Ăăm... E ceva ce ar trebui să ştiu? 

— Se schimbă jocul, a spus Louise. 

Femeia avea obrajii îmbujoraţi, ochii mari de uimire. 
Barry n-o mai văzuse niciodată într-o stare măcar 
apropiată de însufleţirea pe care o arăta acum. 

— Se schimbă jocul? 

Grayson a zis: 

— Avem o mărturisire pentru uciderea lui Sterling 
Marshall. S-a predat azi-dimineaţă. 

— Ce? 

— A fost reţinută, i s-au luat amprentele. Dar zice că 
vrea să mărturisească în faţa ta. 

Grayson a zâmbit. 

— Bănuiesc că i-ai lăsat o impresie bună... 

A aruncat o privire către Louise. 

— Sau una mai bună decât i-a lăsat partenera ta. 

— Cum zici tu, Hank. 

Barry s-a uitat lung la el. 

— Ce? Aşteaptă! Kelly Lund a mărturisit? 

Louise i-a spus. 

— Stai puţin! Tu crezi sincer că i-ai lăsat o impresie 
bună lui Kelly Lund? 

— Păi, atunci... 

— Barry, soţia zice că ea a comis-o, l-a lămurit Grayson. 

— Ce? 

— Aşa e, a intervenit Louise. Mary Marshall, cu planurile 
ei urgente de înmormântare. Data viitoare când o să-ţi vină 
cheful să te iei de mine pentru că nu sunt înţelegătoare cu 
rudele victimelor, domnule Inimă de Aur, ar fi bine să mai 
rumegi puţin povestea asta. 


Barry n-a putut să nu observe cât de mult se deosebea 
această Mary Marshall de femeia zdrobită cu care stătuse 
el de vorbă nu mai departe de ziua precedentă. Fără 
lacrimi pe faţă şi machiată cu gust, Mary era stăpână pe 

sine, relaxată, îmbrăcată într-o bluză curată, din mătase 
albă, şi un costum din pânză gri, ţinându-şi mâinile 
îngrijite împreunate în poală şi având privirea surprinzător 
de limpede, ceea ce nu făcea decât să scoată în evidenţă 
cât de răvăşită fusese la ea acasă, în compania celor doi 
copii. 

În timp ce se aşeza pe scaunul din celălalt capăt al 
mesei, Barry aproape că se aştepta să fie o glumă. O farsă 
bolnavă din partea lui Louise, care reuşise cumva s-o 
convingă pe văduva îndurerată să intre în joc. Dar nu, 
bătrâna era serioasă. Era pregătită. 

— Hai să terminăm cu treaba asta, a spus ea. Aştept de 
ore bune. 

Barry a pornit reportofonul. Stăruind puţin prea mult 
asupra detaliilor tehnice, el a anunţat data şi ora, apoi a 
informat-o pe Mary că este înregistrată, cerându-i să-şi 
spună numele, inclusiv pe litere, şi întrebând-o de ce se 
află în secţia de poliţie. 

— În regulă, a replicat femeia. Toate bune şi frumoase. 
Hai să trecem la subiect. Am două mărturisiri de făcut şi, 
dacă nu vă deranjează, aş vrea să mă ocup mai întâi de cea 
mai dureroasă dintre ele. 

Barry şi-a dres vocea. 

— OK. 

— Acum treizeci şi cinci de ani, am fost în vizită pe 
platoul filmului Sfidare. Pelicula îl avea în rolul principal 
pe soţul meu şi era regizată de John McFadden. 

— Da, a spus Barry. 

Auzise despre film, dar numai după moartea lui 
McFadden. La urma urmei, el avea doar doi ani când 
Sfidare fusese lansat pe piaţă. 

— Lăsaţi-mă să înţeleg: aceasta este cea mai dureroasă 
dintre mărturisirile dumneavoastră? 

Femeia nu l-a luat în seamă. 

— Fiica mea, Bellamy, îşi petrecea mult timp pe platou, 
a continuat ea. Se împrietenise cu... fiul regizorului. Eu mă 
bucuram, pentru că era vară, iar Bellamy n-avea prea mulţi 
prieteni de vârsta ei şi, sinceră să fiu, era plăcut s-o mai 

văd ieşind din casă. 

— Sigur. 

— Oricum, în ziua aceea nu avusesem în plan să ajung 
pe platoul de filmare, dar Shane m-a implorat şi s-a rugat 
de mine. Voia să-şi vadă tăticul... 

Glasul lui Mary s-a stins, iar privirea ei s-a oprit asupra 
geamului-oglindă, fixându-l într-un fel care trebuie să-i fi 
neliniştit pe toţi cei ce urmăreau din spatele lui. Chiar şi 
pe Louise. Era o privire care ar fi putut să străpungă sticla. 

Barry a spus: 

— Vă ascult, doamnă. 

— Când am ajuns pe platou, mai toată lumea era la 
bufet. Soţul meu nu se afla acolo, dar asta nu m-a surprins. 
El mereu îşi lua gustările şi pauzele în rulota lui. 

Barry a dat din cap. 

— V-aţi dus să vă căutaţi soţul? 

Ştia că n-ar fi trebuit să spună asta. Era mărturisirea lui 
Mary. Nu se cuvenea s-o influenţeze. Dar Barry îşi dorea 
cu disperare să ajungă la miezul poveştii, care, din câte 
deducea el, avea de-a face cu o aventură a soţului 
petrecută pe vremea când el nici nu se născuse. Voia să 
termine cu partea asta, astfel încât să audă mărturisirea 
crimei. 

— Nu m-am dus să-mi caut soţul. Cum am spus, el îşi lua 
gustările singur. 

Mary a închis ochii pentru o clipă, i-a închis strâns, ca şi 
cum şi-ar fi alungat un gând rău. 

— M-am dus s-o caut pe Bellamy. 

Barry s-a încruntat. 

— Pe fiica dumneavoastră. 

— Da, a răspuns ea. Băiatul lui McFadden era la bufet. 
Dar Bellamy, nu. Am... am avut o presimţire îngrozitoare. 
O intuiţie. M-am dus la rulota lui John McFadden. Am 
deschis uşa... 

— Da. 

— Bellamy era acolo... Avea bluza ruptă. McFadden mi-a 
zâmbit larg, ca şi cum ar fi fost o imagine perfect normală 
pentru ochii unei mame. M-a întrebat dacă aş vrea să 

rămân la prânz. Bellamy a fugit cât a putut de repede din 
rulota aia. I-am văzut lacrimile, ruşinea de pe chip... Avea 
doisprezece ani. 

Barry a înghiţit în sec, a dat din cap, a încercat să 
păstreze o expresie neutră. 

— Ce-aţi făcut în continuare? 

— M-am dus direct la rulota soţului meu. Shane a 
încercat să intre împreună cu mine, dar nu l-am lăsat. l-am 
spus lui Sterling tot ce se întâmplase, i-am cerut să se 
retragă din filmul Sfidare de dragul familiei lui. Al fiicei lui. 
Să arate că-i pasă. 

Barry s-a gândit la figura lui Marshall, aşa cum apărea 
ea pe afişul filmului: şeriful cu suflet mare, omul cu pălărie 
albă. S-a gândit la Bellamy Marshall, la ce fiinţă tulburată 
trebuie să fi fost, de vreme ce, la treizeci de ani după 
moartea celui care o violase, tatăl ei dădea interviuri 
pentru Los Angeles Times în care îl numea „un prieten 
drag şi unul dintre cei mai mari regizori ai epocii 
noastre...” 

Atâtea gânduri îi umblau prin minte! Dar s-a hotărât să 
pună în discuţie ce era mai evident. 

— Soţul dumneavoastră nu s-a retras din film. 

Mary a dat din cap în semn de încuviinţare. 

— Mi-a spus că probabil am vedenii, a povestit ea. M-a 
făcut nebună. A zis că eu sunt bolnavă. M-a pus să promit 
că n-o să mai pomenesc niciodată nimic despre asta. 

— Uau! a exclamat Barry. 

— Când am ieşit, am dat peste McFadden, sporovăind cu 
fiul meu de parcă ar fi fost doar o altă zi pe platou. 

— Dar Bellamy? 

— Ea n-a scos o vorbă despre asta. Dar s-a schimbat. 

Femeia i-a zâmbit trist. 

— Toţi ne-am schimbat. 

Şi-a răsucit verigheta pe deget. Era un inel lat, o creaţie 
din aur alb, incrustat cu diamante. 

— Sterling n-a încetat nicio clipă să fie actor, a spus ea 
încet. Toată viaţa a jucat un rol. A minţit întreaga lume, ne- 
a minţit pe noi toţi, iar şi iar. 

— Mary? a întrebat detectivul. 

— Da. 

— Vrei să-mi spui ce s-a întâmplat acum trei nopţi? 

— L-am omorât, a răspuns ea. L-am împuşcat de trei ori, 
de două ori în piept şi o dată în cap. 

— Îţi pare rău? 

Femeia a aruncat o privire către reportofon, apoi s-a 
întors din nou înspre chipul lui Barry. 

— Îmi pare rău, a zis ea, că am aşteptat treizeci şi cinci 
de ani. 

Capitolul 30 
7 iunie 1980 


— Cum a mers? a întrebat-o Vee după terminarea 
probei. 

— Bine. 

Kelly nu era în stare să spună mai mult de atât. 
Anticamera biroului din Century City în care lucra tatăl lui 
Vee era îmbrăcată în alb, cu canapele albe şi un perete 
acoperit de postere în rame la fel de albe, în vreme ce 
zidurile celelalte erau făcute în întregime din cărămizi de 
sticlă fumurie. Lui Kelly i se păruse că seamănă cu o navă 
spaţială, una dintr-un film vechi pe care îl văzuse la 
televizor, dar al cărui titlu nu şi-l putea aminti. S-a gândit 
la asta. La filmul de la televizor. La albul încăperii. Încă 
nu-l putea privi în faţă pe Vee. Înaintea probei, reuşise să 
dea vina pe emoţii atunci când el o întrebase de ce e atât 
de tăcută. Dar acum ce-i mai putea spune? 

— Eşti OK? 

Kelly a simţit mâna lui Vee atingându-i uşor, cu şovăială, 
spatele. I-a venit să urle. 

— Îhî! 

Bellamy citea o revistă People. A lăsat-o jos. 

— Hai să plecăm naibii de aici, a spus ea şi privirea i-a 
alunecat de la Kelly înspre afişul înrămat din spatele 
acesteia, care promova filmul Sfidare. 

În el apărea silueta tatălui ei, cu un Vee în vârstă de 
unsprezece ani în plan secund - un băieţel speriat, 
îmbrăcat în costum de cowboy. Un western de John 
McFadden scria sub titlul filmului, cu litere de un roşu 
aprins. Bellamy a mijit ochii, ca şi cum ar fi fost furioasă pe 
el. 

Secretara era o femeie slabă ca un manechin, îmbrăcată 
într-o rochie albă, care-i lăsa spatele şi umerii goi. Părul ei 
blond-deschis arăta ca şi cum ar fi fost vopsit astfel încât 
să se asorteze cu biroul. Era izbitor de frumoasă, unul 

dintre acei oameni dintr-o altă specie decât Kelly. Vee s-a 
întors către ea. 

— Tata n-o să vină să discute cu noi? 

— O secundă, scumpule. 

Femeia a ridicat receptorul şi l-a sunat pe McFadden, 
vorbind cu el în şoaptă, pe un ton îngrijorat. 

— Are o teleconferinţă, Vincent. Zice că o să vă vedeţi 
acasă. 

Vee s-a încruntat. 

— Ok. 

A pornit spre uşă, iar Kelly şi Bellamy l-au urmat, cea 
dintâi uitându-se la secretară, care a ridicat ochii şi i-a 
întâlnit privirea. Kelly a continuat s-o fixeze. Norocul tău 
că eşti prea bătrână pentru el. 

Bellamy a luat-o de mână şi a tras-o către uşă. Şi-a lipit 
buzele de urechea prietenei sale. 

— 'Ţine-ţi firea! i-a şoptit ea. 


În maşină, Bellamy a întrebat: 

— Vrei să asculţi nişte muzică? 

Dar Kelly a scuturat din cap. Stătea pe bancheta din 
spate, în vreme ce Vee era aşezat pe scaunul din dreapta. 
În timp ce ieşeau din parcarea închisă, băiatul o urmărea 
cu atenţie, cercetându-i, cu ochii lui albaştri ca marea, 
chipul reflectat în oglinda retrovizoare. 

— Eşti bine, Kelly? 

Bellamy i-a aruncat o privire prietenei sale. 

— Da, a răspuns repede aceasta. Doar că... 

Şi-a dres glasul. 

— Azi n-am apucat să-l vizitez pe tata. 

— Îmi pare rău, scumpo, dar nu pot să te duc la Betty 
Ford, a intervenit Bellamy. Am o întâlnire cu Steve 
Stevens. Urăşte să întârzii. 

Vee a întrebat: 

— Chiar trebuie să-i spui mereu pe ambele nume? 

lar Bellamy a priceput semnalul şi tot drumul de 
întoarcere în Gower a trăncănit despre Steve Stevens, 
scutindu-şi prietena de chinul de a vorbi. Când au ajuns în 

faţa castelului, Kelly a deschis repede portiera şi s-a 
repezit afară din maşină. 

— Te conduc până sus, a spus Vee. 

— Nu-i nevoie. 

A rupt-o la fugă spre uşa de la intrare şi a vârât cheia în 
broască. În buzunarul din faţă avea rujul lui Catherine. [Ii 
stătea lipit de osul şoldului, arzând-o. În loc să aştepte 
liftul, Kelly a luat-o pe scări, urcând câte două trepte 
deodată, izbind podeaua cu tălpile, silindu-se să gâfâie 
numai ca să poată respira. 

Când a ajuns la etajul ei, s-a aplecat şi a pus mâinile pe 
genunchi, răsuflând întretăiat. Nu pot. Nu pot. Nu pot să 
fac asta... 

Curând, Kelly a auzit bubuituri în perete, venind chiar 
de deasupra ei. De la cel de-al doilea apartament al lui 
McFadden. S-a întors pe palier şi a urcat jumătate din 
treptele ce duceau către etajul următor. A văzut un păr 
roşcat, două picioare subţiri îmbrăcate în pantaloni scurţi, 
doi pumni micuţi lovind cu putere în uşă. A spus: 

— E la birou, iar fata care bătea s-a întors. 

Era fata din reclama la ciocolată. Avea ochii mari, 
îngroziţi. A înghiţit în sec, iar chipul i s-a relaxat. Juca 
teatru. 

— Mersi. 

Puştoaica a început să coboare scara. De aproape părea 
micuță, cu câţiva pistrui presăraţi pe nas. Reclama la 
ciocolată Mounds avea drept decor un teren de joacă. Ei îi 
creşteau aripi şi zbura de pe tobogan ca să ajungă la 
dulciuri. Kelly i-a spus: 

— Ar trebui să stai departe de el. 

Fata a trecut pe lângă ea fără să-i răspundă, fără s-o 
privească măcar. Kelly a scos rujul din buzunar şi s-a uitat 
la el, amintindu-şi de Catherine, care şi-l putea întinde pe 
buze fără să folosească oglinda. 

— Se găseşte doar în Europa, îi spusese ea cândva. L-am 
primit de la un prieten special... 

Lui Kelly i-au dat lacrimile. A auzit alţi paşi pe trepte şi, 
curând, Vee s-a ivit de după colţ, respirând greu şi 

zâmbind. 

— Bellamy m-a lăsat baltă ca să se ducă la întâlnire, aşa 
că va trebui să chem un taxi, a spus el. Daro să te conduc 
până la uşă, fie că-ţi place, fie că nu. 

Kelly l-a fixat cu privirea. 

— Ce s-a întâmplat? 

Ea a strâns în pumn tubul argintiu de ruj şi i s-a încleştat 
gâtul. Băiatul s-a apropiat. Kelly a simţit pe umăr 
greutatea mâinii lui, căldura ei, şi n-a mai rezistat. N-a mai 
putut să-şi ţină firea. L-a apucat de mână şi i-a pus în 
palmă tubul argintiu. 

— Tatăl tău, a spus ea. Asta s-a întâmplat. 

S-a lăsat pe podea, iar Vee s-a aşezat alături de ea. A 
luat-o în braţe. 

— Vorbeşte-mi, a îndemnat-o el. 

Şi Kelly i-a spus tot. 

Când a terminat, băiatul s-a ridicat. Ea s-a uitat în sus, 
către el. Se aşteptase la lacrimi pe măsura alor ei, dar ce a 
văzut pe chipul lui era mai rău. Privirea din ochii lui trecea 
dincolo de furie, de durere. Reflecta o emoție pe care Kelly 
n-o mai văzuse până atunci, dându-i impresia că tocmai a 
amorsat o bombă, al cărei cronometru acum ticăie, fără ca 
ea să mai poată face nimic. 

— Îmi pare rău, a spus fata. N-am putut... a trebuit să... 

— Ştiu, a spus calm Vee. Ştiu că a trebuit. 

Băiatul s-a răsucit. A început să coboare treptele, din ce 
în ce mai repede, paşii lui răsunând ca nişte petarde. 

Kelly l-a revăzut abia peste două săptămâni, când el şi-a 
făcut apariţia la petrecerea tatălui său, în cea mai fierbinte 
noapte a anului. 

Capitolul 31 
25 aprilie 2010 


Ruth s-a uitat îndelung la figura de pe ecran, la chipul 
elegant şi fără vârstă al soţiei lui Sterling. 

MARY MARSHALL MĂRTURISEŞTE CĂ ŞI-A UCIS 
SOŢUL, anunţa titlul. Dar, la drept vorbind, pe Mary nu 
putea decât să o mire că, în 2010, Mary arăta la fel de bine 
ca în 1963, dacă nu chiar mai bine. După ce a citit 
articolul, s-a uitat încă o dată la pielea netedă şi la părul 
blond al soţiei fostului ei amant. Acum aş putea fi luată 
drept mama ei, s-a gândit Ruth, uimită de progresele pe 
care le făcuse chirurgia plastică în ultimii douăzeci şi cinci 
de ani. 

Cu cât Ruth Freed se uita mai mult pe Internet, cu atât 
mai superficială şi mai asemănătoare cu Rose Lund 
devenea. 

Acum era din nou în sala de mese. De la vizita lui 
Sebastian Todd încoace, ajunsese să vină acolo în fiecare 
dimineaţă, după ce erau strânse vasele de la micul dejun, 
conectându-se din nou în fiecare seară, înainte de culcare. 

Era interesantă şi puţin înfricoşătoare viteza cu care 
prinsese gustul Internetului. Accesa fiecare link oferit în 
articole, devenise un fan al site-urilor de bârfe, gen TMZ şi 
Perez, agăţându-se cu privirea de vechile fotografii ale lui 
Sterling, în vreme ce vechile dorinţe ale lui Rose Lund se 
furişau tot mai aproape cu fiecare apăsare de tastă. 
Trebuia să înceteze. La urma urmei, se exilase cu un 
motiv. lar acum, că Mary îşi mărturisise crima, un gest 
impulsiv după „ani de zile în care i-am ascultat 
minciunile”, Rose nu mai avea nevoie să rămână la curent 
cu lumea de afară. Fiica ei scăpase de bănuieli. 

Mă rog, atât cât avea să scape vreodată. 

TMZ publicase o fotografie recentă cu Kelly părăsind 
secţia de poliţie din Hollywood, după arestarea soţului ei. 
Acum îşi ţinea spatele drept. Pomeţii îi erau mai 

pronunţaţi, micile riduri o prindeau şi, ca femeie în toată 
firea, avea o forţă care în copilărie îi lipsise, un soi de 
electricitate în privire. Pentru prima dată, Ruth reuşea să 
vadă pe chipul fiicei sale trăsăturile lui Sterling, iar asta a 
făcut-o să zâmbească pentru o clipă, până când a văzut 
titlul: CRIMINALA PSIHOPATĂ KELLY LUND A CRESCUT! 

Îşi crease un cont de Gmail. Sebastian îi dăduse adresa 
de e-mail a lui Kelly, iar Ruth îşi deschisese contul doar 
pentru a-i scrie fiicei sale, pentru a-i explica de ce nu i-a 
spus niciodată cine e tatăl ei biologic. Ar fi vrut să-i 
vorbească lui Kelly despre bărbaţii ca John McFadden şi 
Sterling Marshall, despre puterea pe care o aveau pe 
atunci asupra unor „nimeni” ca ea şi despre cum, un 
nimeni fiind, n-aveai de ales decât să le păstrezi secretele, 
să le tolerezi minciunile. În felul ăsta, puteai să capeţi ceva 
bani şi să salvezi o fărâmă din ceea ce te amăgeai 
spunându-ţi că e respect de sine. Pe vremea aceea aşa 
credea toată lumea, astea erau Regulile Jocului. Ruth şi-ar 
fi dorit să-i spună lui Kelly că, dacă ea l-a omorât pe John 
McFadden, o înţelege. Dar că, oricare ar fi situaţia, vrea 
să-şi ceară scuze pentru calea tristă pe care şi-a îndrumat 
ambele fiice, mutându-se la Hollywood de la bun început. 

Numele ei virtual era SkipToMylLou, titlul cântecului 
preferat de Kelly în copilărie, deşi, în momentul acela, 
Ruth se îndoia că fiica ei avea să şi-l amintească. Totuşi, nu 
se încumeta să-şi folosească adresa de Gmail. Să plece din 
viaţa lui Kelly era una, dar să-şi ceară iertare pentru tot 
era altceva. Nici măcar nu ştia sigur cui îi erau adresate 
scuzele, lui Kelly ori ei însăşi. Unele lucruri e mai bine să 
rămână nespuse. Pe timpuri obişnuia să-i dea mereu sfatul 
ăsta lui Kelly. Doamne, groaznică mamă fusese! 

În josul paginii, Ruth a remarcat un link către Los 
Angeles Times, unde apărea un interviu cu Sebastian, pe 
tema articolului pe care acesta urma să-l publice în Vanity 
Fair. Femeia l-a deschis şi l-a recitit pe sărite. Era acolo o 
fotografie recentă a lui Sebastian, îmbrăcat tot într-un 
costum alb, dar şi o poză cu Ruth, făcută cu treizeci de ani 
în urmă, pe vremea când se numea Rose: slabă ca o 

scândură, cu părul decolorat strâns într-un coc, îmbrăcată 
într-un costum Evan Picone albastru-închis, pe care şi-l 
cumpărase cu reducere de preţ de la I. Magnin. Ruth a dat 
repede un clic ca s-o evite (ura vechile fotografii cu ea 
însăşi), însă clicul a deschis o altă poză. Cea în care apărea 
Kelly, imediat după pronunţarea sentinţei. S-a uitat 
îndelung la ea, la zâmbetul acela dulce, la ochii aceia 
blânzi, de copilă. Biata Kelly! Bietul meu copilaş! 

— Cine-i acolo? 

Ruth a tresărit uşor. 

— Întotdeauna mă iei prin surprindere, a spus ea. 

Demetrius a zâmbit. Avea nişte paşi cât se poate de 
uşori, pentru un băiat atât de solid. Ruth se întreba în ce 
profesie i-ar fi fost de folos lucrul ăsta. În cea de balerin, 
poate. De bibliotecar. De luptător ninja. 

— Ce e, scumpule? 

— Zeke vrea să discute cu tine, a zis băiatul. Dar mai 
întâi vrea să citeşti asta. 

Demetrius i-a întins o carte. Ruth a făcut ochii mari când 
a văzut imaginea de pe copertă. Era aceeaşi fotografie a lui 
Kelly, cea la care se uitase adineauri. O transpunere 
perfectă a termenului déjà vu. A citit titlul - Mona Lisa: 
Adevărata poveste a lui Kelly Lund, ucigaşa de la 
Hollywood. Cartea lui Sebastian Todd. Ruth s-a făcut mică 
de durere când a dat cu ochii de acea sintagmă: ucigaşa de 
la Hollywood. 

Era o carte furată de la bibliotecă. Aveau mai multe 
astfel de volume în fermă, căci locuitorii se duceau în oraş 
după provizii şi se întorceau câteva zile mai târziu cu nişte 
literatură şterpelită. Dar cartea asta... 

— Tu ai luat-o, Deedee? 

Tânărul a scuturat din cap. 

— Zeke zice că el a adus-o. 

— Când? 

— Acum vreun an. 

Ruth s-a încruntat. Era ciudat că Zeke nu-i pomenise 
nimic despre asta. Dar poate că nu era deloc ciudat. Îşi 
amintea cea mai recentă discuţie avută cu Sebastian Todd: 


— 344 — 


— Cum ai dat de mine? 

— Nu-ţi aminteşti scrisoarea pe care mi-ai trimis-o? Mi- 
ai spus că m-am înşelat. Că John McFadden e adevăratul 
personaj negativ. 

— Dumnezeule, Zeke a trimis scrisoarea... 

— Hm? 

Ea s-a uitat la Demetrius. 

— Nimic, scumpule! Dar stai puţin. Tatăl tău vrea să 
citesc toată cartea asta? 

Băiatul a scuturat din cap. 

— Doar pagina şaptezeci şi cinci. 

Ruth a deschis volumul. Pagina şaptezeci şi cinci se afla 
chiar în mijlocul capitolului cu poze: portretul alb-negru al 
unui tânăr chipeş, cu pomeţi bine conturaţi şi ochi 
pătrunzători, sub care stătea scris: 

Dispărut din 1980. 

A citit: Frământatul fiu al lui John McFadden, actorul 
adolescent Vincent Vales, a dispărut cu două săptămâni 
înainte ca Lund să-l ucidă pe tatăl lui. Unii dintre invitaţii 
la nefericita petrecere ce marca încheierea filmărilor 
pentru pelicula Rezistență pretind că l-au văzut pe băiatul 
în vârstă de şaisprezece ani părăsind în fugă proprietatea 
tatălui său în noaptea crimei. 

— De ce vrea să citesc asta? a întrebat femeia. 

Dar apoi s-a uitat mai bine la fotografie, la maxilarul 
băiatului, la bărbia lui puternică. S-a gândit la Zeke, care 
trăgea să moară în camera lui. Zeke, pe care îl întâlnise 
după trei ani de la dispariţia băiatului din poză. Zeke, care 
avea aceiaşi ochi, aceleaşi trăsături, care îşi schimbase 
numele şi părăsise lumea materială în aceeaşi perioadă în 
care dispăruse şi Vincent Vales... 

— Nici eu nu pricep, a zis Demetrius. 

Dar Ruth pricepea. Ea înţelegea. A părăsit în grabă sala 
de mese şi s-a grăbit să ajungă la coliba lui Ezekiel, un 
bărbat în toată firea, care se rebotezase după un exilat din 
Biblie, al cărui tată purta numele de „Dispreţ”. 

În camera lui Zeke era întuneric. Ruth îi auzea 
răsuflarea, firavă şi chinuită. S-a dus la fereastră şi a tras 
draperiile, lumina dimineţii revărsându-se peste pomeţii lui 
delicaţi, peste faţa proaspăt rasă. Bărbatul a ridicat uşor 
pleoapele. 

— Ruth? 

— Vincent, a spus ea. 

La auzul acestui nume, el a cedat, iar lacrimile au 
început să-i curgă pe obraji, umerii să-i tremure şi braţele 
să se întindă către ea. Ruth l-a strâns la piept până când 
Zeke s-a liniştit, recăpătându-şi suflul. Sau poate că pur şi 
simplu obosise prea mult ca să mai plângă. 

— Îmi pare rău. 

— Pentru ce? 

— Pentru că te-am înşelat atâţia ani, a răspuns el. 

— Nu m-ai înşelat. N-am ştiut niciodată cine ai fost 
înainte să vii aici pentru că nu te-am întrebat niciodată. 

— Dar eu ştiam cine eşti, Ruth. M-am întors în oraş şi te- 
am căutat... totul numai din cauza lui Kelly. 

Femeia s-a uitat la el, la broboanele de sudoare de pe 
fruntea lui, la pieptul atât de plăpând, încât s-ar fi putut 
fărâma în orice clipă, la tot trupul ce stătea să se 
prăbuşească, de parcă ar fi fost făcut din beţişoare. 

— Kelly l-a omorât pe tatăl tău, a spus ea. 

Bărbatul a scuturat din cap. Avea pielea încinsă. Lângă 
pat se afla un prosop, pe care Ruth l-a luat pentru a-i 
tampona fruntea. 

— Nu ea l-a omorât, a spus Zeke. 

Atunci a observat Ruth ce stătea ascuns sub prosop: un 
vechi reportofon butucănos, fără îndoială furat cu ani în 
urmă din cine ştie ce şcoală sau bibliotecă locală. 
Butoanele „start” şi „înregistrare” erau apăsate. Caseta 
din interior se învârtea. 

— Ce se întâmplă? a întrebat Ruth. 

— Nu Kelly mi-a omorât tatăl. 

Femeia s-a holbat la Zeke, la obrajii lui fierbinţi, la 
cearşafurile îmbibate de transpiraţie. 

— Ce? 

— Eu l-am omorât. 

Rostise cuvintele cu glas tare, îndeajuns de limpede 
încât reportofonul să reţină tot. 

— Eu l-am omorât pe tatăl meu, pe John McFadden. 


Kelly a primit vestea de la un reporter al TMZ, care a 
anunţat-o, ca într-un film de groază, că o sună „chiar din 
faţa casei dumneavoastră”. Jurnalistul i-a cerut să iasă şi 
să-i spună ce părere are despre mărturisirea soacrei ei. 
Kelly, care abia terminase de citit mesajul lui Shane, era 
atât de zăpăcită, încât a fost cât pe ce să iasă. Asta până 
când Mary Marshall a salvat-o de ea însăşi, sunând-o pe 
cealaltă linie, cu taxă inversă, din penitenciarul de stat din 
Los Angeles. 

— Am vorbit cu avocaţii mei. Şi m-am îngrijit ca, dacă 
vei decide să divorţezi de Shane în lumina... recentelor 
informaţii... să fii întotdeauna asigurată din punct de 
vedere financiar. 

— Tu ştiai? 

— Nu, a răspuns femeia. Abia ieri-noapte am aflat. 

— Oh! 

Mary şi-a coborât vocea la nivelul unei şoapte. 

— Nu le-am spus poliţiştilor. E vestea ta, tu decizi dacă o 
spui sau o păstrezi pentru tine. 

— Dar... n-a trebuit să le zici de ce l-ai împuşcat? 

Bătrâna a râs cu glas slab, lipsit de veselie. 

— S-ar putea ca asta să fi fost picătura care a umplut 
paharul, dar crede-mă, aveam o grămadă de alte motive. 

— Aveai? a întrebat Kelly. 

Era sincer şocată, dar la urma urmei nimic nu era aşa 
cum părea, caleidoscopul răsucindu-se iar, ochii ei 
îndreptându-se din nou către mesajul lui Shane, recitindu- 
l. Bellamy... 

— Crede-mă, scumpo, a spus soacra ei. O femeie poate fi 
minţită numai până la un punct. 

— Mary? 

— Da. 

— TȚi-e dor de el? 

Mary a tăcut preţ de câteva secunde. De la celălalt capăt 
al liniei, Kelly a auzit zgomote îndepărtate: un zăngănit 
puternic, o voce de femeie ţipând. 

— Mi-e dor de omul care credeam că e, a răspuns 
bătrâna. 

Pentru o clipă, Kelly şi i-a amintit pe soţii Marshall luând 
cina, acel cuplu perfect pe care îl cunoscuse în tinereţe. 
Sterling tăind friptura, Mary, drogată şi senină, servindu-i 
cu mazăre pe frumoşii ei copii. Să ai un asemenea cămin! 
s-a gândit Kelly. Să ai asemenea părinţi! 

— Viaţa e tare ciudată, a continuat Mary. Deşi am 
învăţat ceva, Kelly. Până la urmă, totul iese la suprafaţă. 
Cu toţii primim ceea ce ni se cuvine. 

— Inclusiv John McFadden? 

Mary a făcut din nou o pauză lungă, zgomotele închisorii 
trezind amintiri... 

— Ilene Cutler ţi-a spus ce-am zis? 

— Da. 

— Despre John McFadden. Despre faptul că ai făcut 
lumii o favoare. 

— Da, a răspuns Kelly. Dar nu ştiu sigur ce ai vrut să 
spui cu asta. 

O voce de bărbat a strigat: 

— Încă două minute! 

— Kelly, ca mamă a lui Bellamy, nu pot să zic decât că 
mi-aş dori să-l fi făcut să sufere mai mult. 

Lui Kelly i s-a tăiat răsuflarea. 

— Trebuie să închid, draga mea, a continuat Mary. 

— Stai! a spus Kelly, amintindu-şi felul în care Bellamy 
îşi ferea privirea ori de câte ori John McFadden se afla în 
cameră, cum accepta ca el s-o ducă cu maşina, dar numai 
în grup, insistând mereu să fie lăsată să coboare prima. 

— O să mai vorbim curând, a oftat Mary. Trebuie să-mi 
dai nişte sfaturi despre cum să mă obişnuiesc cu viaţa în 
închisoare. Conversaţii telefonice cronometrate, la vârsta 
mea. Zău aşa! 

În faţa ferestrei lui Kelly se afla o pasăre colibri, aşezată 
pe marginea vasului cu mâncare. Kelly nu mai văzuse 

niciodată una luându-şi răgazul de a sta pe loc, iar aceasta 
era atât de frumoasă în repaus, cu ciocul ei ca un ac, cu 
aripioarele scânteind ca nişte nestemate. Să fii atât de 
perfect, atât de liber! Să ai o viaţă atât de scurtă! 

Kelly nu voia să se mai gândească la ce-i făcuse 
McFadden lui Bellamy, la cât de mult trebuie s-o fi rănit, 
însă nu se putea abţine, nu se îndupleca să-şi întoarcă 
privirea. Îşi amintea de lama plină de sânge uscat din 
sertarul măsuţei de toaletă a lui Bellamy, de tăieturile de 
sub brăţările ei şi de felul în care Bellamy o rugase să 
păstreze secretul, secretul lor. Surori. 

lar Kelly îl păstrase. Nu înţelesese niciodată ce era cu 
crestăturile roşii, dar toată viaţa păstrase tăcerea în 
privinţa lor, fără să ştie, până acum, că tăieturile de pe 
mâinile lui Bellamy nu erau un secret în sine, ci un 
simptom al unei taine şi mai mari, şi mai urâte. 

Totul iese la suprafaţă. 

Kelly a recitit mesajul lui Shane, asigurându-se că l-a 
înţeles corect. În dimineaţa de după moartea lui Catherine, 
Shane o văzuse pe Bellamy ascunzând în fundul sertarului 
ei preţiosul ruj al surorii lui Kelly. Nicio poveste despre 
abuzuri nu putea să acopere lucrul ăsta. Stătea scris pe 
ecranul lui Kelly. Shane văzuse cu ochii lui. Probabil că 
Bellamy fusese ultima persoană care o văzuse pe 
Catherine în viaţă. 

Oare o gelozie anormală, stârnită de McFadden sau de 
tatăl pe care Catherine ştia că-l împărțeau, fusese cea care 
le adusese pe amândouă la Chantry Flats în noaptea de 
Sfântul Valentin a anului 1978? Kelly trebuia să afle. 
Trecuseră treizeci şi doi de ani. Aşa cum foarte elocvent 
spusese Mary Marshall: o femeie poate fi minţită numai 
până la un punct. 

Kelly a înşfăcat cuțitul de măcelărie de pe masa de 
lucru, l-a îndesat în poşetă, apoi a ieşit pe uşă, ducându-se 
la automobilul Breeze Expresso închiriat. Fără să ia în 
seamă strigătele şi bliţurile aparatelor de fotografiat, a 
întors cheia în contact, apoi a introdus în aparatul GPS 
adresa lui Bellamy. 

XXX 


Zeke i-a povestit totul lui Ruth. I-a împărtăşit fiecare 
detaliu al unei nopţi petrecute cu treizeci de ani în urmă, 
care dusese la o sentinţă de douăzeci şi cinci de ani de 
închisoare pentru unica ei fiică, ajunsă să-şi petreacă mai 
bine de jumătate din viaţă în spatele gratiilor. Bărbatul era 
atât de slăbit, încât la început i-a venit greu să pronunţe 
cuvintele. Dar, în mod ciudat, ele au părut să-i dea putere, 
reprezentând povestea scopului său în viaţă... sau măcar al 
fărâmei de viaţă care-i mai rămăsese. 

— El o omorâse pe Cat, a spus Zeke. El o împinsese în 
canionul ăla. 

— Kelly ţi-a spus asta. 

— Da. Avea dovada. 

Ruth a închis ochii. Pe atunci Kelly locuia cu tatăl ei. Ele 
două nici nu-şi mai vorbeau, după ce Rose îşi alungase fata 
de acasă din cauza prietenilor pe care ea şi-i alesese. 
Astfel, fiica ei în vârstă de şaptesprezece ani fusese 
nevoită să înfrunte de una singură urâtul adevăr... De ce 
nu m-a sunat? Aş fi ajutat-o... Dar apoi şi-a amintit. Kelly o 
sunase. La ora trei dimineaţa, pe când ea era trează şi 
făcea curăţenie, Kelly o sunase ca s-o întrebe din ce motiv 
s-a certat ultima oară cu Catherine, iar atunci Rose îi 
spusese despre sarcină... Cum putuse apoi s-o lase să 
închidă pur şi simplu telefonul? Cum putuse să se poarte 
atât de îngrozitor? 

— Săptămâni întregi n-am mai ştiut de mine, a spus 
Zeke. Am ţinut-o tot într-un chef cu droguri. Pe atunci aşa 
rezolvam lucrurile. Dar mi-am revenit la timp pentru 
petrecerea tatălui meu. 

— OK. 

— Aveam de gând să-l omor. Şi am făcut-o. 

Ruth a înghiţit în sec. 

— Ea n-a vrut să spună nimic poliţiei, doar că e vinovată. 
A fost categorică în privinţa asta. Şi mie mi-a zis la fel. 

— Nu Kelly l-a omorât. Când am apărut la petrecere, ea 
era deja acolo. Voia doar să-l înfrunte pe tata... să-l întrebe 
de ce a făcut-o. M-a urmat în camera marocană, unde tata 

îşi exersa discursul. Eu şterpelisem una dintre armele lui 
din seif. Kelly m-a implorat să n-o fac. El a început să-mi 
spună tot felul de lucruri. Lucruri groaznice. 

Lui Zeke a început să-i tremure vocea, puterile 
părăsindu-l la fel de iute pe cât apăruseră. Ruth i-a luat 
mâna în ale ei. 

— E în regulă, a încercat ea. 

— Nu e în regulă. Eu l-am împuşcat. De două ori în 
piept, apoi o dată în cap. De pe hol au răsunat ţipete. Paşi. 
Oamenii auziseră împuşcăturile. Kelly a deschis uşa 
glisantă. Mi-a spus să fug şi aşa am făcut. Am fugit ca un 
laş. M-am ascuns ani de zile. Am lăsat-o să ia vina asupra 
ei. 

Ruth s-a gândit la Kelly, încremenită în vila aceea, în cea 
mai fierbinte noapte, în timp ce maşinile poliţiei soseau, 
sirenele urlau, ofiţerii îi puneau cătuşele la mâini. 

— Ai dreptate, a şoptit ea. Nu e în regulă. 

Capul lui s-a prăbuşit înapoi pe pernă. 

— E epuizant, a spus Zeke. 

— Ce anume? 

— Să spui adevărul. 

Ruth a dat din cap. 

— Imi e foarte sete, a zis el. 

Pe noptieră se afla un pahar gol, alături de un urcior 
plin. El nu avea energia necesară pentru a ajunge la ele, 
Ruth ştia asta. Dar nu se putea urni să-i toarne apă. A 
aruncat o privire către vechiul reportofon, către caseta 
care se învârtea şi fâşâia, reţinându-le cuvintele. 

— Kelly nu e o ucigaşă, a spus ea. N-a fost niciodată. 

— Nu, Ruth, i-a dat dreptate Zeke, glasului lui 
nemaifiind decât o şoaptă chinuită. Ai crescut un om foarte 
bun. 

Ochii femeii au început să se umple de lacrimi. A luat 
urciorul şi i-a turnat lui Zeke un pahar cu apă. 

— Poftim, a spus ea. Bea. 

El nu l-a luat. Nu s-a mai clintit. 

Capitolul 32 


O CONFESIUNE FĂCUTĂ PE PATUL DE MOARTE 
O EXONEREAZA PE KELLY MICHELLE LUND 


Articol special pentru Los Angeles Times, de Sebastian 
Todd 


26 aprilie 2010, Mariposa, California. A ispăşit douăzeci 
şi cinci de ani de închisoare pentru uciderea regizorului 
nominalizat la Oscar John McFadden. Dar, după cinci ani 
de la eliberare, numele şi reputația lui kelly Michelle Lund 
au fost în sfârşit restabilite. 

Cu lacrimi în ochi, mama lui Kelly Lund, Ruth Freed (în 
vârstă de şaizeci şi şapte de ani), membră a comunității 
Sfidare, a predat poliţiei din Mariposa o casetă ce conține 
înregistrarea mărturiei făcute de fondatorul comunităţii, 
Zeke Freed (în vârstă de patruzeci şi şase de ani) cu scurt 
timp înainte ca acesta să moară în urma complicaţiilor 
produse de boala Hodgkin de care suferea şi care ajunsese 
în fază terminală. Pe casetă, Freed (pe numele său real 
Vincent Vales) dezvăluie faptul că este îndelung dispărutul 
fiu al lui McFadden şi pretinde că el şi-a împuşcat tatăl, 
după două săptămâni în care a abuzat de stupefiante. 

— Ea a luat vina asupra ei, explică doamna Freed, fostă 
Rose Lund. Zeke a vrut să ştiu că fiica mea n-a fost 
niciodată o criminală. 

În ultimii douăzeci şi şapte de ani, domnul Freed, 
doamna Freed şi, rând pe rând, alţi doisprezece până la 
douăzeci de membri ai comunităţii lor, toţi folosind acelaşi 
nume de familie, au ocupat şaisprezece hectare de teren, 
Chiar la ieşirea din Mariposa, un mic orăşel din deşertul 
Californiei. Cunoscută de localnici sub numele de Sfidare, 
zona a reprezentat decorul westernului cu acelaşi nume, 
filmat în 1976 şi regizat de John McFadden, în care 
Vincent Vales, pe atunci în vârstă de unsprezece ani, a 
avut un rol principal. 

Terenul (o fermă autonomă care produce şi, uneori, 
vinde lapte, brânză, ouă proaspete, legume şi lumânări 
artizanale) i-a aparţinut cândva regizorului McFadden, dar 
a fost transferată discret pe numele fiului acestuia, la trei 
ani după moartea cineastului. Vales, care de-a lungul 
timpului a folosit o serie de nume false, şi-a schimbat 
oficial identitatea, devenind Ezechiel Freed, şi a început să 
lucreze pământul până atunci sterp, recrutând alte „suflete 
pierdute” pentru „comunitatea lui utopică”, aşa cum o 
descrie Ruth Freed. 

— Era un loc în care s-o iei de la capăt. Cu toţii aveam 
nevoie disperată de aşa ceva. Și, ca mamă a prietenei care 
s-a sacrificat cel mai mult pentru Vincent Vales, am fost 
prima pe lista lui. La urma urmei, el ii datora viața lui 
Kelly. 

Într-adevăr, înainte de  renaşterea sa în noua 
comunitate, Vincent Vales McFadden a fost el însuşi un 
„suflet pierdut“, fiind cunoscut drept consumator de 
droguri şi având un cazier ce includea trei arestări pentru 
posesie de substanţe interzise şi una pentru folosirea unei 
arme de foc într-un spaţiu public. 

De-a lungul anilor, s-au emis nenumărate teorii ale 
conspirației pe seama adolescentului cu probleme, unele 
pretinzând că acesta a fost văzut fugind din vila lui 
McFadden de pe Mulholland Drive în noaptea de 28 iunie 
1980, la scurt timp după împuşcăturile fatale. 

Conform doamnei Lund, domnul Freed, aflat pe patul de 
moarte, a chemat-o la el atunci când a simţit că sfârşitul îi 
este aproape. 

— Pentru prima dată, mi-a spus numele lui real, 
povesteşte ea. În toți anii ăştia, eu l-am crezut un străin 
care m-a văzut la ştiri în timpul procesului lui Kelly şi, 
cumva, a simţit că suntem suflete înrudite. Ultimul dar pe 
care mi l-a făcut a fost cel mai preţios dintre toate: 
adevărul. 

În testamentul său, domnul Freed a lăsat moştenire 
ferma Sfidare doamnei Freed, care intenţionează să 
menţină comunitatea, cel puţin pentru o vreme. 

— Aici am mulţi prieteni dragi, a spus ea. N-aş accepta 
să fie azvârliți în stradă. 

Până la publicarea acestui articol, Kelly Lund n-a fost 
disponibilă pentru comentarii. 

Capitolul 33 


În timp ce urca pe autostrada 405, Kelly şi-a închis 
telefonul mobil. Prea mulţi reporteri o sunau şi, în plus, nu 
voia să i se dea de urmă. 

Automobilul Breeze Expresso aluneca pe asfalt, cu 
radioul oprit, pentru a evita ştirile. Drumul s-a sfârşit 
repede, părând să dureze mai degrabă cinci minute, decât 
douăzeci şi cinci. Kelly a străbătut cu maşina complexul 
rezidenţial în care stătea Bellamy, stupul acela format din 
case, fiecare aidoma celei de alături. Cât de ușor ar fi să te 
pierzi aici! şi-a zis ea, căutând din priviri o ieşire. O cale de 
scăpare. 

A ajuns la locuinţa lui Bellamy, unde draperiile erau 
trase, lăsând la vedere un crâmpei din mobila ei în stil sud- 
vestic, şi, odată ce ajungeai lângă bordură, jumătatea de 
jos a Mona Lisei. 

Kelly a coborât din maşină şi a mers spre intrarea din 
faţă. Gândurile i se suceau şi i se învârteau, simțind 
prezenţa cuţitului de măcelărie care îi atârna greu în 
poşetă, în vreme ce suna la uşă, cu sângele înfierbântat, 
încărcat de furie. 

— Doamne! a spus Bellamy în clipa în care a deschis. 

Nu se schimbase prea mult. Deşi era mai slabă, puţin 
mai obosită şi ceva mai veştedă decât în adolescenţă, anii 
de fumat săpându-i mici riduri în jurul gurii, Bellamy încă 
se străduia la fel de mult să-şi îngrijească înfăţişarea. Kelly 
i-a observat părul vopsit, negru ca abanosul, buzele de un 
roşu aprins şi ochii conturaţi cu creionul, astea toate deşi 
încă nu apucase să se îmbrace. Purta un halat gros, din 
frotir alb. Arăta ca o actriţă care joacă într-o scenă de 
telenovelă ce are loc la un spa de lux. 

— Trebuie să discut cu tine, i-a spus Kelly. 

Bellamy nu s-a împotrivit. Cum ar fi putut? Kelly nu-i 
omorâse tatăl. Mama ei o făcuse, lucru pe care, fără 
îndoială, îl ştiuse de la bun început. Bellamy a lăsat-o să 
intre. 

— Presupun că ar trebui să te felicit, a zis ea. 

— Pentru că nu ţi-am omorât tatăl? 

— Tu n-ai auzit? 

Kelly s-a încruntat. 

— Ce să aud? 

Bellamy a oftat. 

— Ai fost exonerată de moartea lui John McFadden. Vee 
a mărturisit că el e vinovatul. 

— Vee? _ 

— O mărturisire pe patul de moarte. În toţi anii ăştia, el 
a trăit împreună cu mama ta în nu ştiu ce sectă. 

Kelly a rămas pe loc preţ de câteva secunde. Incapabilă 
să rostească vreun cuvânt. 

— Să-ţi fac un ceai? a întrebat Bellamy. 

— Minti. 

Bellamy a oftat iar. 

— Eu nu mint, Kelly, a spus ea. 

O minciună în sine. Toarnă gogoşi! Încearcă să-ți 
distragă atenția. Nu muşca momeala! 

— Bellamy, de ce mi-ai spus la telefon lucrurile alea 
despre John McFadden? 

— Hm? 

— De ce mi-ai zis că John McFadden a fost cel mai bun 
prieten al tatălui tău şi nimic mai mult? Minciună mai 
mare ca asta nici că s-a văzut. 

— Shane era în camera de alături. M-am gândit că s-ar 
putea să se trezească. 

Kelly a închis ochii. N-avea timp să valseze pe lângă 
subiect şi, chiar dacă ar fi avut, nu s-ar fi priceput prea 
mult la aşa ceva. 

— Ştiu ce ţi-a făcut, a spus ea. Ştiu ce ţi-a făcut John 
McFadden. 

— Nu mi-a făcut nimic. N 

— Mama ta mi-a spus, a continuat calm Kelly. Imi pare 
rău. Dacă aş fi fost în locul tău, şi eu l-aş fi vrut mort. 

Bellamy a scos un oftat prelung, obosit. S-a trântit pe 
scaunul uriaş. 

— Kelly, de ce dezgropi mereu poveşti străvechi? 

— Aşa păţeşti după douăzeci şi cinci de ani de 
închisoare. Ce încerc eu să zic, Bellamy, e că ştiu: tu ai pus 
la cale treaba cu rujul. 

— Poftim? 

— Rujul de lux al lui Catherine. Chestia care ne-a făcut 
pe mine şi pe Vee s-o luăm razna. 

— L-am găsit în portbagajul Porsche-ului din garajul lui 
John McFadden. 

— Da, aşa ai zis şi a fost o prostie. Dacă el ar fi omorât-o 
pe Catherine în maşina aia, ar fi curăţat-o de i-ar fi sărit 
capacele. Şi cu siguranţă n-ar fi lăsat un tub din rujulei 
european, unic în ţară, în portbagaj, pentru ca tu să-l 
găseşti acolo doi ani mai târziu. 

Bellamy a ridicat din umeri. 

— Dacă a fost aşa o prostie aşa de mare, de ce ai crezut- 
0? 

— Pentru că şi eu eram proastă. Aveam şaptesprezece 
ani, te iubeam şi voiam să cred orice cuvânt îţi ieşea din 
gură. 

— Ok, Kelly, a oftat Bellamy. Ai câştigat. 

— Ce-am câştigat? Spune! 

— Bine. Eu am pus rujul în portbagajul lui John 
McFadden când aveam doar şaptesprezece ani, la naiba! 
Da, el a abuzat de mine când eram copil! Da, îl uram, dar 
n-am crezut că o să înnebuneşti într-atât, încât să te duci 
la petrecerea aia! Doamne, erai praf! Şi Vee... 

— De ce ai omorât-o pe Catherine? 

— Ce? 

— Tu mi-ai omorât sora. 

Bellamy s-a holbat la ea, cu gura căscată de uimire. 

— Eu... eu... nu am... 

— Rujul. E evident că tu l-ai adus în garaj. Ştiu asta de 
ani de zile. Dar uite care-i marea întrebare, Bellamy: de 
unde ai făcut rost de el? Catherine lua cu ea peste tot 
prostia aia de ruj european, tubul ăla argintiu, un Rouge 
de la Boheme în ediţie limitată, despre care nu auzise 
nimeni în Statele Unite. Îl păzea cu preţul vieţii, dar când 
tu ai vrut să fie clar că John McFadden a omorât-o, ai avut 

rujul ăla gata pregătit. 

— Nu era singurul tub produs vreodată. 

— Era al ei. Shane te-a văzut pitindu-l după moartea lui 
Catherine. Tu ai omorât-o. Şi nu era doar sora mea. Era și 
sora ta. 

— Oh... 

— Ieri am aflat. Dar tu ştii de mai multă vreme. Altă 
minciună. 

Bellamy şi-a lăsat capul într-o parte, iar ochii ei au 
căpătat acea privire, acea lucire răutăcioasă care se ivea 
atunci când lucrurile nu mergeau aşa cum voia ea şi care o 
băga în sperieţi pe Kelly pe vremea când erau copii. Acum 
însă n-o mai speria. 

— Porţi un microfon sau ce? 

Kelly s-a uitat la ea. S-a gândit la cuțitul din geantă şi a 
pus o mână peste el. 

— Ce crezi, că suntem în vreun film poliţist? Vrei să mă 
perchiziţionezi? 

Bellamy şi-a împreunat mâinile în poala halatului pufos. 

— Nu, n-am nevoie să te perchiziţionez. 

— Bellamy, a spus Kelly. Nu întinerim. Nu devine 
obositor să te joci mereu cu mintea celorlalţi? 

Bellamy a răsuflat adânc, inspirând şi expirând, apoi şi-a 
strâns mai tare cordonul halatului. 

— Ştii când am aflat despre tatăl meu şi mama ta? 

Kelly a scuturat din cap. 

— Acum treizeci şi cinci de ani. Catherine mi-a spus. 

— Ea ţi-a spus? 

— Avea un medalion... Doamne, cât uram medalionul 
ăla! Parcă mă batjocorea cu el. Fusese un „dar din 
dragoste”, aşa-mi spunea. Zicea că mama ta se lăuda cu el. 

Kelly a scuturat din cap. 

— Nu se lăuda. Mama ura faptul că sora mea îl purta. 
Nu voia să afle nimeni. 

— Catherine spunea altceva. 

— Dacă mama ar fi vrut ca lumea să ştie, cum se face că, 
până marţea trecută, eu l-am crezut pe Jimmy tatăl meu 
biologic? 

Bellamy s-a uitat la ea. 

— Ei bine, sora ta m-a torturat cu medalionul ăla. 

— Cum aţi ajuns măcar să vă cunoaşteţi? 

— Prin intermediul lui Vee. Jimmy le-o prezentase pe 
Catherine lui şi tatălui său, dar cred că, de la bun început, 
planul ei a fost să se apropie de mine. Şi o vreme i-a mers. 

La început mi-a plăcut de ea. Până când a început să-şi 
zică „moştenitoare de elită a Hollywoodului”. 

— Când se întâmpla asta? 

— Nu-mi amintesc. Într-o noapte, eram cu toţii acasă la 
tatăl lui Vee, ameţiţi de droguri, iar Cat m-a luat deoparte, 
în baie, şi mi-a aruncat bomba. Noi două eram surori 
vitrege. A spus că ştie de la mama voastră. 

— Probabil că a insistat până când... 

— Am bănuit-o de minciună. Credeam că tata e un om de 
treabă. Dar apoi l-am întrebat. 

— El ce-a zis? 

— La început a negat, dar pe urmă a recunoscut 
adevărul şi m-a pus să promit că n-o să mai spun nimănui, 
niciodată. Mi-a zis că asta ar ucide-o pe mama. Sărind 
direct la ziua de Sfântul Valentin, Cat era însărcinată cu 
McFadden. 

Bellamy s-a strâmbat. 

— Mie mi s-a părut dezgustător. Dar ea visa să-şi 
crească bebeluşul în lux. 

— Credea că el o s-o întreţină, că o să se mute 
împreună... în noaptea aia s-a dus să-l vadă. 

— Da. Dar când McFadden i-a spus că nici vorbă, a venit 
la mine. 

— A furat maşina mamei. 

— Da. 

— A plecat de acasă la trei dimineaţa. 

— Şi a condus până la mine acasă. M-a făcut să-i deschid 
poarta. Se purta ca o nebună. Sunt destul de sigură că 
luase ceva. Tot zicea că o s-o trezească pe mama şi o să-i 
zică cine e tatăl ei biologic. Şi că în curând el o să devină 
bunic, aşa că ar face bine să scoată banul... Făcea o 
gălăgie mare. l-am zis: „Cat, hai să vorbim despre asta.” 

Glasul lui Bellamy s-a frânt. O lacrimă i s-a rostogolit pe 
obraz. 

— Eu... eu... m-am furişat afară din casă. Mereu făceam 
asta. Catherine a plecat cu maşina mamei voastre, iar eu 
m-am luat după ea într-unul dintre automobilele tatei şi 
aşa am mers tocmai până în Chantry Flats. Pe drum mă 
enervam din ce în ce mai tare, iar când am coborât 
amândouă din maşini, n-am mai putut... Se jura că o să-i 
spună mamei mele... Mi-am pierdut controlul. 

— Aşa că ai împins-o. 

— Ne certam. Nu mă mai luasem niciodată la bătaie cu 
cineva, dar uite că eram pe marginea canionului şi eu mă 
simţeam... mă simţeam plină de... nu pot să explic... 

— Furie, a completat Kelly, căci ea ştia, înţelegea. 
Neputinţă. 

— l-am dat un pumn în faţă. Ea a căzut şi oarecum... s-a 
împiedicat. 

Kelly a dat din cap. 

— A alunecat peste marginea canionului. A întins mâna 
către mine. N-am ajuns la timp. 

— Înţeleg. 

— Tu eşti altfel decât ea, Kelly. M-am împrietenit cu tine 
pentru că voiam să aflu cât ştii. Dar tu nu ştiai nimic. Tu 
nu umblai cu tertipuri. Tu erai bună. 

Bellamy s-a ridicat în picioare. O altă lacrimă i-a 
alunecat pe obraz, apoi încă una, lăsându-i dâre de rimel 
pe faţă. 

— Tu ai fost sora mea. Sora mea adevărată. 

Kelly s-a apropiat de Bellamy, de braţele ei întinse. S-a 
uitat în ochii ei negri şi trişti, dorindu-şi s-o îmbrăţişeze, să 
pună trecutul într-o cutie pe care s-o încuie, să şteargă 
totul cu buretele şi să treacă mai departe, aşa cum se 
procedează în familie. Dar ceva a oprit-o. O presimţire 
rece, fără nume. 

— Îmi pare rău, Bellamy, a zis ea încet. Eu nu cred că a 
fost un accident. 

Buzele lui Bellamy au început să tremure. 

— N-a fost! a spus ea, apoi a împins-o pe Kelly pe 

canapea, a scos un pistol de sub halat şi a împuşcat-o. 

Capitolul 34 
28 iunie 1980 


— Mai vrei? a întrebat Len. 

Kelly stătea în Trans Amul lui, prizând cocaină de pe una 
dintre oglinzile lui trăsnite, o chestie mare, din plastic roz, 
care părea să-şi aibă locul într-un salon de înfrumusețare 
din anii '50. 

— De unde ai oglinda asta? a întrebat Kelly. 

— E a mamei. 

Fata a izbucnit în râs. Len nu era atât de rău. De vreme 
ce Vee fugise cine ştie unde, Jimmy era încă la 
dezintoxicare, iar Bellamy îşi petrecea aproape tot timpul 
în compania lui Steve Stevens, Kelly îşi mai alina 
singurătatea cu Len, pe care-l întâlnise întâmplător cu o 
săptămână în urmă, în timp ce mânca un burger la 
Tommy's. 

— Te cunosc, nu-i aşa? o abordase tânărul slăbuţ, care 
avea aceeaşi mustaţă-creion şi aceeaşi cataramă în formă 
de şarpe cu clopoței ca în ziua în care o dusese pentru 
prima dată acasă la Bellamy. 

El fusese primul ei sărut, primul ei... orice şi abia dacă 
şi-o mai amintea. Dar era în regulă. Nici ea nu-i aflase 
vreodată numele de familie. 

Len se oferise s-o ducă cu maşina până acasă la Jimmy, 
unde, de la o vreme, Kelly locuia singură. Fusese foarte 
cald în ultimele zile, iar aerul devenise greu şi apăsător, ca 
o răsuflare fetidă. Ori de câte ori ieşea din casă, Kelly nu 
se mai putea opri din transpirat, aşa că ea şi Len 
merseseră în dormitorul lui Jimmy, singura cameră ce avea 
aer condiţionat. Împărţiseră o sticlă de Jack Daniel's, iar 
tânărul rămăsese peste noapte. 

Restul era istorie, deşi legătura lor nu se transformase 
într-o relaţie. Ziua probei avusese un efect ciudat asupra 
minţii lui Kelly. Ea nu-şi mai dorea un iubit. Era prea 
furioasă pentru a avea un iubit. 

— Deci vrei să fii partenerul meu sau ce? a întrebat 
Kelly, imediat după ce a mai prizat o „liniuţă”. 

— La petrecerea nu ştiu cărui film? 

Tânărul a chicotit, dezvelindu-şi dinţii lungi, ca de cal. 

— În niciun caz! Chestiile alea sunt prea fiţoase. 

— Bellamy o să fie acolo, a spus Kelly. Şi Steve Stevens. 

— Steve cine? 

— Un actor oarecare. 

Len nu cunoştea pe nimeni. Ei îi plăcea asta. 

— Ai ceva iarbă? 


Trei ore mai târziu, Len şi Kelly intrau pe poarta 
deschisă a casei lui John McFadden şi parcau Trans Amul 
în spatele unor Rolls Royce-uri, Bentley-uri şi Jag-uri, 
amândoi prăvălindu-se afară din maşină, învăluiţi în nori 
de fum. Kelly s-a lipit de însoţitorul ei. Tricoul lui cu 
imaginea trupei Black Sabbath era umed din pricina 
transpiraţiei. 

— Îl urăsc pe John McFadden, i-a şoptit ea la ureche lui 
Len, lingându-l în acelaşi timp pe gât. El mi-a omorât sora. 

— Ce-a făcut? Stai aşa! Tu n-ai nicio soră. 

Fata i-a cuprins faţa în palme, încercând s-o facă să stea 
pe loc. 

— Eşti foarte drăguţ, a bolborosit ea. Dar eşti prea 
nărod ca să trăieşti. 


Kelly a rătăcit prin toată casa, văzând încăperile 
luxoase, dotate cu aer condiţionat, când limpede, când ca 
prin ceaţă. Sunt mai ameţțită decât credeam. Un actor 
care-i părea cunoscut a trecut pe lângă ea. Era un bărbat 
mai în vârstă, îmbrăcat într-un costum de catifea. A 
măsurat-o pe tânără din cap până în picioare, dar nu într- 
un fel măgulitor. Kelly era conştientă de felul în care arăta, 
cu părul plin de sudoare, îmbrăcată într-o pereche de blugi 
scurţi şi un tricou portocaliu, luat la întâmplare din dulapul 
lui Jimmy. Probabil că ar fi trebuit să mă dichisesc pentru 
chestia asta. _ 

Spera să nu iasă prea mult în evidenţă. Işi alesese 

intenţionat ţinuta aceea, ca să poată fugi repede, dar nu se 
gândise prea mult la cum are să arate. Scopul era să 
spargă lucruri. Asta-i fusese scopul de la bun început. Dacă 
nu putea să-l dea în judecată pe McFadden sau să-l vadă în 
arest, atunci avea să-i distrugă fiecare obiect scump din 
casă şi apoi să fugă înainte ca el să vadă cine-i făptaşul. 
Len trebuia să conducă maşina cu care urma să evadeze. 
Dacă avea să-l găsească. Oare unde dispăruse? Kelly a 
trecut pe lângă un grup de manechine teribil de înalte, 
toate purtând fuste mini de inspiraţie retro şi cizme în stil 
disco, ce sclipeau în picioarele lor lungi. Ea nu reuşea să-şi 
dea seama dacă făceau parte din distribuţia filmului sau 
erau animatoare plătite pentru petrecere, dar toate aveau 
aerul acela care lăsa impresia că sunt speriate de propria 
lor frumuseţe. În starea în care se afla, lui Kelly îi păreau 
spectaculoase, de pe altă lume. 

În celălalt capăt al încăperii, a zărit-o pe Bellamy, 
îmbrăcată într-o rochie de mătase roşie, care-i scotea în 
evidenţă părul negru. Lui Kelly îi amintea de o prinţesă. 
Albă ca Zăpada? Nu. Rose Red”. Lângă ea stătea un tip 
înalt şi blond, probabil Steve Stevens. Kelly s-a uitat o 
vreme la prietena ei, la felul în care aceasta râdea şi îşi 
lăsa capul pe spate, ca şi cum conversaţia ar fi fost ceva 
delicios, demn de a fi savurat. Cum putea să pară atât de 
fericită în casa lui McFadden? Cum putea să se comporte 
ca şi cum nu i-ar fi păsat de ce-i făcuse el lui Catherine? 
Kelly a ridicat o mână şi a fluturat-o în semn de salut. Dar 
Bellamy s-a uitat drept prin ea. Oare n-o văzuse? Kelly a 
dat să se îndrepte către prietena ei, când a simţit că cineva 
o apucă brusc cu mâna. A crezut că e Len, dar când s-a 
întors, a dat cu ochii de Vee, murdar pe faţă şi cu o privire 
rătăcită. 

— Oh, Doamne, Vee... 

— Şşt! _ 

El şi-a dus un deget la buze. Işi ţinea capul plecat. Kelly 
l-a urmat prin alte încăperi, pe lângă alţi oameni frumoşi, 
totul sclipind împrejur, iar ei părând două fantome. 


23 Sora Albei ca Zăpada dintr-o altă poveste a fraţilor Grimm (N red.). 

— Vrei să spargi lucruri împreună cu mine? a şoptit ea. 

Vee a scuturat din cap. 

— Vino cu mine! 

A luat-o de mână şi a condus-o prin seră, apoi printr-o 
altă cameră, ce avea un cap de tigru pe perete şi în care 
câţiva bărbaţi fumau trabucuri, râzând, până când au ajuns 
în acelaşi loc în care prizaseră cocaină cu două săptămâni 
în urmă: camera marocană. Vee i-a făcut semn să intre 
repede, apoi a încuiat uşa după ea. Kelly s-a întors spre el. 

— Vee, a dat ea să spună din nou. 

Dar băiatul a îndemnat-o să tacă. Nu erau singuri. 

În colţul încăperii, cu spatele la ei, stătea John 
McFadden, exersând un discurs. 

— Toţi sunteţi mai mult decât o familie pentru mine, 
zicea el, adresându-se draperiilor. Împărtăşim o legătură 
mai puternică decât cea de sânge, iar acea legătură este 
creaţia. Este arta. Vă mulţumesc foarte mult. Acum 
bucuraţi-vă de petrecere! 

Vee a bătut zgomotos din palme. Pentru prima dată, 
Kelly s-a uitat mai bine la prietenul ei: blugi plini de noroi 
închegat, păr slinos. Avea chiar şi un miros rânced, ca şi 
cum nu s-ar mai fi spălat de săptămâni bune. Unde 
stătuse? Ce făcuse? Şi iată-l pe tatăl lui, îmbrăcat într-un 
costum negru şi scump, exersând cuvântarea pe care urma 
s-o rostească în faţa unor actori. Propriul lui tată, care nici 
măcar nu se deranjase să-l caute. 

— Bravo! a exclamat Vee. 

McFadden s-a răsucit brusc. 

— Unde naiba ai fost? 

Apoi s-a uitat la Kelly. 

— Ea ce caută aici? 

— Tu n-ai dreptul să-mi pui întrebările astea, i-a răspuns 
Vee. Am venit aici pentru că am nevoie de răspunsuri, iar 
tu o să mi le dai. 

— Să nu-ndrăzneşti să-mi vorbeşti pe tonul ăsta! 
Dumnezeule mare, duhneşti! 

— Cum ai putut să-i faci aşa ceva? Era... era un om, în 
carne şi oase. 

— Cine? 

— Cat. Tu mi-ai răpit-o. Le-ai răpit-o tuturor. De ce? 

McFadden a oftat. 

— Nu ştiu despre ce vorbeşti, Vincent. Acum vreau să te 
duci sus, să faci un duş, să pui pe tine nişte haine curate... 

Vee a scos ceva din buzunarul blugilor. O armă. Aceeaşi 
pe care o luaseră cu ei în deşert, în urmă cu atâtea 
săptămâni. A îndreptat-o către tatăl său. McFadden a 
încremenit. Lui Kelly i s-a uscat gura. 

— Nu, a spus ea, cât a putut de calm. Nu, Vee. Nu face 
asta. 

Dar Vee a continuat: 

— Nu eşti omul care te-am crezut. 

Ţinea pistolul drept în faţa lui, iar mâinile îi tremurau. 

— Nu eşti deloc om. 

Chipul lui McFadden era perfect neclintit, trupul, 
nemişcat. Kelly se uita când la Vee, când la tatăl acestuia 
şi, pentru o clipă, timpul a stat în loc, cei doi rămânând 
blocaţi astfel: Vee având toată puterea, McFadden 
aşteptând să vadă cum are s-o folosească. 

Până când, în cele din urmă, McFadden s-a mişcat. 
Umerii i s-au relaxat. 

— Ascultă, gunoi drogat! a început el. Lasă jos pistolul 
ăla sau chem poliţia şi te bag în puşcărie pentru tot restul 
vieţii tale. 

Privirea lui Vee a devenit mai blândă, speriată. 

— O s-o fac. Ştii că o s-o fac! 

— Tu... tu mi-ai luat-o pe Cat. 

— Eşti o mare dezamăgire pentru mine, Vincent, a 
replicat McFadden. Nu-i de mirare că maică-ta nu vrea să 
aibă de-a face cu tine. 

Pistolul tremura în mâinile băiatului. 

— Nu-i adevărat! 

— Te-ai întrebat vreodată de ce nu mai primim nicio 
veste de la ea? Nici măcar de Crăciun? 

— Pentru că... pentru că te urăşte. 

— Ia mai ghiceşte o dată! 

Vee a tresărit, ca şi cum cineva i-ar fi tras o palmă. 

— Eşti rău, a şoptit Kelly. 

McFadden nici măcar nu s-a uitat la ea. 

— Lasă jos pistolul ăla şi du-te la tine în cameră, i-a spus 
el fiului său. Nu te vreau în preajma oaspeţilor mei. 

Vee şi-a coborât braţele. A izbucnit în plâns. McFadden 
s-a întors la loc şi a reînceput să-şi recite discursul în faţa 
draperiilor rubinii, ca şi cum Vee şi Kelly nici măcar nu s- 
ar fi aflat în cameră. 

— Îmi pare rău, a şoptit băiatul. 

A pus pistolul pe birou şi s-a uitat la Kelly. 

— Îmi pare rău. 

— Aş vrea să vă întâmpin cu braţele deschise, pe voi, 
adevărata mea familie, zicea McFadden, în vreme ce Vee 
se prăbuşea la pământ, hohotind. 

Atunci ceva s-a rupt în sufletul lui Kelly. 

— Munca pe care aţi depus-o cu toţii mă face să mă simt 
ca un părinte mândru... 

Kelly a luat pistolul. L-a ridicat în faţa ei, ţinându-şi 
degetele pe trăgaci, simțind cum forţa i se scurge prin 
braţe, direct în inimă. 

— John McFadden, a spus ea. 

Bărbatul s-a întors. 

— Îţi pare rău pentru ce i-ai făcut lui Catherine? 

— Oh, Doamne! Şi tu? 

Kelly l-a împuşcat de două ori, în piept. 

— Dumnezeule! a exclamat Vee. Dumnezeule, Kelly! I-a 
cuprins spatele cu braţul, aşezându-şi mâna pe umărul ei. 

McFadden a căzut jos, cu ochii ridicaţi către fată. Ce-am 
făcut? s-a gândit Kelly. Gura bărbatului încă se mişca, 
încercând să rostească ceva. 

— Mai puternică decât cea de sânge, a spus el, iar Kelly 
şi-a dat seama că încă îşi exersa discursul. 

A ridicat pistolul şi l-a împuşcat între ochi. 

Lui Kelly încă i se părea ciudat să stea lângă mama ei, 
dar începea să se obişnuiască. Femeia o vizitase de câteva 
ori la spital, în timp ce se recupera după rana de glonţ 
suferită, însoţită de gardieni de la penitenciarul de stat din 
Mariposa. Paznicii le tratau pe cele două ca pe nişte 
vedete de prim rang. Ciudat, una dintre ele era o fermieră, 
care pe vremuri lucrase la I. Magnin, cealaltă, o fostă 
deţinută, care lucra pentru un site de socializare 
semilegal. Gardienii nu se mai săturau de ele. Unul dintre 
ei chiar îi ceruse lui Kelly un autograf. 

Sigur, oamenii se schimbă. Rănile se vindecă, unele mai 
repede decât altele. Rana de la gâtul lui Kelly, de exemplu, 
era aproape complet vindecată, având în vedere că fusese 
una superficială, în vreme ce umărul ei, încă în atele, avea 
s-o ţină luni de zile la fizioterapie. Bine că Bellamy nu 
fusese un ţintaş mai bun, iar canapeaua ei în stil sud-vestic 
încasase majoritatea gloanţelor. Nu-i ceva personal, tot 
spunea ea, în timp ce trăgea şi iar trăgea. Bellamy, care 
cândva luase arma lui Vee şi trăsese într-un pârâu plin de 
peşti, fără să verifice dacă pistolul e încărcat. Bellamy, 
care întotdeauna acţionase mai degrabă din instinct, decât 
cu o ţintă anume. 

În mod straniu, în timp ce Kelly zăcea sângerând pe 
podeaua sufrageriei, sora ei vitregă îngenunchease şi-i 
spusese: 

— Nu fac decât să-mi apăr familia. 

Dar la cine se referise? Tatăl ei era mort, mama ei deja 
depusese mărturie în faţa poliţiştilor, iar fratele ei plecase 
de acasă, jurând că n-o să mai vorbească niciodată cu ea. 

— Eu sunt familia ta, idioato! îi şoptise Kelly. 

Şi atunci Bellamy sunase în sfârşit la 911. 

Aşa că ironia n-a trecut neobservată: Kelly şi mama ei, 
stând faţă în faţă cu Bellamy, în însorita cameră pentru 

vizitatori a Centrului de Sănătate Mintală din Malibu, cele 
două fiind acum cele mai apropiate rude care-i rămăseseră 
fiicei lui Sterling Marshall. Ca de obicei, Bellamy era 
complet machiată, avea buzele de un roşu-aprins, însă 
efectul fardurilor era unul ciudat, în contrast cu halatul de 
spital şi cu privirea goală. 

Flacăra din ochii ei dispăruse. Kelly ştia că asta se 
datora probabil medicamentelor, dar Bellamy arăta ca şi 
cum vioiciunea ar fi fost stoarsă din ea, ca şi cum, fără 
familia ei, n-ar mai fi avut pentru ce să trăiască şi ar fi 
rătăcit fără ţel prin viaţă, o fantomă în căutarea 
următorului rol pe care să-l interpreteze. Poate că de 
aceea le rugase să vină. Doctorul ei fusese cel care le 
sunase pe Kelly şi Ruth, spunând că i-ar face un mare 
serviciu, dar nu le explicase de ce Bellamy voia să le vadă 
sau măcar dacă fusese într-adevăr dorinţa ei. 

— Scriu o carte, spunea acum Bellamy pentru a treia 
oară, holbându-se la un punct aflat undeva la mijlocul 
distanţei dintre Kelly şi Ruth, astfel că niciuna dintre ele 
nu ştia cui i se adresează. O poveste completă despre cum 
e să creşti în Hollywood. 

— O să apărem şi noi în ea? a întrebat Kelly. 

— Poate. 

Bellamy şi-a aprins o ţigară. A suflat încet fumul. Apoi s- 
a uitat la Ruth. 

— Pot să te întreb ceva? 

— Da. 

— Tatăl meu te-a iubit? 

Femeia s-a uitat mai întâi la Kelly, apoi la Bellamy. 

— A trecut multă vreme de atunci. 

— Ştiu asta. Dar te-a iubit? Ţi-a spus că te iubeşte? 

Ruth şi-a dres vocea. 

— Da, Bellamy, a răspuns ea cu băgare de seamă. Mi-a 
spus. 

— Cum a fost? 

— Să fiu îndrăgostită? 

— Nu. Cum a fost să-l auzi pe tatăl meu spunând: „Te 
iubesc”? 

Kelly s-a uitat la ea. 

— Ţie nu ţi-a spus-o niciodată? 

Bellamy a scuturat din cap. 

— Nici măcar o dată, a zis ea, cu glas firav, pierdut. Mi- 
ar plăcea foarte mult să ştiu cum sună vorbele astea în 
gura tatălui meu. 


Kelly şi Ruth au părăsit centrul medical în tăcere. Prin 
mintea lui Kelly se depănau tot felul de imagini: Bellamy 
Marshall la şaptesprezece ani, aruncându-i un bileţel în 
timpul orei de ştiinţe, cercetând-o cu ochii daţi cu rimel în 
oglinda retrovizoare, întrebând-o dacă se distrează. 

— Ştii ce-mi plăcea cel mai mult la Bellamy pe vremea 
când eram copii? a spus ea. 

Ruth s-a întors către fiica ei. 

— Stilul ei de viaţă încântător? 

Kelly a scuturat din cap. 

— Nu, a răspuns ea. Îmi plăcea pentru că îmi dădea 
foarte multă atenţie. Dar acum, privind în urmă, cred căe 
posibil doar să-şi fi studiat adversarul. 

Ruth a clătinat din cap. 

— Nu privi cu cinism la amintirile tale, Kelly. Pune-le 
într-o lumină aurie. Transformă-le într-o ficţiune frumoasă. 
Numai pe ele le ai. 

— OK. Bellamy m-a adorat. Chiar m-a iubit ca pe o soră. 

— Aşa te vreau! 

În timp ce se pregătea să urce în camioneta ei, gata să 
se întoarcă la Sfidare, Ruth i-a atins mâna fiicei sale şi i-a 
zâmbit. 

— Ştii, acum când stau să mă gândesc, nu sunt foarte 
sigură că Sterling mi-a spus vreodată „te iubesc”. Dar tote 
frumos să-mi amintesc că aşa au stat lucrurile. 

Kelly a înghiţit în sec. 

— Mi-e dor de Shane, a zis ea. 

— E bine să-ţi fie dor de oameni. Asta îţi aminteşte că nu 
eşti singură pe lume. 

— Ţie ţi-a fost dor de mine, mamă? 

— În fiecare zi. 

Kelly şi-a sărutat mama pe obraz. A privit-o cum se 
îndepărtează, gândindu-se la Shane care, cu doar o 
săptămână în urmă, plecase definitiv spre San Francisco. 

Fusese ultima persoană care ieşise din viaţa ei. 
Despărțirea lor se dovedise amiabilă, dar ciudată şi tristă. 

— Nu pierzi un soţ, ci câştigi un frate, îi spusese el, în 
timp ce se urca în limuzina trimisă de la aeroport. 

— Dar pierd un soț! răspunsese Kelly. 

— Domnişoară Lund! 

O voce tânără şi entuziasmată a smuls-o din gândurile 
ei. Kelly s-a întors şi a văzut o asistentă ce traversa în 
grabă parcarea, apropiindu-se de ea, în timp ce flutura o 
foaie ruptă dintr-un carneţel. 

— Am uitat ceva? a întrebat Kelly. 

— Nu. 

Asistenta avea păr blond, strălucitor şi ochi rotunzi, 
deschişi la culoare, ca ai unei pisicuţe. 

— Pur şi simplu nu-mi vine să cred că dumneavoastră 
sunteţi. Sunt un mare fan. 

Kelly s-a uitat lung la ea. 

— Al meu? 

— Da! Felul în care aţi luat vina asupra dumneavoastră 
ca să vă apăraţi prietenul. Toţi anii în care aţi stat la 
închisoare deşi nu aţi omorât pe nimeni. Sunteţi o eroină! 

Kelly s-a silit să zâmbească, crâmpeie din acea noapte 
de 28 iunie 1980 ivindu-i-se brusc în minte, înainte să le 
îndese înapoi într-un sertar. 

— Mulţumesc, a răspuns ea. 

Asistenta i-a întins foaia şi un stilou. 

— Îmi daţi un autograf, vă rog? Eu sunt Jenna. Cu J. 

Kelly a pus hârtia pe maşină şi a scris. 


Pentru Jenna: 
Nu înceta niciodată să crezi! 
Cu drag, Kelly Michelle Lund 


Fata a fost cât pe ce să leşine. Kelly s-a urcat în maşina 
ei. 

— Mersi, Vee! a şoptit ea, deşi, la drept vorbind, nu 
avusese niciodată nevoie de vreun favor din partea lui şi 
nu avusese niciodată nevoie să-l aibă în viaţa ei mai mult 
decât fusese. 

Peste două ore, urma să fie din nou acasă, cu păsările şi 
cu laptopul ei, cu îngerul ce avea un craniu în loc de faţă şi 
cu fostul ei agresor, tatuatul Rocky Trei, care acum era o 
persoană în care putea să creadă. Kelly a ieşit pe 
autostrada de pe coasta Pacificului şi a coborât geamurile, 
simțind mirosul oceanului, privind către drumul dinaintea 
ei şi, pentru o foarte scurtă clipă, amintindu-şi de ultimele 
cuvinte ale lui McFadden, de senzaţia pe care i-o dăduse 
pistolul atunci când se descărcase în mâinile ei, în vreme 
ce bărbatul zăcea pe covorul colorat, mormăindu-şi 
discursul. O eroină. Kelly avea impresia că ar fi fost în 
stare să conducă o veşnicie. 


VERTUAL | 

ALISON 


GAY L 


CRIME 


Nimeni nu e perfect. Fiecare are 
ceva de ascuns. 


Pe 28 iunie 1980, la o petrecere, Kelly 
Michelle Lund îl împușcă mortal pe John 
McFadden, regizorul nominalizat la Oscar. 
Ani în șir se fac tot felul de speculații 
privind motivele enigmaticei adoles- 
cente. Condamnată pentru crimă, Kelly 
își pierde tinerețea și libertatea, dar își 
păstrează secretele. 


Treizeci de ani mai târziu și la cinci ani 
după eliberarea din închisoare, trecutul 
se întoarce și o bântuie pe Kelly. Socrul 
ei, Sterling Marshall, o legendă a filmu- 
lui, este găsit într-o baltă de sânge în 
locuința sa din Hollywood Hills, împușcat 
în cap, exact ca fostul său prieten, 

John McFadden. 


Din nou, Kelly este principala suspectă. 
De data aceasta însă, are niște aliaţi care 
sunt convinși că femeia nu are legătură 
cu niciuna dintre crime. Să fie Kelly 
într-adevăr nevinovată? 

